
PREFAŢĂ 


În genere, liberalismul este cunoscut mai degrabă în 
forma simplificată pe care au acreditat-o adversarii săi 
decît în sensul lui originar. Astfel, într-o viziune foarte 
curentă, liberalismul apare, înainte de orice, ca un dis- 
curs mediocru despre valori terestre, în primul rînd de- 
spre prosperitate. În al doilea rînd, liberalismul este con- 
siderat o ortodoxie doctrinară foarte rigidă, incapabilă să 
se adapteze timpului și locurilor, dar care este, în schimb, 
o mască a exploatării celor slabi și puţini de către cei bo- 
gati și puternici. 

În ciuda înrădăcinării lor profunde în mentalul colec- 
tiv, aceste două caracteristici ale liberalismului sînt niște 
prejudecăți născute dintr-o lectură superficială. Căci, de- 
parte de a fi un discurs mediocru, liberalismul este o filo- 
zofie politică și economică; lauda valorilor terestre e năs- 
cută, într-adevăr, sub semnul acestei filozofii, dar în urma 
unei polemici intelectuale de mare profunzime, întinsă 
pe mai bine de cinci secole; iar în cadrul acestei polemici, 
prosperitatea este tratată ca un bun social, și nu ca unul 
individual. Pe de altă parte, înfățișarea liberalismului ca 
un sistem rigid de credinţe este rezultatul unei confuzii: 
căci, spre deosebire de adversarii săi, liberalismul nu cu- 
noaște un fondator, din a cărui gîndire să se fi dezvoltat 
ulterior, ca simple note de subsol, comentarii apologetice. 
Dimpotrivă, liberalismul este o reflecţie dezvoltată în va- 
luri succesive și care, sub impulsul unei rațiuni eminamen- 
te critice, a vehiculat teme numeroase și credinţe diver- 

se, racordate întotdeauna la libertate, și nicidecum la ex- 
ploatare. 

Am încercat, în paginile următoare, să ilustrez aceste 
două caracteristici ale gîndirii liberale: natura filozofică 
a discursului și dezvoltarea complicată, sinuoasă, a reflec- 
tiei consacrate libertății. În acest scop, am fixat momen- 
tele importante ale istoriei intelectuale a liberalismului, 
de la Niccolo Machiavelli la Pierre Manent; am selectat 
apoi cele mai semnificative texte ale autorilor la care m-am 
oprit și le-am introdus într-un dispozitiv intelectual care 
conține cinci mari repere: individul (I), temeiurile socie- 
tății libere (II), economia și capitalismul (III), statul libe- 
ral (IV), democraţia și adversarii ei (V). Cîteva detalii de 
construcție sînt, probabil, binevenite. 

Așadar, e vorba, mai întîi, despre individualism, de- 
spre felul în care a fost imaginat individul, ființa de la 
care au plecat și la care s-au întors liberalii. Pornind de 
la o reflecţie contemporană, cea a lui Pierre Manent, care 
pune în evidenţă particularitățile interogației moderne 
despre ființa umană, am înfățișat diversele figuri clasi- 
ce ale individului: cea a principelui (la Machiavelli), cea 
a omului în starea de natură (la Thomas Hobbes) și cea 
a comerciantului (la Voltaire). Am adăugat acestor chipuri 
ale individului două teme care au „purtat“ discursul in- 
dividualist: tema progresului nelimitat al facultăților uma- 
ne (așa cum a gîndit-o Condorcet) și cea a contestării or- 
dinii învechite și rigide (topos liberal exprimat în chip 
memorabil de către Alain). 

În a doua secțiune, dedicată felului în care liberalii au 
gîndit societatea, am plecat de la raționamentul lui Hayek, 
cel care a tematizat rolul ignoranței individuale în pro- 
ducerea socialului modern. Cum Hayek valorifica o con- 
sistentă tradiție a gîndirii liberale, mi s-a părut esenția- 
lă întoarcerea la distincţia dintre societatea economică și 
cea politică, propusă, în secolul al XVII-lea, de către John 

Locke în discursul său despre proprietate, ca și la tema 
diversității umane, din care Wilhelm von Humboldt fă- 
cea, la sfîrșitul secolului următor, cheia explicării convie- 
țuirii în societate. Constatînd că, în fond, gîndirea socialului 
modern e echivalentă, în perspectivă liberală, cu desco- 
perirea libertăţii și a speciilor sale, am introdus, alături 
de fragmentele din Locke și Humboldt, două discursuri 
clasice despre conceperea libertății: e vorba despre viziu- 
nea lui Isaiah Berlin despre libertatea pozitivă și cea ne- 
gativă, distinse în contextul descrierii pluralismului și a 
toleranței ca valori esenţiale ale societății moderne; e vor- 
ba, apoi, despre celebra deosebire dintre libertatea anti- 
că și cea modernă, propusă de Benjamin Constant, un 
adevărat profet al egalizării drepturilor și al separării opi- 
niei de autoritate. 

Următoarea secțiune este dedicată economiei, acestei 
științe a vizibilului și a invizibilului, cum o descria Bastiat 
în plin avînt al liberului schimb. Am reținut, apoi, prezen- 
tarea celor două invenţii majore ale liberalismului eco- 
nomic: diviziunea muncii (în viziunea părintelui economi- 
ei, Adam Smith) și, respectiv, suveranitatea consumatorului 
(așa cum a fost văzută de cel mai mare economist liberal 
al secolului al XX-lea, Ludwig von Mises, un adversar 
redutabil al tuturor falsificărilor istoriei capitalismului). 

Secțiunea a patra prezintă caracteristicile principale ale 
statului liberal. Ea pleacă de la o idee a lui Norberto Bob- 
bio, care a susținut că statul liberal s-a dezvoltat atît ca 
un stat de drept, cît și ca un stat minimal. O incursiune 
istorică ne arată, pe de altă parte, că statul liberal a fost 
gîndit ca o instanță protectoare, dar, așa cum a demon- 
strat Pierre Rosanvallon, sensul acestei protecții s-a mo- 
dificat serios de-a lungul timpului. Elementul constant 
al acestei istorii este asumarea dificultății contractului so- 
cial, iar aici referința principală este Rousseau, datorită 
coerentei sale inimitabile; prelungind recuperarea istoriei 

intelectuale a liberalismului, am pus în evidență existen- 
ta unei tradiții de gîndire care a făcut din guvernare, așa 
cum scria Thomas Paine, un rău necesar. În fine, descrie- 
rea instituțiilor statului liberal e reluată după Montes- 
quieu, clasicul separaţiei puterilor. 

Ultima parte a antologiei este consacrată relației din- 
tre liberalism și democraţie. Deși au istorii diferite, libera- 
lismul și democrația s-au întîlnit în ansamblul politico-ju- 
ridic numit îndeobște regim occidental. Am arătat că 
această întîlnire a fost precedată de o critică liberală a ad- 
versarilor democrației moderne: tirania majorității (Mill), 
puterea poporului (Popper), revoluţia (Tocqueville) și tota- 
litarismul (Aron) au fost, în secolele al XIX-lea și al XX-lea, 
principalii inamici ai constituirii unei democrații liberale. 
În fine, introducînd în joc o perspectivă diferită, cea a lui 
Leo Strauss, am arătat că educaţia liberală presupune recu- 
perarea idealului democratic împotriva culturii de masă 
a societăților democratice. 

Așa cum se observă cu ușurință, nu am avut în vedere 
o ordine cronologică, ci una tematică a constituirii libe- 
ralismului. Textele extrase din autorii menționați mai sus 
sînt însoțite, de altfel, de mai multe comentarii care punc- 
tează alte concepte utile pentru înțelegerea liberalismului. 


CRISTIAN PREDA 


Partea I 


INDIVIDUL 


Omul și omul modern (PIERRE MANENT — 1994) 


După toate aparențele, la fel ca orice altă viziune poli- 
tică, liberalismul poate fi descris ca un răspuns la întreba- 
rea: „ce este omul?” În chip firesc, o (re)constructie a libera- 
lismului ar fi nevoită să reia această interogație. Dar mai 
este ea astăzi interesantă? Sau utilă? Sau formulabilă? 

Pentru Pierre Manent (n. 1948), întrebarea „ce este 
omul?“ trebuie situată într-un context triplu determinat. 

În primul rînd, se cuvine ținut seama că întrebarea s-a 
banalizat sau, mai precis, că răspunsurile date ei s-au „de- 
mocratizat“, separîndu-se de orice repere fixe, de orice 
autorități recunoscute. Într-o manieră foarte subtilă, 
Manent sugerează că acest fapt reprezintă o confirmare 
și o radicalizare a unei intuiții tocquevilliene. Într-ade- 
văr, dacă pentru autorul Democrației în America, „poporul 
domnește asupra lumii politice americane precum Dum- 
nezeu asupra universului; el e cauza și scopul tuturor lu- 
crurilor; totul provine din el și se întoarce la el“!, pentru 
Manent, o nouă guvernare ubicuă și autoritară se exer- 
cită în prezent: e vorba despre domnia Numelui Omu- 
lui, care este totuși la fel de puțin cercetată precum era 
guvernarea poporului american înaintea dezvăluirii ei de 
către Tocqueville sau decît era lumea greacă înainte de 
Homer. 

În al doilea rînd, e nevoie să se observe că un răspuns 
actual, așa-zicînd nou, dat întrebării „ce este omul?“ este 

dificil sau este tot mai complicat, datorită relației fiecă- 
ruia dintre noi cu istoria. 

În fine, în viziunea lui Manent, întrebarea ne obligă 
să facem o distincție care șochează bunul simţ, cea din- 
tre „om“ și „omul modern“: 


„Ce vrem să spunem în realitate atunci cînd folosim 
astăzi cuvîntul om? De cine vorbim atunci cînd apărăm 
drepturile omului, sau atunci cînd ne ocupăm de științe- 
le omului? Nu numai că nu dispunem de nici un răspuns 
clar la această întrebare, dar nu știm nici în ce direcţie și 
nici în ce fel să abordăm această analiză. Cu siguranţă, 
Omul a devenit o obsesie pentru toți cei care scriu și vor- 
besc; într-adevăr, umanitatea de astăzi pare a nu mai fi 
decît o gură enormă care pronunță, cu emfază și la ne- 
sfîrșit, Numele Omului. Preocupată de rostirea acestui 
nume, încearcă ea oare să știe mai mult despre cel pe care 
îl celebrează? Cîtuși de puţin. Fără îndoială, unii doresc 
să descopere sub zgomotul universal și confuz o idee ade- 
vărată despre om. Dar cum își vor conduce oare demer- 
sul? Ei nu mai dispun de elementele de orientare pe care 
le ofereau vechile autorităţi. Bineînţeles, ei se bucură de 
faptul că regimul democratic îi lasă omului libertatea de 
a gîndi ceea ce vrea despre sine însuși și, cu siguranță, 
nu deplîng faptul că autoritatea religiei, care pretindea 
să reveleze destinul omului, este, în contextul actual, ca 
să spunem așa, extenuată. Dar ei văd că filozofia însăși, 
în expresiile sale cele mai puternice sau mai influente, a 
fost deturnată de la această problemă. Numele Omului 
domnește asupra umanității prezente cu o autoritate și 
cu o ubicuitate zdrobitoare, dar poate că niciodată, de la 
Homer încoace, problema omului n-a fost atît de puţin 
explorată. 

În faţa acestei ignorante și a acestei urgente, sînt po- 
sibile două tentaţii. E vorba, ca întotdeauna atunci cînd 

spiritul nu știe cum să-și croiască un drum, de două impul- 
suri contrarii: de îndrăzneală și de frică. Ne-am rătăci de 
la bun început dacă, seduși de aparenta simplitate a pro- 
blemei și încrezători în forțele noastre, ne-am porunci 
nouă înșine să îndrăznim să știm! Să punem așadar din 
nou și de la capăt, folosind toate cunoștințele disponi- 
bile astăzi, problema sensului acestui cuvînt, problema 
omului! Dar nu ne-am rătăci mai puțin dacă, intimidați 
de amploarea chestiunii și de proximitatea sa tulburătoare, 
ne-am ralia la onorabilul program de a relua și de a în- 
țelege tot ceea ce a fost spus mai profund și mai decisiv 
despre acest subiect de-a lungul istoriei. Dorinţa de a 
aborda problema aici și acum ignoră în mod naiv isto- 
ria, cauzalitățile sale, genealogiile și profunzimea ei, con- 
damnînd răspunsul la arbitrariul prezentului și al cunoș- 
tințelor actuale; a te lăsa în seama istoriei înseamnă însă 
să amîni răspunsul la capătul unei cercetări interminabi- 
le și deci să refuzi, de fapt, să pui în mod sincer proble- 
ma. Dacă atît recursul la istorie, cît și indiferența față de 
aceasta sînt în egală măsură fatale, atunci calea virtuții, 
cea aflată la egală distanță de aroganță și de timiditate, 
va fi foarte strictă și dificilă. Ea riscă să se piardă chiar 
de la primul pas, pentru că va trebui în mod necesar să 
se antreneze fie într-o cercetare istorică, fie în afara ei, de 
pildă, pe tărîmul științei. 

Dacă acest prim pas ne este refuzat, este poate pentru 
că el se află deja în urma noastră; poate că am înaintat 
deja prea mult. Graba noastră, cea a tumultului care asur- 
zește umanitatea prezentă, a fost un consilier prost. Exis- 
tă astăzi ceva artificial și abrupt în această întrebare atît 
de naturală: ce este omul? Într-adevăr, pentru noi, epite- 
tul homeric modern se asociază astăzi în mod irezistibil 
cuvântului om. Înainte îl suprimam, crezînd că vom ajunge 
astfel la esenţial, nereușind însă niciodată. Omul modern, 
căci despre el e vorba, vîrf al istoriei și suveran recunos- 

cut al ei, adevărat Rege al Regilor, dar și însoțitor fami- 
liar și intim al fiecăruia, este cel care, între noi și noi în- 
șine, reprezintă primul mediator al cunoașterii de sine, 
al cunoașterii omului. Ar trebui așadar să ne întrebăm 
mai întîi: ce este omul modern? 

Evoluţia cercetării ne face însă vigilenți. Mai mult, sîn- 
tem deja suficient de alertați pentru a ne da seama că, 
din momentul în care ne întrebăm ce este omul modern, ne 
barăm accesul la întrebarea primă: ce este omul? Într-a- 
devăr, cum am putea oare să punem întrebări despre ceea 
ce presupunem și în același timp lăsăm în urma noastră? 
De altfel, prima întrebare își pierde orice interes veritabil: 
căci, dacă în calitate de modern «omul» se determină și 
ne determină, atunci problema omului nu se mai pune 
sau nu ne mai interesează; ea nu mai are decît un interes 
«istoric». Dar cel puțin vom ști ce este omul modern! Nici 
acest lucru nu este însă sigur pentru că, neputînd pune 
problema omului, ne vom îndoi întotdeauna dacă omul 
modern este efectiv un om. Aici, bineînţeles, bunul simt 
se revoltă, sau poate doar zîmbește: eu știu foarte bine 
că sînt un om, spuneel! Bunul simţ știe întotdeauna foarte 
bine ceea ce știe, și deci, fără nici o îndoială, știe de aseme- 
nea ce este un om. Din nefericire, acest lucru nu l-a împie- 
dicat să creadă, sau să se prefacă a crede, că un «om nou» 
se năștea în timp ce asupra unui sfert de umanitate dom- 
nea inumanitatea înseși. Cînd e vorba de spirit, nu e sufi- 
cient să fii treaz pentru a te menține vigilent. În realitate, 
ne aflăm în fața a două întrebări care se condiționează 
și se anulează una pe cealaltă. Am putea chiar spune: este 
necesar și în același timp imposibil ca a fi un om și a fi un 
om modern să fie unul și același lucru.“ 


Perspectiva lui Manent e profund ironică. Ea are am- 
biția de a imita filozofia modernă, dar pentru a spune alt- 
ceva decît această filozofie, cea care, în opinia sa, a trăit 

de pe urma afirmării imposibilității de a confunda con- 
diția umană și condiția modernă, într-o confruntare, me- 
reu reluată, cu vechea filozofie: 


„Filozofia modernă face o diferență radicală între om 
și omul modern și se organizează în jurul ei. Ceea ce o 
distinge de filozofia anterioară sau poate chiar de filozo- 
fie pur și simplu, al cărei orizont este «omul», e faptul 
că ea gîndeşte ș și vrea această diferenţă. Într-adevăr, în filo- 
zofia modernă, omul modern, adică omul ieșit din „mino- 
ratul“ de care era responsabil, se definește prin conști- 
ința de sine. În perspectiva pe care ea o inaugurează, între 
omul — vom spune oare omul pre-modern, sau omul tra- 
dițional, sau omul pur și simplu? — și omul modern, în- 
tre absența și prezența conștiinței de sine, distanța sau 
diferenţa este atît de mare, încât folosirea riguroasă a aces- 
tui substantiv devine, ca să spunem așa, imposibilă. Omul 
ca specie vie și gînditoare, ca animal rațional, omul ca 
natură și substanță trebuie să cedeze locul unui alt gen 
de ființă. De altfel, această ultimă expresie convine în- 
tr-o mult prea mică măsură: dacă «omul» se definea prin 
gen și specie, prin diferența specifică, cel despre care este 
vorba de acum înainte se definește într-un mod total dife- 
rit; dacă despre «om» se spunea de obicei că «este ceva», 
că «este altceva» sau, pur și simplu, că «este», despre omul 
modern nu se mai poate spune în mod riguros că «este», 
indiferent dacă acest verb e însoțit sau nu de un califica- 
tiv. Filozofia modernă a trebuitpînă la urmă să respingă 
toate aceste cuvinte și expresii pe care filozofia clasică le 
învestise cu sens și în funcţie de care se articula și se mai 
articulează limbajul natural. Ea a mers pînă la respingerea 
explicită chiar a cuvîntului om: concret, filozofia modernă 
vorbește despre conștiința de sine, sau despre Spirit, sau 
despre voința de putere, sau despre pentru sine, sau despre 
Dasein. Deși este tentant, nu e cazul să-i ridiculizăm pe 

filozofii moderni atunci cînd inventează un vocabular 
nou sau îl reelaborează și reinterpretează pe cel vechi: 
aceasta este expresia unei necesități. Limbajul tradițio- 
nal al ființei și substanţei, al genului și speciei, este inca- 
pabil să exprime diferența; dimpotrivă, el desemnează și, 
ca să spunem așa, încorporează diferența și contrariul di- 
ferenţei despre care e vorba: a fi modern.“ 


Dar ce înseamnă a fi modern? Manent propune o de- 
finiţie de lucru: 


„De-a lungul secolelor trecute, totul a fost, pe rînd, ca- 
lificat drept modern: agricultura, arta, credința, industria, 
societatea. Nu există nimic care să nu fie susceptibil de 
a primi adjectivul ce desemnează și, cel mai adesea, cele- 
brează glorioasa diferenţă! Și totuși, ce pot avea în comun 
forma unui fotoliu, culesul mecanizat al viilor și liberta- 
tea moravurilor, toate acestea deopotrivă calificate drept 
moderne? Adjectivul și-a pierdut oare orice sens? Pentru 
a ne resemna cu această concluzie, ar trebui să ne repri- 
măm sentimentul obscur, dar puternic și irezistibil, care 
ne face să folosim adjectivul și să-l înțelegem ca desem- 
nînd o parte necesară și chiar centrală a experienței noas- 
tre; știm sigur și în mod fundamental sau, mai degrabă, 
simțim instinctiv și, ca să spunem așa, în mod infailibil, 
ce înseamnă să fii modern. 

Sentimentul sau conștiința de a fi modern: nu e nimeni 
printre noi, nici chiar cel mai «reacționar“ sau cel mai ire- 
conciliabil inamic al «lumii moderne“, care să nu aibă aceas- 
tă conștiință și care să nu resimtă acest sentiment ca pe 
o grație divină. Sentimentul acestei grații dulci-amare 
poate fi mai mult sau mai puțin dulce, mai mult sau mai 
puţin amar, însă el nu ne părăsește: fiind moderni, ne sim- 
tim superiori celor care ne-au precedat. 

Aceasta nu înseamnă că ne considerăm oameni mai 
inteligenţi, mai virtuoși sau, în general, mai capabili de- 

cât ei; chiar le admirăm în mod sincer capacitățile și virtu- 
tile. În faţa Parthenonului, în faţa catedralei din Chartres 
ne recunoaștem de bună voie inferioritatea. Dar, chiar cu 
acest sentiment de umilință, păstrăm conștiința și plăcerea 
secretă a superiorității noastre de Moderni. Ce știm noi, 
ce sîntem noi în plus față de un atenian sau față de omul 
din Chartres? Doar atît: sîntem moderni și o știm. 

Sîntem moderni înseamnă sîntem «fiinţe istorice». Ate- 
nianul sau omul din Chartres pot să aibă mai multă «mă- 
reție“ sau «forță creatoare», mai mult «simț al frumosu- 
lui» sau «al mîntuirii»; lor le lipsește însă acest sentiment, 
această conștiință care ne este proprie, care ne constituie 
ca Moderni, sentimentul și conștiința de a fi fiinţe istori- 
ce, de a trăi în istorie, de a respira în atmosfera Istoriei. 
Cine a avut o dată acest sentiment — l-am avut, de fapt, 
cu toții -- rămîne marcat de el și, oricît de modest ar fi, 
se simte puternic pentru totdeauna. 

Conștiinţa «ființei istorice», sentimentul de a trăi în 
istorie ca în elementul propriu omului (să-i păstrăm aici 
acestuia vechiul nume) reprezintă aspectul esențial și poa- 
te chiar și cel mai ciudat al experienței moderne. Căci ce 
fel de experienţă trăim atunci cînd resimțim acest senti- 
ment? Și, mai întîi de toate, resimțindu-l, trăim cu adevă- 
rat o «experiență»? A fi modern, a trăi în istorie este oare, 
la drept vorbind, o «experiență»? Bineînţeles, această con- 
știință sau acest sentiment însoțesc și dau culoare fiecă- 
rui domeniu al experienței «obișnuite» sau «naturale»; 
dar oare oferă ele un conţinut original de experienţă și 
de viață, așa cum fac religia, dragostea, sociabilitatea sau, 
pur și simplu, sportul? În realitate, dacă trăim în istorie, 
dacă omul este o «ființă istorică», atunci trebuie să con- 
siderăm că experiența istoriei este cea mai profundă și 
mai hotărîtoare experiență. Convingerea filozofiei moder- 
ne este că, într-adevăr, lucrurile se petrec astfel.“? 


18 LIBERALISMUL 


Ca viziune despre om, ca răspuns la întrebarea „ce e 
omul?“, liberalismul este acea specie a filozofiei politice 
care afirmă conștiința de sine ca element definitoriu al 
umanității omului. Altfel spus, liberalismul este discursul 
despre omul modern sau, pentru a folosi adevăratul 
nume al acestuia, discursul despre individ. 


Textele cuprinse în această secțiune fac parte din: 
Pierre Manent, La Cite de l'homme 
© Artheme Fayard, 1947 


Principele (NiccoLo MAcHiAvELu — 1513) 


Cel dintîi autor care are o „conștiință de sine modernă“ 
sau care mărturisește sentimentul de a trăi „experiența 
modernă“ evocată de Pierre Manent a fost, neîndoielnic, 
Machiavelli (1469-1527), așa cum ne-o arată dedicaţia Prin- 
cipelui său, unde „lunga experienţă a lucrurilor moderne“ 
(lunga esperienza delle cose moderne) e distinsă de „lectura 
neîntreruptă a celor antice“. Să remarcăm că această ex- 
periență modernă este așezată sub semnul unei „priviri 
democratice“, căci Machiavelli își concepe demersul în 
termenii următori: 


„Nu aș voi să se judece drept prea mare încredere în 
sine faptul că un om de condiţie joasă și umilă îndrăznește 
să trateze despre guvernarea principilor și să dea reguli 
cu privire la aceasta; căci așa precum cei care desenează 
peisaje se așază jos în cîmpie spre a putea privi cu atenţie 
înfățișarea munților și a înălțimilor, iar pentru a cunoaște 
văile se urcă sus pe culmi, tot astfel, pentru a cunoaște 
bine firea popoarelor, trebuie să fii tu însuți principe, după 
cum pentru a o cunoaște pe cea a principilor, trebuie să 
fii om din popor.“ 

Pregătind triumful spiritului democratic, autorul flo- 
rentin distingea, de altfel, în capitolul al IX-lea al operei 
sale capitale, două umori diversi, pe care, credea el, oricine 
le poate descoperi dacă urmărește cele două grupuri prin- 
cipale existente într-o cetate: poporul și cei mari. Pentru 
Machiavelli, înfruntarea acestor două înclinații explică 
felul în care se constituie acele principate care nu sînt 
cucerite prin crime ori alte violenţe sau, cu termenii săi, 
explică în ce fel are loc „transformarea unui cetățean în 
principe [...] prin favoarea de care se bucură din partea 
concetăţenilor săi“: 


„Într-adevăr, se întîlnesc în orice cetate aceste două în- 
clinații diferite și ele se nasc din faptul că poporul nu vrea 
să fie nici guvernat și nici asuprit de cei mari, pe cînd cei 
mari vor să guverneze și să asuprească poporul. Iar din 
aceste două umori diferite, se naște în orice stat unul din 
cele trei efecte ale lor, și anume principatul, libertatea sau 
abuzurile de tot felul. 

Principatul este creat fie prin voința poporului, fie a 
celor mari, după cum una sau cealaltă din aceste două 
părţi are prilejul de a o face; căci dacă cei mari își dau 
seama că nu pot să reziste poporului, ei încep să acorde 
faimă și stimă unuia dintre ei și îl fac principe, pentru 
ca la adăpostul lui să poată să-și satisfacă toate poftele. 
Poporul, de asemenea, văzînd că nu poate să se împotri- 
vească celor mari, la rîndul lui acordă faimă și stimă unu- 
ia singur și îl face principe pentru ca acesta cu puterea 
lui să-l apere. Acela care devine principe cu ajutorul celor 
mari se menține în această situație mai greu decît acela 
care o obține cu ajutorul poporului; căci, deși principe, 
el este înconjurat de oameni care i se par a fi egalii lui și 
de aceea nu poate nici să-i guverneze, nici să le porun- 
cească după voia lui.“ 


20 LIBERALISMUL 


Dar adevărata noutate propusă de Machiavelli nu pri- 
vește felul în care principele poate manipula cele două 
umori ale cetății pentru a se menţine la putere. Noutatea 
se află în capitolul al XV-lea al Principelui, în care florenti- 
nul ne vorbește din nou despre propria îndrăzneală: 
aceasta pare să constea în descoperirea acelei condiții care 
permite buna cunoaștere a principelui, și anume urmări- 
rea adevărului efectiv al lucrurilor, tratarea oamenilor așa 
cum sînt ei și nu așa cum ar trebui să fie, o temă care va 
face carieră — prin Spinozas, Vicot sau Rousseaus — în filozo- 
fia politică modernă. Prima figură a individului, princi- 
pele, apare în toată splendoarea sa atunci cînd noua știință 
politică e contrastată direct cu filozofia tradițională, ca- 
lificată drept o simplă închipuire de republici inexistente: 


„Ne rămîne să vedem acum care ar trebui să fie atitu- 
dinea și comportarea unui principe faţă de supuși și de 
prieteni. Şi întrucît știu că s-a scris mult despre aceasta, 
mă tem ca, scriind la rîndul meu despre același lucru, să 
nu se spună că sînt încrezut, mai ales că în prezentarea 
problemelor mă voi îndepărta de modul de tratare obiș- 
nuit al celorlalți. Intenţia mea fiind însă aceea de a scrie 
lucruri folositoare pentru cei care le înţeleg, mi s-a părut 
că este mai potrivit să urmăresc adevărul concret al fap- 
telor decît simpla închipuire. Căci sînt mulți aceia care 
și-au imaginat republici și principate pe care nimeni nu 
le-a văzut vreodată și nimeni nu le-a cunoscut ca exis- 
tînd în realitate. Într-adevăr, deosebirea este atît de mare 
între felul în care oamenii trăiesc și felul în care ei ar tre- 
bui să trăiască, încît acela care lasă la o parte ceea ce este 
pentru ceea ce ar trebui să fie mai curînd află cum ajung 
oamenii la pieire decît cum pot să izbutească. Acela care 
va voi să-și proclame oricînd și oriunde încrederea lui în 
bine ar fi cu necesitate doborit de ceilalţi care sînt în jurul 
lui și care nu sînt oameni de bine. Așadar, principele care 

vrea să-și păstreze puterea va trebui să înveţe neapărat 
să poată să nu fie bun și să știe să fie sau să nu fie astfel 
după cum este nevoie. 

Lăsînd la o parte toate acele lucruri care au fost închi- 
puite cu privire la principi și vorbind numai despre ace- 
lea care sînt adevărate, spun că atunci cînd se vorbește 
despre oameni și mai ales despre principi, care se găsesc 
pe o treaptă mai înaltă, ei sînt caracterizați prin una din 
trăsăturile următoare, care le aduc fie dojană, fie laudă. 
Și anume, unii sînt considerați drept darnici, alții drept 
meschini (folosind aici cuvîntul toscan miseri, deoarece 
avar, în limba noastră, este și acela care vrea să dobîn- 
dească un lucru prin jaf; noi numim meschin pe acela care 
nu își îngăduie decît prea puţin să se bucure de ceea ce 
îi aparține); unii sînt considerați darnici, alții lacomi; unii 
cruzi, alții miloși; unii sperjuri, alții oameni care își țin 
cuvîntul; unii lipsiți de vlagă și lași, alţii cutezători și cura- 
joși; unii binevoitori și apropiați, alții mîndri; unii iubi- 
tori de plăcere, alții caști; unii oameni întregi, alții vicleni; 
unii încăpățînați, alții docili; unii serioși, alții ușuratici; 
unii cu credinţă în Dumnezeu, alții fără religie, și așa mai 
departe. 

Știu prea bine că fiecare va declara că ar fi minunat 
dacă ar exista un principe care să aibă dintre toate însuși- 
rile arătate mai sus numai pe acelea care sînt considerate 
drept bune; dar întrucît nimeni nu poate să le aibă pe 
toate laolaltă și nici să le practice în întregime, deoarece 
condițiile vieții noastre omenești nu o îngăduie, principe- 
le va trebui să fie atît de înțelept încît să știe să evite acele 
josnicii care l-ar face să-și piardă statul; iar cît despre ace- 
lea care nu l-ar duce la aceasta, să se ferească de ele, dacă-i 
este cu putință. Dacă aceasta nu este posibil, să se lase 
în voia lor fără prea multă grijă. De asemenea, să nu-i pese 
dacă va merita faima rea a acelor păcate fără de care i-ar 
fi greu să păstreze statul; căci dacă cercetăm lucrurile cu 

atenție, vom observa că unele scopuri care ni se arată a 
fi virtuoase ne-ar duce la pieire dacă le-am urmări, în timp 
ce altele, care ni se par a fi rele, ne fac să dobîndim, prin 
atingerea lor, și siguranța și bunăstarea.“6 


Liberalismul va prelua de la Machiavelli mai multe 
lucruri, prezente toate în pasajul de mai sus. În primul 
rînd, el va asuma falsa modestie a descoperirii și descrierii 
oamenilor așa cum sînt și nu așa cum ar trebui să fie. 
Apoi, liberalismul va da propriului realism sensul ma- 
chiavellian de „supunere faţă de necesitate“, dar îl va ex- 
tinde de la principe la oricare alt individ. În al treilea rînd, 
liberalismul se va defini ca o politică în care scopuri indi- 
viduale aparent lipsite de virtute pot conduce la „siguran- 
tă și bunăstare“, cele două devenind obiective prime ale 
comunității politice, radical distincte de dreptate, adică 
de binele pe care îl căutau scriitorii politici anteriori lui 
Machiavelli. În fine, viziunea liberală va moșteni de la 
Machiavelli imaginea unei naturi umane mai degrabă jos- 
nice, crude și viclene. 


În starea de natură (Thomas Hosses — 1651) 


Trăsăturile naturii umane, așa cum au fost ele expuse 
de Machiavelli, nu erau totuși nici sistematizate, nici sufi- 
cient de onorabile sau legitime pentru a putea constitui 
temeiurile unei politici veritabile.” Thomas Hobbes 
(1588-1679) și-a asumat atît sarcina sistematizării lor, cît 
și pe cea a „îmblînzirii“ lui Machiavelli.’ Oarecum para- 
doxal, „îmblînzirea“ nu constă într-o atenuare a răutăţii 
naturii umane, ci, dimpotrivă, într-o exacerbare a aceste- 
ia; geniul lui Hobbes l-a împins însă să plaseze noua figu- 
ră a individului nu într-o stare politică, ci în acea condi- 

ție care precede constituirea lumii politice, în așa-numi- 
ta stare de natură. 

Descrierea „condiţiei naturale a omenirii“ din capito- 
lul al XIII-lea al Leviathanului este o radicală negare a vi- 
ziunii tradiționale despre natura rațională a animalului 
politic, viziune care avea drept consecință primă inega- 
litatea ființelor. Polemist redutabil și subtil, Hobbes ale- 
ge ca punct de plecare egalitatea trupurilor și a minților 
indivizilor, dînd acestei egalități un sens foarte curios: 


„Natura i-a făcut pe oameni atît de egali în privința 
facultăților trupului și ale minţii încît, deși s-ar putea găsi 
cîte un om a cărui forță a trupului sau agerime a minții 
să fie cîteodată în mod evident mai mari decât ale altuia, 
totuși, atunci cînd le considerăm pe toate la un loc, dife- 
renta între un om și altul nu este atît de însemnată încît 
cineva să poată cere pentru sine, pe acest temei, vreun 
beneficiu pe care să nu-l poată la fel de bine pretinde și 
altcineva. 

Căci, în ceea ce privește forța trupului, cel mai slab are 
destulă ca să-l omoare pe cel mai puternic, ori printr-o 
uneltire secretă, ori prin unirea cu alţii aflați în aceeași 
primejdie. 

Iar cît privește facultățile minţii (lăsînd la o parte artele 
bazate pe cuvinte și, în special, acea măiestrie de a proce- 
da conform unor reguli generale și infailibile, numită știin- 
tă, pe care doar foarte puţini o posedă, și doar în puţine 
domenii, ea nefiind o facultate înnăscută și nici dobîn- 
dită, așa cum este prudenta, pe cînd căutăm alte lucruri), 
găsesc că există aici o și mai mare egalitate decît cea a 
forței fizice. Căci prudenţa nu e decît experienţă, pe care 
un timp egal o conferă într-o măsură egală tuturor oame- 
nilor, în acele lucruri pe care ei le urmăresc fiecare în mod 
egal. Ceea ce ar putea face ca o asemenea egalitate să fie 
de necrezut nu este decît o părere deșartă despre propria 

înțelepciune, pe care aproape toți cred că o posedă într-un 
grad mai mare decît oamenii de rînd (adică decit toți cei- 
lalți, în afară de ei înșiși și de alți cîțiva pe care îi privesc 
cu ochi buni, datorită faimei acestora sau acordului în pă- 
reri). Pentru că natura oamenilor este astfel încît oricît ar 
admite ei că mulți alții sînt mai ingenioși, mai elocvenţi 
sau mai învățați, totuși cu greu ar crede că există mulți 
la fel de înţelepţi ca și ei înșiși; căci ei au în față propria 
înțelepciune, dar sînt departe de a altora. Însă aceasta do- 
vedește că oamenii sînt mai degrabă egali decît inegali. 
Căci, de obicei, nu există un semn mai grăitor al distri- 
buţiei egale a unui lucru, decît acela că fiecare este mul- 
tumit cu partea sa.“ 


Egalitatea indivizilor în starea de natură produce mai 
multe efecte, între care se disting adversitatea, nesiguran- 
ta vieții fiecăruia și dorința de a spori propria dominație 
asupra celorlalți. Dar consecința cea mai importantă pe 
care Hobbes o deduce din egalitatea indivizilor este una 
care contrazice întreaga tradiție aristotelică a filozofiei 
politice: individul hobbesian nu este, prin natură, un ani- 
mal politic; dimpotrivă, atîta timp cît nu există o „putere 
capabilă să-i ţină pe toți la respect“, mai multe cauze îi 
fac pe oameni să refuze tovărășia semenilor lor: 


„Din această egalitate a aptitudinilor ia naștere egali- 
tatea speranțelor de a ne atinge scopurile. De aceea, dacă 
doi oameni își doresc același lucru, pe care totuși nu-l pot 
obține amîndoi, ei devin dușmani; iar pentru a-și atinge 
scopul (care este în principal propria conservare sau une- 
ori doar simpla desfătare), fiecare caută să-l distrugă sau 
să-l subjuge pe celălalt. Astfel, rezultă că, în timp ce un 
atacator nu area se teme decît de puterea unui singur om, 
cineva care cultivă pămîntul, construiește sau stăpînește 
un teren convenabil se poate aștepta probabil ca alții să 

vină cu forțe unite ca să-l deposedeze nu doar de fruc- 
tul muncii sale, ci și de viață sau de libertate. Iar atacato- 
rul, mai apoi, se va afla la rîndul său în același pericol. 

Și nimeni nu poate găsi, pentru a se păzi de efectele 
acestei neîncrederi reciproce, o cale mai rezonabilă decît 
preîntîmpinarea lor; adică, prin forță sau vicleșug, să se 
înstăpînească peste cît de mulți poate, pînă cînd nu mai 
vede altă putere destul de mare pentru a-l pune în primej- 
die; iar făcînd astfel, nu ar face nimic mai mult decît îi 
cere propria conservare și decît este în general permis. 
De asemenea, pentru că există unii care prind gustul pute- 
rii în actele de cucerire pe care le continuă mai mult decît 
este necesar pentru propria lor siguranță, alții, care alt- 
fel ar fi mulţumiţi cu tihna traiului modest, nu ar fi în 
stare să reziste multă vreme bazîndu-se doar pe propri- 
ile lor mijloace de apărare, de nu și-ar mări puterea prin- 
tr-un act de atac. Prin urmare, o asemenea sporire a domi- 
nației asupra altora fiind necesară oricui pentru propria 
conservare, trebuie să-i fie permisă. 

Iarăşi, acolo unde nu există nici o putere capabilă să-i 
țină pe toți la respect, oamenii nu găsesc nici o plăcere 
în a se întovărăși, ba dimpotrivă găsesc aici o mare prici- 
nă de nemulțumire. Căci fiecare om așteaptă ca tovarășul 
său să-l prețuiască la fel de mult cum se prețuiește el în- 
suși; iar la orice semn de dispreț sau lipsă de apreciere, 
el caută în mod firesc, atît cît îndrăznește (îndrăzneală, 
printre oamenii peste care nu veghează nici o putere co- 
mună care să-i țină la respect, existînd destulă ca să-i îm- 
pingă să se distrugă unul pe altul), să stoarcă mai multă 
prețuire de la cîrtitori, vătămîndu-i; iar de la alții, prin 
exemplul dat. 

Aflăm astfel, în natura omului, trei cauze principale de 
gîlceavă. Prima este concurența; a doua, neîncrederea; a 
treia, gloria. 

Prima îi face pe oameni să-i atace pe alții pentru câș- 
tig; a doua, pentru siguranță personală; iar a treia, pen- 

tru reputație. În primul caz, ei folosesc violența pentru 
a se înstăpîni asupra persoanelor, nevestelor, copiilor și 
vitelor altor oameni; în al doilea, pentru a apăra toate 
acestea; iar în al treilea, pentru nimicuri cum ar fi un cu- 
vînt, un zîmbet, o părere contrară sau orice alt semn al 
lipsei de preţuire, fie direct la adresa propriilor persoane, 
fie reflectată indirect la adresa copiilor, prietenilor, cre- 
dinţei sau numelui lor.“ 


Numele acestei stări este războiul fiecăruia împotriva fie- 
căruia, care face ca viața individului, adică a ființei pre-po- 
litice, să fie lipsită, între multe altele, de bunurile pămîn- 
tului, de arte, de scriere și de societate: 


„Este evident de aici că, atunci cînd oamenii trăiesc 
în lipsa unei puteri comune care să-i țină pe toți la res- 
pect, ei se află în acea condiție numită război; un război 
al fiecăruia împotriva fiecăruia. Căci războiul nu constă 
doar în bătălii sau în actul de a lupta, ci într-o perioadă 
de timp în care voința înfruntării este suficient de cunos- 
cută; prin urmare, noțiunea de timp trebuie considerată 
ca ținînd de natura războiului, la fel cum ţine de natura 
vremii. Căci, la fel cum natura vremii rele nu constă în- 
tr-una sau două averse de ploaie, ci într-o tendință de a 
ploua prezentă multe zile la rînd, nici natura războiului 
nu constă în lupta propriu-zisă, ci într-o dispoziție cu- 
noscută pentru luptă, atîta timp cît nu există nici o asigu- 
rare în sens contrar. Orice alte vremuri sînt vremuri de 
pace. 

Oricare ar fi urmările unor vremuri de război, cînd fie- 
care om este dușmanul fiecărui om, ele sînt și urmările 
unor vremuri cînd oamenii trăiesc fără a avea vreo altă 
siguranță decît cea dobîndită prin forță și iscusință de- 
opotrivă. Într-o astfel de stare, nu este loc pentru hărnicie, 
căci fructul ei este nesigur; prin urmare, pămîntul nu este 

cultivat; nu există nici navigație, nici bunurile care pot 
fi aduse pe mare; nici construcții spațioase, nici instru- 
mente de a muta sau de a da la o parte acele lucruri care 
necesită forță; nici arte, scriere sau societate; iar mai rea 
decît orice este frica neîncetată și primejdia unei morți 
violente; cît despre viața omului, [ea este] singuratică, săr- 
mană, ticăloasă, sălbatică și scurtă.“ 


Cercetînd posibilele obiecții aduse unei asemenea de- 
scrieri a individului, Hobbes îl trimite pe cititor la expe- 
riență sau, mai precis, la ceea ce Machiavelli numise ex- 
periența lucrurilor moderne. Această experienţă este cea a 
pasiunilor umane, dar, spre deosebire de ceea ce credea 
secretarul florentin, ea îi animă nu numai pe principi în 
relaţiile dintre ei, ci și sinele oricărui individ, inclusiv al... 
sălbaticilor din America: 


„Cuiva care nu a cîntărit atent toate acestea, îi poate 
părea straniu ca natura să-i despartă astfel pe oameni și 
să-i facă să fie gata a se ataca și distruge unul pe altul; 
și, de aceea, nedînd crezare acestui raționament care por- 
nește de la pasiunile umane, acesta și-ar putea dori o con- 
firmare din partea experienţei. Să se gîndească deci la sine 
însuși cum, atunci cînd face o călătorie, se înarmează și 
caută să nu plece la drum fără însoțitori de încredere; 
cum, atunci cînd doarme, își ferecă ușile; cum, chiar și 
în propria casă, își încuie cuferele; și toate acestea știind 
că există slujbași publici înarmați, care să răzbune tot răul 
făcut; să se gîndească ce crede el despre compatrioții săi, 
atunci cînd călătorește înarmat; despre concetățenii săi, 
atunci cînd își ferecă ușile; despre copiii și servitorii săi, 
atunci cînd își încuie cuferele. Nu acuză el omenirea prin 
acţiunilesale la fel de mult precum o faceu prin cuvinte? 
Dar nici unul din noi nu acuză natura omului. Dorinţele, 
ca și celelalte pasiuni umane, nu sînt în sine păcate. Și 

cu nimic mai mult nu sînt păcate acțiunile izvorîte din 
acele pasiuni, atîta vreme cît oamenii nu cunosc vreo lege 
care să le interzică; iar ei nu pot cunoaște vreo lege îna- 
inte ca legile să fie întocmite; și nici nu poate fi întocmi- 
tă vreo lege înainte ca oamenii să fi căzut de acord asu- 
pra persoanei care o va întocmi. 

S-ar putea crede că nu au existat vreodată astfel de vre- 
muri, nici o stare de război ca aceasta; nici eu nu cred că 
a existat vreodată așa o stare, în întreaga lume; dar sînt 
multe locuri în care azi se trăiește astfel. Sălbaticii din 
multe locuri ale Americii nu au nici un fel de cîrmuire — 
cu excepția celei a micilor familii, a căror bună înțelege- 
re depinde de o dorință naturală — și duc azi o viață săl- 
batică [...] Oricum, se poate observa felul în care s-ar trăi 
acolo unde nu există o putere comună de care să te temi, 
din modul degenerat de viață pe care, într-un război ci- 
vil, obișnuiesc să-l ducă cei ce trăiseră anterior sub o cîr- 
muire pașnică. 

Dar, deși nu a existat niciodată o vreme în care indi- 
vizii particulari să fi fost într-o stare de război unul îm- 
potriva altuia, totuși, dintotdeauna, regii și persoanele cu 
autoritate suverană, datorită independenţei lor, manifes- 
tă o continuă suspiciune, fiind în starea și postura gla- 
diatorilor, cu armele îndreptate și ochii țintuiți unul îm- 
potriva celuilalt; adică punînd garnizoane, forturi și 
tunuri la granițele regatelor lor și spionîndu-și neînce- 
tat vecinii — postură care este una de război. Însă deoa- 
rece ei încurajează astfel hărnicia supușilor lor, nu rezul- 
tă de aici acea mizerie ce întovărășește libertatea 
indivizilor particulari.“ 


Absența dreptății și absenţa proprietății sînt ultime- 
le consecinţe ale stării de război pe care le analizează au- 
torul Leviathanului, înainte de a enunta căile de ieșire din 
această nefericită stare: 

„O altă urmare a unui astfel de război al fiecărui om 
împotriva fiecărui om este și aceea tă, în această stare, 
nimic nu poate fi nedrept. Noţiunile de corectitudine și 
incorectitudine, sau dreptate și nedreptate, nu-și au locul 
aici. Forţa și înșelăciunea sînt cele două viruți cardinale 
ale războiului. Dreptatea și nedreptatea nu sînt facultăți 
ale trupului și nici ale minții. Dacă lucrurile ar sta așa, 
atunci ele s-ar putea găsi și la un om care ar fi singur în 
lume, la fel cum se pot găsi pasiunile și simțurile sale. 
Ele sînt calități ce se raportează la oamenii aflați în socie- 
tate, și nu în condiţia singurătăţii. Tot o urmare a condi- 
tiei naturale a omenirii este și aceea că aici nu există nici 
proprietate, nici stăpînire, nici distincția dintre al meu și 
al tău; iar fiecare va avea doar ceea ce poate obține, și doar 
atîta timp cît poate păstra ceea ce a obținut. Atîta despre 
starea de restriște în care simpla natură îl plasează de fapt 
pe om; deși îi lasă o posibilitate de a părăsi această stare, 
în parte cu ajutorul pasiunilor, și în parte cu cel al rațiunii. 

Pasiunile ce-i înclină pe oameni înspre pace sînt frica 
de moarte, dorința de a avea acele lucruri necesare unui 
trai tihnit și speranța de a le obține prin propria sîrguință. 
lar rațiunea sugerează elementele potrivite păcii, pe baza 
cărora oamenii pot ajunge la un acord.” 


Descrierea individului în starea de natură nu e iden- 
tică la toți autorii care scriu după Hobbes. Dimpotrivă, 
gînditorii contractualiști au adăugat opoziției lor față de 
filozofia politică tradițională o opoziție uneori la fel de 
decisă față de variantele contractualismului elaborate 
pînă la ei.10 De asemenea, ei au modificat radical aspec- 
tul stării de natură: pentru autori ca Locke sau Rousseau, 
ca nu mai este de la bun început, ci doar într-o fază târzie, 
ostare de război. În interpretările post-hobbesiene, se mo- 
difică de asemenea pasiunea fundamentală care îi împin- 
pe pe oameni să părăsească starea de război pentru a înce- 

pe viața politică: într-adevăr, dacă autorul Leviathanului 
credea, așa cum reiese din pasajul de mai sus, că pasiunea 
care determină rațiunea să descopere clauzele contractu- 
lui social este frica de moarte violentă, Locke sau Rous- 
seau vorbesc despre dorința protejării proprietății. 

Dar, în ciuda acestor noutăţi, reelaborările contractua- 
lismului nu au făcut din individ altceva decît este el la 
Hobbes, adică o ființă separată de semenii săi, autonomă 
și mizerabilă. Cu alte cuvinte, elementul constant al teo- 
riilor contractualiste este credința că existenţa politică nu 
e dată prin natura indivizilor; natura, departe de a-i apro- 
pia pe oameni, îi separă și îi face autonomi; indiferent cum 
arată, în descrierea diferiților autori, dialectica pasiuni- 
lor și relaţia acestora cu rațiunea, Cetatea indivizilor nu 
e dată, ci trebuie construită; altfel spus, lumea politică li- 
berală, adică bazată pe ficțiunea numită individ, este un 
artificiu. Liberalismul contractualist este, prin esența sa, 
o manieră de afirmare a caracterului artificial, construit, 
al existenţei politice. 


Neguțătorul englez (VoLrarE — 1733) 


Pasiunile și acţiunile născute din pasiuni nu sînt niște 
păcate, spunea Hobbes. Dar nu doar liberalismul contrac- 
tualist, ci și liberalismul creat de către economiști e dator 
discursului modern despre pasiuni. 

Astfel, așa cum a arătat Albert O. Hirschman, triumful 
capitalismului a fost precedat de o lungă serie de trans- 
formări ale filozofiei pasiunilor, care au ca scop găsirea 
unei alternative la teza tradițională despre necesitatea re- 
primării pasiunilor. 

Această istorie intelectuală, pe care am putea-o numi 
istoria capitalismului dinainte de capitalism, are mai multe 
repere importante: (a) ideea de a înlocui reprimarea pasiu- 

nilor cu exploatarea lor (Pascal, Vico, Mandeville); (b) dis- 
tingerea unor pasiuni relativ inofensive de altele cu ade- 
vărat periculoase (Bacon, Spinoza, Hume, D'Holbach, dar 
şi Federalist Papers nr. 72); (c) separarea interesului ca o 
pasiune aparte, capabilă să le strunească pe celelalte 
(Henri de Rohan, La Rochefoucauld, cardinalul de Retz, 
Shaftesbury); (d) în fine, asocierea interesului cu două 
mari avantaje (previzibilitatea și constanța) și înfățișarea 
comerțului și a îmbogățirii ca inocente și blînde (Samu- 
el Butler, Montesquieu, William Robertson, Hutcheson, 
Adam Smith).!! 

Individul care se naște în lumea comerțului (sau, mai 
exact, care e făcut responsabil pentru zămislirea acestei 
lumi) este diferit de cel înfățișat în teoriile contractualiste. 
Știința economiei apărută în secolul al XVIII-lea i-a consa- 
crat nenumărate portrete. Dar mai sugestiv decît orice 
economist a fost, în această privință, un filozof. Negu- 
țătorul englez descris de către Voltaire (1694-1778) în Scri- 
soarea a zecea din Lettres philosophiques are, ca întotdea- 
una cînd este vorba de proza lui Voltaire’, o forță aparte. 

Neguţătorul lui Voltaire nu este ceea ce va purta mai 
tîrziu numele de homo oeconomicus. Nici textul său nu este, 
la drept vorbind, un portret, ci, spre deosebire de viziuni- 
le contractualiste, mai curînd descrierea unui rol sau a 
unei funcţii sociale. În acest sens, dacă e să o comparăm 
cu teoria contractualistă, economia este doar o abstracti- 
zare suplimentară a socialului. Homo oeconomicus va fi 
consacrarea acestei abstractizări.13 

Neguţătorul englez are parte de o imagine foarte pozi- 
tivă. Voltaire exprimă acest lucru într-o simplă frază, în 
care afirmă că neguţătorul „își îmbogățește țara“ și „con- 
tribuie la fericirea omenirii“: 


„Comerțul, care i-a îmbogățit pe cetățeni în Anglia, le-a 
adus acestora și libertate; la rîndul ei, această libertate a 

dus la extinderea comerțului: iată cum se explică măreția 
statului englez. Comerțul e cel care a pus pe picioare înce- 
tul cu încetul forțele navale, cu ajutorul cărora englezii 
au ajuns stăpînii mărilor. Ei au în momentul de față aproa- 
pe două sute de vase de război. Urmașii noștri vor fi poate 
surprinși să vadă că o mică insulă, care nu dispune decît 
de ceva plumb și cositor, de argilă și de lînă, a devenit, 
datorită comerțului său, suficient de puternică pentru a 
trimite, în 1723, în același timp, trei flote în trei colțuri 
ale lumii: una, în fața Gibraltarului, pe care l-a cucerit și 
menținut cu armele proprii; alta, la Porto Bello, pentru a-i 
smulge regelui Spaniei comorile Indiilor, iar a treia, în Ma- 
rea Baltică, pentru a împiedica o înfruntare între puteri- 
le Nordului. 

Atunci cînd Ludovic al XIV-lea făcea să tremure Italia, 
iar armatele sale puseseră deja stăpînire pe Savoia și pe 
Piemont, fiind pe punctul de a cuceri Torino, principele 
Eugeniu a fost nevoit să sară în ajutorul ducelui de Sa- 
voia tocmai din străfundul Germaniei; principele nu avea 
bani, iar fără bani nu poți nici cuceri, nici apăra un oraș: 
el a apelat atunci la neguţătorii englezi și, într-o jumăta- 
te de oră, a căpătat cu împrumut 50 de milioane. Cu acești 
bani a eliberat Torino și i-a bătut pe francezi; după bă- 
tălie, el le-a scris celor care îi împrumutaseră banii: «Dom- 
nilor, am primit banii și sînt mîndru că domniile voas- 
tre au fost satisfăcute de folosința pe care le-am dat-o.» 

Asemenea lucruri îl fac pe neguţătorul englez să fie, 
pe bună dreptate, orgolios și să îndrăznească să se com- 
pare, nu fără oarece îndreptățire, cu un cetățean roman. 
Mezinul unui pair al regatului nu disprețuiește negoțul. 
Milord Townshend, ministru de stat, are un frate care se 
mulțumește să fie comerciant în City. În vremea în care 
milord Oxford guverna Anglia, mezinul său era muncitor 
la Alep, de unde nu a vrut să se întoarcă și unde a și murit. 

Această obișnuinţă — deja destul de veche — ar părea 
monstruoasă germanilor, care se încăpățînează să rămînă 
în cantonamentele lor de război; nemţii nu ar putea conce- 
pe ca fiul unui pair al Angliei să fie un bogat și puternic 
burghez, căci în Germania oricine e prinț, ajungîndu-se 
uneori pînă la treizeci de altețe cu același nume, care nu 
au însă drept bunuri decît niscaiva dulapuri și mult orgo- 
liu. 

În Franța, e marchiz cine vrea și oricine ajunge la Paris 
din fundul provinciei cu bani de cheltuit și cu un nume 
în ac sau în ille poate spune «un om ca mine, un om de 
calitatea mea», disprețuind suveran un neguțător; cum 
neguțătorul s-a obișnuit să vorbească cu dispreț despre 
profesia lui, el e suficient de neghiob ca să roșească la au- 
zul unor asemenea vorbe. Nu știu însă cine e mai util sta- 
tului: un senior bine pudrat care știe cu precizie la ce oră 
se scoală regele și la ce oră se culcă, și care își dă aere de 
stăpîn jucînd rolul de sclav în anticamera unui ministru 
sau, dimpotrivă, un neguţător care își îmbogățește țara, 
care din biroul său dă ordine la Cairo și care contribuie 
la fericirea lumii?“14 


Textul lui Voltaire include două teme liberale impor- 
tante. 

E vorba, în primul rînd, despre opoziția dintre comerț 
și război, realizată prin contrapunerea neguțătorului en- 
glez și a soldatului german. E o temă care continua dis- 
cursul lui Montesquieu despre „îmblînzirea moravurilor 
prin comerț“15, și anunţa viziunea lui Benjamin Constant 
despre venirea epocii comerțului, la sfîrșitul epocii răz- 
boiului.16 

In al doilea rînd, Voltaire afirmă opoziția dintre delă- 
sarea seniorială și activismul comercial, care este în fond 
opoziția dintre Vechiul Regim și Lumea nouă, în toată 
ambiguitatea acestor expresii. 

Pe de altă parte, trebuie observat că Scrisoarea lui Vol- 
taire ilustrează una din trăsăturile liberalismului francez, 
și anume anglofilia. Liberalii francezi au găsit în experien- 
ţa engleză o referință esenţială, întrucît după glorioasa 
revoluție din 1688, Anglia a cunoscut o „lungă perioadă 
de stabilitate politică și socială de factură individualistă“, 
în timp ce Franţa era dominată de absolutism.! lată de 
ce libertatea este, pentru englezi, o experienţă intimă, iar 
pentru francezi, o experienţă a englezilor. 

Uneori, așa cum s-a întîmplat și cu Voltaire, francezii 
au copiat inclusiv atitudinea sceptică a liberalilor englezi. 
Alteori însă, desprinzîndu-se de „tutela engleză“, fran- 
cezii au mizat pe puterea rațiunii, și nu pe limitele ei. 


Progresul nesfirșit al facultăților individuale 
(CONDORCET — 1793) 


O expresie a raționalismului liberal este teza progresu- 
lui, intim asociată cu viziunea individualistă. 

La sfîrșitul secolului al XVIII-lea, această teză era for- 
mulată de Condorcet (1743-1794) în cadrul teoriei sale 
despre senzații, care era, în fond, o caricaturizare a filozo- 
fiei lockeene. Căci autorul Schiței unui tablou istoric al pro- 
greselor spiritului uman demonstra că „interesul“ și „datoria“, 
categorii liberale esenţiale, sînt rezultate ale combinării 
raționale a ideilor născute din senzații simple: 


„Omul se naște cu facultatea de a primi senzații, de 
a percepe și de a distinge senzațiile simple din care sînt 
compuse acestea, de a le reține, de a le recunoaște, de a le 
combina, de a le conserva sau rechema în memorie, de a 
compara între ele aceste combinaţii, de a sesiza prin ce anu- 
me se disting de altele, de a atașa semne tuturor acestor 

obiecte, pentru o mai bună recunoaștere a lor și pentru 
a ușura apariția unor noi combinații. 

Această facultate se dezvoltă în om datorită acţiunii 
exterioare a lucrurilor, adică datorită prezenței anumitor 
senzații compuse, a căror constanță — indiferent că e vor- 
ba de identitatea lor ca întreg sau de legile schimbării lor 
- trebuie să fie independentă de om. El exercită această 
facultate și altfel, și anume prin intermediul comunicării 
cu indivizi asemenea lui sau, în sfîrșit, prin mijloace arti- 
ficiale, pe care oamenii le-au inventat imediat după ce 
și-au dezvoltat această facultate. 

Senzaţiile sînt însoțite de plăcere și de durere, iar omul 
are chiar facultatea de a transforma aceste impresii de mo- 
ment în sentimente durabile — plăcute sau penibile — și 
de a resimti aceste sentimente atunci cînd vede sau își amin- 
tește plăcerile sau durerile altor ființe sensibile. În sfîr- 
șit, prin alăturarea acestei facultăți celei de a forma și de 
a combina idei, se nasc între individ și semenii săi rela- 
tii de interes sau de datorie, cărora natura umană a vrut 
să le atașeze cea mai prețioasă parte a fericirii noastre și 
cele mai dureroase părți ale nefericirii noastre.“ 


Francezul distingea două maniere de a considera 
această dezvoltare a facultăților umane: 


„Știința care se mulțumește să observe și să cunoască 
faptele generale și legile constante pe care le dă la iveală 
dezvoltarea acestor facultăți, în ceea ce are ea comun diverși- 
lor indivizi ai speciei umane, poartă numele de metafizică. 

În schimb, cine ia în considerare această dezvoltare 
prin prisma rezultatelor pe care ea le are asupra unei mase 
de indivizi care coexistă într-un anumit moment într-un 
spațiu dat, și cine urmărește respectiva dezvoltare din gene- 
rație în generație, va alcătui tabloul progreselor spiritului 
uman.“ 

Dar care sînt caracteristicile acestui progres? 


„Acest progres este supus acelorași legi generale care 
se observă în dezvoltarea individuală a facultăţilor noas- 
tre, pentru că el este rezultatul acestei dezvoltări, conside- 
rate simultan într-un mare număr de indivizi reuniți în 
societate. Dar rezultatul pe care fiecare clipă îl înfățișează 
depinde de cel pe care îl ofereau momentele precedente 
și îl influențează pe cel viitor. 

Acest tabloueste deci unul istoric, deoarece, supus unor 
perpetue variații, el se formează prin observarea succe- 
sivă a societăților umane în diferitele epoci pe care ele 
le-au parcurs. El trebuie să înfățișeze ordinea schimbă- 
rilor, să expună influenţa pe care o exercită fiecare mo- 
ment asupra celui care îi va lua locul și să arate astfel, în 
modificările dobîndite de specia umană, care se reînnoieș- 
te fără încetare de-a lungul secolelor, evoluția pe care ea 
a urmat-o, pașii pe care i-a făcut către adevăr sau către 
fericire. Aceste observații despre ceea ce a fost omul, de- 
spre ceea ce este el astăzi, vor conduce apoi la mijloacele 
capabile să asigure și să accelereze noile progrese pe care 
natura sa îi îngăduie să le spere în continuare.“ 


Concluzia lui Condorcet e fermă. În opinia sa, se poate 
demonstra, „cu ajutorul raționamentelor și al faptelor“, 
că perfectibilitatea omului nu are nici o limită: 


„Nu există nici o limită dată a perfecționării facultăților 
umane; perfectibilitatea omului este realmente nesfîrșită; 
progresele acestei perfectibilități, de acum independente 
de orice putere care ar vrea să le oprească, nu au alt sfîrșit 
decît sfîrșitul lumii în care ne-a aruncat natura. Fără îndo- 
ială, aceste progrese vor putea urma un ritm mai mult sau 
mai puţin rapid, dar niciodată omul nu va face cale întoarsă, 
cel puțin atîta vreme cît pămîntul va ocupa același loc în 

sistemul universului, iar legile generale ale acestui sis- 
tem nu vor produce nici o bulversare generală, nici schim- 
bări care să nu mai îngăduie speciei umane să conserve, 
să desfășoare aceleași facultăți sau să găsească în ele ace- 
leași resurse.“18 


Optimismul liberal este întemeiat — așa cum se vede 
-pe credinţa într-o ordine generală stabilă a lumii. Să no- 
tăm că acest aspect deosebește viziunea liberală de opti- 
ca adversarilor liberalismului despre progres — și, în primul 
rînd, de perspectiva marxistă — în care progresul se în- 
temeiază, dimpotrivă, pe răsturnarea ordinii generale a 
istoriei. 


Contestarea individualistă (ALAIN — 1907) 


Individualismul liberal nu se poate reduce la portretul 
omului natural din teoriile contractualiste, la o descriere 
a funcţiei sociale a comerciantului, la credința progresistă 
sau, mai tîrziu, la un principiu metodologic. Individu- 
alismul vehiculează și o anumită sensibilitate. El poartă 
cu sine o atmosferă sau mai precis opoziția față de o anu- 
mită atmosferă socială. Filozoful Alain (1868-1951) a de- 
scris-o în cîteva rînduri memorabile. 

Alain nu era un teoretician social sau un filozof al isto- 
riei!” precum Condorcet, ci mai curînd un scriitor îndră- 
gostit de libertate. Observațiile sale din Propos sînt în mare 
măsură tematizări ale opoziției radicale dintre individ și 
societate: pentru Alain, „umanitatea se regăsește în in- 
divid“, iar „barbaria în societate“, căci „societatea e întot- 
deauna puternică și întotdeauna oarbă; ea produce întot- 
deauna război, sclavie, superstiție“, în vreme ce „motorul 
progresului trebuie căutat în revolta individului“. Libera- 

lismuul, în varianta sa contractualistă, dar și în cea econo- 
mistă, este inseparabil de revoltă, chiar dacă nu radica- 
litatea revoltei împotriva societății îl caracterizează. Dar 
afirmarea individului înseamnă, inclusiv în variante mai 
noi ale liberalismului, precum anarho-capitalismul, refuzul 
ordinii sociale statice în numele libertăţii. 

Pentru Alain, istoria e confruntarea dintre „individul 
care gîndeşte” și „societatea care doarme“. Nesupunerea 
e regulă a progresului, căci doar ea poate birui lenea și 
răutatea societăţii care poartă cu sine barbaria. Această 
societate are un... miros cu totul special, de care individul 
trebuie să se înstrăineze: 


„Există un miros de refectoriu, care e același în orice 
refectoriu. Indiferent că e ocupat de călugări care mănîncă 
sau de seminariști, de liceeni ori de fetișcane duioase, un 
refectoriu are întotdeauna un miros de refectoriu. E greu 
să-l descrii. Apa slinoasă? Pîinea mucegăită? Nu știu ce 
e mai caracteristic pentru refectoriu. Dacă nu ați simțit 
niciodată acest miros, nu pot să vă dau nici o idee, căci 
nu le poţi vorbi orbilor despre lumină. Pentru mine, acest 
miros se distinge tot atît de mult de celelalte mirosuri cum 
se distinge albastrul de roșu. 

Dacă nu îl știți, sînteți, cred, fericiţi. Asta înseamnă că 
nu ați fost niciodată închiși într-un colegiu. Asta înseamnă 
că nu ați fost prizonier al ordinii și inamic al legilor încă 
din primii ani ai vieții. De atunci încoace, v-aţi dovedit 
a fi bun cetăţean, bun contribuabil, bun soţ, bun tată; ați 
învăţat, încetul cu încetul, să suportaţi acțiunea forțelor 
sociale; ați găsit un prieten pînă și în jandarm; viața de 
familie v-a învăţat să faceţi din necesitate plăcere. 

Cei care au cunoscut, în schimb, mirosul de refecto- 
riu sînt foarte diferiți. Ei și-au petrecut copilăria trăgînd 
de funia de care erau legaţi; într-o bună zi, au reușit să 
o rupă și au intrat în viață asemenea acelor cîini rătăciți 

care trag după ei o bucată de zgardă. Acești indivizi vor 
fi întotdeauna nemulțumiți, indiferent ce vor avea în față. 
Ei nu voriubi niciodată ordinea și regulile: căci s-au te- 
mut prea mult pentru a putea vreodată respecta. Îi veți 
zări furioși împotriva legilor și a regulamentelor, împo- 
triva politeții, împotriva moralei, împotriva clasicilor, îm- 
potriva pedagogiei și împotriva premiilor Academiei, căci 
toate acestea miros a refectoriu. lar această boală a mirosu- 
lui va avea parte în fiecare an de o criză, exact în momen- 
tul în care cerul devine din albastru gri, iar librarii își așa- 
ză în standuri cărțile clasice și ghiozdanele de școlar.“20 


Dincolo de expresivitatea lor pur literară, notele lui 
Alain au și o expresivitate politică remarcabilă. Căci ele 
îngăduie evidenţierea unei ambiguități funciare a discursu- 
lui liberal: individualismul pare a fi sinonim aici, ca în 
numeroase alte contexte ale literaturii liberale, cu o anu- 
mită formă de dogmatism. 

Acest fapt are o explicaţie, care ține de statutul figurii 
individului. Într-adevăr, deși a fost prezentat, încă de la 
prima sa apariție în operele lui Machiavelli și Hobbes, 
ca o expresie a realismului politic, individul este, de fapt, 
o ficțiune. Liberalismul a creat și a exploatat această fic- 
țiune, dîndu-i nenumărate chipuri, fără a ști însă întot- 
deauna cum anume să le apere. Principalul reproș făcut 
liberalismului este acela că el poartă cu sine egoismul, 
care ar fi un produs și un semn distinctiv al individualis- 
mului. Aparent, liberalii nu au replicat convingător aces- 
tui reproș, părînd să fie tentaţi, dimpotrivă, să își radica- 
lizeze discursul, să vorbească în chip dogmatic despre 
individ. 

Obiecţia menţionată nu este, totuși, întemeiată. Întîi 
de toate, pentru că individualismul este o perspectivă teo- 
retică, nu o substanţă reală. În al doilea rînd, trebuie ac- 
centuat faptul că atît teoria contractualistă, cît și cea eco- 

nomică au înfățișat individul ca o figură prioritar non-po- 
litică. Altfel spus, în descrierea individului, liberalii au 
forțat nota, devenind uneori dogmatici, tocmai pentru a 
putea acredita ulterior ideea că existența socială și poli- 
tică este construită împotriva naturii umane dominate de 
„egoism“, adică de incapacitatea spontană a individului 
de a trăi împreună cu ceilalți. Pe scurt: tocmai pentru că 
individul este ficțiunea care simbolizează antisociabilita- 
tea, liberalii au fost siliți să fie dogmatici în descrierea lui. 
Discursul liberal despre societate este o prelungire dis- 
cretă și subtilă a dogmatismului individualist. 


Partea a Il-a 

Ignoranța individuală (FRIEDRICH von Hayek — 1960) 


Pentru liberali, problema societății se identifică în mare 
măsură cu problema libertăţii. Într-adevăr, liberalii con- 
sideră că libertatea nu are un sens metafizic, ci este liber- 
tate în relațiile cu ceilalți, adică în societate.” 

Iată de ce întrebarea fundamentală la care caută răs- 
puns autorii liberali este: cum anume se produce reunirea 
atomilor separați care poartă numele de indivizi într-un 
întreg, într-o comunitate? Altfel zis: în ce fel „descoperă“ 
indivizii legătura socială și de ce anume se reunesc ei? 

Friedrich von Hayek (1899- 1992) a justificat valoarea 
socială a libertăţii recurgînd la o temă... socratică. În 
viziunea autorului Constituției libertății, conștiința propriei 
ignoranţe este cea care îl face pe individ liber și, simul- 
tan, îl determină să trăiască împreună cu semenii săi: 


„Justificarea libertăţii individuale se bazează în prin- 
cipal pe recunoașterea inevitabilei ignorante a tuturor, cu 
privire la mulţi dintre factorii de care depind bunăsta- 
rea și îndeplinirea scopurilor noastre. 

Dacă ar exista oameni atotștiutori, dacă am putea afla 
tot ceea ce afectează realizarea nu doar a dorințelor noas- 
tre din prezent, ci și a nevoilor și dorințelor viitoare, ar mai 
fi prea puţin loc pentru libertate. Reciproc, libertatea in- 
dividului face, în mod cert, imposibilă previziunea com- 
pletă. Libertatea este esențială pentru a lăsa loc neprevă- 

zutului și imprevizibilului; o dorim pentru că ne-am obiș- 
nuit să așteptăm de la ea oportunitatea de a ne realiza 
multe din scopuri. Tocmai pentru că fiecare individ știe 
atît de puțin și, în particular, pentru că rareori știm care 
dintre noi are dreptate, avem încredere în eforturile inde- 
pendente și concurente ale mai multora de a crea lucruri 
pe care, văzîndu-le, le vom dori“. 


Din perspectiva teoriei hayekiene a cunoașterii disper- 
sate și inevitabil incomplete — teorie potrivit căreia inclusiv 
înțelepții sînt ignoranti! — viața socială apare ca un șir de 
accidente: 


„Oricât de umilit ar fi orgoliul omenesc, trebuie să recu- 
noaștem că progresul și chiar supraviețuirea civilizației 
depind de existența unui maximum de oportunități pen- 
tru producerea unor accidente. Aceste accidente apar din 
combinarea cunoștințelor și aptitudinilor, deprinderilor 
și obiceiurilor acumulate de indivizi, precum și atunci 
cînd oameni pregătiți se confruntă cu anumite circumstan- 
te cărora le pot face față. Ignorînd în mod necesar atît de 
multe lucruri, va trebui să operăm în principal cu proba- 
bilităţi și cu șanse. 

Desigur, este un adevăr în viața socială, ca și în cea 
individuală, că accidentele favorabile nu apar din senin. 
Trebuie să ne pregătim pentru ele, dar ele rămîn totuși 
șanse, nedevenind certitudini. Ele implică riscuri asumate 
deliberat, posibile eșecuri ale unor indivizi sau grupuri 
de indivizi, cel puţin la fel de merituoși precum alții care 
prosperă, posibile efecte grave sau repetate chiar pentru 
majoritate și, în final, cel mult o probabilitate mare de cîș- 
tig net. Tot ceea ce putem face este să sporim șansa ca o 
anumită conjugare de calități individuale și circumstanțe 
să ducă la formarea unui nou instrument sau la optimizarea 
unuia mai vechi și să îmbunătăţim perspectiva ca astfel 


TEMEIURILE SOCIETĂȚII LIBERE 45 


de inovații să devină repede cunoscute celor ce pot profi- 
ta de ele. 

Desigur, toate teoriile politice presupun că majoritatea 
indivizilor sînt foarte ignoranți. Cei care pledează pen- 
tru libertate se deosebesc de ceilalți prin aceea că se includ 
pe ei înșiși în rîndul ignoranților, după cum îi includ și 
pe cei mai înţelepţi. În comparație cu totalitatea cunoașterii 
utilizate permanent în evoluția unei civilizații dinamice, 
cunoașterea pe care o poate folosi deliberat înțeleptul nu 
diferă prea mult de cea a ignorantului.“ 


Pentru Hayek, faptul că instituţiile libertăţii configu- 
rează social ignoranța oamenilor a fost anticipat de că- 
tre teoreticienii toleranţei: 


„Argumentul clasic în favoarea toleranţei, formulat de 
John Milton, John Locke și reafirmat de John Stuart Mill 
și Walter Bagehot, se bazează, desigur, pe recunoașterea 
ignoranței noastre. El este o aplicație specială a unor con- 
sideraţii generale al căror drum este deschis de o viziu- 
ne non-raționalistă asupra funcționării minții omenești. 
[...] Deși în general nu sîntem conștienți de acest aspect, 
toate instituțiile libertății constituie adaptări la acest ele- 
ment fundamental care este ignoranta și sînt configurate 
pentru a opera cu șanse și probabilități, nu cu certitudini. 
În viață, nu avem parte de certitudini și, din această cauză, 
pentru a ne utiliza cît mai eficient cunoștințele, trebuie 
să aderăm la reguli pe care experiența ni le-a indicat a 
fi, în mare, cele mai eficiente, deși nu știm care vor fi conse- 
cințele respectării lor într-un caz oarecare.“ 


Pentru a caracteriza societatea, Hayek a reluat adese- 
ori o formulă a lui Adam Ferguson din Eseul asupra isto- 
riei societăți civile: societatea este rezultatul acţiunilor indi- 
vizilor, nu al planurilor lor.22 Dar atunci, ce scopuri își 

pot propune indivizii într-o societate liberă? Hayek crede 
că aceste scopuri ar trebui să fie determinate de nevoia 
includerii unor noi indivizi și a unor cunoștințe indivi- 
duale inedite în corpul societăţii. Pentru el, socializarea 
e un proces de adaptare, care impune renunțarea la con- 
trolul exercitat asupra acțiunilor individuale: 


„Omul învață de pe urma speranţelor năruite. Evident, 
nu ar trebui să sporim imprevizibilitatea evenimentelor, 
creînd instituţii fantasmagorice. Pe cît posibil, scopul nos- 
tru ar trebui să fie îmbunătățirea instituțiilor umane, spre 
a mări șansele unei previziuni corecte. Mai presus de toate 
însă, ar trebui să creăm un maximum de oportunități pen- 
tru ca indivizi necunoscuți să afle lucruri pe care noi înșine 
încă nu le cunoaștem și să utilizeze practic aceste cunoș- 
tințe. Prin adaptarea eforturilor mai multor oameni, se 
utilizează mai multă cunoaștere decît ar putea poseda 
vreun individ sau s-ar putea sintetiza intelectual. Această 
utilizare a cunoștințelor dispersate permite realizări mai 
însemnate decît s-ar putea imagina. Societatea liberă poate 
folosi mai multă cunoaștere decît ar putea cuprinde mintea 
celui mai înțelept conducător, pentru că libertatea în- 
seamnă renunțarea la controlul direct asupra eforturilor 
individuale.“ 


Pe scurt, libertâtea își vădește valoarea socială dacă 
nu știm ce efecte va avea și cui îi va folosi ea, unuia sin- 
gur sau tuturor indivizilor: 


„Din această fundamentare a tezei libertăţii rezultă că 
ea nu va servi la nimic dacă o restrîngem doar la acele 
cazuri în care știm că va fi benefică. Libertatea acordată 
doar atunci cînd știm dinainte că efectele ei vor fi benefice 
nu este libertate. Dacă am ști cum va fi folosită libertatea, 
argumentul în favoarea ei aproape că ar dispărea. Nu 
vom culege niciodată roadele libertății, nu vom avea nici- 

odată parte de acele dezvoltări noi, neprevăzute, pe care 
ea le face posibile, dacă nu se acordă libertate și acolo 
unde întrebuințarea pe care i-o dau unii nu pare ferici- 
tă. De aceea, nu este un argument împotriva libertății in- 
dividuale faptul că de ea se abuzează atît de des. Liber- 
tatea înseamnă, în mod necesar, că se vor întîmpla multe 
lucruri care nu ne vor fi pe plac. Credinţa noastră în li- 
bertate nu se bazează pe rezultate previzibile în anumi- 
te circumstanţe, ci pe convingerea că, în ansamblu, ea va 
genera forțe a căror finalitate va fi benefică. Rezultă de 
aici că importanţa de a fi liber să faci un anumit lucru 
nu are nici o legătură cu problema dacă noi toți sau cei 
mai mulți dintre noi vom face vreodată uz de acea po- 
sibilitate. A acorda doar atîta libertate cît să poată fi exer- 
citată de toată lumea ar fi o dovadă de totală necunoaș- 
tere a funcţiei sale. Libertatea folosită de un om dintr-un 
milion poate fi mai importantă pentru societate și mai 
avantajoasă pentru majoritate decît orice libertate pe care 
o exercităm cu toții. S-ar putea spune chiar că un lucru 
este cu atît mai prețios pentru societate în întregul ei, cu 
cît probabilitatea de a putea face uz de el este mai mică. 
Cu cît este mai mică această probabilitate, cu atît mai grav 
ar fi dacă s-ar rata acea ocazie, pentru că experiența ofe- 
rită va fi aproape unică. 

Probabil că cei mai mulţi nu sînt direct interesați de 
majoritatea lucrurilor importante pe care oricine ar tre- 
bui să fie liber să le facă. Tocmai pentru că nu știm cum 
își vor folosi oamenii libertatea, ea este atît de importan- 
tă. Dacă n-ar fi așa, avantajele libertății ar putea fi obți- 
nute și în situația în care majoritatea ar decide ce trebuie 
să facă fiecare individ. Dar acțiunea majorității este în 
mod necesar limitată la ceea ce este deja încercat și ve- 
rificat, la chestiuni asupra cărora s-a căzut deja de acord 
în cadrul unui proces de deliberare precedat de experien- 
tele și acțiunile diferiților indivizi. Avantajele pe care le ob- 
țin eu de pe urma libertăţii sînt, în mare parte, rezultatul 

folosirii ei de către alţii și în special al acelor întrebuințări 
la care eu, unul, n-aș avea niciodată acces. De aceea, cea 
mai importantă nu este neapărat libertatea pe care o pot 
exercita eu însumi. Cu siguranţă, este mai important ca 
oricine să poată încerca orice, decît ca toată lumea să poată 
face aceleași lucruri. Pretindem libertate nu pentru că am 
dori să putem face anumite lucruri, nu pentru că am consi- 
dera o anumită libertate ca esențială pentru fericirea noas- 
tră. Instinctul care ne face să ne revoltăm împotriva orică- 
rei restricţii fizice, deși un aliat de preț, nu este întotdeauna 
o călăuză sigură în justificarea sau delimitarea libertății. 
Importantă nu este libertatea pe care eu, unul, doresc să 
o exercit, ci acea libertate de care ar putea avea nevoie cine- 
va spre a se face util societății. Pentru ca acel necunoscut 
să aibă libertatea asigurată, ea trebuie acordată tuturor. 
De aceea, avantajele libertăţii nu se limitează la cei liberi 
-sau cel puţin, un om nu profită doar de acele aspecte ale 
libertăţii de care se bucură el însuși. Fără îndoială că, de-a 
lungul istoriei, majorități nelibere au profitat de existența 
unor minorități libere, iar astăzi, societăți nelibere benefi- 
ciază de cele obținute și învăţate de la societăți libere. De- 
sigur, avantajele de pe urma libertăţii altora cresc propor- 
tional cu numărul celor ce și-o pot exercita. Argumentul 
în favoarea libertăţii cîtorva se aplică și pentru libertatea 
tuturor. Dar este mai bine pentru toată lumea ca măcar 
unii să fie liberi și, de asemenea, este preferabil ca mai 
mulți să se bucure de libertate deplină decît ca toți să aibă 
parte de libertate restrînsă. Semnificativ este faptul că im- 
portanta libertăţii de a face un anumit lucru nu depinde 
cu nimic de numărul celor care ar dori să-l facă: ele ar 
putea fi chiar invers proporționale. De exemplu, o societa- 
te poate fi anchilozată prin diverse restricții, fără ca ma- 
rea majoritate a indivizilor să-și dea seama că libertatea 
le-a fost considerabil redusă. Dacă am porni de la premi- 
sa că importante sînt doar acele exercitări ale libertăţii pe 

care le practică majoritatea, am crea cu siguranţă o socie- 
tate stagnantă, avînd toate atributele ne-libertății.“2 


Societatea liberă despre care vorbește Hayek este, desi- 
gur, societatea modernă, cea pe care au avut-o în vedere 
și Adam Smith, Karl R. Popper ori Walter Lippmann sub 
numele de the great society, the good society? sau the open 
society25. De altfel, pentru a o distinge de grupurile socia- 
le restrînse și închise, Hayek mai numește societatea mo- 
dernă și ordinea socială extinsă. Inspirat de opera lui David 
Hume, în special de partea a III-a din Tratatul despre na- 
tura umană, în care autorul scoțian se referea la principi- 
ile morale, Hayek considera că această ordine socială ex- 
tinsă e produsul unei morale aparte, care poate fi numită 
morala evoluată și care are drept reguli principale economi- 
sirea, proprietatea privată (sau plurală), schimbul, onesti- 
tatea, respectarea cuvîntului dat și contractul; morala evo- 
luată este ea însăși un produs al tradiţiei și al cutumelor, 
fiind situată „între instinct și rațiune“, spre deosebire de 
morala instinctivă, care este tipică pentru societățile restrîn- 
se și caracterizată de altruism, decizie colectivă și soli- 
daritate?* (reguli morale care apar, ca și la Hume”, ca ex- 
presii ale instinctului). 


Textele din această secțiune fac parte din: 

Friedrich Hayek, The Constitution of Liberty, University of Chi- 
cago Press, 1960 

O Lawrence Hayek 


Proprietatea (Jonn Locke — 1689) 


Viziunea lui Hayek despre societate a recuperat, pen- 
tru a o reformula, o întreagă tradiție a gîndirii liberale, 
cea a libertăţii „engleze“?®, în care un loc eminent este ocu- 
pat de filozofia lui John Locke (1632-1704). 

Referința imediată pe care Locke o folosea pentru a 
descrie apariția societăţii nu era însă individul ignorant, 
ci individul aflat în starea de natură. Altfel spus: la Locke, 
individul este luat în seamă doar în mod indirect, pentru 
că el „locuiește“ starea de natură. Iar ceea ce îl interesa 
pe Locke în legătură cu această stare era nu atît viața mi- 
zerabilă și scurtă a individului”, cît absenţa unui judecă- 
tor comun recunoscut și impartial, ca și absenţa oricărei 
legi, fiecare ins fiind judecătorul celorlalți. Societatea că- 
reia Locke îi spunea civilă sau politică se naște atunci cînd 
există un judecător comun învestit cu autoritatea aplică- 
rii Legii.% 


„Deoarece omul se naște cu îndreptățirea la o libertate 
desăvîrșită și cu dreptul de a se bucura fără îngrădire de 
drepturile și privilegiile legii naturale, în mod egal cu ori- 
care alt om sau număr de oameni din lume, el are prin 
natură nu numai puterea de a-și conserva proprietatea, 
adică viața, libertatea și bunurile, împotriva vătămărilor 
și încercărilor altor oameni, ci și puterea de a judeca și de 
a pedepsi încălcările acestei legi de către alții, după cum 
este convins că este necesar, chiar și cu moartea, în cazul 
fărădelegilor al căror caracter atroce merită, după părerea 
sa, o asemenea pedeapsă. Dar, deoarece nici o societate 
politică nu poate exista sau supraviețui fără a avea în ea 
însăși puterea de a conserva proprietatea și deci de a pedep- 
si pe măsură încălcările acesteia de către toți membrii ei, 
există societate politică acolo și numai acolo unde fiecare 
dintre membrii săi a abandonat această putere naturală, 
încredinţînd-o colectivităţii în toate acele cazuri în care 
el poate apela la protecția legii stabilită de către aceasta. 
Și, fiind astfel exclusă judecata privată a fiecărui mem- 
bru în parte, colectivitatea ajunge să arbitreze conform 
unor reguli stabilite, durabile, nepărtinitoare și aceleași 
pentru toate părțile. Prin intermediul acelor oameni căro- 

ra le-a conferit autoritatea de a pune în aplicare acele re- 
guli, colectivitatea decide în toate diferendele care pot 
apărea între membrii acelei societăți referitor la o proble- 
mă de drept și pedepsește încălcările legii săvîrșite de ori- 
care dintre membrii săi cu pedepsele pe care le-a stabilit 
legea. Astfel, este ușor de deosebit între cei care sînt îm- 
preună într-o societate politică și cei care nu sînt în această 
situație. Aceia care sînt reuniți într-un singur corp și pot 
apela la o lege și la o magistratură stabilite în comun, în- 
zestrate cu autoritatea de a decide controversele dintre 
ei și de a-i pedepsi pe cei ce încalcă legile, se află împre- 
ună într-o societate civilă; dar aceia care nu au o astfel 
de instanţă de apel comun - mă refer la un apel pămîn- 
tesc — se află în starea naturală, fiecare, și nimeni altcine- 
va, fiind judecător și executor pentru sine însuși.“5! 


Așa cum se observă cu ușurință, Locke vorbea despre 
libertate în două contexte: el lua în seamă libertatea ca 
atribut al stării de natură și, respectiv, ca obiect al proprie- 
tății, alături de viaţă și de bunuri.?? 

În primul sens, libertatea trebuie distinsă de licenţă. 
O indică rațiunea, singura lege care există totuși în starea 
de natură. Rațiunea îi poruncește omului să se conserve 
pe sine și să conserve, atît cît este posibil, restul omenirii: 


„Deși aceasta [starea de natură] este o stare de liberta- 
te, nu este totuși o stare de permisivitate completă, căci, 
chiar dacă în această stare omul are o libertate fără margini 
de a dispune de persoana sau posesiunile sale, el nu are 
totuși libertatea de a se distruge pe sine sau orice altă vie- 
tate aflată în posesia sa, decît dacă un scop mai înalt decît 
simpla sa conservare o cere. Starea naturală este cîrmuită 
de o lege naturală care poruncește tuturor; iar rațiunea, 
care este această lege, îi învaţă pe cei care țin cont de ea 
că, fiind toţi egali și independenți, nici unul nu ar trebui 

să pricinuiască rău altuia, vieții, sănătății, libertăţii și pose- 
siunilor sale. Căci oamenii, fiind toți opera unui omni- 
potent și infinit Creator înțelept, servitorii unui stăpîn 
suveran, trimiși în lume din voinţa și din interesul Său, 
pot trăi atât cît Îi face Lui plăcere, nu altora, pentru că Îi 
aparțin, fiind creația Sa. Și fiind dotați cu asemenea fa- 
cultăți identice într-o colectivitate a naturii, nu poate fi 
presupusă nici o subordonare față de noi, care să ne poată 
permite să distrugem pe cineva, ca și cum am fi făcuți 
unii pentru folosul altora, precum speciile inferioare ale 
creaturilor sînt făcute pentru noi. Fiecare avînd obligația 
de a se conserva el însuși și de a nu renunţa de bună voie 
la aceasta, ar trebui ca, la rîndul său, atît cît poate, atunci 
cînd propria sa conservare nu este amenințată, să conserve 
restul omenirii, neputînd să afecteze viața sau ceea ce pro- 
tejează viața, libertatea, sănătatea, membrele sau bunurile 
altcuiva, decît pentru a face dreptate față de un criminal% 


Dar rațiunea nu este consultată de toți indivizii: 


„Deși legea naturală este clară și pe înțelesul tuturor 
creaturilor raționale, oamenii, fiind părtinitori în privința 
interesului lor și ignoranti din lipsa studierii legii, nu sînt 
în măsură să recunoască faptul că ea îi constrînge să o 
aplice la propriile lor cazuri.“ 


Efectele acestui refuz de a da ascultare rațiunii se vă- 
desc atunci cînd se are în vedere al doilea sens al liber- 
tății, și anume libertatea ca obiect al proprietăţii. Ce este 
însă proprietatea? Pentru Locke, individul este inițial pro- 
prietar al corpului său și al muncii sale: 


„Deși pămîntul și toate creaturile inferioare aparțin tu- 
turor oamenilor în comun, fiecare om are o proprietate, 
și anume asupra persoanei sale. Iar la aceasta nu are ni- 

meni altcineva dreptul în afara sa. Putem spune că munca 
trupului său și lucrarea mîinilor sale sînt cu adevărat ale 
sale. Oricărui lucru pe care îl scoate din starea în care l-a 
făcut și l-a lăsat natura, el îi adaugă munca sa, și, adăugîn- 
du-i ceva ce este al său, îl face astfel proprietatea sa. Fi- 
ind scos de către om din starea comună în care l-a lăsat 
natura, lui i se adaugă ceva prin munca acestuia — ceea 
ce exclude dreptul comun al celorlalți oameni. Căci aceas- 
tă muncă este proprietatea indiscutabilă a celui ce mun- 
cește și nici un om în afară de el nu poate avea vreun 
drept la ceva căruia i s-a adăugat munca altcuiva, cel pu- 
țin acolo unde rămîne destul și pentru ceilalți.” 


Din această primă proprietate decurg toate celelalte. 
Locke pare a se ocupa exclusiv de lucruri vulgare, căci 
el numește proprietate „ghindele culese de sub stejar“, 
„merele adunate din pomi“, „iarba pe care a mîncat-o ca- 
lul meu“, „gazonul pe care l-a tăiat servitorul meu“ sau 
„minereul pe care l-am descoperit săpînd într-un loc la 
care am dreptul în comun cu ceilalți“; toate acestea sînt 
separate prin munca individului de „ceea ce este comun“ 36 
Dar și proprietatea asupra pămîntului se naște la fel, căci 
inclusiv în acest caz munca atîrnă mai greu decît ceea ce 
este dat în comun: într-adevăr, munca este cea care „cre- 
ează diferența dintre un acru de pămînt plantat cu tutun 
sau zahăr ori însămînțat cu grîu ori orz și un acru din 
același pămînt ce se află în comun, fără a fi gospodărit.“% 

Locke considera că natura a indicat cu precizie limi- 
tele proprietății individului, ale acestei ființe care nu (mai) 
este un animal politic, ci „un animal proprietar și munci- 
tor“38. Aceste limite sînt puse sub semnul întrebării de 
apariția banilor: 


„Natura a stabilit bine măsura proprietății în întinde- 
rea muncii oamenilor și a avantajelor vieții. Munca nici 

unui om nu putea cuceri sau lua în stăpînire totul; nici 
un om nu se putea bucura de mai mult decît de o mică 
parte, astfel încît era imposibil ca vreun om să încalce în 
acest fel dreptul altuia sau să dobîndească pentru sine o 
proprietate în dauna vecinului său, care mai avea încă 
loc pentru o proprietate la fel de bună și de întinsă (după 
ce celălalt și-a luat-o pe a sa) ca și înainte ca aceea să fie 
luată în stăpînire. Această măsură a restrîns într-adevăr 
granițele posesiunii fiecărui om la o proporție foarte mode- 
rată, și anume la atît cît ar putea el lua în stăpînire sin- 
gur, fără a aduce prejudicii cuiva, în primele epoci ale lumii, 
cînd oamenii se aflau în mai mare primejdie de a se pier- 
de, rătăcindu-se de tovarășii lor în marea pustietate de 
atunci a pămîntului, decît de a fi strîmtorați de lipsa locu- 
lui pe care să cultive. lar aceeași măsură încă mai poate 
fi acceptată fără a se aduce vreun prejudiciu cuiva, chiar 
dacă lumea pare atît de plină. Căci, presupunînd că un 
om sau o familie, fiind în aceeași situație în care s-a găsit 
lumea atunci cînd a fost populată pentru prima dată de 
către copiii lui Adam sau ai lui Noe, ar cultiva pămîntul 
în niște ținuturi pustii dinlăuntrul Americii, descoperim 
că posesiunile pe care și le-ar putea atribui, ținînd seama 
de măsurile pe care le-am stabilit, nu ar fi foarte întinse 
și nici nu ar aduce vreun prejudiciu, chiar în zilele noas- 
tre, restului oamenilor și nici nu le-ar da motive să se plîngă 
sau să se considere vătămați prin abuzul făptuit de acest 
om, deși rasa umană s-a răspîndit acum în toate colțurile 
lumii, depășind de multe ori numărul mic al celor de la 
început. Căci întinderea terenului are o valoare atît de mică 
fără muncă, încît am auzit afirrnîndu-se că pînă și în Spa- 
nia unui om i se permite să are, să însămînțeze și să cu- 
leagă, fără a fi tulburat, recolta pămîntului la care nu are 
o altă îndreptăţire în afara faptului că îl folosește. Dim- 
potrivă, locuitorii se consideră îndatoraţi celui care măreș- 
te rezerva de cereale care le lipsea, muncind cu hărnicie 

pămîntul neglijat și deci irosit. Dar, fie cum o fi, nu voi 
mai insista asupra acestor lucruri. Ceea ce îndrăznescsă 
afirm cu fermitate este că aceeași regulă a proprietăţii — 
anume că fiecare om ar trebui să aibă atît cît poate folo- 
si — încă ar mai fi fost valabilă în lume, fără a strîmtora 
pe nimeni, din moment ce există destul pămînt pentru 
a ajunge unui număr dublu de locuitori, dacă inventa- 
rea banilor și acordul tacit al oamenilor de a le da aces- 
tora o anumită valoare nu ar fi înființat prin consimţă- 
mânt posesiuni mai mari și dreptul asupra lor.“3% 


În viziunea lui Locke, apariția monedei explică „trece- 
rea de la egalitatea în penurie la inegalitatea în bogăție“, 
accelerînd nașterea societății politice (civile) sau a statului 
-căci la Locke cele două nu sînt distinse. Mai interesant 
este faptul că acordul indivizilor în privința utilizării mone- 
dei precedă, în opinia autorului englez, acordul lor în 
privința garantării proprietăților, care e scopul asocierii 
politice.+! Cu alte cuvinte: societatea economică se naş- 
te înaintea celei politice. 


Diversitatea umană (WiHELM von HUMBOLDT — 1792) 


La un secol după apariţia tratatului lockean, statul și so- 
cietatea erau radical distinse de către Wilhelm von Hum- 
boldt (1767-1835), într-o lucrare intitulată Eseu asupra limi- 
telor acțiunii statului și care a fost considerată „sinteza cea 
mai reușită a idealului liberal“. Tot spre deosebire de Locke, 
Humboldt nu mai separa economia și politica, ci justifica 
societatea plecînd pur și simplu de la diversitatea umană. 

În opinia autorului german, libertatea individuală și 
varietatea situațiilor sînt condiţiile esenţiale ale educării 
omului, căci dezvoltarea propriei diversități este scopul 
fundamental al individului. Societatea este necesară toc- 

mai în vederea îmolinirii diversității, căci, raționează Hum- 
boldt, în lipsa ei, omul riscă să rămînă unilateral sau să- și 
împrăștie energia în prea multe direcţii. Pentru individ, 
legătura socială are același efect pe care îl produce cone- 
xarea trecutului și a viitorului cu prezentul: 


„Adevăratul scop al omului — cel prescris de către rațiu- 
nea veșnic egală cu sine, și nu de către înclinațiile schim- 
bătoare — este educarea cea mai nobilă și proporțională 
a forțelor sale, în vederea cuprinderii lor într-un întreg. 
Libertatea este condiția primă și de neînlăturat a acestei 
educaţii. În afară de libertate, dezvoltarea forțelor omu- 
lui mai presupune și altceva, care e strîns legat de liberta- 
te, și anume varietatea situațiilor. Pus în situații unifor- 
mizate, omul cel mai liber și independent se va dezvolta 
într-o măsură redusă. Această varietate este întotdeauna 
o consecinţă a libertăţii; pe de altă parte, trebuie spus că 
există un anumit tip de constrîngere care, departe de a-l 
îngrădi pe om, dă formă lucrurilor care-l înconjoară, astfel 
încât libertatea și constrîngerea nu mai sînt atît de diferite. 
Totuși, pentru claritatea ideilor, este bine ca ele să fie deo- 
sebite. Într-o situație dată, fiecare om este capabil să exer- 
cite un singur tip de forță sau, mai precis, ființa omului este 
predispusă întotdeauna către o singură activitate. Omul 
pare condamnat la unilateralitate, căci energia sa slăbește 
în mod inevitabil pe măsură ce se împarte între mai multe 
obiecte. Această unilateralitate poate fi evitată doar dacă 
se tinde spre o unificare a diferitelor forțe care, de obicei, 
sînt exercitate în mod separat; cu alte cuvinte, doar dacă 
omul încearcă să folosească atît energia scînteilor pe cale 
să se stingă, cît și pe a celor care vor da naștere unor flă- 
cări luminoase în alte perioade ale vieții sale, și doar dacă, 
în loc să multiplice obiectele asupra cărora acționează, 
el încearcă să sporească forțele prin intermediul cărora 
acționează, unificîndu-le. Același efect pe care îl are în 

viața individului conectarea trecutului și a viitorului cu 
prezentul, îl va avea stabilirea legăturilor între indivizii 
ce formează societatea. Căci, de-a lungul vieții, omul nu 
poate atinge decît una din desăvîrșirile care caracterizea- 
ză natura întregii specii umane. Fiecare trebuie să-și în- 
sușească bogăţia caracteristică a altuia prin legăturile care 
își au izvorul în ființa interioară a omului.“ 


În viziunea lui Humboldt, pentru a deveni utilă, legătura 
socială presupune autonomia individuală și originalitatea: 


„Folosul acestor legături depinde întotdeauna de gra- 
dul în care poate fi menținută simultan autonomia celor 
între care se stabilește legătura și intimitatea legăturii. În 
lipsa acestei intimități, care îi îngăduie omului să-l per- 
ceapă pe semenul său într-un mod satisfăcător, este nece- 
sară măcar autonomia, astfel încît celălalt, așa cum este 
el perceput, să poată fi transformat în ființa proprie. Atît 
intimitatea, cît și autonomia necesită însă forța indivizilor 
și o anume diferenţă între ei, care să nu fie atît de mare 
încît să împiedice percepția satisfăcătoare, dar nici atît de 
mică încît să împiedice mirarea unuia față de ceea ce-l 
caracterizează pe celălalt și dorința de a-și însuși respec- 
tiva diferență. Forța și bogăția variațiilor se regăsesc unite 
în originalitate; iată de ce se poate spune că întreaga mă- 
reție a omului se bazează pe forța și pe educaţia lui. Spre 
ele trebuie să tindă fiecare individ în parte, inclusiv cel 
care vrea să acționeze asupra indivizilor. Libertatea de 
acțiune și diversitatea celor care acționează sînt în egală 
măsură responsabile pentru originalitate. Chiar natura 
neînsuflețită, care urmează legi imuabile, pare mai bogată 
în particularități pentru omul cultivat. Acesta se trans- 
feră pe sine în ea și e un mare adevăr că fiecare percepe 
atîta armonie și frumuseţe în jurul lui cîtă păstrează el 
însuși în interior. lar dacă omul nu se mulțumește să per- 

ceapă și să recepteze impresii exterioare, ci devine activ, 
este evident că diversitatea va spori.“ 


Pentru a-și întări teza conform căreia dezvoltarea socia- 
lă se realizează oarecum de la sine, atunci cînd indivizii 
sînt liberi și autonomi, Humboldt recurge la un limbaj im- 
pregnat de aristotelism și la cîteva metafore impresionante: 


„Dacă se încearcă verificarea mai precisă a acestor idei 
printr-o aplicare la oamenii individuali, se constată că, 
în cazul acestora, totul se reduce la formă și materie. Forma 
cea mai pură, cu învelișul cel mai ușor, se numește idee, 
iar materia dotată cu un minim de configurație — percep- 
ție senzorială. Forma apare din configurarea materiei. For- 
ma este cu atît mai sublimă, cu cît materia este mai com- 
pletă și variată. Un copil divin este doar fructul unor părinți 
nemuritori. Forma devine iarăși materie pentru o formă 
și mai frumoasă. Astfel devine floarea fruct, iar din sămîn- 
ta fructului răsare din nou trunchiul împodobit de flori. 
Varietatea este cu atît mai mare, cu cît crește fineţea mate- 
riei și cu cît crește forța, deoarece legăturile devin cu atît 
mai intime. Forma pare topită în materie, tot așa cum ma- 
teria pare topită în formă. Altfel spus: cu cît mai legate 
sînt sentimentele omului și cu cît mai însuflețite sînt ideile 
sale, cu atît va deveni el mai sublim; căci măreţia omului 
se bazează pe această împreunare eternă a formei și a mate- 
riei, sau a unității și a multiplicităţii, în natura unificată 
a omului. Soliditatea împreunării depinde și ea de forța 
celor care se împreunează. Momentul cel mai înalt al omu- 
lui este acest moment al înfloririi. 

Forma mai simplă, mai puţin încîntătoare, a fructu- 
lui trimite și ea la frumuseţea florii care urmează să apa- 
ră. Totul se îndreaptă spre floare. Ceea ce se naște din să- 
mînţă este, la început, departe de frumusețea ei. Tulpina 
puternică, frunzele late în multitudinea lor, încă nu epui- 

zează întreaga capacitate de dezvoltare. Aceasta sporește 
pe măsură ce ochiul urcă pe tulpină; frunzele mai delica- 
te par animate de o dorință de unificăre, caliciul pare o 
împlinire a acestei dorințe. 

Din acest punct de vedere, sexul plantelor nu este bi- 
necuvîntat de soartă. Floarea cade și fructul va da iarăși 
naștere la o tulpină crudă, care are aceeași capacitate de 
dezvoltare. Floarea se ofilește în om doar pentru a face 
loc la ceva mai frumos, chiar dacă magia frumuseţii ulti- 
me este ascunsă în eternitatea de necercetat a infinității. 
Ceea ce receptează omul din exterior este doar sămînță. 
Activitatea lui energică, chiar în cazul celei mai mari fru- 
museţi, trebuie transformată într-o binecuvîntare. Și aceas- 
ta va fi pentru el cu atît mai mult o binefacere, cu cît va 
da dovadă de mai multă forță în a și-o face proprie. Idea- 
lul cel mai înalt al conviețuirii oamenilor mi se pare ace- 
la în care totul se dezvoltă din sine și pentru sine.“ 


Wilhelm von Humboldt adaugă tezei diversității 
umane o altă idee de sorginte liberală, și anume fecundi- 
tatea conflictului. Cu cîţiva ani mai devreme, în 1784, Kant 
scrisese și el că antagonismul este „mijlocul de care na- 
tura se folosește pentru a realiza dezvoltarea tuturor dis- 
poziţiilor sale.“43 Humboldt pare însă tentat să vorbească 
despre această temă pe un ton mai curînd machiavellian 
decît kantian, extinzînd astfel aria în care conflictul e fe- 
cund, de la indivizi la state: 


„Lupta în război este întotdeauna mai onorabilă decît 
cea în arene, iar lupta cetățenilor îndîrjiți este mai onora- 
bilă decît cea a mercenarilor plătiți. În orice caz, înfrunta- 
rea forțelor produce cea mai puternică energie. Acesta e 
motivul pentru care sîntem fascinați de epoca grecilor și 
a romanilor. Acești oameni au avut de purtat lupte crîn- 
cene cu destinul și între ei. Atunci, forțe originare și esen- 

tiale s-au înfruntat, dînd naștere la forme noi și minuna- 
te. Fiecare nouă epocă —și oare cu cît se va accentua acest 
proces în viitor? — trebuie să fie subordonată celei ante- 
rioare în ceea ce privește diversitatea: e vorba atât de di- 
versitatea naturii (de tăierea unor imense păduri sau de 
secarea mlaștinilor), cît și de diversitatea oamenilor. Cea 
din urmă este oarecum mai ascunsă acum, datorită rapi- 
dității împărtășirii și unificării operelor umane. 

Iată de ce ideea noului, a neobișnuitului, a minunatu- 
lui este atît de rară; iată de ce mirarea și spaima au ajuns 
aproape o rușine, iar inventarea unor mijloace noi și necu- 
noscute și chiar luarea unor decizii prompte sau nepregă- 
tite este considerată tot mai puțin necesară. Presiunea îm- 
prejurărilor exterioare asupra omului, care dispune acum 
de mai multe mijloace pentru a le întîmpina, este mult 
mai mică; nici nu mai este posibil să li se opună rezisten- 
tă recurgînd doar la acele forțe cu care fiecare este înzes- 
trat de la natură; în fine, știința prea extinsă face invențiile 
mai puțin necesare și însuși procesul învățării diminuea- 
ză forța necesară. Locul diversității fizice, pe de altă parte, 
a fost luat de diversitatea intelectuală și morală, mult mai 
bogată și îndestulătoare; caracterul și spiritul nostru mai 
sensibil, chiar dacă mai puțin cultivat, percepe și transpu- 
ne în viața practică gradaţii și diferenţe care ar fi rămas 
neobservate chiar pentru înțelepții Antichității, sau care 
ar fi putut fi cel mult remarcate de către ei. Lucrurile stă- 
teau la fel și pentru omul individual, și pentru întreaga 
specie. Elementele nobile s-au păstrat, cele mai puţin valo- 
roase s-au pierdut. 

Ar fi, fără îndoială, o binecuvîntare ca întreaga specie 
umană să fie asemănătoare unui singur om, sau ca forța 
unei epoci să poată fi moștenită la fel ca invențiile sau 
cărțile ei. Evident, așa ceva este imposibil. [...] 

Pe scurt: potrivit adevăratei rațiuni, omul nu-și poate dori 
altă stare decît aceea în care el se bucură de libertatea cea mai 

neîngrădită pentru a se dezvolta conform esenței proprii, și chiar 
natura fizică primește, sub mîna omului, doar acele forme pe 
care i le dă fiecare urmînd doar propriile nevoi și înclinații, în- 
grădit în forța și drepturile sale doar de limitele pe care și le 
fixează voluntar. De la acest principiu, rațiunea nu-și poa- 
te permite, în opinia mea, să se îndepărteze, altfel decît 
îi este necesar pentru propria ei menținere. El ar trebui 
să stea la baza oricărei politici.44 


Fixarea voluntară a limitelor libertății este temeiul ori- 
cărei politici liberale. Dar tocmai datorită diversității de- 
spre care vorbea Humboldt, libertatea nu are un singur 
sens și ea nu se dezvoltă la fel în orice context istoric și 
social. Au înţeles-o deja autorii secolului al XIX-lea. 

Între aceștia, merită menţionat Claude Henri de Saint-Si- 
mon, care, deși nu a fost un liberal, a propus o distincție 
al cărei conținut va fi reluat în detaliu în opera lui Tocque- 
ville“ și redefinit în secolul următor de către Hayek“ sau 
Michael Polanyi”: este vorba despre opoziția dintre li- 
bertatea americană și libertatea franceză. Pentru Saint-Si- 
mon, libertatea americană consta în existența unei toleran- 
te nelimitate, în refuzul privilegiilor de castă, în absența 
monopolului familial asupra funcţiilor publice și în ca- 
racterul paşnic, comercial și econom al națiunii americane, 
în vreme ce libertatea franceză era căutată în contrariul 
acestor trăsături, astfel încît „civilizația nu urma același 
drum în cele două emisfere“4. 


Pluralismul și toleranța (Isa BERLIN — 1990) 


Distincția dintre două specii ale libertății — destul de 
curentă în literatura liberală — a îmbrăcat forme foarte di- 
verse. În secolul al XX-lea, cea mai importantă dintre aces- 
tea a fost propusă de către Isaiah Berlin (1909-1998), care 

a distins între libertatea negativă și cea pozitivă. Pentru 
a le marca importanța, Berlin le înfățișa ca răspunsuri la 
două întrebări distincte: 


„Una dintre întrebări este: cîte porți îmi sînt deschise? 
Cealaltă întrebare e: cine e stăpînul? sau cine controlează? 
Aceste întrebări se întrepătrund, dar ele nu sînt identice 
și necesită răspunsuri diferite. Cîte porți îmi sînt deschise? 
este o întrebare referitoare la întinderea libertății negati- 
ve: ce obstacole se află în calea mea? Ce anume mă împie- 
dică să fac ceilalți, în chip deliberat sau în mod indirect, 
involuntar sau prin intermediul unor instituții? Cealaltă 
întrebare este: cine mă guvernează? Alţii mă guvernează 
sau mă conduc eu însumi? Dacă alții mă guvernează, cu 
ce drept o fac, cu ce autoritate? Dacă dispun de un drept 
la autonomie, îl pot oare și pierde? Pot să-l cedez? Pot 
renunța la el? Pot să-l recapăt? Dacă da, în ce fel? Cine 
stabilește legile? Cine le aplică? Sînt consultat în această 
privință? Majoritatea guvernează? Sau Dumnezeu? Sau 
preoții? Sau Partidul? Presiunea opiniei publice? Tradi- 
ţia? lată o chestiune distinctă. Cele două întrebări, ca și 
sub-întrebările lor, sînt centrale și legitime. Trebuie răspuns 
la amândouă. Singurul motiv pentru care am fost suspec- 
tat că apăr libertatea negativă în detrimentul celei pozi- 
tive, declarînd că prima e mai civilizată este faptul că, 
în opinia mea, conceptul de libertate pozitivă, esențială 
desigur pentru o existență decentă, a fost mult mai ade- 
sea manipulat și pervertit decît conceptul de libertate ne- 
gativă. Ambele întrebări sînt autentice și ineluctabile. Iar 
răspunsurile pe care le dăm determină natura unei so- 
cietăți: liberală sau autoritară, democratică sau despo- 
tică, laică sau teocratică, individualistă sau comunitară.“ 


Alterarea celor două concepte de libertate nu are loc 
în același fel, iar autorul lămurește aceste deosebiri fo- 
losindu-se de metafore foarte explicite: 

„Aceste două concepte au fost alterate, politic și mo- 
ral, pînă la a deveni contrariul lor. [...] Libertatea nega- 
tivă e falsificată atunci cînd se spune că libertatea trebuie 
să fie aceeași pentru lupi și pentru oi, chiar dacă în acest 
fel, în lipsa constrîngerii statale, lupii pot mînca oile. Li- 
bertatea fără limite a capitaliștilor distruge, de bună sea- 
mă, libertatea muncitorilor, tot așa cum libertatea neli- 
mitată a patronilor și a părinților va permite folosirea 
copiilor în minele de cărbuni. Eu cred că trebuie să-l pro- 
tejăm pe cel slab în fața celui puternic și, în această mă- 
sură, cred că libertatea trebuie restrînsă. Libertatea nega- 
tivă trebuie restrînsă dacă libertatea pozitivă este suficient 
realizată; între cele două trebuie să existe un echilibru, 
chiar dacă nu pot fi enunțate principii clare ale acestui 
echilibru. Libertăţile pozitivă și negativă sînt două concep- 
te perfect îndreptățite, dar, istoric vorbind, lumea modernă 
a avut parte de mai mult rău din pricina libertăţii pseu- 
do-pozitive decît din pricina celei pseudo-negative. De- 
sigur, toate acestea pot fi discutate.“ 


Pentru a pune în evidenţă valoarea socială a celor două 
specii ale libertăţii sau, altfel spus, temeiurile societății 
libere, Berlin evocă mai multe invenţii ale modernității, 
între care sinceritatea și varietatea: 


„În lumea modernă] se nasc noi concepte și apar noi 
idealuri. Luaţi cazul sincerității. Din cîte îmi dau seama, 
aceasta nu era considerată o virtute în lumea antică sau 
în cea a Evului Mediu. Adevărul, da, desigur. Martiriul 
a fost exaltat, dar numai pentru adevăr, nu dacă era vor- 
ba de false credințe asumate cu sinceritate. Orice evreu 
și orice creștin ar fi putut să afirme că, deși considerau 
fals ceea ce susțineau păgînii, admirau sinceritatea cu care 
erau proferate aceste minciuni. Orice cruciat ar fi putut 
spune că, deși lucrurile în care credeau musulmanii erau 

în mod evident absurde, el era mișcat de sinceritatea unei 
devoțiuni atît de prost plasate. Orice catolic ar fi putut 
spune, în timpul războaielor religioase, că, deși protes- 
tanții erau niște periculoși dascăli ai răului care purtau 
sufletele către damnare, niște inși care otrăveau sufletele 
și cărora trebuia să li se opună rezistență sau chiar să fie 
omoriți, sinceritatea lor trebuie admirată, deoarece protes- 
tanţii proferau ceea ce proferau, nu pentru bani, nu mînați 
de gustul pentru putere, ci dintr-o credință reală, pen- 
tru care erau gata să moară. Atîta vreme cît doar adevărul 
a avut importanţă, sinceritatea nu a fost considerată o vir- 
tute. Mă îndoiesc că ea s-a impus înainte de sfîrșitul seco- 
lului al XVII-lea. Pînă atunci, o eroare era considerată cu 
atît mai periculoasă, cu cît era apărată cu sinceritate și 
ea nu avea nici valoare morală, nici valoare spirituală; în 
cel mai bun caz, ea trezea milă. 

La fel stau lucrurile cu varietatea. Și ea e o idee nouă. 
Pentru lumea veche, adevărul e unul, iar eroarea multi- 
plă. [Anticii credeau că] la orice întrebare adevărată, nu 
se poate da, în principiu, decît un singur răspuns adevărat, 
celelalte răspunsuri fiind în mod necesar eronate. Ideea 
că ar putea exista două fațete ale aceleiași chestiuni, că 
pot exista două sau mai multe răspunsuri incompatibile, 
fiecare dintre ele putînd fi acceptate de oameni onești și 
dotați cu rațiune reprezintă o noțiune foarte recentă. [...] 
Meritul unei societăți libere este de a permite o mare va- 
rietate de opinii discordante fără a le reprima. Așa ceva 
e relativ nou în Vest.“ 


Pentru autorul britanic, pluralismul nu este însă în mod 
necesar asociat liberalismului: 


„Pluralismul și liberalismul nu sînt concepte identice 
sau care să se acopere fie și parțial. Există teorii liberale 
care nu sînt pluraliste. În ceea ce mă privește, eu cred atît 
în liberalism, cît și în pluralism, dar ele nu sînt legate în 

mod logic. Pluralismul implică următorul lucru: deoa- 
rece se poate ca un răspuns final dat problemelor morale 
și politice să se dovedească a fi imposibil, mai mult, dacă 
anumite răspunsuri date de indivizi sau pe care ei sînt 
autorizați să le dea nu sînt compatibile între ele, este nevo- 
ie de condiţii de viață în care valorile să se poată revela 
ca incompatibile; o lume pluralistă este cea care, dorind 
evitarea unui conflict distrugător, ajunge la compromi- 
suri; un minimum de toleranță, chiar fără tragere de ini- 
mă, devine indispensabilă.“ 


În viziunea lui Isaiah Berlin, trecerea de la monismul 
caracteristic lumii vechi la pluralismul social modern a avut 
nevoie de un „popas intelectual“ dualist. Machiavelli este 
cel care încarnează acest moment de trecere: 


„Pentru mine, Machiavelli este unul dintre părinții in- 
voluntari ai antimonismului, deoarece el este primul gîn- 
ditor care a indicat în mod clar că există două tipuri de 
moralitate în societatea modernă: o moralitate păgînă a 
virtuții (virtu), a energiei, a unei viguroase afirmări de sine, 
a căutării puterii și gloriei, a rezistenței stoice în fața su- 
ferinţei și a nenorocului, o morală a curajului republican, 
a patriotismului civic, precum în republica romană. Cea- 
laltă moralitate este cea vehiculată de virtuțile creștine: 
umilitatea, detașarea de bunurile acestei lumi, pregătirea 
pentru lumea de dincolo, supunerea față de puterea secu- 
lară a lumii pămîntești, credinţa în sfințenia jertfei, con- 
știința de a fi de partea victimelor și nu a învingătorilor. 
Desigur, Machiavelli nu spune în chip explicit că o mora- 
litate e preferabilă celeilalte, dar e clar pe care o preferă. 
O viață pur creștină pur și simplu nu îl interesează. Cred 
că el e primul autor care a pus în evidenţă faptul că ideea 
unei comunități politice creștine este o contradicţie în ter- 
meni, deoarece nu poți fi în același timp creștin și cetățean 
roman animat de eroism. De oparte, se află creștinii — umi- 

lii —, care sînt gata, în anumite momente, să fie călcați în 
picioare; de cealaltă, romanii, cei care rezistă cu succes. 
Iată un dualism ireconciliabil. Poţi alege o viață sau alta, 
dar nu pe amîndouă. Și nu există un criteriu superior lor 
care să permită o bună alegere. Alegi ceea ce vrei și, obiec- 
tiv vorbind, nu poți califica una din vieți ca superioară 
celeilalte. Depinde de ceea ce vrei să faci, de ceea ce vrei 
să fii. Așa se deschide poarta pentru mai mult de două 
posibilități, de fapt, pentru o perspectivă pluralistă.“ 


Pentru a arăta că drumul către pluralism nu a fost ușor 
și nici drept, Isaiah Berlin vorbește despre un alt autor 
celebru al modernităţii politice: 


„Montesquieu credea că societățile s-au dezvoltat sub 
influenţa a ceea ce el numea climat — condiţiile fizice din 
diferite ținuturi — și că de aceea ele sînt diferite. Dar, în anu- 
mite privințe, Montesquieu nu era un relativist. El conside- 
ra dreptatea ca o valoare obiectivă, imuabilă. Apoi, dacă 
citiți Jurnalul lui Montesquieu, veți vedea că atunci cînd că- 
lătorea în Italia și contempla picturile de acolo, știa foarte 
clar ce e frumos și ce e urît; pentru el, nu era o chestiune 
de gust, căci nu admitea nici un fel de relativism în jude- 
căţile estetice. Montesquieu ne spune că ceea ce e natural și 
normal în Persia este diferit de ceea ce e obișnuit în Franța, 
dar el avea o viziune clară despre virtute, despre drepta- 
te, despre libertate, ca valori absolute. Pentru Montesquieu, 
obiceiurile sînt diferite, comportamentele variază, dar nu 
e clar că pentru el asta duce la pluralism în respectul va- 
lorilor. Montesquieu rămîne ambiguu în această privință, 
așa cum se întîmplase deja cu Montaigne sau Rabelais.“ 


În schimb, autorul lipsit de orice ambiguitate pe care 
Berlin mărturisea că îl „admiră enorm“ este Benjamin 
Constant. Deși există diferențe importante între cele două 

abordări“, distincția între libertatea negativă și cea pozi- 
tivă era situată de către Berlin în proximitatea discursului 
lui Constant despre libertatea anticilor și libertatea mo- 
dernilor: 


„Sînt de partea lui Constant. Fl a spus că există două 
tipuri de libertate. Constant nu a negat valoarea libertății 
așa cum exista aceasta în vechea Atenă. Pentru atenieni, 
libertatea însemna că oricine putea acuza pe cineva în fața 
Adunării și oricine putea intra în casa altuia. Nimeni nu 
avea dreptul de a împiedica pe cineva, oricît de modest 
era acesta, să îi deschidă un proces, să îl denunte în public, 
să observe, să critice, să vorbească liber, indiferent de da- 
unele care puteau fi provocate. Concepţia modernă de- 
spre libertate vă acordă un drept la un anumit respect al 
vieții private. Viaţa privată nu e un concept curent în gîn- 
direa antică sau medievală. Pascal spunea că toate relele 
din lume se produc pentru că oamenii nu rămîn liniștiți 
în camerele lor. Libertatea modernă conferă acest drept.'50 


Pentru Isaiah Berlin, modernitatea îi datorează lui Ben- 
jamin Constant clarificarea necesarei delimitări — în in- 
teriorul corpului social — a spațiului privat de cel public. 

Textele din această secțiune fac parte din: 


Isaiah Berlin en toute liberté, entretiens avec Ramin Jahanbegloo 
© Editions du Félin, 1990 


Egalitatea drepturilor și neutralizarea opiniei 
(BENJAMIN CONSTANT — 1829) 


În celebrul discurs la care se referea Berlin, Benjamin 
Constant (1767-1830) deosebise, de fapt, libertatea anti- 
cilor și libertatea modernilor, ignorînd în schimb foarte 

explicit deosebirea dintre americani și francezi (pe care 
am întîlnit-o la Saint-Simon): 


„Ce înţeleg englezii, francezii ori americanii din zilele 
noastre prin libertate? 

Libertatea este, pentru fiecare dintre ei, dreptul de a 
nu fi supus decît legilor, de a nu putea fi nici arestat, nici 
deținut, nici condamnat la moarte, nici maltratat în vreun 
fel din voința arbitrară a unuia sau a mai multor indivizi. 
Ea este, pentu fiecare, dreptul de a-și exprima opinia, de 
a-și alege meseria și de a o exercita, de a dispune de pro- 
prietatea sa, și chiar de a abuza de aceasta; de a circula 
fără a cere încuviințarea cuiva și fără a da socoteală de 
motivele sau de treburile pe care le are. Libertatea este, 
pentru fiecare dintre ei, dreptul de a se reuni cu alți indi- 
vizi, fie pentru a discuta despre ceea ce-i interesează, fie 
pentru a practica acel cult pe care îl preferă, fie pur și sim- 
plu pentru a-și umple zilele și orele, așa cum înclinațiile 
și fanteziile lor o cer. În sfîrșit, libertatea e dreptul fiecăru- 
ia de a influența administrarea guvernării, fie prin nu- 
mirea tuturor sau doar a unora dintre funcționari, fie prin 
înfățișări, petiţii sau cereri, pe care autoritatea e mai mult 
sau mai puţin obligată să le ia în seamă. Comparaţi acum 
această libertate cu cea a anticilor. 

Libertatea anticilor consta în exercitarea colectivă, dar 
directă a întregii suveranități, sub diferite aspecte; ast- 
fel, ei deliberau în piața publică asupra războiului și a 
păcii, încheiau tratate de alianţă cu străinii, votau legile, 
pronunțau judecăţile, examinau conturile, actele și gestiu- 
nea magistraților, îi aduceau pe aceștia în fața întregului 
popor, îi acuzau, îi condamnau sau îi iertau. Asta este ceea 
ce anticii numeau libertate; ei admiteau însă, ca fiind com- 
patibilă cu această libertate colectivă, supunerea completă 
a individului față de autoritatea întregului. Nu veți găsi 
la ei aproape nici unul din foloasele libertății modernilor 

pe care le-am evocat adineauri. Toate acțiunile lor private 
erau supuse unei severe supravegheri. Independenţa opi- 
niilor, a alegerii meseriei și mai cu seamă a religiei nu îi 
erau consimțite individului. Posibilitatea de a-ţi alege cul- 
tul, pe care noi o privim ca pe unul din drepturile cele 
mai prețioase, li s-ar fi părut anticilor o crimă și un sacri- 
legiu. În privinţa lucrurilor care nouă ni se par de-a drep- 
tul futile, autoritatea corpului social se interpunea și limi- 
ta voinţa indivizilor.“ 


Pasiunea lui Constant pentru libertate reiese și din- 
tr-un alt text, intitulat Despre perfectibilitatea speciei umane, 
care a fost deseori citat pentru primele sale cuvinte: 


„Am apărat vreme de patruzeci de ani același princi- 
piu: libertate în toate, în religie, în filozofie, în literatură, 
în industrie, în politică; iar prin libertate înțeleg triumful 
individualității, atît asupra autorității care ar vrea să gu- 
verneze despotic, cît și asupra maselor care reclamă drep- 
tul de a aservi minoritatea majorității. Despotismul nu 
are nici un drept. Majoritatea îl are pe acela de a constrîn- 
ge minoritatea să respecte ordinea: dar tot ceea ce nu tulbu- 
ră ordinea, tot ceea ce e lăuntric, precum opinia, tot ceea 
ce, în manifestarea opiniei, nu dăunează celuilalt, fie pro- 
vocînd violențe materiale, fie opunîndu-se unei manifes- 
tări contrare, tot ceea ce, în domeniul economiei, îngăduie 
libertatea concurenţei, este individual și nu poate fi în 
mod legitim supus puterii sociale. 

Am spus tot ceea ce credeam despre aceste lucruri; 
poate că în felul acesta nu le voi fi pe plac, dacă e vorba 
despre religie, nici credincioșilor, nici necredincioșilor sau, 
mai precis, celor care au îmbrățișat necredința ca pe o doc- 
trină dogmatică; tot astfel, dacă e vorba despre istoria tul- 
burărilor societăţii noastre, nu le voi fi pe plac nici admi- 
ratorilor bine intenţionaţi ai lui Robespierre și Saint-Just, 

nici dușmanilor lui Malesherbes și La Fayette; în privința 
imperiului, nu le voi fi pe plac nici admiratorilor, nici 
detractorilor lui Napoleon. Poate că aversiunea mea pen- 
tru regulile care au împiedicat atîta vreme progresul lite- 
raturii noastre îmi va aduce dușmănia celor care proclamă 
imitația necesară, întrucît le e imposibil să fie originali. 

Ce contează? Aceste lucruri nu au importanță decît a- 
tunci cînd ai vederi personale. Doar cel care vrea, în intere- 
sul său particular, pentru a atinge un scop care îi e propriu, 
să traverseze mulțimea, trebuie să știe să-și atragă semenii 
fără a-i șoca și să se așeze în fruntea lor fără a-i supăra. 

Dar cînd scopul e acela de a desluși marea criză pregăti- 
tă de două secole încoace și manifestată în ultimii patru- 
zeci de ani, și acela de a însoți mișcarea care poartă în- 
treaga specie umană către idei și instituții mai bune, poți 
și trebuie să spui tot ceea ce gîndești.“ 


Constant vorbea pe un ton profetic despre libertate și 
efectele sale sociale, cu toate că se străduia tocmai să re- 
fuze... profeția: 


„Criza care se petrece sub ochii noștri, în ciuda rezis- 
tențelor unora, în ciuda declamaţiilor altora, nebănuită 
nici măcar de mulțimea care e împinsă să participe la ea, 
nu este ultima care va schimba fața lumii. După lucrurile 
care cad astăzi, multe altele vor mai cădea. Dar aceste dis- 
trugeri sau, mai bine zis, aceste eliberări ulterioare sînt 
rezervate unei alte epoci. Să nu anticipăm: să ne impreg- 
năm cu doctrinele pe care vremurile le-au adus și pe care 
tot ele le consolidează. [...] 

Aceasta este, cred, starea socială către care se îndreap- 
tă specia umană. Atingerea acestei stări este nevoia și va 
fi, prin urmare, destinul epocii. A refuza să treci pragul aces- 
tei stări e un gest lipsit de înțelepciune; a vrea să treci mai 
departe e un gest prematur. 

În această epocă, multe din lucruri care vor deveni super- 
flue vor fi considerate în continuare necesare și multe din- 
tre cele care vor deveni necesare vor fi considerate proble- 
matice, dacă nu chiar criminale. Să nu ne ocupăm de ele, 
căci fiecărui secol îi ajunge ce are de făcut.” 


Prima profeție a lui Constant despre societatea moder- 
nă, sau, cu cuvintele sale, despre „starea socială către care 
se îndreaptă specia umană“, are în vedere guvernarea; 
mai precis, autorul francez anunţă egalitatea drepturilor, 
o temă pe care o va prelua Tocqueville, pentru a face din 
ea esența democrației moderne. Constant introduce în 
acest context o altă temă liberală importantă, și anume 


definirea națiunii ca un corp al democrației: 


„În privinţa guvernării, egalitatea cea mai absolută a 
drepturilor repartizate între toți indivizii strînși în corpul 
națiunii trebuie să fie și va fi în curînd, în toate țările civi- 
lizate, condiția primă a existenţei oricărei guvernări. Func- 
tiile ei vor fi diferite, formele vor fi combinate astfel încît 
să menţină ordinea; însă toate puterile vor avea fixate limi- 
te precise, pentru că puterile nu sînt decît mijloace, în vre- 
me ce conservarea și exercitarea drepturilor sînt scopul. 
Prin urmare, vor exista variații posibile, schimbări pro- 
gresive în funcțiunile, formele, întinderile, competența, 
denumirea puterilor; dar fondul va fi, în mod necesar, 
sub toate aceste denumiri sau forme, egalitatea în drep- 
turi despre care am vorbit; și toți cei care vor deţine aceste 
drepturi vor fi autorizați să participe la apărarea lor, adică 
să ia parte, într-un mod oarecare, la confecționarea legilor 
care vor determina acțiunea guvernării.“ 


În privinţa economiei, Constant e la fel de tranșant, 
afirrnînd că viitorul va aduce respectul proprietății, în care 

el nu mai vedea însă, precum Locke, un drept natural, ci 
o convenție legală: 


„În ceea ce privește economia politică, va exista res- 
pect și protecție a proprietăţii, întrucât proprietatea este 
o convenţie legală, necesară epocii; dar dispunerea, divi- 
zarea, subdivizarea, circulaţia și răspîndirea proprietății 
nu vor întilni nici o restricție, nici o opreliște, pentru că 
libertatea nelimitată de a conserva, de a înstrăina, de a îm- 
părți, de a denatura proprietatea este, în starea noastră 
socială, dreptul inerent, nevoia esenţială a tuturor celor 
care au o posesiune. Toate felurile de proprietate vor fi 
în aceeași măsură sfinte în ochii legii; dar fiecare va căpă- 
ta rangul și se va bucura de influența pe care i-o dă natu- 
ra lucrurilor. Proprietatea industrială se va plasa, fără ca 
legea să intervină, în fiecare zi ceva mai sus decît pro- 
prietatea funciară, pentru că, așa cum am arătat în altă 
parte, proprietatea funciară este valoarea lucrului, iar cea 
industrială e valoarea omului. În plus, industria va avea 
parte de libertate, concurenţă, absenţa oricărei intervenții 
a autorității, fie pentru a apăra indivizii de propriile lor 
erori (experienţa lor va fi cea care îi va lumina), fie pen- 
tru a asigura publicului obiecte de consum mai bune (ex- 
periența va îndruma alegerile) și orice monopol, orice pri- 
vilegiu, orice corporație protejată în detrimentul activității 
și a întreprinderilor individuale vor dispărea definitiv.“ 


În sfîrșit, ultima profeție a lui Benjamin Constant are 
în vedere separarea opiniei de autoritate sau neutralizarea 
opiniei: 


„În privința opiniei, a credințelor, a luminilor spiritu- 
lui, va exista o neutralitate completă din partea guvernă- 
rii, întrucît guvernarea, alcătuită din oameni de aceeași 
natură ca și cei care sînt guvernați, nu are mai mult decât 

aceștia opinii incontestabile, credinţe certe sau lumini in- 
failibile. Guvernării i se va acorda cel mult posibilitatea 
de a reuni și de a conserva toate materialele de instrucție, 
de a institui arhive, deschise tuturor, pe care fiecare să 
le folosească după bunul său plac, în ce scop dorește, fără 
ca vreo direcţie să fie impusă cuiva.“* 


Textul lui Benjamin Constant demonstrează oricui s-ar 
putea îndoi de acest fapt că liberalismul a avut și el vîr- 
sta sa profetică. lar unele profeții liberale s-au împlinit: 
la urma urmei, regimurile democratic-liberale din zilele 
noastre ar putea fi foarte bine caracterizate cu ajutorul 
elementelor „stării sociale” descrise de Constant. 

Dar nu cu ajutorul profeţiei a cucerit și a transfigurat 
liberalismul lumea occidentală. Forţa ideilor a constat — 
în cazul liberalismului — mai curînd în caracterul surprin- 
zător și paradoxal al dispozitivului său intelectual. Într-a- 
devăr, așa cum sugeram la sfârșitul secțiunii anterioare, 
în viziunea liberală, reunirea indivizilor în societate nu 
se produce în virtutea naturii lor bune, ci împotriva natu- 
rii lor rele. Ignoranţa individuală, proprietatea, diversita- 
tea, pluralismul și toleranța sau egalitatea drepturilor și 
neutralizarea opiniilor sînt mecanisme de producere a so- 
cialului modern. Autorii liberali au mai inventat și altele, 
dar cele menţionate aici vădesc foarte bine paradoxala 
compoziție intelectuală a liberalismului, care nu a încetat 
să contrazică bunul simt. 


Partea a III-a 

Știința a ceea ce se vede și a ceea ce nu se vede 
(FREDERIC BASTIAT — 1850) 


Discursul liberal despre individ și societatea modernă 
cunoaște două mari specii: teoria contractului social și 
economia. Altfel zis, liberalismul se afirmă atît ca libe- 
ralism politic, cît și ca liberalism economic 53 Nașterea 
acestuia din urmă se cuvine, de fapt, înțeleasă ca un „răs- 
puns la problemele nerezolvate de către teoreticienii poli- 
tici ai contractului social“, astfel încît piața — obiectul de 
analiză al liberalismului economic — trebuie văzută ca un 
„model politic alternativ” la contractul social5*. 

La fel ca și teoria contractualistă, economia s-a afir- 
mat într-o polemică foarte aprinsă cu teoria socială pre-mo- 
dernă, și în primul rînd cu viziunea aristotelică. O dove- 
dește cel mai bine chiar numele noii științe: la Aristotel, 
economia era o tehnică naturală de dobîndirea bunurilor 
avînd drept scop „administrarea căminului“ (în vederea 
autarhiei familiale), și ea se cerea distinsă de „chrema- 
tistică“, adică de arta schimbului în vederea dobîndirii 
bogăției prin acumularea monedei.55 În schimb, economia 
în sensul modern al termenului nu este o tehnică, ci o ști- 
ință, care are drept obiect schimbul dintre indivizi și care 
asumă, la fel ca și contractualismul, pretenția machiavel- 
liană de a se ocupa de omul real, „o ființă slabă și supusă 
erorii“, și nu de „ființele ideale, omnisciente și perfecte 
precum zeii'56. 

Creatorul științei economiei este Adam Smith. Dar ca- 
racterul noii științe se vădește mai bine decît la Smith în 
opera unui economist din secolul al XIX-lea, un adept în- 
focat al liberului schimb și al măsurilor adoptate de Cob- 
den în Anglia: e vorba despre Frederic Bastiat (1801-1850). 

Bastiat argumentează excelența economiei invocînd 
noutatea ei: economia este știința prevederii, a anticipării 
consecințelor acțiunilor individuale. De aici decurge și 
un soi de predispoziție totalizantă a economiei, care are 
pretenţia de a trata despre experiența care reunește atît 
ceea ce se vede, cît și ceea ce nu se vede. În fine, discursul 
lui Bastiat dezvăluie „vulgaritatea“ economiei, mai exact 
ușurința cu care ea tratează orice subiect și cu care ajunge 
la concluzii despre întreaga omenire: 


„În sfera economică, un act, o obișnuinţă, o instituţie, 
o lege nu produc doar un efect, ci o serie de efecte. Din- 
tre acestea, doar primul e imediat; el se manifestă simul- 
tan cu cauza sa, el se vede. Celelalte efecte nu se derulează 
decît succesiv, ele nu se văd; fericiţi sînt cei care reușesc 
să le prevadă! 

Diferența dintre un economist prost și unul bun este 
că primul rămâne la efectul vizibil, în timp ce al doilea ține 
seama atît de efectul care se vede cît și de cele care tre- 
buie prevăzute. 

Această diferență este enormă, căci dacă efectul ime- 
diat e favorabil, cele ulterioare sînt întotdeauna funeste, 
și viceversa. De unde rezultă că economistul prost urmă- 
rește un mic bine actual care va fi urmat de un mare rău 
în viitor, în vreme ce adevăratul economist urmărește un 
mare bine în viitor, cu riscul unui mic rău actual. 

La fel e și în igienă sau morală. Adeseori, cu cît primul 
fruct al unei obișnuințe e mai dulce, cu atît celelalte sînt 
mai amare. O dovedesc dezmăţul, lenea sau risipa. Atunci 
cînd cineva, frapat de efectul ce se vede, nu a învăţat încă 

să disceamă efectele care nu se văd, se lasă în voia unor obiș- 
nuințe funeste, nu numai din predispeziție, ci și din calcul. 

Iată cum se explică evoluţia fatalmente dureroasă a 
omenirii. Ignoranța se află în preajma leagănului ei, motiv 
pentru care omenirea se determină în actele sale prin pri- 
mele lor consecințe, singurele pe care, la origine, le poate 
vedea. Doar încetul cu încetul învaţă ea să țină seama de 
celelalte. Doi dascăli, foarte diferiți, îi predau această lecţie: 
experiența și prevederea. Experiența îndrumă cu eficaci- 
tate, dar în chip brutal. Ea ne instruiește în privința tuturor 
efectelor unui act lăsîndu-ne să le resimțim și, pînă la urmă, 
nu putem să nu aflăm că focul arde dacă ne ardem. Aces- 
tui vraci aspru aș vrea să îi substitui unul mai blînd: pre- 
vederea. Iată de ce voi cerceta consecințele unor fenomene 
economice, opunînd celor care se văd cele care nu se văd.“ 


Dar vulgaritatea economiei reiese și mai bine din ex- 
presiile, din jargonul acestei științe. Astfel, pentru a de- 
monstra utilitatea științei despre vizibil și invizibil, Bastiat 
ia exemple din viața cotidiană cea mai banală, vorbindu-i 
cititorului despre... geamuri și geamgii. În doctrina sa, 
orice accident conţine un sîmbure economic, orice formu- 
lă ascunde o teorie, orice gest cotidian trimite la instituți- 
ile economice și la practica guvernării: 


„Aţi văzut vreodată cum se enervează bunul cetățean 
X care descoperă că fiul său neastîmpărat a spart un ochi 
de geam? Dacă ați asistat la un asemenea spectacol, cu 
siguranţă că ați constatat că toți cei de faţă, fie ei și trei- 
zeci la număr, par să se fi înțeles să ofere nefericitului 
proprietar o consolare de felul acesta: tot răul spre bine. 
Asemenea accidente ajută industria. Toată lumea trebuie să tră- 
iască. Ce ar deveni geamgiii dacă nu s-ar sparge nici un geam? 

Această formulă de consolare conţine o întreagă teorie, 
pe care e bine să o surprindem flagranto delicto chiar în 

acest caz simplu, căci teoria aceasta e riguros identică, 
din nefericire, cu cea care guvernează majoritatea insti- 
tuțiilor noastre economice. 

Presupunînd că e nevoie să se cheltuiască șase franci 
pentru a repara geamul, s-ar putea susține că accidentul 
aduce șase franci industriei de geamuri, că el încurajează 
numita industrie cu șase franci; sînt de acord cu o aseme- 
nea afirmație, judecata e corectă. Geamgiul va veni, își 
va face treaba, va băga în buzunar șase franci, își va freca 
mulțumit mîinile și va binecuvînta în gînd copilul neas- 
tîmpărat. Asta e ceea ce se vede. 

Dar dacă, pe cale deductivă, ajungem să concluzio- 
năm, așa cum se întîmplă adeseori, că e bine să spargi 
geamuri, întrucît în acest fel e sporită circulația banilor, 
iar industria în general e încurajată, atunci mă văd obli- 
gat să strig: staţi! Căci apucînd acest drum, teoria rămîne 
la ceea ce se vede și nu ține seama de ceea ce nu se vede. 

Nu se vede că, întrucît cetățeanul nostru a cheltuit șase 
franci pe un lucru, nu îi va mai putea cheltui pe un altul. 
Nu se vede că, dacă el nu ar fi avut de înlocuit un geam, 
și-ar fi înlocuit de pildă pantofii scîlciați sau ar fi așezat 
o carte în plus în propria bibliotecă. Pe scurt, el ar fi dat 
celor șase franci o întrebuințare pe care nu le-o va da. 

Să facem socotelile industriei, considerate în general. 

Spargerea geamului aduce industriei geamurilor o încu- 
rajare de șase franci: asta e ceea ce se vede. 

Dacă geamul nu ar fi fost spart, industria pantofilor 
(sau oricare alta) ar fi fost încurajată cu cei șase franci: 
asta e ceea ce nu se vede. 

Dacă s-ar lua în considerare ceea ce nu se vede, întrucît 
e un fapt negativ, la fel ca și ceea ce se vede, întrucît e un 
fapt pozitiv, atunci s-ar înțelege că nu există nici un interes 
pentru industrie în general, sau pentru ansamblul muncii 
naționale, ca geamurile să fie sparte sau să nu fie sparte. 

Să facem socotelile pentru cetățeanul nostru. 

În prima ipoteză — geamul spart — el cheltuiește șase 
franci și are parte, la fel ca și înainte, de un geam. 

În a doua ipoteză — dacă accidentul nu se petrece — el 
ar putea cheltui șase franci pe pantofi și ar fi avut parte atît 
de o pereche de pantofi, cît și de un geam. 

Cum cetățeanul face parte din societate, trebuie trasă 
concluzia că, luată în ansamblul său, și ținînd seama de 
balanţa cheltuielilor și a foloaselor, societatea a pierdut 
valoarea unui geam spart. 

De unde, prin generalizare, ajungem la o concluzie ne- 
așteptată — societatea pierde valoarea obiectelor inutil 
distruse — și la un aforism care le va face părul măciucă 
protecționiștilor: a sparge, a distruge, a risipi nu înseamnă 
a încuraja munca națională sau, mai pe scurt: distrugerea 
nu e profit. 

Ce va spune oare gazeta Moniteur industriel, ce vor spune 
adepții domnului Saint-Chamans, care a calculat cu atîta 
precizie cît ar cîştiga industria dacă un incendiu ar cu- 
prinde Parisul și casele ar trebui reconstruite? 

Îmi pare rău că le stricacestor domni ingenioasele calcu- 
le, cu atît mai mult cu cît spiritul acestora s-a imprimat 
în legislația noastră, dar îi rog să le refacă, luînd în seamă 
alături de ceea ce se vede și ceea ce nu se vede. 

Cititorul trebuie să înțeleagă că în mica dramă pe care 
am supus-o atenţiei sale există nu două, ci trei personaje. 
Unul, cetățeanul nostru, reprezintă consumatorul, nevoit 
datorită distrugerii să se bucure de un lucru în loc de 
două. Celălalt personaj, întruchipat de geamgiu, e pro- 
ducătorul, a cărui industrie e încurajată de accident. Cel 
de-al treilea personaj e cizmarul (sau oricare alt indus- 
triaș), a cărui muncă e descurajată exact din aceeași cau- 
ză. Acest al treilea personaj este cel lăsat întotdeauna în 
umbră; întruchipînd ceea ce nu se vede, el e un element 
necesar al problemei. El e cel care ne va învăţa curînd că e 
absurd să vezi un profit într-o restricție, care nu e la urma 

urmei decît o distrugere parțială. Mergeţi în adîncul tuturor 
argumentelor avansate în favoarea acestei restricții și nu 
veți descoperi decît parafraza acestui dicton vulgar: ce 
s-ar face geamgiii dacă nu s-ar sparge nici un geam?”58 


Proza lui Bastiat este, de bună seamă, savuroasă. Cu 
atît mai mult cu cît ea se propune ca un îndreptar prac- 
tic util cetățeanului. În viziunea economiei liberale, cetă- 
țeanul — sau, pentru a folosi sinonimul propus de Bastiat, 
consumatorul — pare a fi personajul mereu uitat sau, cum 
spune același autor, cel „lăsat întotdeauna în umbră“, 
insul căruia economiştii liberali îi dedică truda lor inte- 
lectuală. În mod curios, acest cetățean-consumator ignoră 
generozitatea învățăturii liberale: e ceea ce constată, îna- 
inte de toate, aceiași economiști liberali, care îl descriu 
pe cetățeanul-consumator ca o pradă, ca un animal prins 
în capcana politicilor anti-liberale. Seducţia științei a ceea 
ce se vede și a ceea ce nu se vede se va exercita atunci pe 
două căi: mai întîi, literatura economică liberală va tinde 
către limbajul natural, către de-tehnicizare, pentru a putea 
deveni lizibilă consumatorului ordinar; în al doilea rînd, 
și oarecum în mod paradoxal, economia liberală va re- 
duce întreaga țesătură a relaţiilor umane la o problemă 
de calcul monetar”, o formă simplificată a „calculului plă- 
cerilor“, pe care economia l-a împrumutat, de la Jeremy 
Bentham la John Stuart Mill, din filozofia utilitaristă.60 


Diviziunea muncii (ADAM SMITH — 1776) 


Calculul economic nu juca totuși un rol central la Adam 
Smith (1723-1790), căci autorul Avuţiei națiunilor, care era 
și un moralist, credea că secretul lumii umane poate fi ofe- 
rit mai curînd de dorința omului de a-și îmbunătăți con- 
diția.$! Relaţia dintre această dorință și funcţionarea socie- 

tății era descrisă de către Smith cu ajutorul diviziunii muncii, 
pe care el prefera să o surprindă într-o mică manufactură: 


„Cea mai mare perfecționare a forțelor productive ale 
muncii și în mare parte priceperea, îndemînarea și chib- 
zuința cu care se conduce sau se execută munca de pretu- 
tindeni par a fi efectele diviziunii muncii. 

Efectele diviziunii muncii în activitatea generală a so- 
cietăţii vor fi mult mai ușor de înțeles, dacă vom cerceta 
modul în care această diviziune se manifestă în anumite 
manufacturi. Se presupune, în genere, că diviziunea muncii 
este dusă cel mai departe în cîteva manufacturi cu totul 
neînsemnate; poate nu din cauză că ar fi dusă mai de- 
parte în acestea decît în altele de mai mare importanță, 
dar în manufacturile neînsemnate, destinate să satisfacă 
măruntele nevoi ale unui mic număr de oameni, numărul 
total al lucrătorilor întrebuințați trebuie neapărat să fie 
și el mic, iar lucrătorii întrebuințaţi în fiecare secţiune a 
activității pot fi strînși adesea în același atelier și așezați 
laolaltă sub imediata privire a supraveghetorului. Dimpo- 
trivă, în manufacturile mari, destinate să satisfacă nevoile 
mai importante ale marii mase a poporului, fiecare ramu- 
ră de activitate întrebuințează un număr atît de mare de 
muncitori, încît e imposibil ca ei să fie cu toții reuniți în- 
tr-un același atelier. Nu avem deseori posibilitatea să cu- 
prindem, în același timp, mai mulți muncitori decît cei 
întrebuințați într-o singură ramură de activitate. Prin ur- 
mare, deși în asemenea manufacturi munca poate fi în- 
tr-adevăr divizată într-un număr mai mare de părți decît 
în manufacturile mai mărunte, diviziunea ei nu este chiar 
așa de vădită și, în consecință, ea a fost și mai puțin re- 
marcată.“ 


Exemplul ales de întemeietorul științei economice este 
cel al producerii acelor cu gămălie. Exemplul e specta- 
culos, căci Smith arată că diviziunea muncii sporește în- 

tr-atît forța productivă a unui individ încît acesta ajunge 
să producă 4 800 de ace pe zi în loc de unul, așa cum s-ar 
fi întîmplat dacă ar fi lucrat singur: 


„Să luăm, iată, un exemplu, dintr-o manufactură des- 
tul de neînsemnată, dar în care a fost foarte adesea obser- 
vată diviziunea muncii: manufactura de ace cu gămălie. 
Un lucrător neinstruit în această ocupaţie (din care divi- 
ziunea muncii a făcut o îndeletnicire distinctă) și necunos- 
cînd folosirea mașinilor întrebuințate (mașini a căror in- 
venţie a fost probabil prilejuită de aceeași diviziune a 
muncii) ar putea face, cu toată hărnicia lui, abia un sin- 
gur ac pe zi și fără îndoială că nu ar putea face douăzeci. 
Dar în modul în care această activitate este dusă astăzi, 
nu numai că ea constituie în totalitatea ei o îndeletnicire 
distinctă, dar este divizată într-un număr de ramuri, din 
care cea mai mare parte sînt tot îndeletniciri distincte. Un 
om desfășoară sîrma, un altul o îndreaptă, un al treilea 
o taie, un al patrulea o ascute, un al cincilea o strivește la 
capăt pentru a-i aplica gămălia. Numai pentru a face aceas- 
tă gămălie, e nevoie de două sau trei operațiuni distincte, 
aplicarea ei este o operațiune distinctă, albirea acelor este 
o alta; chiar fixarea acelor pe hîrtie este o nouă operațiune; 
și în felul acesta, importanta operațiune a facerii unui ac 
cu gămălie este divizată cam în optsprezece operațiuni 
distincte, care în unele manufacturi sînt realizate toate 
de mîini diferite, deși în altele vor fi realizate uneori de 
două sau trei dintre ele. Am văzut o astfel de manufactu- 
ră în care erau folosiți numai zece oameni și unde, în con- 
secință, cîțiva dintre ei executau două sau trei operațiuni 
distincte. Dar deși aveau multe lipsuri și erau deci doar 
mediocru înzestrați cu mașinile necesare, ei reușeau, cu 
oarecare eforturi, să realizeze aproape douăsprezece livre 
de ace pe zi. Într-o livră sînt mai mult de patru mii de ace 
de mărime mijlocie. Cei zece inși puteau așadar să facă 

împreună mai bine de patruzeci și opt de mii de ace în- 
tr-o singură zi. Fiecare din ei, în consecință, făcînd a zecea 
parte din patruzeci și opt de mii de ace, poate fi conside- 
rat că face patru mii opt sute de ace pe zi. Dar dacă fiecare 
din ei ar fi lucrat separat și independent și fără ca vreunul 
din ei să fi fost instruit în această îndeletnicire specială, 
nici unul desigur nu ar fi reușit să facă nici douăzeci de 
ace, ba poate nici măcar cîte un ac pe zi; ceea ce nu repre- 
zintă bineînțeles, nici a două sute patruzecea, poate nici 
chiar a patru mii opt suta parte din ceea ce ei sînt în stare 
să realizeze astăzi, ca urmare a unei bune diviziuni și 
combinări a diferitelor operațiuni pe care le fac.“ 


Smith extinde apoi exemplul manufacturii de ace la 
alte activităţi, marcînd asemănările și deosebirile dintre 
domenii, ca și dintre națiuni, în funcție de preponderen- 
ţa agriculturii, respectiv a industriei în economia țării: 


„În orice altă meserie sau manufactură, efectele divi- 
ziunii muncii sînt similare celor din această manufactură 
cu totul neînsemnată; deși în multe din ele, munca nu 
poate fi nici subdivizată atît de mult, nici redusă la o atît 
de mare simplitate de operații. Totuși, diviziunea muncii, 
în măsura în care poate fi introdusă, pricinuiește în fieca- 
re meserie o creștere proporțională a forțelor productive 
ale muncii. Se pare că separarea diferitelor meserii și ocu- 
paţii, una de alta, a avut loc ca urmare a acestui avantaj. 
De asemenea, această separare este, în general, dusă cel 
mai departe în țările care se bucură de activitatea cea mai 
dezvoltată și perfecționată; ceea ce este munca unui sin- 
gur om într-o societate înapoiată fiind, în general, într-o 
societate înaintată, munca mai multor oameni. In orice 
societate înaintată, fermierul nu este, în genere, decît fer- 
mier; manufacturierul nimic altceva decît manufacturier. 
Munca necesară pentru a produce un produs finit este 

de asemenea aproape întotdeauna divizată între un mare 
număr de muncitori. Cîte operaţii nu se fac în fiecare ra- 
mură a manufacturilor de pînzeturi și de lînă, de la pro- 
ducătorii de in și lînă, la înălbitorii și călcătorii de pînză, 
ori la boiangiii și la cei care dau postavul la piuă! Natura 
agriculturii, ce-i drept, nu admite, precum manufactura, 
o subdivizare atît de mare a muncii, nici o separație atît 
de completă între o activitate și alta. Este imposbil de se- 
parat atît de complet activitatea crescătorului de vite de 
aceea a cultivatorului de grîu, așa cum ocupaţia timplaru- 
lui este de obicei separată de a fierarului. Torcătorul este 
aproape întotdeauna o persoană distinctă de țesător; dar 
cel ce ară, cel ce grăpează, cel ce seamănă și cel ce seceră 
cerealele sînt adesea una și aceeași persoană. Împrejurări- 
le care dau naștere acestor diferite feluri de muncă, schim- 
bîndu-se după anotimpuri, nu dau posibilitatea ca unsin- 
gur om să fie ocupat în mod constant numai cu una din 
ele. Această imposibilitate de a face o separație atît de 
completă între diferitele ramuri de muncă în agricultură 
este, poate, pricina pentru care perfecționarea forțelor 
productive ale muncii în agricultură nu ține întotdeauna 
pasul cu perfecționarea acestora în manufactură. Într-a- 
devăr, națiunile cele mai bogate întrec în genere națiuni- 
le vecine, atît în agricultură cît și în manufacturi, dar ele 
se disting de obicei cu mult mai mult prin superioritatea 
lor în manufacturi decît în agricultură. Ogoarele lor sînt 
în genere mai bine cultivate; și punînd mai multă muncă 
și cheltuială, produc mai mult, în raport cu întinderea și 
fertilitatea naturală a pămîntului. Dar această superiori- 
tate a producției nu este totuși, de cele mai multe ori, decît 
în raport firesc cu superioritatea muncii și a cheltuielilor. 
În agricultură, munca unei țări bogate nu este întotdeauna 
mult mai productivă decît a unei țări sărace sau, în orice 
caz, nu este niciodată tot așa de productivă cum este de 
obicei cea din manufacturi. Astfel, grîul unei țări bogate 

nu va fi totdeauna cotat pe piață mai ieftin decît grîul, 
de aceeași calitate, al unei țări sărace. Grîul, de aceeași 
calitate din Polonia, este la fel de ieftin ca și cel din Fran- 
ta, cu tot progresul și bogăția mai mare a acestei din urmă 
țări. Grîul din grînarele franceze este tot așa de bun și 
are, în cei mai mulți ani, aproape același preț ca și grîul 
din Anglia, deși în bogăţie și progres Franţa este poate 
inferioară Angliei. Totuși, ogoarele Angliei sînt mai bine 
cultivate decît cele din Franţa și ogoarele Franţei, sînt, se 
zice, cu mult mai bine cultivate decît ale Poloniei. Dar deși 
țara săracă, cu toată inferioritatea culturilor ei, poate în- 
tr-o anumită măsură să rivalizeze cu țara bogată în ceea 
ce privește ieftinătatea și calitatea grîului, nu poate însă 
pretinde să concureze manufacturile țării bogate, mai ales 
în cazul cînd acestea sînt potrivite solului, climei și situa- 
tiei acelei țări bogate. Mătăsurile Franței sînt mai bune și 
mai ieftine decît ale Angliei din cauză că manufacturii mă- 
tăsii, cel puţin sub regimul actualelor impozite ridicate la 
importul de mătăsuri brute, nu-i priește tot atît de bine 
clima Angliei cum îi priește cea a Franței. Dar articolele 
de fierărie și postavurile de lînă luate din Anglia sînt, mai 
presus de orice comparație, superioare celor din Franța 
și mult mai ieftine, cînd se întîmplă să fie de aceeași cali- 
tate. În Polonia, în afară de acele meserii casnice primiti- 
ve, fără de care nici o țară nu poate trăi, se spune că nu 
există aproape nici un fel de manufacturi.“ 


Creșterea cantităţii de muncă, o consecinţă a diviziunii 
muncii, e influenţată de trei factori. Primul este sporirea 
îndemînării individuale, iar discutarea lui detaliată îi pri- 
lejuiește lui Smith mai multe observaţii despre... fabri- 
carea unui cui: 


„In primul rînd, îndemânarea sporită a lucrătorului face 
să crească neapărat cantitatea de muncă pe care el o poate 

realiza; iar diviziunea muncii, reducînd activitatea fiecă- 
rui om la o oarecare operațiune simplă și făcînd din aceas- 
tă operațiune singura ocupație din viața sa, mărește, fără 
doar și poate, foarte mult, îndemînarea lucrătorului. Un 
fierar obișnuit care, deși deprins să mînuiască ciocanul, 
n-a fost niciodată întrebuințat la lucratul cuielor, în caz 
că ar fi obligat într-o împrejurare oarecare să încerce să 
lucreze cuie, sînt sigur că abia ar fi în stare să facă două 
sau trei sute de cuie pe zi; și acelea foarte rele. Un fierar 
deprins să lucreze cuie, dar a cărui singură sau principa- 
lă activitate n-a fost aceasta, rareori va izbuti, poate, cu 
toată hărnicia lui, să facă mai mult de opt sute sau de o 
mie de cuie pe zi. Am văzut mai mulți băieți sub douăzeci 
de ani care niciodată n-au avut altă meserie decît aceea 
de a face cuie și care, atunci cînd își încordau puterile, pu- 
teau face, fiecare din ei, mai bine de două mii trei sute de 
cuie pe zi. Fabricarea unui cui, totuși, nu este cîtuși de pu- 
țin o operaţie dintre cele mai simple. Aceeași persoană su- 
flă în foale, ațîțtă sau îndreaptă focul, după împrejurări, 
încălzește fierul și făurește fiecare parte a cuiului; făurind 
tot el capul cuiului, este obligat să-și schimbe instrumente- 
le. Diferitele operaţii în care se împart facerea unui ac cu 
gămălie, sau a unui nasture de metal, sînt toate mult mai 
simple, iar îndemînarea persoanei a cărei singură ocupație 
în viaţă a fost facerea acestora este de obicei cu mult mai 
mare. Rapiditatea cu care se execută unele operații în aces- 
te manufacturi o depășește pe aceea pe care cei care nu au 
văzut niciodată asemenea operații ar putea-o presupune ca 
fiind posibil de dobîndit de către o mînă omenească.“ 


Al doilea stimul al producţiei este legat de timp. Pentru 
Smith, lenea este marele adversar al diviziunii muncii, 
pe care aceasta îl înfrînge fără drept de apel: 


„În al doilea rînd, folosul dobîndit prin economisirea 
timpului pierdut cu trecerea de la un fel de muncă la altul 

este mult mai mare decît ne-am putea închipui la prima 
vedere. Este imposibil să trecem repede de la o muncă la 
alta, făcută în alt loc și cu alte instrumente. Un țesător de 
la țară, care cultivă o mică fermă, trebuie să piardă mult 
timp trecînd de la războiul său la țarina sa, iar apoi de 
la țarină la război. Dacă cele două munci ar putea fi fă- 
cute în același atelier, pierderea de timp ar fi, fără îndoia- 
lă, mult mai mică. Totuși, ea este, chiar în acest caz, conside- 
rabilă. Omul, de obicei, lenevește puțin cînd trece de la 
o ocupaţie la alta. Cînd începe din nou lucrul, i se întîmplă 
rareori să fie atent și cu tragere de inimă; cum se spune, 
nu-i stă mintea la lucru și, cîtva timp, mai mult se amuză 
decît lucrează serios. Obiceiul firesc, sau mai bine zis ine- 
vitabil, al unui muncitor de la ţară de a lenevi și de a lucra 
cu nepăsare și cu indolenţă, obligat fiind să schimbe lu- 
crul și instrumentele la fiecare jumătate de oră și să pună 
mîna la douăzeci de lucrări diferite aproape în fiecare zi, 
îl face aproape întotdeauna greoi și leneș, incapabil de 
vreo sforțare viguroasă, chiar în cele mai grabnice împre- 
jurări. Independent, așadar, de nepregătirea sa în ceea ce 
privește îndemînarea, această singură cauză ar fi sufi- 
cientă pentru a reduce în mod considerabil cantitatea de 
muncă pe care este în stare să o realizeze.“ 


Cel de-al treilea element este dezvoltarea mașinilor, 
care are un statut special, întrucît ea este un produs, dar 
și un stimul al diviziunii muncii: 


„În al treilea și ultimul rînd, oricine e desigur impresio- 
nat de enorma înlesnire și reducere a muncii prin aplica- 
rea mașinilor potrivite unei anumite munci. E de prisos 
a mai da exemple. Totuși, voi observa numai că invenția 
acestor mașini, grație cărora munca este atît de mult ușu- 
rată și redusă, pare să fi fost datorată la origine tot divi- 
ziunii muncii. E mult mai probabil ca oamenii să desco- 

pere cele mai ușoare și sigure metode de a atinge un ţel 
oarecare mai degrabă atunci cînd întreaga atenție a cre- 
ierului lor este îndreptată spre un singur scop, decît atunci 
cînd ea este împrăștiată asupra unei mari varietăți de 
obiecte. lar, ca urmare a diviziunii muncii, întreaga aten- 
ție a omului ajunge să se îndrepte în mod firesc spre un 
anumit obiect foarte simplu. Este natural să se aștepte 
deci ca unul sau altul din cei care sînt întrebuințați în fie- 
care ramură deosebită de muncă să descopere îndată me- 
tode mai ușoare și mai rapide pentru a-și îndeplini mun- 
ca, oriunde natura acestei munci îngăduie o asemenea 
îmbunătățire. Multe din mașinile întrebuințate în manu- 
facturile în care munca este cel mai mult subdivizată au 
fost, la origine, invențiile lucrătorilor de rînd, care, între- 
buințați într-o operaţie foarte simplă, și-au îndreptat în 
mod natural gîndurile spre găsirea celei mai ușoare și ra- 
pide metode de a o perfecționa. Oricui a vizitat în mod 
obișnuit asemenea manufacturi, trebuie să i se fi arătat 
adeseori mașini ingenioase inventate de astfel de lucră- 
tori, cu scopul de a-și scurta și ușura partea lor de muncă. 
La primele mașini cu aburi, era continuu întrebuințat un 
băiat, ca să deschidă și să închidă alternativ comunicația 
între căldare și cilindru, după cum pistonul urca sau cobo- 
ra. Unul dintre acești băieți, căruia îi plăcea să se joace 
cu tovarășii săi, a observat că dacă lega sfoara de mînerul 
supapei care deschidea această comunicație cu o altă parte 
a mașinii, supapa se deschidea și se închidea fără inter- 
venţia lui, lăsîndu-i libertatea să se distreze cu tovarășii 
săi de joacă. Una dintre cele mai mari perfecționări făcute 
acestei mașini, de la invenţia ei, a fost astfel descoperirea 
unui băiat care dorea să economisească propria lui muncă.“ 


Smith abandonează exemplele cu fierari, agricultori 
și mașini cu abur, pentru a vorbi despre filozofie, însem- 
nătatea acesteia și noul său statut în regimul diviziunii 

muncii. Belșugul, inclusiv cel intelectual, se naște din răs- 
pîndirea operațiilor simple în toate domeniile vieții: 


„Bineînţeles, nu toate perfecționările în materie de ma- 
şini au fost invențiile acelora care au avut prilejul să le 
utilizeze. Multe îmbunătățiri au fost făcute datorită inge- 
niozității constructorilor de mașini, cînd fabricarea aces- 
tora a devenit obiectul unei activități speciale, iar unele 
îmbunătățiri au fost făcute de așa-zișii filozofi sau oameni 
cu spirit speculativ, a căror meserie nu este de a face un 
lucru anumit, ci de a observa totul și care, din această cau- 
ză, pot adeseori combina forțele celor mai disparate și ne- 
asemănătoare obiecte. În dezvoltarea societății, gîndirea 
sau speculația intelectuală devine, ca orice altă ocupaţie, 
principala sau singura ocupaţie și profesie a unei anumi- 
te categorii de cetățeni. De asemenea, ca orice altă îndelet- 
nicire, ea este subdivizată într-un mare număr de ramuri 
distincte, fiecare din ele dînd ocupaţie unui anumit cerc 
sau categorie de gînditori; și această subdiviziune de ocu- 
paţie în domeniul gîndirii mărește istețimea și economi- 
sește timpul, ca și în orice altă ramură de activitate. Fiecare 
individ capătă mai multă experienţă în ramura sa spe- 
cială, realizează mai multă muncă în total și, prin aceas- 
ta, cantitatea de cunoștințe îi este considerabil sporită. 

De aici, enorma înmulțire a produselor tuturor varia- 
telor meserii, ca o consecinţă a diviziunii muncii, care pri- 
cinuiește, într-o societate bine condusă, acel belșug ge- 
neral care se răspîndește în cele mai de jos categorii ale 
populaţiei. Fiecare muncitor are o mare cantitate din pro- 
dusele muncii sale proprii de care poate dispune, peste 
cea de careare nevoiepentru sine; și oricare alt muncitor, 
fiind exact în aceeași situație, poate schimba o mare canti- 
tate din propriile sale bunuri, tot cu o mare cantitate sau, 
ceea ce revine la același lucru, pe prețul unei mari canti- 
tăți din bunurile celorlalți muncitori. Acel muncitor le aco- 

peră cu prisosință nevoile, aceia la rîndul lor i le satisfac 
pe ale lui; și astfel o abundență generală se 'răspîndește 
în toate clasele sociale.“ 


În final, Smith schimbă unghiul de abordare. Elnu mai 
ia în considerare diviziunea muncii pentru a arăta dimen- 
siunile producţiei, ci pleacă de la produsele muncii, pen- 
tru a demonstra că pînă și cel mai simplu dintre acestea 
este rezultatul combinării unui număr de activităţi im- 
posibil de precizat: 


„Observati obiectele necesare traiului celui mai sim- 
plu meseriaș sau muncitor zilier într-o țară civilizată și 
înfloritoare, și veți constata că numărul oamenilor din a 
căror muncă, o parte, deși numai o mică parte, a fost între- 
buințată pentru a-i procura aceste obiecte, întrece orice 
calcul. Haina de lînă, de exemplu, care îmbracă pe munci- 
torul zilier, oricît de grosolană și de aspră ne-ar părea, 
este produsul muncii comune a unui număr mare de mun- 
citori. Ciobanul, cel care alege lîna, cel care o piaptănă, 
sau dărăcitorul lînii, boiangiul, scărmănătorul, torcătorul, 
țesătorul, cel care bate postavul, croitorul, ca și mulți alții, 
trebuie cu toții să-și unească diferitele lor meşteşuguri în 
scopul de a desăvîrși chiar acest simplu produs. Cîţi ne- 
gustori și cărăuși, pe lîngă aceștia, au fost întrebuințați 
la transportul materialului de la unii din acești munci- 
tori la ceilalți, care locuiesc adesea în regiuni foarte în- 
depărtate ale țării! Cîţi comercianți și navigatori, în spe- 
cial, îți constructori de vase, marinari, pînzari de corăbii, 
câți frînghieri au fost întrebuințați, în scopul de a aduna 
laolaltă diferitele substanțe folosite de boiangiu, substanțe 
care adeseori vin din cele mai îndepărtate colțuri ale lumii! 
Cîte varietăți de muncă, de asemenea, sînt necesare pen- 
tru a produce instrumentele celor mai neînsemnați din- 
tre acești lucrători! Fără să mai vorbim despre acele com- 

plicate mașini, cum e corabia navigatorului, piua, sau chiar 
războiul de țesut, să considerăm numai cîte varietăți de 
muncă se cer pentru a forma acea simplă mașinărie, care 
este foarfecele cu care ciobanul tunde lîna! Minerul, con- 
structorul cuptorului necesar topirii minereului, tăietorul 
care a tăiat cheresteaua, cărbunarul care a pregătit cărbu- 
nii folosiți în cuptorul de topit fonta, cărămidarul, zidarul, 
lucrătorii care îngrijesc de cuptor, instalatorul de mașini, 
fierarul, cu toţii își unesc, de asemenea, diferitele lor meș- 
teșuguri pentru a produce acest foarfece. Dacă examinăm 
în același fel toate părțile diferite ale îmbrăcămintei și mo- 
bilei sale casnice, cămașa grosolană de in pe care o poartă 
pe piele, ghetele care îi acoperă picioarele, patul în care 
se odihnește și toate părțile din care se compune mobilie- 
rul, grătarul de la plita pe care își prepară hrana, cărbunii 
pe care îi întrebuințează în acest scop, extrași din mărun- 
taiele pămîntului și aduși lui, poate, pe o mare întinsă și 
pe un lung drum de uscat, toate celelalte unelte de bucă- 
tărie, toate obiectele de pe masă, cuțitele și furculițele, 
străchinile de lut sau de cositor în care se servesc și se 
împart merindele, diferiții muncitori întrebuințați ca să-i 
facă pîinea și berea, geamul de la fereastră care lasă să in- 
tre căldura și lumina și apără de vînt și de ploaie, cu toată 
știința și arta cerute pentru această frumoasă și fericită 
invenţie, fără de care ținuturile nordice ale lumii cu greu 
ar fi îngăduit o locuință comodă, împreună cu instrumen- 
tele diferiților muncitori folosiți la producerea acestor di- 
ferite bunuri; dacă examinăm toate acestea și considerăm 
cîtă varietate de muncă este întrebuințată pentru fiecare 
din ele, vom admite că, fără ajutorul și colaborarea mul- 
tor mii de oameni, nici cea mai neînsemnată ființă din- 
tr-o ţară civilizată nu ar putea fi aprovizionată nici măcar 
în modul cel mai simplu și modest, în care greșit ne închi- 
puim că este. Comparat, ce-i drept, cu extravagantul lux 
al celor mari, felul său de trai apare desigur extrem de 

modest și de simplu; și totuși poate că e adevărat că între 
nivelul de viață al unui prinț european și acela al unui 
țăran harnic și chibzuit nu este o diferenţă așa de mare 
cum ar fi între nivelul de trai al acestuia din urmă și acela 
al multor regi africani, stăpîni absoluti pe viețile și pe li- 
bertățile a zeci de mii de sălbatici goi.“62 


Concluzia lui Smith este o formulă care sintetizează 
mesajul politic al liberalismului economic: consumatorul 
dintr-o ţară intrată în ordinea diviziunii muncii este o fiin- 
tă care depășește cu mult condiția sălbaticului, chiar dacă 
nu poate compara felul său de trai cu cel al nobilului de- 
dat luxului. Două secole mai tîrziu, formula a rămas (aproa- 
pe) neschimbată: piața aduce belșug celor care i se raliază, 
atenuînd diferenţele de statut. În acest sens, diviziunea 
muncii este nu numai un mecanism de producere a socia- 
lului, ci și un vehicul al democratizării societăților. 


Suveranitatea consumatorului 
(LuDwIG von Mises — 1958) 


Ceea ce s-a modificat totuși în interiorul științei eco- 
nomiei este numele adversarilor sistemului pieţei. 

Într-adevăr, Ludwig von Mises (1881-1973) pornea, ca și 
Smith, de la exemple oarecare, integrînd însă analizei eco- 
nomice chiar sensul unor termeni din limbajul curent: 


„Expresiile figurative pe care le întrebuințăm generează 
adesea neînțelegeri. Referindu-se la marii industriași mo- 
derni și la liderii marilor firme de afaceri, oamenii vorbesc, 
de pildă, despre «regele ciocolatei», sau al bumbacului, 
sau al automobilului. Terminologia pe care o întrebuin- 
țează indică faptul că ei nu văd, practic, nici o diferență 

între capii industriilor moderne și regii feudali, ducii sau 
seniorii de altădată. De fapt însă, diferenţa e foarte mare, 
fiindcă un rege al ciocolatei nu diriguiește cîtuși de puţin: 
el deservește. El nu domnește peste teritorii cucerite, inde- 
pendent de piaţă și de clienţii săi. Regele ciocolatei —sau 
regele oțelului, sau regele automobilului, sau orice alt rege 
al industriei moderne — depinde de industria în care acti- 
vează și de clienții pe care-i deservește. «Regele» acesta 
trebuie să-și asigure bunăvoința supușilor săi, consumato- 
rii; el își pierde «regatul» de îndată ce nu mai este în mă- 
sură să le furnizeze clienţilor săi servicii mai bune la cos- 
turi mai scăzute decît rivalii lui”. 


Pe scurt: capitalismul a modificat titularul suveranită- 
ţii. Consumatorul este adevăratul suveran al vremurilor 
moderne, căci el „votează“ zilnic în favoarea unor produ- 
se, determinînd poziția producătorilor obligați să se su- 
pună democraţiei economice. Această cedare de suvera- 
nitate în favoarea omului comun nu estesingurul avantaj 
adus de sistemul pieței. I se adaugă un ritm al mobilită- 
tii sociale nemaiîntîlnit în istorie, pe care Mises îl acredi- 
tează prezentînd mai întîi punctul din care s-a plecat: 


„Cu două sute de aniîn urmă, înainte de înflorirea ca- 
pitalismului, statutul social al unei persoane era fixat de 
la un capăt la altul al vieţii sale; acest statut era moștenit 
de la părinţi și apoi rămînea neschimbat. Dacă te nășteai 
sărac, sărac rămîneai, iar dacă te nășteai bogat — senior 
sau duce — atunci îți păstrai ducatul și proprietatea cores- 
punzătoare pînă la sfîrșitul zilelor. 

Cît despre producţie, industriile primitive existau aproa- 
pe numai pentru beneficiul celor avuţi. Majoritatea popu- 
laţiei (nouăzeci la sută sau chiar mai mult din populația 
Europei) lucra pămîntul și nu venea în contact cu indus- 
tria, orientată către orașe. Sistemul acesta rigid, al socie- 

tății feudale, a prevalat în cea mai mare parte a Europei, 
vreme de multe secole. 

Însă, pe măsură ce populația rurală sporea, a apărut 
un surplus de persoane raportat la pămînt. Acest surplus 
de populație, format din oameni lipsiți de averi moșteni- 
te, nu găsea de lucru în agricultură; pe de altă parte, aces- 
tor oameni le era imposibil să se angajeze în industrie, 
căci mai-marii orașelor îi împiedicau s-o facă. Numărul 
acestor «indezirabili» continua să crească și nimeni nu 
știa ce se putea face cu ei. Ei erau «proletari», în înțelesul 
deplin al termenului, indezirabili pe care guvernanţii nu 
puteau decît să-i trimită fie în case de corecție, fie în aziluri 
pentru săraci. În anumite părți ale Europei, mai cu seamă 
în Ţările de Jos și în Anglia, aceste categorii de persoane 
au devenit atît de numeroase, încât, prin secolul al XVIII-lea, 
ele reprezentau o adevărată amenințare la adresa ordinii 
sociale existente.“ 


Situaţia socială a Angliei înainte de nașterea capitalis- 
mului era incomparabil mai dramatică decît cea a țărilor 
sărace de azi: 


„Cînd discutăm despre situațiile oarecum similare exis- 
tente astăzi în India sau în alte țări în curs de dezvoltare, 
nu trebuie să uităm că, în Anglia secolului al XVIII-lea, 
condițiile erau cu mult mai precare. Pe atunci, populaţia 
Angliei număra șase sau șapte milioane de suflete, dar 
din aceștia, mai mult de un milion, probabil două milioa- 
ne, nu erau decît asemenea proscriși sărmani, cărora siste- 
mul existent nu le oferea nici o perspectivă. Soarta care 
urma să le fie rezervată acestor indezirabili reprezenta 
una dintre marile probleme cu care se confrunta Anglia, 
în secolul al XVIII-lea. 

O altă problemă majoră era lipsa de materii prime. Bri- 
tanicii erau siliți să-și pună, în mod cît se poate de serios, 

următoarea întrebare: ce vom face în viitor, cînd pădurile 
noastre vor înceta să ne mai asigure lemnul necesar pen- 
tru industrii și pentru încălzirea caselor? Pentru clasele 
stăpînitoare, situația era disperată. Oamenii de stat nu 
știau ce să facă, iar aristocrația aflată la putere nu avea 
nici o idee cu privire la îmbunătățirea condițiilor exis- 
tente.“ 


Capitalismul a devenit o soluție de ieșire din această 
situație dezagreabilă pentru că el a adus un nou tip de 
producţie, cea numită de masă, adică a creat lucruri ac- 
cesibile pentru oamenii de rînd: 


„În această situație socială îngrijorătoare s-au ivit zorii 
capitalismului modern. O parte dintre acei indezirabili, 
dintre acei oameni săraci, au încercat să organizeze mici 
ateliere, în care se puteau produce anumite lucruri. Aceas- 
ta afostoinovație. Inovatorii nu produceau bunuri scumpe, 
destinate exclusiv claselor superioare; ei produceau bu- 
nuri mai ieftine, pentru uzul tuturor. lar aceasta a fost 
originea capitalismului, așa cum îl cunoaștem astăzi. E 
vorba de începutul producției de masă, care este principiul 
fundamental al industriilor capitaliste. În vreme ce vechi- 
le industrii de procesare, care-i deserveau pe oamenii în- 
stăriți din orașe, nu produceau decît aproape exclusiv 
pentru a satisface cererile claselor superioare, noile in- 
dustrii capitaliste au început să producă lucruri accesibi- 
le pentru oamenii de rînd. Era producția de masă, desti- 
nată să satisfacă nevoile maselor. 

Acesta este principiul fundamental al capitalismului, 
așa cum există el astăzi în toate ţările care se bucură de 
un sistem dezvoltat de producţie în masă: marile firme 
de afaceri, care sînt ținta celor mai fanatice atacuri ale 
așa-numiţilor stîngiști, produc aproape exclusiv pentru 
a satisface dorințele maselor. Întreprinderile care produc 

exclusiv bunuri de lux, pentru cei avuti, nu pot atinge 
niciodată dimensiunile marilor firme de afaceri. lar as- 
tăzi, persoanele care lucrează în marile fabrici sînt și prin- 
cipalii consumatori ai produselor realizate în asemenea 
fabrici. Aceasta este diferența fundamentală existentă între 
principiile capitaliste de producţie și cele feudale, din vre- 
murile trecute.“ 


Capitalismul a creat, în plus, identitatea dintre consu- 
mator și producător: 


„Cînd oamenii presupun, sau pretind, că există o dife- 
renţă între producătorii și consumatorii produselor mari- 
lor firme, ei comit o eroare gravă. În magazinele universa- 
le americane, puteți auzi sloganul „consumatorul are 
întotdeauna dreptate“. Iar acest consumator nu este altul 
decît cel care produce în fabrici aceste bunuri, comerciali- 
zate în magazinele universale. Cei care gîndesc că puterea 
marilor firme este enormă comit de asemenea o eroare, 
deoarece marile afaceri depind în întregime de patronajul 
celor care le cumpără produsele: chiar și cea mai mare 
întreprindere își pierde puterea și influența de îndată ce 
își pierde clienţii.“ 


Acest sistem este cel care introduce libertatea competi- 
tiei, adică libertatea de a inventa, de a introduce noutatea, 
chiar dacă el are de luptat cu prejudecăți puternice care îi 
neagă forța. Mises ia exemplul industriei transporturilor: 


„În urmă cu cincizeci sau șaizeci de ani, în mai toate 
țările capitaliste se spunea despre companiile feroviare 
că sînt prea mari și prea puternice: că ele formează un 
monopol; că nu este posibil să intre cineva în competiție 
cu ele. Se afirma că, în domeniul transporturilor, capitalis- 
mul ar fi atins deja un stadiu în care devenea autodizolvant, 

deoarece eliminase competiția. Ceea ce treceau cu vederea 
acești oameni era faptul că puterea companiilor feroviare 
depindea de capacitatea lor de a deservi consumatorii mai 
bine decît orice altă metodă de transport. Desigur, ar fi 
fost ridicol pentru cineva să rivalizeze cu aceste mari firme 
feroviare construind încă o cale ferată, paralelă cu cea 
veche, deoarece aceasta era suficientă pentru a satisface 
necesitățile existente. Însă, foarte curînd, s-au ivit altfel 
derivali. Libertatea de a intra în competiție nu înseamnă 
că poți reuși imitînd sau copiind, pur și simplu, exact ceea 
ce au făcut alții înaintea ta. Libertatea presei nu înseamnă 
că ai dreptul să copiezi textul scris de altul și să dobîn- 
dești astfel succesul pe care celălalt îl merită pe deplin, 
datorită realizărilor sale. Ea înseamnă că ai dreptul să scrii 
ceva diferit. Libertatea de a intra în competiție cu firmele 
de căi ferate, de pildă, înseamnă că ești liber să inventezi 
ceva, să faci ceva care va pune în dificultate căile ferate, 
astfel încît competitivitatea lor să devină foarte precară. 

În Statele Unite, mijloacele de transport care au rivali- 
zat cu transportul feroviar — autobuze, automobile, ca- 
mioane și avioane — au determinat pierderi importante 
pentru căile ferate, care s-au văzut aproape complet în- 
frînte în domeniul transportului de călători. 

Dezvoltarea capitalismului constă în obținerea de către 
toți a dreptului de a deservi clienții mai bine și/sau mai 
ieftin. Această metodă, acest principiu, a transformat în- 
treaga lume, într-un interval de timp relativ scurt, făcînd 
cu putință o creștere fără precedent a populaţiei“. 


Mises împinge demonstrația pînă în punctul în care 
capitalismul apare ca însăși sursa vieții: 


„În Anglia secolului al XVIII-lea, din roadele pământu- 
lui nu puteau trăi decît șase milioane de oameni, la un ni- 
vel de trai foarte redus. Astăzi, în 1958, peste cincizeci de 

milioane de persoane se bucură de un nivel de trai mult 
mai ridicat chiar și decît acela al persoanelor înstărite din 
secolul al XVIII-lea. Iar nivelul de trai din Anglia zilelor 
noastre ar fi, probabil, încă și mai ridicat, dacă nu s-ar fi 
irosit o mulțime de energie britanică în episoade ce s-au 
dovedit a fi, din numeroase puncte de vedere, «aventuri» 
politice și militare care se puteau evita. 

Aceasta este realitatea în privința capitalismului. Iată 
de ce, dacă un englez — sau, în general, orice altă persoană, 
din orice țară de pe mapamond — le spune astăzi priete- 
nilor săi că este un adversar al capitalismului, i se poate 
da o replică minunată: «Știm că populaţia acestei planete 
este acum de zece ori mai numeroasă decît în epoca pre- 
capitalistă; știm că toți oamenii care trăiesc azi se bucură 
de un nivel de trai mai ridicat decît acela al strămoșilor 
tăi, din epoca precapitalistă. Dar cum putem ști dacă tu 
ești acel unu din zece care ar fi supraviețuit în absența 
capitalismului? Simplul fapt că trăiești astăzi dovedește 
succesul capitalismului, fie că pui sau nu mare preț pe 
propria ta viață.»“ 


Pentru economiștii liberali, istoria capitalismului a cu- 
noscut o formidabilă falsificare.*3 Mises clarifică și el unul 
din miturile acreditate de adversarii capitalismului. E vor- 
ba despre mitul exploatării: 


„În ciuda tuturor beneficiilor care i se datorează, capi- 
talismul a fost atacat și criticat cu furie. Este necesar să 
înțelegem originea acestei antipatii. Este un fapt că ura 
față de capitalism nu s-a născut în mijlocul maselor, nici 
în mijlocul muncitorilor înșiși, ci în rîndurile aristocrației 
posesoare de pămînturi — clasele superioare, nobilimea 
britanică și cea continentală. Acești oameni reproșau capi- 
talismului o împrejurare neplăcută pentru ei: la începutul 
secolului al XIX-lea, salariile sporite plătite de industriași 

muncitorilor forțau aristocrația rurală să plătească salarii 
la fel de ridicate muncitorilor agricoli. Aristocraţia a ata- 
cat industriile criticînd nivelul de trai al maselor de lucră- 
tori. 

Desigur, din punctul nostru de vedere, nivelul de trai 
al muncitorilor de pe atunci era extrem de scăzut; con- 
dițiile din vremea capitalismului timpuriu erau absolut 
şocante, dar nu din cauză că nou-dezvoltatele industrii 
capitaliste i-ar fi lezat pe muncitori. Persoanele angajate 
pentru a munci în fabrici cunoscuseră deja, în prealabil, 
un nivel de existență practic subuman. 

Vechea și bine știuta poveste, repetată de sute de ori, 
care afirmă că fabricile angajau femei și copii și că aceste 
femei și acești copii ar fi trăit în condiții satisfăcătoare îna- 
inte de a lucra în fabrici este unul dintre marile falsuri ale 
istoriei. Mamele care lucrau în fabrici nu aveau cu ce să 
gătească; ele nu își părăseau căminele sau bucătăriile pen- 
tru a merge să lucreze în fabrici, ele mergeau în fabrici 
deoarece nu aveau bucătării, sau, dacă aveau bucătării, 
nu aveau ce să gătească în ele. Iar fiii lor nu soseau din 
așezăminte de copii confortabile. Ei erau înfometați și 
aproape morţi de inaniţie. Toată vorbăria despre așa-nu- 
mitele orori de nedescris ale capitalismului timpuriu poate 
fi respinsă cu ajutorul unei singure statistici: tocmai în 
anii în care s-a dezvoltat capitalismul britanic, tocmai în 
perioada numită în Anglia Revoluţia Industrială, în anii 
1760-1830, tocmai în acei ani, populația Angliei s-a dublat, 
ceea ce înseamnă că sute sau mii de copii, care înainte 
ar fi murit, au supraviețuit și au crescut, pentru a deveni 
bărbaţi și femei. 

Fără îndoială, condiţiile din vremurile de mai înain- 
te erau foarte nesatisfăcătoare. Afacerile capitaliste le-au 
îmbunătățit. Tocmai acele manufacturi timpurii sînt cele 
care au purtat de grijă lucrătorilor, fie direct, fie indirect, 
prin exportarea de produse și importarea de hrană și ma- 

terii prime din alte țări. În mod repetat, istoricii capita- 
lismului timpuriu au falsificat istoria — pentru a întrebuin- 
ta un cuvînt cît se poate de blînd. 

Circula mai demult o anecdotă, foarte posibil inventa- 
tă, care îl privea pe Benjamin Franklin. Se povestea că Ben 
Franklin ar fi vizitat o țesătorie de bumbac în Anglia și 
că proprietarul manufacturii i-ar fi spus, plin de mândrie: 
«Priviţi, fabricăm produse de bumbac pentru Ungaria.» 
Benjamin Franklin, privind în jur și văzîndu-i pe lucră- 
tori îmbrăcaţi deplorabil, ar fi replicat: «De ce nu produ- 
ceţi cîte ceva și pentru propriii dumneavoastră angajaţi?» 

De fapt, existența acelor exporturi despre care vorbea 
proprietarul țesătoriei însemna tocmai că el producea în- 
tr-adevăr pentru propriii săi angajaţi, deoarece Anglia tre- 
buia să-și importe materiile prime. Nu exista bumbac nici 
în Anglia, nici în Europa. Exista un deficit de hrană în An- 
glia, așa că hrana trebuia importată din Polonia, din Rusia 
și din Ungaria. Aceste exporturi constituiau plățile pen- 
tru hrana importată, care făcea cu putință supraviețuirea 
populaţiei britanice. Există numeroase exemple, culese 
din istoria acelor vremuri, care pot ilustra atitudinea nobi- 
limii și a aristocrației față de muncitori. Doresc să citez 
numai două. Primul se referă la faimosul sistem britanic 
cunoscut sub denumirea de Speenhamland. Este vorba de 
un sistem prin care guvernul britanic le plătea tuturor 
muncitorilor care nu cîștigau salariul minim (stabilit de 
oficialități) diferența dintre salariile pe care le primeau 
și acest salariu minim. În felul acesta, aristocrația rurală 
era scutită de necazul produs de necesitatea de a plăti 
salarii mai mari în agricultură. Nobilimea continua să plă- 
tească salariile tradiționale reduse, iar guvernanţii le supli- 
mentau, determinîndu-i astfel pe lucrători să nu părăseas- 
că muncile agricole și să nu-și caute slujbe în sistemul 
manufacturier urban. 


ECONOMIA ȘI CAPITALISMUL 103 


Optzeci de ani mai tîrziu, după expansiunea capitalis- 
mului din Anglia în Europa continentală, aristocrația ru- 
rală europeană a reacționat și ea împotriva acestui nou 
sistem de producție. Junkerii prusaci din Germania, pierzîn- 
du-și numeroși lucrători în beneficiul industriilor capita- 
liste care ofereau salarii mai bune, au inventat un termen 
special pentru a desemna problema: Landflucht — «pără- 
sirea regiunilor rurale». Iar în parlamentul german, ei dis- 
cutau cum poate fi stăvilit acest rău, căci așa era evaluată 
situația, din punctul lor de vedere. 

Prințul Bismarck, faimosul cancelar al Reichului ger- 
man, a afirmatîntr-un discurs: «Am întîlnit un om la Berlin, 
un om care lucrase cîndva pe moșia mea, și l-am întrebat: 
de ce ai părăsit moșia; de ce ai plecat de la țară; de ce lo- 
cuiești acum la Berlin?» După spusele lui Bismarck, omul 
ar fi răspuns: «N-aveţi așa frumoase Biergarten în sat, cum 
avem aici, în Berlin, unde poți să stai jos, să bei bere și 
să asculți muzică.» Desigur, această poveste era spusă din 
punctul de vedere al prințului Bismarck, patronul, care 
nu coincidea cu punctul de vedere al tuturor salariaților 
săi. Aceștia se angajaseră în industrie deoarece industria 
le oferea salarii sporite și le ridica nivelul de trai la cote 
fără precedent.“ 


Pentru a argumenta diminuarea diferențelor de venituri, 
Mises, spre deosebire de Smith, nu mai compară condi- 
ţia omului simplu cu cea a sălbaticului și cu cea a nobi- 
lului, ci cu situaţia socială a claselor din America: 


„Astăzi, în țările capitaliste, există o diferență relativ 
mică între nivelul de trai al așa-ziselor clase superioare 
și, respectiv, al celor inferioare; ambele se bucură de hrană, 
îmbrăcăminte și adăpost. Dar în secolul al XVIII-lea și mai 
devreme, diferenţa între reprezentantul clasei de mijloc 
și reprezentantul clasei inferioare era că omul din clasa 

de mijloc avea încălțăminte, pe cînd cel din clasa inferioa- 
ră nu avea. Astăzi, în Statele Unite, diferenţa între omul 
bogat și omul sărac este adesea diferența dintre un Cadil- 
lac și un Chevrolet. Este posibil ca Chevroletul să fie cum- 
părat la mîna a doua, dar, în esenţă, el asigură aceleași 
foloase posesorului: acesta va putea să circule și el cu au- 
tomobilul dintr-un loc în altul. Mai mult de 50% din 
populaţia Statelor Unite este formată din persoane care 
locuiesc în case și apartamente care le aparțin.“ 


În regim capitalist, dacă producătorul și consumato- 
rul nu pot fi separați, nici patronul și salariatul nu sînt, 
în realitate, diferiți: 


„Atacurile la adresa capitalismului — în special solici- 
tarea unor salarii mai mari — pornesc de la presupoziția 
falsă că salariile ar fi, în ultimă instanță, plătite de altci- 
neva decît de angajaţii din fabrici. Este, desigur, normal 
ca economiștii și studenții în economie să distingă între 
muncitor și consumator și să analizeze aceste roluri sepa- 
rat. Dar, în realitate, fiecare consumator trebuie, într-un 
fel sau în altul, să câștige banii pe care-i cheltuie, iar imensa 
majoritate a consumatorilor se compune tocmai din ace- 
iași oameni care lucrează, ca angajați, în întreprinderile 
care produc lucrurile pe care ei le consumă. În regim capi- 
talist, ratele salariale nu sînt stabilite de o clasă diferită 
de cea a persoanelor salariate; este vorba de unii și aceiași 
oameni. Nu corporaţia hollywoodiană este cea care sta- 
bilește salariul vedetei de cinema, ci oamenii care plătesc 
biletele de intrare la film. Nu antreprenorul care organi- 
zează un meci de box este cel care satisface cererile enorme 
ale boxerilor renumiți, ci persoanele care plătesc taxele 
de vizionare a meciului. Distincția dintre patron și an- 
gajat este o distincţie care se face în teoria economică, și 
nu una care se observă în realitate; aici, patronul și sa- 
lariatul sînt, în ultimă instanţă, una și aceeași persoană. 

În multe țări, există persoane care gîndesc că este foarte 
nedrept ca un om care trebuie să susțină o familie cu mai 
mulți copii să cîştige acelaşi salariu ca un altul, care nu se 
întreține decît pe sine însuși. Întrebarea nu este însă dacă 
patronul ar trebui sau nu să-și asume o mai mare respon- 
sabilitate în funcţie de mărimea familiei salariatului. 

Întrebarea pe care trebuie să o punem în acest caz este 
următoarea: ești dumneata, ca individ, gata să plătești mai 
mult pentru ceva, să zicem pentru o pîine, dacă ţi se spu- 
ne că omul care produce această pîine are șase copii? O 
persoană sinceră va răspunde, cu siguranță, negativ, spu- 
nînd: «În principiu aș face-o, dar în fapt, dacă ar costa mai 
puțin, mai degrabă aș cumpăra pîinea produsă de omul 
fără copii.» Realitatea este că, dacă cumpărătorii nu-i plă- 
tesc patronului suficient pentru ca acesta să-și poată plăti 
angajaţii, devine imposibil ca afacerea lui să continue.“ 


Mises reamintește că numele „capitalism“ a fost creat 
de un adversar al sistemului. Chiar dacă el îl indică în 
mod greșit pe Marxs, raționamentul său înfățișează o 
teză liberală recurentă, și anume asocierea capitalismului 
cu progresul: 


„Sistemul capitalist nu a fost numit «capitalism» de 
un adept al său, ci de un individ care-l considera cel mai 
rău dintre toate sistemele istorice, cel mai greu blestem 
căzut vreodată asupra omenirii. Omul acesta se numea 
Karl Marx. Cu toate acestea, n-avem motive să respin- 
gem termenul lui Marx, deoarece el descrie limpede sur- 
sa marilor progrese sociale făcute cu putință de capita- 
lism. Aceste progrese sînt rezultatele acumulării de 
capital; ele se bazează pe faptul că oamenii, de regulă, 
nu consumă tot ceea ce produc, ci economisesc — și in- 
vestesc — o parte din acest produs. În legătură cu aceas- 
tă problemă, există o serie de neînțelegeri.“ 

Una din neînțelegerile pe care autorul tratatului despre 
Acțiunea umană le risipește este legată de cei care profită 
de pe urma capitalismului. Mises susține că beneficiile 
sistemului revin mai întîi (inclusiv în timp) muncitorilor: 


„Un fapt adesea trecut cu vederea, referitor la capi- 
talism, este acesta: economiile aduc beneficii tuturor ce- 
lor doritori să producă sau să câștige salarii. Cînd un om 
dobîndește o anumită cantitate de bani — să zicem, o mie 
de dolari — și, în loc să-i cheltuie, îi încredințează unei 
bănci de economii sau unei companii de asigurări, banii 
ajung în mâinile unui antreprenor, om de afaceri, care va 
avea astfel posibilitatea să inițieze un proiect pe care mai 
înainte nu-l putea iniția, deoarece nu dispunea de capi- 
talul necesar. 

Ce va face acum omul de afaceri cu acest capital su- 
plimentar? Primul lucru pe care trebuie să-l facă, prima 
utilizare pe care trebuie s-o dea acestui capital suplimen- 
tar, este să angajeze muncitori și să achiziționeze materii 
prime — acțiuni prin care va determina o cerere suplimen- 
tară pentru muncitori și materii prime, precum și o ten- 
dință de creștere a salariilor și a prețurilor la materii prime. 
Cu mult înainte ca cel care a economisit, sau antrepreno- 
rul, să obțină vreun profit din toate acestea, muncitorul 
neangajat, producătorul de materii prime, fermierul și 
salariatul ajung; să împartă beneficiile noilor economii. 

Cînd anume va dobîndi antreprenorul ceva de pe urma 
proiectului depinde de configuraţia viitoare a pieței și de 
capacitatea lui de a anticipa corect această configurație. 
În schimb, atît muncitorii, cât și producătorii de materii 
prime își obțin beneficiile imediat. S-a vorbit mult, cu vreo 
treizeci sau patruzeci de ani în urmă, despre «politica sa- 
larială», cum i s-a spus, a lui Henry Ford. Una dintre ma- 
rile realizări ale domnului Ford a fost că plătea salarii mai 
mari decît alți industriași sau alte întreprinderi. Politica 

sa a fost numită «o invenţie», dar nu este suficient să afir- 
măm că această politică nou «inventată» a fost rezultatul 
liberalismului domnului Ford. O nouă ramură de afaceri, 
sau o nouă fabrică într-o ramură de afaceri deja existentă, 
trebuie să atragă muncitori din alte slujbe, din alte părți 
ale țării, sau chiar din alte ţări. Singura cale pentru a ob- 
ține acest rezultat este să li se ofere muncitorilor salarii 
mai mari pentru munca lor. Așa s-au petrecut lucrurile 
în vremurile de început ale capitalismului, așa se petrec 
ele și astăzi. 

Cînd manufacturierii din Marea Britanie au început 
să producă țesături de bumbac, ei au oferit lucrătorilor 
salarii mai mari decât cele pe care le primiseră înainte. 
Desigur, un mare procentaj din acești lucrători nu primi- 
seră nimic înainte și erau dispuși să accepte orice sumă 
li se oferea. Dar, în scurt timp, pe măsură ce se acumu- 
la din ce în ce mai mult capital și se dezvoltau din ce în 
ce mai multe întreprinderi, ratele salariale au crescut, de- 
terminînd creșterea fără precedent a populaţiei britanice 
la care m-am referit.“ 


O altă teză falsă răspîndită de către adversarii capita- 
lismului este, în viziunea liberală, cea a pauperizării pro- 
letariatului. Pentru a o discredita, Mises își ia drept aliat 
istoria și arată, de asemenea, că marxiștii au o imagine 
a condiţiei umane asemănătoare celei folosite de către bio- 
logii care studiază comportamentul animal: 


„Evocarea plină de dispreț a capitalismului de către 
unii oameni, care-l prezintă ca pe un sistem destinat să-i 
înavuțească pe cei bogaţi și să-i sărăcească pe cei săraci, 
este greșită de la un capăt la celălalt. Teza lui Marx privi- 
toare la ivirea socialismului se baza pe ipoteza că munci- 
torii deveneau mai săraci, că masele deveneau mai lipsite 
de mijloace de subzistență și că, în cele din urmă, întreaga 

avuţie a unei țări avea să se concentreze în mîinile cîtorva 
oameni, sau chiar ale unui singur om. lar apoi masele de 
muncitori sărăcite se vor revolta și vor expropria bogăți- 
ile proprietarilor avuţi. Conform acestei doctrine a lui 
Karl Marx, în cadrul sistemului capitalist nu poate exista 
nici o șansă, nici o posibilitate de îmbunătăţire a condi- 
ţiilor de trai ale muncitorilor. 

În 1864, adresîndu-se Asociaţiei Internaţionale a Mun- 
citorilor, în Anglia, Marx susținea că opinia conform căre- 
ia sindicatele ar putea îmbunătăți condiţiile celor ce mun- 
cesc este «absolut greșită». El numea politica sindicală, 
de solicitare a unor rate salariale mai ridicate și a reduce- 
rii programului de lucru, conservatoare — conservatorismul 
fiind, desigur, cea mai condamnabilă atitudine în ochii 
lui Marx. El sugera că sindicatele ar trebui să-și fixeze un 
nou țel revoluționar; anume «de a isprăvi în întregime cu 
sistemul salarial», așezînd «socialismul» — proprietatea 
de stat asupra mijloacelor de producție — în locul sistemu- 
lui proprietății private. | 

Dacă privim în urmă, îndeosebi la istoria Angliei de 
după 1865, constatăm că Marx s-a înșelat în toate privințe- 
le. Nu există nici o țară capitalistă occidentală în care con- 
diţiile de trai ale maselor să nu fi cunoscut îmbunătățiri 
fără precedent. Toate aceste progrese, din ultimii optzeci 
sau nouăzeci de ani, s-au făcut în ciuda pronosticurilor 
lui Karl Marx. Într-adevăr, socialiștii marxiști credeau că 
nivelul de trai al muncitorilor nu va putea fi niciodată 
ameliorat. Ei acceptaseră o teorie falsă, faimoasa «lege de 
fier a salariilor» — lege care afirma că salariul muncitoru- 
lui în regim capitalist nu poate depăși cantitatea necesară 
pentru subzistenţa lui, astfel încît să poată presta servicii 
în întreprindere. 

Marxiștii își susțineau teza după cum urmează: dacă 
ratele salariale ale muncitorilor cresc, ridicînd salariile 
deasupra nivelului de subzistență, atunci muncitorii vor 

avea mai mulți copii; acești copii, o dată intrați în rînduri- 
le forței de muncă, vor spori numărul lucrătorilor pînă 
la pragul după care ratele salariale vor scădea, readucîn- 
du-i pe muncitori la nivelul de subzistență — la acel nivel 
minimal de supraviețuire, abia suficient pentru a împiedi- 
ca populația să moară de inaniție. Dar această idee a lui 
Marx, împărtășită și de mulți alți socialiști, se bizuie pe 
o imagine a muncitorului aidoma celei utilizate —pe bună 
dreptate — de biologi pentru a studia viața animalelor, de 
pildă a șoarecilor. 

Dacă sporim cantitatea de hrană disponibilă pentru 
organisme animale, sau pentru microbi, atunci mai mulți 
dintre aceștia vor supraviețui. Tot astfel, reducîndu-le 
hrana, le vom reduce numărul. Dar omul este diferit. Pînă 
și muncitorul — în ciuda faptului că marxiștii nu recunosc 
acest lucru — are dorințe omenești, altele decît hrana și 
reproducerea speciei. O creștere a salariilor reale nu deter- 
mină doar o creștere a populației, ci și, înainte de orice, 
o îmbunătățire a nivelului mediu de trai. lată de ce ne bucu- 
răm astăzi de un nivel de trai mai ridicat în Europa Occi- 
dentală și în Statele Unite decît în ţările în curs de dezvol- 
tare, de pildă, din Africa. 

Este necesar să insistăm însă asupra faptului că acest 
nivel de trai mai ridicat depinde de capitalul real investit. 
Așa se explică diferența dintre condiţiile existente în State- 
le Unite și cele din India; metodele moderne de combate- 
re a bolilor contagioase au fost adoptate și în India — în- 
tr-o anumită măsură, cel puțin — și efectul a fost o creștere 
fără precedent a populaţiei, dar, deoarece această crește- 
re a populației n-a fost însoțită de o creștere corespunză- 
toare a volumului de capital investit, consecinţa a fost o 
creștere a sărăciei. Prosperitatea unei țări este direct propor- 
țională cu volumul de capital investit pe individ.“65 


Economia este, într-un sens, știința tipică vremurilor 
moderne. Ea tratează despre cotidian și despre condiția 

` 
„democratică“ a pieței, ea caută să justifice progresul 
material și intelectual prin combinarea spontană a acțiuni- 
lor individuale, pentru a extinde libertatea în toate do- 
meniile. 

Spre deosebire de teoria contractului social, care a fost 
practic abandonată la începutul secolului al XIX-lea66, eco- 
nomia a rezistat timpului. Capitalismul, realitatea socia- 
lă cercetată de economişti, a fost un stimul intelectual mai 
puternic decît contractul social. 

Într-un mod oarecum paradoxal, dacă discursul despre 
societatea liberală a fost aşezat sub semnul economiei, ast- 
fel încît astăzi există un consens cvasigeneral în privința 
priorității problemelor economice, în schimb, discursul 
despre statul liberal a fost lăsat în grija moștenitorilor teo- 
riei politice. Diviziunea muncii a afectat, cum profetiza 
Smith, inclusiv domeniul spiritului, rezervînd înțelegerea 
relaţiei dintre stat și societate unor laboratoare intelectu- 
ale distincte. 


Textele din această secțiune fac parte din: 

Ludwig von Mises, Economic Policy. Thought for Today and To- 
morrow, Free Market Books, 1995 

© Bettina Bien Greaves 


Partea a IV-a 
STATUL LIBERAL 


Stat minimal și stat de drept (NonsERTO Bossio — 1986) 


Pînă în secolul al XVI-lea, termenul latinesc status de- 
semna exclusiv persoanele de aceeași condiție socială, în 
sensul „stării persoanelor“ despre care vorbește dreptul 
privat: prin extensie, el a ajuns să desemneze apoi reuni- 
rea unor asemenea grupuri de persoane, în expresii pre- 
cum „stările provinciale“ ori „stările generale“, întilnite 
deja la sfîrșitul Evului Mediu sau „starea a treia“, despre 
care scria în preajma Revoluţiei franceze Siey&s%7. Dar în- 
cepînd cu secolul al XVI-lea, din status ia naștere și cu- 
vîntul stat, cu sensul său politic actual. E vorba de o evolu- 
ție lentă, căci inclusiv Machiavel, creatorul acestui nou 
sens, folosea, ca sinonime, cel puţin alte trei nume: princi- 
pat, cetate și republică, ultimul dintre acestea fiind intens 
utilizat și de către Jean Bodin®!, cel care a definit întîia 
dată acel atribut considerat azi esenţa statului, și anume 
suveranitatea6?. 

Din secolul al XVI-lea încoace, termenul stat a făcut 
o carieră atît de impresionantă încît a devenit criteriul 
care, în opinia unor autori, discriminează concepțiile poli- 
tice contemporane, clasificabile în funcţie de prioritatea 
dată statului administrator, statului partid, statului na- 
țiune ori statului savant?0. Acestea sînt, de altfel, doar cîte- 
va din numeroasele formule sub care apare statul. Inflația 
de termeni poate crea confuzie: cum (mai) poate fi defi- 
nit statul liberal? 

Din perspectiva pe care o oferă secolul al XX-lea, sta- 
tul liberal este, înainte de toate, un stat limitat. Norberto 
Bobbio (n. 1909) a nuanţat această expresie, distingînd 
între limitele puterilor și limitele funcțiilor statului: 


„Doctrina liberală cuprinde amîndouă aspectele, chiar 
dacă ele pot fi tratate separat și exclusiv unul față de altul. 
Liberalismul este o doctrină a statului limitat fie în pri- 
vința puterilor, fie în privința funcţiilor sale. Noţiunea cu- 
rentă folosită pentru a desemna primul caz este stat de 
drept; noțiunea curentă pentru a desemna cel de-al doilea 
caz este stat minimal. Întrucît liberalismul concepe statul 
atît ca stat de drept, cît și ca stat minimal, se poate imagi- 
na un stat de drept care să nu fie minimal (de exemplu, 
statul social contemporan) și se poate concepe și un stat 
minirnal care să nu fie un stat de drept (cum era, din punc- 
tul de vedere al sferei economice, Leviathanul hobbesian, 
definit în același timp ca stat absolut în deplinul sens al 
cuvîntului și liberal în economie). În vreme ce statul de 
drept se opune statului absolut înțeles ca legibus solutus, 
statul minimal se opune statului maximal: trebuie spus, 
așadar, că statul liberal se afirmă în lupta împotriva statu- 
lui absolut, în apărarea statului de drept, și împotriva sta- 
tului maximal, în apărarea statului minimal, chiar dacă 
cele două mișcări de emancipare nu coincid întotdeauna 
din punct de vedere istoric și practic.“ 


Limitarea puterilor reprezintă esenţa statului de drept. 
Cum expresia aceasta nu este însă folosită doar de către 
liberali, gînditorul italian distinge cele trei sensuri princi- 
pale ale ei: 


„Prin stat de drept se înţelege, în general, un stat în 
care puterile publice sînt reglementate de norme genera- 
le (legile fundamentale sau constituționale) și trebuie să 
fie exercitate în cadrul legilor care le reglementează, cu 

excepția dreptului cetățeanului de a recurge la un judecă- 
tor independent, pentru a cere recunoașterea și pedepsi- 
rea abuzului și a excesului de putere. Înţeles astfel, sta- 
tul de drept respectă vechea doctrină, ce-și are originea 
la clasici și a fost transmisă prin doctrinele politice medie- 
vale, a superiorității guvernării legilor asupra guvernării 
oamenilor, conform formulei lui Henri Bracton lex facit 
regem; doctrina a supraviețuit chiar și în perioada absolu- 
tismului, cînd maxima lui Ulpianus princeps legibus solu- 
tus a fost înțeleasă în sensul că suveranul nu era subiectul 
legilor pozitive pe care el însuși le emana, ci numai su- 
biect al legilor divine sau naturale și al legilor fundamen- 
tale ale domniei. De altfel, atunci cînd se vorbește despre 
stat de drept în cadrul doctrinei liberale a statului, tre- 
buie adăugată definiţiei tradiționale o specificare ulterioa- 
ră: constituționalizarea drepturilor naturale sau, altfel zis, 
transformarea acestor drepturi în drepturi protejate din 
punct de vedere juridic, adică în drepturi pozitive. În doc- 
trina liberală, statul de drept presupune nu numai sub- 
ordonarea puterilor publice de orice nivel legilor generale 
ale țării, ceea ce este o limită pur formală, ci și subordo- 
narea legilor limitei materiale a recunoașterii anumitor 
drepturi fundamentale recunoscute prin Constituţie și 
deci, în principiu, «inviolabile» (acest adjectiv se găsește 
în articolul 2 al Constituţiei italiene). Din acest punct de 
vedere, se poate vorbi despre stat de drept în sensul tare, 
pentru a-l distinge de statul de drept în sensul slab, care 
este statul ne-despotic, condus nu de oameni, ci de legi, 
și de statul de drept în sensul foarte slab, care este acela 
kelsenian, conform căruia, odată instituită ordinea juridică 
a statului, orice stat e stat de drept. (În acest ultim sens, 
noțiunea însăși de stat de drept pierde orice semnificație.)” 


În interpretarea lui Bobbio, sensul tare al statului de 
drept este cel asumat de către liberali, care îl asociază, de 
altfel, cîtorva instrumente politico-constituționale: 

„Din statul de drept în sensul tare al termenului, care 
este propriu doctrinei liberale, fac parte toate acele me- 
canisme constituționale care împiedică și opresc exercițiul 
arbitrar și ilegitim al puterii și împiedică sau descurajează 
abuzul acesteia sau exercițiul său ilegal. Dintre aceste me- 
canisme, cele mai importante sînt: 

controlul puterii executive de către puterea legislativă, 
sau, mai exact, controlul guvernului, căruia îi revine pute- 
rea executivă, de către Parlament, căruia îi aparține în ulti- 
mă instanță puterea legislativă și de orientare politică; 

eventualul control al Parlamentului, în exercițiul pute- 
rii legislative ordinare, de către o curte jurisdicțională care 
să judece constituționalitatea legilor; 

o autonomie relativă a tuturor formelor și nivelurilor 
guvernării locale față de guvernarea centrală; 

o magistratură independentă de puterea politică.'7! 


În ceea ce privește limitarea funcţiilor statului, Bobbio 
considera că ea privește două mari domenii: sfera religioa- 
să (sau spirituală) și sfera economică. Într-o perspectivă 
istorică, limitarea funcţiilor statului a însemnat eman- 
ciparea treptată a individului de sub tutela statului în 
aceste două orizonturi ale acţiunii. „Sfîrșitul statelor con- 
fesionale și formarea statului neutru și agnostic în privința 
credințelor religioase“, respectiv „sfîrșitul privilegiilor și 
obligațiilor feudale și dobîndirea libertăţii de a dispune 
de bunuri și a libertăţii schimbului“ sînt cele două mari do- 
sare ale istoriei statului liberal ca stat cu funcţii restrînse.72 

Trebuie precizat însă că expresia stat minimal desem- 
nează în genere doar cel de-al doilea aspect al limitării 
funcţiilor statului indicat de Bobbio (limitarea funcțiilor 
economice ale statului) și mai puțin transformarea statu- 
lui într-o instanţă neutră din punct de vedere religios, în- 
tr-o instanţă care, cu alte cuvinte, nu mai deține monopolul 
asupra opiniei. Mai mult decît atît, se poate observa că, 

dacă statul de drept în sensul tare a devenit o realitate a 
lumii occidentale de astăzi, dacă neutralitatea și agnos- 
ticismul religios al statului definesc de asemenea Occi- 
dentul matur, în schimb, idealul statului minimal în do- 
meniul economiei a fost departe de a fi urmat în secolul 
al XX-lea. Dimpotrivă, așa cum remarca Bobbio, statul 
de drept occidental din zilele noastre este un stat social, 
adică o instanţă a cărei implicare profundă în economie 
are raţiuni sociale. 


Textele din această secțiune fac parte din: 
Norberto Bobbio, Liberalismo e democrazia 
© Franco Augeli Editore, 1991 


Stat protector (Perre ROSANVALLON — 1981) 


Un alt nume al statului social contemporan este sta- 
tul-providență. Unii liberali de formaţie economică, pre- 
cum Friedrich von Hayek sau Wilhelm Roepke, au făcut 
din denunțarea statului-providenţă un capitol esenţial al 
reflecției lor: începînd din anii 1960, acest tip de stat i-a 
preocupat pe economiștii liberali mai mult chiar decît sta- 
tul totalitar, întrucît statul-providenţă a fost considerat 
o formă de dominație mai subtilă și, în consecință, mai 
redutabilă și mai perversă decît dominaţia brutală a sta- 
tului totalitar. Nu întîmplător Roepke numea statul so- 
cial contemporan „stat subtotalitar“7: în lectura econo- 
miștilor, statul-providenţă este o modalitate indirectă și 
greu perceptibilă de a limita piața liberă, o ruptură dra- 
matică de valorile economiei moderne, în ultimă instan- 
tă o negare a individualismului. Așa se explică și nostalgia 
economiştilor liberali contemporani pentru secolul al 
XIX-lea, care a întruchipat, în viziunea lor, idealul statului 
minimal sau non-intervenționist în economie, un simplu 

„paznic de noapte“, cum era numit -cu mult dispreţ -de 
către adversarii săi din epocă. 

O analiză care privilegiază însă perspectiva politică 
în dauna celei economice dă la iveală alte concluzii. Adop- 
tînd o asemenea perspectivă, un istoric francez al ideilor 
liberale, Pierre Rosanvallon (n. 1948) a pus în evidență 
faptul că între statul liberal clasic și statul-providență 
există nu (doar) ruptură, ci (și) continuitate. Rosanvallon 
reamintește un fapt esențial, uitat în genere de economiștii 
liberali din secolul al XX-lea, și anume acela că, la origini, 
statul liberal a fost gîndit ca un stat protector. Astfel, re- 
flecţia pe care Pierre Rosanvallon o consacră apariției sta- 
tului-providență dezvăluie nu numai resorturile unei 
paradoxale înrudiri, ci și inima tradiţiei intelectuale a sta- 
tului liberal, adică ideile-forță ale lui Thomas Hobbes și 
John Locke despre stat și individ: 


„Ipoteza mea este că nu putem înțelege dinamica sta- 
tului-providenţă dacă facem o lectură istorică prea scurtă. 
Prin lectură scurtă înţeleg, situarea dezvoltării statului-pro- 
videnţă în contextul evoluţiilor capitalismului și ale socia- 
lismului din secolele al XIX-lea și al XX-lea. Nu lămurim 
mare lucru dacă vedem în statul-providenţă doar un er- 
satz de socialism, un amestec de capitalism și socialism 
definitoriu pentru social-democraţie, respectiv o mișcare 
compensatorie destinată să corecteze dezechilibrele eco- 
nomice și sociale ale capitalismului. Într-adevăr, în am- 
bele cazuri, dinamica statului-providenţă e redusă la cea 
a capitalismului. În acest fel, problema e doar amînată, 
nu rezolvată. Enigma își schimbă obiectul, dar acest obiect 
e la fel de greu de sesizat ca și primul. Iată de ce atât teo- 
ria marxistă, cât și cea liberală eșuează în înțelegerea evolu- 
tiei statului-providenţă. 

Căci nu capitalismul, cu contradicţiile sale interne și 
logica sa, cu lupta de clase care îl însoțește, oferă cheia în- 

țelegerii resortului statului-providență. Înaltă parte trebuie 
căutat, și anume în evoluţia însăși a statului-națiune modern. 
Ipoteza mea e precizată de următoarele două afirmații: 

Statul-providenţă din secolul al XX-lea reprezintă o 
aprofundare și o extindere a statului protector clasic. 

Statul protector este forma politică specifică statului 
modern. 

Aceste două afirmaţii trebuie precizate. Statul modern, 
așa cum e gîndit și creat între secolele al XVI-lea și al 
XVIII-lea se definește ca stat protector, distingîndu-se ast- 
fel de toate formele politice anterioare de suveranitate. 
Să luăm două exemple de formulare a acestei modernități, 
Leviathanul lui Hobbes și Al doilea tratat de cîrmuire al lui 
Locke. Noul stat, a cărui arhitectură intelectuală o elabo- 
rează cei doi autori este întemeiat pe realizarea unei duble 
sarcini: producerea securității și reducerea incertitudinii. 
Pentru ei, a gîndi statul și a recunoaște dreptul indivizi- 
lor la protecţie este unul și același lucru. Avem de-a face 
cu două momente ale unei afirmări unice. Scopul Repu- 
blicii este securitatea particularilor, va spune Hobbes. Naș- 
terea individului și cea a statului modern participă ast- 
fel la aceeași evoluţie. Una nu poate exista fără cealaltă. 
Statul e cel care îl face pe individ să existe ca subiect, deci 
ca purtător de drepturi, pentru că statul își fixează ca tel 
să protejeze aceste drepturi; nuexistă stat protector în lipsa 
individului deținător de drepturi, nu există individ care 
să deţină aceste drepturi fără stat protector. Contractul 
social este cel care asigură legătura dintre aceste două mo- 
mente instituind, așa cum afirmă în Leviathan Hobbes, «o 
putere comună, capabilă să-i apere pe oameni de atacul 
străinilor și de daunele pe care și le-ar putea aduce unii 
altora». 


Procesul nașterii statului protector înseamnă recunoaș- 
terea unor drepturi ale individului, dintre care două sînt 
esenţiale: 

„Primul drept al individului recunoscut ca subiect cen- 
tral al politicii este dreptul la viață. Individul acordă supu- 
nerea sau participarea sa, în funcţie de diversele forme 
ale acestui contract social, contra unei garanții fundamen- 
tale: aceea de a fi protejat în integritatea sa fizică împotri- 
va tuturor amenințărilor de violenţă internă. Trecerea de 
la starea de natură la starea civilă realizată prin interme- 
diul statului constă în producerea păcii civile. 

Dar această siguranţă a indivizilor implică și recunoaș- 
terea și garantarea altui drept, cel de proprietate. «Într-a- 
devăr — scria Hobbes — acolo unde nu există Republică, 
fiecare om se află într-un război perpetuu cu semenii săi: 
în asemenea condiţii, orice lucru aparține celui care îl obți- 
ne și îl păstrează cu forța, ceea ce nu e nici proprietate, 
nici comunitate, ci incertitudine.» Proprietatea este pre- 
lungirea, atributul indisociabil al individului. Ea îl defi- 
nește și în același timp îl protejează. Pentru că ea constă 
în «determinarea a ceea ce e al meu, al tău și al lui», pro- 
prietatea limitează violenţa socială. Dreptul de proprie- 
tate reduce incertitudinea și produce securitate. În aceas- 
tă privinţă, Locke va spune că «scopul capital și principal 
în vederea căruia oamenii se asociază în republici și se 
supun guvernărilor este conservarea proprietăţii lor». 
Acesta e soclul intelectual la care trebuie să ne raportăm 
pentru a înțelege resortul statului protector, al statului 
care produce securitate și reduce incertitudinile: statul 
modern nu poate fi gîndit decît ca stat protector.“ 


Pentru a explica trecerea de la acest tip de stat la sta- 
tul-providență, Rosanvallon introduce în discuţie, în pri- 
mul rînd, procesul democratizării, care a complicat sen- 
sul protecției: 


„Statul-providenţă este mult mai complex decît sta- 
tul protector. Funcţia lui nu este doar aceea de a proteja 

un lucru dobîndit (viața sau proprietatea), ci și dea acțio- 
na intervenind pentru redistribuirea veniturilor, pentru 
reglementarea relațiilor sociale, pentru asumarea unor 
servicii colective. 

Trecerea de la statul protector la statul-providență poate 
fi văzută ca o dublă mișcare de radicalizare și de corecție. 

Statul-providenţă trebuie înțeles, mai întîi de toate, ca 
o radicalizare, ca o extindere și o aprofundare a statului 
protector clasic. Această radicalizare începe la sfîrșitul se- 
colului al XVIII-lea, sub influența mișcării democratice 
și egalitare. De pildă, articolul 21 din Declarația drepturi- 
lor omului și cetățeanului afirma că «ajutoarele publice sînt 
o datorie sacră. Societatea le datorează cetăţenilor nevo- 
iaşi subzistenţa, fie dîndu-le de muncit, fie asigurînd mij- 
loace de existenţă celor care nu pot munci». Drepturile 
economice și sociale apar în chip firesc ca o prelungire 
a celor civice. Dacă adevăratul cetățean nu poate fi decît 
proprietar, atunci este necesar ca toți cetățenii care nu sînt 
proprietari să fie făcuţi cvasiproprietari, adică trebuie in- 
stituite mecanisme sociale care să le dea un echivalent 
pentru securitatea și siguranța pe care le garantează socie- 
tatea. La sfîrșitul secolului al XVIII-lea va deveni o eviden- 
tă ceea ce spusese deja Locke: «conservarea proprietății 
este scopul guvernării și scopul oamenilor atunci cînd 
aceștia intră în societate; trebuie, prin urmare, să se admi- 
tă ca oamenii să fie proprietari a ceva, căci altfel ei ar pier- 
de, atunci cînd se asociază, chiar ceea ce voiau să dobîn- 
dească asociindu-se, o absurditate atît de grosolană încît 
nimeni nu ar îndrăzni să o susțină». 

Mișcarea democratică nu va face altceva decît să re- 
vendice drepturile complete ale cetățeniei pentru toți in- 
divizii: e vorba despre dreptul la sufragiu, dar și despre 
dreptul la protecţie economică, indiferent că acesta va fi 
garantat de o proprietate reală sau de mecanisme care să 
se substituie efectelor proprietății. Aceasta este perspec- 

tiva care ne îngăduie să înțelegem primele formulări ale 
dreptului la muncă, așa cum apar ele, de exemplu, în fai- 
moasele rapoarte ale Comitetului pentru cerșetorie, in- 
stituit în 1790, de către La Rochefoucauld-Liancourt, în 
cadrul Constituantei. Programul preconizat atunci viza 
atît înmulțirea proprietarilor, prin muncă și mai ales prin 
vînzarea bunurilor naţionale, cît și crearea unor mecanis- 
me de asistență publică pentru nevoiași. Textele Conven- 
tiei vor merge, desigur, mai departe, așa cum ne putem 
da seama citind raportul Barrère din 11 mai 1794: «Intr-o 
Republică bine ordonată, fiecare cetățean dispune de o 
proprietate, iar milostenia nu distruge curajul; aristocra- 
tia deghizată în milă publică nu duce la servitute, nume- 
le de cerșetor nu e cunoscut, și doar Republica poate pune 
în aplicare marea lege a binefacerii universale, prin re- 
gulamente înțelepte și printr-o economie rațională. Da, 
vorbesc aici despre drepturile lor pentru că, într-o demo- 
craţie care se organizează, totul trebuie să tindă către scu- 
tirea fiecărui cetățean de nevoia elementară, prin mun- 
că, dacă el e în stare de a munci; prin educaţie, dacă e 
copil; prin ajutor, dacă e invalid sau în vîrstă. Să nu ui- 
tăm niciodată că cetățeanul unei Republici nu poate face 
nici măcar un pas fără a merge pe teritoriul său, pe pro- 
prietatea sa.» Republicanii progresiști de la sfîrșitul se- 
colului al XIX-lea, ca și artizanii sistemului de securita- 
te socială creat în 1945 nu vor spune altceva. Iată în ce 
sens statul-providenţă nu este decît o extindere și o pre- 
lungire a statului protector. Desigur, nu în sensul că ele 
ar avea aceeași formă sau că s-ar sprijini pe aceleași in- 
stituții, ci întrucît se întemeiază pe o reprezentare iden- 
tică a individului și a raporturilor sale cu statul.“ 


Există totuși două elemente care marchează foarte clar 
sau, mai exact, care produc diferenţierea statului protec- 
tor clasic de statul-providenţă, primul dintre ele fiind legat 
de reprezentarea pe care societatea o are despre sine: 

„Primele teorii ale statului sînt întemeiate pe o repre- 
zentare organică a societății și a statului: acestea sînt gîndi- 
te sub forma corpului, a corpului politic și a corpului social, 
care se întrețes în mod intim, primul fiind în același timp 
forma de ansamblu și capul celui de-al doilea. Modalită- 
tile de exprimare a solidarității care corespund acestei re- 
prezentări sînt în mod necesar concepute ca fiind încorpo- 
rate în densitatea corpului social, ca încastrate în relațiile 
sociale cele mai elementare: vecinătatea, familia, parohia. 
Afirmarea individului pe care se întemeiază inițial sta- 
tul modern este esențialmente filozofică și politică. For- 
marea progresivă a unei reprezentări extinse a individu- 
lui, în dimensiunea sa economică și socială, va avea loc 
sub presiunea economiei politice. De aici va rezulta o re- 
prezentare mai biologică a societăţii, cea a societății de piaţă. 
Dezvoltarea statului protector în stat-providenţă cores- 
punde, în această perspectivă, unei necesități de a corecta 
și de a compensa efectele unei anumite dez-încastrări socia- 
le, pentru a relua limbajul lui Karl Polanyi. Pe scurt: trece- 
rea de la statul protector la statul-providenţă traduce, la nive- 
lul reprezentărilor statului, evoluția în care societatea încetează 
să se gîndească pe sine ca un corp pentru a se concepe ca o piaţă.“ 


Un al doilea element trebuie, în opinia lui Rosanvallon, 
luat în seamă. Este vorba despre „marea mișcare de laici- 
zare politică modernă“, care produce efecte în locuri ne- 
așteptate. Chiar expresia stat-providenţă — mai precis: 
Etat-providence (folosită deja în anii 1865, de autori ca Emi- 
le Ollivier sau Emile Laurent) sau Wohlfahrstaat (creaţie 
a așa-numiţilor „socialiști de catedră“ Wagner, Schaeffle, 
Schmoller în anii 1870) sau welfare state (termen apărut 
în Anglia în anii 1940) — suportă această influenţă, căci 
statul este erijat într-un fel de providență. Rosanvallon 
precizează: 

„Statul-providenţă exprimă ideea de a substitui incer- 
titudinii providenţei religioase certitudinea providenței 
statale. În acest sens, el este statul care își desăvîrșește 
secularizarea, transferînd între prerogativele sale obișnui- 
te binefacerile aleatoare pe care pînă atunci doar puterea 
divină era considerată aptă să le împartă. Statul-providen- 
tă își fixează drept sarcină să compenseze hic et nunc ine- 
galitățile de natură sau nenorocirile sorții. El este ultimul 
cuvînt al statului laic: după ce statul protector și-a afir- 
mat suveranitatea emancipîndu-se de domeniul religios, 
statul-providenţă șterge ultimele urme ale acestuia, inte- 
grîndu-l. Imprevizibilităților milei și providenţei le suc- 
ced regularitățile statului.“ 


Rosanvallon consideră că Hobbes a anticipat acest fe- 
nomen atunci cînd scria că „întrucît mulți oameni devin, 
în urma unor împrejurări inevitabile, inapți să își satis- 
facă nevoile prin muncă, ei nu trebuie abandonați milei 
unor persoane private; legile Republicii trebuie să rezol- 
ve problema, în măsura impusă de necesitățile naturii. 
Într-adevăr, la fel cum un individ e lipsit de milă dacă 
nu se preocupă de invalizi, tot astfel e lipsit de milă su- 
veranul unei Republici care îi va expune hazardului unei 
mile atît de nesigure.“ La rîndul lui, Adam Smith a lucrat 
cu un sens ambiguu al providenţei, mai cu seamă în Teoria 
sentimentelor morale, unde întîlnim, în opinia lui Rosan- 
vallon, atît un sens „religios și artificialist“ al providen- 
tei, cît și unul „mecanic“. Ambiguitatea aceasta nu este 
lipsită de importanţă, ea fiind de fapt solidară cu evolu- 
ţia conceptului de „mînă invizibilă“, fapt care-l determină 
pe Rosanvallon să distingă între „două reprezentări pa- 
ralele: piața-providenţă și statul-providenţă”. În fine, auto- 
rul francez explică în ce fel s-a trecut de la reprezenta- 
rea teoretică a statului-providenţă la practicile asociate 
acestuia, atît de diferite de funcţionarea iniţială a statului 
liberal ca protector al vieţii și proprietății individuale: 

„Mișcarea istorică a căpătat substanţă prin punerea la 
punct a tehnicilor de asigurare. Statul protector (de sigu- 
ranță) va putea deveni astfel un stat-providenţă (de asigu- 
rare). De altfel, judecate din acest punct de vedere, mecanis- 
mele asigurării nu le contrazic pe cele ale mîinii invizibile. 
La limită, tehnologia asiguratoare nu e decît un comple- 
ment, o variantă a mîinii invizibile. În ambele cazuri, e 
vorba despre producerea unei ordini globale întemeiate 
exclusiv pe urmărirea intereselor personale. Asigurarea, 
la fel ca și mîna invizibilă, produce aceleași efecte ca o 
bunăvoință certă: fiecare, atunci cînd se asigură, nu se gîn- 
dește decît la interesul său, ceea ce rezultă fiind o finan- 
tare colectivă a accidentelor individuale. 

Această transformare este legată de descoperirea le- 
gilor matematice ale statisticii, care îngăduie pur și sim- 
plu conceperea dominației imprevizibilului. La originea 
acestei schimbări fundamentale se află lucrarea Ars con- 
jectandi a lui Bernoulli, care afirma că «probabilitatea e 
un grad de certitudine». O afirmație cu o influență consi- 
derabilă, căci, plecînd de la ea, totul poate fi practic schim- 
bat. Statul-providenţă devine realmente posibil din punct 
de vedere tehnic: de-acum, el poate administra riscurile 
și imprevizibilitățile cu aceeași ușurință cu care guver- 
nează regularitățile deja obișnuite. De la tratatul Despre 
modul de raționare în jocurile de noroc al lui Huygens la Ma- 
tematica socială a lui Condorcet, de la lucrările lui Moheau 
la cele ale lui Quctelet, tehnica gestionării riscurilor și 
dominarea statistică a hazardului deschid noi perspec- 
tive, a căror intuiție o avea deja Bernoulli atunci cînd ela- 
bora proiectul aplicării descoperirilor sale științifice în 
chestiunile civile, morale și politice. Pe scurt: ideea de pro- 
babilitate statistică a făcut practic posibilă și teoretic ima- 
ginabilă integrarea ideii providenţei în stat. Statul-pro- 
videnţă e odrasla tehnicilor moderne de asigurare.“7+ 

Mai este statul-providenţă unul liberal? Într-o lectu- 
ră economistă, răspunsul este, cu certitudine, negativ. În 
schimb, într-o lectură politică, răspunsul depinde de ac- 
ceptarea noului sens dat protecţiei și de redefinirea, pe 
această bază, a unor mecanisme de funcţionare a insti- 
tuțiilor tradiționale ale statului liberal. 


Textele din această secțiune fac parte din: 
Pierre Rosanvallon, La crise de l’ Etat-providence 
© Editions du Seuil, 1981 l 


Dificultatea contractului social 
(JEAN-JACQUES ROUSSEAU — 1762) 


Definirea protecției pe care o furnizează statul modern 
nu a fost însă niciodată simplă. În primul rînd, datorită 
felului în care e gîndită asocierea indivizilor, adică reunirea 
lor în comunitatea socială și participarea lor politică. 

Jean-Jacques Rousseau (1712-1778) a exprimat această 
dificultate în maniera cea mai radicală, pentru că el a fost 
cel mai riguros individualist dintre filozofii moderni. Gă- 
sim la Rousseau toate elementele enumerate de către Ro- 
sanvallon ca tipice pentru originile intelectuale ale sta- 
tului modern: atît termenul protecție, cât și reprezentarea 
societății ca un corp intervin în discursul filozofului fran- 
cez. Dar Rousseau problematiza atît protecția, cât și repre- 
zentarea socială, vrînd parcă să împingă pînă la ultimele 
consecințe datele viziunii moderne. 

În capitolul al VI-lea din prima parte a Contractului so- 
cial, el pleacă de la un topos banalizat deja în gîndirea poli- 
tică europeană, și anume de la experiența-limită a părăsi- 
rii stării de natură; Rousseau interpretează însă această 
experienţă sub semnul dramei, căci omenirea abandonată 
naturii pare a risca să apuce calea pierzaniei, iar soluția 

care se întrevede e oarecum pur mecanică, constînd în- 
tr-o banală agregare de forțe: 


„Presupun că oamenii au ajuns în acel punct în care 
obstacolele ce dăunează conservării lor în starea de na- 
tură sînt mai puternice, prin rezistenţa lor, decît forțele 
pe care fiecare individ le poate folosi pentru a rămîne în 
această stare. În aceste condiţii, starea primitivă nu mai 
poate subzista, căci specia umană s-ar pierde dacă nu și-ar 
schimba modul de a fi. 

Cum însă oamenii nu pot să zămislească noi forțe, ci 
doar să le unească și să le dirijeze pe cele care există, ei 
nu au alt mijloc pentru a se conserva decît să formeze prin 
agregare o sumă de forțe care să poată înfrînge rezistența 
obstacolelor stării de natură, să pună în joc aceste forțe 
printr-un singur mobil și să le facă să acționeze în chip 
concertat. 

Această sumă de forțe nu se poate naște decît prin par- 
ticiparea mai multora. Dar cum forța și libertatea fiecărui 
om sînt primele instrumente ale conservării sale, cum 
anume le va angaja el fără să-și dăuneze sieși și fără a 
neglija grija pe care și-o datorează?“ 


Rousseau nu ezită să califice această întrebare drept 
o „dificultate“ și enunţă miza ei politică — miza contractu- 
lui social și a clauzelor sale — în termeni rămași celebri: 


„Problema fundamentală la care răspunde contractul 
social este găsirea unei forme de asociere care să apere 
și să protejeze cu toată forța sa comună persoana și bunu- 
rile fiecărui asociat și prin intermediul căreia fiecare, unin- 
du-se cu toți, să nu se supună totuși decît sieși, rămînînd 
la fel de liber ca mai înainte. 

Clauzele acestui contract sînt atît de mult determinate 
de natura actului încît cea mai mică modificare le-ar ză- 

dărnici și le-ar anula efectele; iată de ce, chiar dacă ele nu 
au fost poate niciodată enunțate în mod formal, clauzele 
sînt pretutindeni aceleași, peste tot admise în mod tacit 
și recunoscute, pînă în clipa în care, prin violarea pactu- 
lui social fiecare revine la primele drepturi și își regăsește 
libertatea naturală, pierzînd-o însă pe cea convențională 
la care ajunsese renunțînd la prima.“ 


La fel ca și Hobbes, Rousseau considera că prevederi- 
le contractului pot fi rezumate, și el vedea în acest proce- 
deu o ocazie pentru a fixa sensul protecţiei statale. Dar 
dacă Hobbes esenţializa contractul sub forma preceptului 
biblic „ce ţie nu-ți place altuia nu-i face“7, Rousseau pre- 
feră un rezumat mult mai abstract, care indică nu sen- 
sul moral al asocierii în vederea protecţiei, ci o condiţie 
strict formală din perspectiva logicii sociale. Această con- 
diţie, ca și comentariile rousseauiste care o însoțesc, adau- 
gă dramatizării inițiale un element care, în unele lecturi 
ale textului, a părut să anunţe... totalitarismul sau societa- 
tea totalitară”, dar care, la drept vorbind, nu face decât 
să semnaleze cu forță sporită dificultatea construirii con- 
tractului social și a unui stat limitat: 


„Clauzele se reduc, desigur, la una singură, și anume 
la alienarea totală a fiecărui asociat, împreună cu toate 
drepturile sale, față de întreaga comunitate; căci, în primul 
rînd, cum fiecare se dă în întregime, condiţia este egală 
pentru toți și, de aceea, nimeni nu are interesul să o facă 
oneroasă pentru ceilalți. 

În plus, întrucît alienarea se face fără rezerve, uniunea 
este într-atît de perfectă cît poate fi și nici un asociat nu 
mai are ceva de reclamat. Căci dacă particularii ar păs- 
tra unele drepturi, cum nu există nici un superior comun 
care să se pronunțe între particulari și public, fiecare ar 
fi într-o anumită privință propriul său judecător și ar pretin- 

de curînd să fie judecător în toate; în aceste condiții, sta- 
rea de natură ar subzista și asocierea ar deveni în mod 
necesar fie tiranică, fie zadarnică. 

În fine, întrucît fiecare se dă tuturor, el nu se dă nimă- 
nui și cum nu există nici un asociat asupra căruia să do- 
bîndim un drept pe care să nu-l și cedăm în ceea ce ne 
privește, cîștigul e echivalent cu tot ceea ce se pierde și 
plusul de forță dobîndită ne îngăduie să conservăm ceea 
ce avem. 

Dacă îndepărtăm din pactul social ceea ce nu ţine de 
esenţa sa, atunci vom descoperi că el se reduce la următo- 
rii termeni: fiecare din noi pune în comun propria per- 
soană și întreaga sa putere, sub suprema direcţie a voinţei 
generale, și primim în corp fiecare membru ca o parte in- 
divizibilă a întregului.“ 


Textul rousseauist despre esența contractului social se 
încheie într-o notă foarte diferită, ca un articol de dictio- 
nar sec, care definește rezultatele pactului social sub sem- 
nul unei reprezentări detaliate a corpului, în care inter- 
vin vocea, viața și voința persoanei publice: 


„În locul persoanei particulare a fiecărui contractant, 
acest act de asociere produce un corp moral și colectiv 
compus din tot atîția membri cîte voci are adunarea, corp 
care își dobîndește prin același act unitatea, eul său comun, 
viața și voința sa. Persoana publică formată în acest fel 
prin uniunea tuturor celorlalte căpăta în trecut numele 
de cetate și acum e numită republică sau corp politic; acest 
corp e numit, de către membrii săi, stat, atunci cînd e pa- 
siv, suveran, atunci cînd e activ și putere, atunci cînd e com- 
parat cu cele asemenea lui. În ceea ce-i privește pe aso- 
ciați, ei capătă colectiv numele de popor, iar în particular 
se numesc cetățeni, atunci cînd participă la autoritatea su- 
verană, respectiv supuși, atunci cînd se supun legilor sta- 
tului. Acești termeni sînt adeseori confundați și sînt luaţi 

unul în locul celuilalt, însă e suficient să știi să-i distingi 
atunci cînd sînt folosiți cu toată precizia.“77 


Rousseau nu ar fi insistat asupra acestor detalii, apa- 
rent pur lingvistice, dacă predecesorii săi contractualiști 
nu ar fi produs mai multe confuzii. De altfel, într-o notă 
anexată acestui capitol, Rousseau scria, cu vanitatea sa 
obișnuită, că „nici un autor francez nu a înţeles adevăra- 
tul sens al cuvîntului cetățean“, iar „sensul cuvîntului ce- 
tate aproape că s-a pierdut la moderni“. În Leviathan, 
Hobbes numise totuși rezultatul contractului social, la fel 
cum o va face și Rousseau, „Republică“ sau „civitas"7?, 
dar e adevărat că demonstraţia sa părea confuză întrucât 
societatea și statul luau naștere simultan; altfel spus, pac- 
tum associationis și pactum subjectionis coincideau, fapt care 
părea să ducă inevitabil la o guvernare absolutistă. Pe de 
altă parte, chiar dacă, spre deosebire de Hobbes, Locke 
refuza posibilitatea ca indivizii care se asociază într-un 
corp politic să aibă drept scop constituirea unei forme poli- 
tice absolutiste și chiar dacă societatea economică se năș- 
tea, în viziunea sa, înaintea celei politice, el nu distin- 
gea suficient de clar între societatea politică (înțeleasă ca 
ordine existenţială) și stat (înțeles ca instrument). Acest 
fapt introducea o nefericită ambiguitate, de care Locke 
părea să fie totuși conștient, căci el înțelegea să precizeze 
că starea civilă (sau politică) se poate întoarce la starea 
de natură, atunci cînd forţa e utilizată în afara ordinii de 
dreptt!. În aceste condiţii, deși ordinea politică era des- 
tinată să garanteze proprietatea, ea era greu de definit. 


Guvernarea ca rău necesar (Thomas PAINE — 1776) 


Thomas Paine (1737-1809) a separat radical statul de 
societate, tocmai pentru a atrage atenția asupra caracteru- 
lui guvernării. Distincția propusă de el este multiformă, 

căci Paine vorbea despre nevoi și răutate, despre fericire 
și vicii, despre protecţie și răzbunare. Pentru autorul Sim- 
tului comun, deși scopul guvernării este — ca și în viziunea 
contractualiștilor — garantarea siguranţei individuale, gu- 
vernarea este cel mult un rău necesar: 


„Unii autori au confundat în așa măsură societatea cu 
guvernarea încît n-au făcut deloc sau aproape deloc de- 
osebire între ele; în timp ce ele nu numai că sînt diferite, 
dar au și origini diferite. Societatea este produsul nevoilor 
noastre, iar guvernarea, al răutăţii noastre; prima promo- 
vează fericirea noastră în mod pozitiv, prin unificarea sen- 
timentelor noastre, a doua în mod negativ, prin limitarea 
viciilor noastre. Una încurajează comunicarea, cealaltă 
creează deosebiri. Prima reprezintă un protector, a doua 
un răzbunător. 

În orice stat, societatea este o binecuvîntare, pe cînd 
guvernarea, chiar în forma ei cea mai bună, este doar un 
rău necesar, iar în forma cea mai negativă — un rău de 
netolerat; pentru că atunci cînd suferim sau sîntem su- 
puși de către o guvernare acelorași nenorociri ca și cele la 
care ne-am putea aștepta într-o țară fără guvernare, nefe- 
ricirea ne este sporită de gîndul că noi înșine oferim mij- 
loacele prin care ajungem să suferim. Guvernarea, ca și 
veșmintele, este semnul inocenței pierdute; palatele re- 
gilor sînt construite pe ruinele paradisului. Căci dacă im- 
pulsurile conștiinței ar fi urmate în mod clar, uniform și 
fără rezerve, omului nu i-ar trebui nici un alt legiuitor; 
însă pentru că lucrurile nu stau așa, el consideră necesar 
să renunţe la o parte din ceea ce se află în proprietatea 
sa pentru a oferi mijloacele necesare protejării celorlalți; 
și este îndemnat să facă acest lucru de către aceeași pru- 
denţă care îl sfătuiește în oricare alt caz să aleagă dintre 
două rele pe cel mai mic. Drept care, siguranţa fiind ade- 
vărata menire și adevăratul scop al guvernării, urmează 
în mod evident că oricare formă a sa care pare cel mai 

probabil să ne asigure această siguranţă, cu cele mai mici 
cheltuieli și cel mai mare beneficiu, este preferabilă tutu- 
ror celorlalte.“ 


Principiul guvernării ca rău necesar e întemeiat pe o 
anumită imagine despre nașterea societății. Thomas Paine 
pleacă, la fel ca și Hobbes, Locke sau Rousseau, de la o 
viziune individualistă, de la ipoteza unor indivizi soli- 
tari. Dar, spre deosebire de cei trei autori citați, Paine con- 
sidera că intrarea individului în societate este imediată, 
el putînd evita „staționarea“ într-o stare de război. Paine 
înfățișa, de altfel, acest proces într-o perspectivă evoluțio- 
nistă foarte banală, adică foarte credibilă: 


„Pentru a dobîndi o idee clară și corectă asupra meni- 
rii și scopului guvernării, să ne imaginăm un mic număr 
de persoane aflate într-o regiune izolată a lumii, fără legă- 
turi cu ceilalți; ei vor reprezenta deci primii oameni ai 
unei țări sau ai lumii. În această stare de libertate natu- 
rală, societatea va fi prima lor preocupare. O mie de moti- 
ve îi vor îndemna spre aceasta; puterea unui om este atît 
de inegală în raport cu dorințele sale, și mintea sa atît de 
nepregătită pentru singurătate perpetuă, încît el este repe- 
de obligat să caute ajutorul și alinarea altcuiva, care, la 
rîndul său, are nevoie de același lucru. Patru sau cinci 
persoane laolaltă ar putea fi în stare să ridice un sălaș ac- 
ceptabil în mijlocul unui ținut sălbatic, pe cînd un om sin- 
gur ar putea să muncească întreaga viață fără să realizeze 
nimic; după ce ar tăia copacii, el nu i-ar putea transporta 
și nici ridica după ce i-a transportat; între timp, foamea 
l-ar îndemna să-și abandoneze munca, și fiecare nevoie 
diferită l-ar duce pe o cale diferită. Boala, sau chiar ghinio- 
nul, i-ar aduce moartea; căci, deși nici una n-ar fi morta- 
lă, ele l-ar lipsi de posibilitatea de a-și continua viața și 
l-ar reduce la o stare în care ar fi mai potrivit să se spună 
că se sfîrșește decît că moare. 

În acest fel, necesitatea, asemenea forţei gravitaționale, 
ar modela cu repeziciune emigranții nou-veniţi într-o so- 
cietate ale cărei binefaceri reciproce ar elimina și ar face 
inutile toate obligaţiile legate de lege și guvernare, dacă 
ei ar rămîne perfect corecți unul față de celălalt; însă cum 
nimic în afara paradisului nu este imun la viciu, se va 
întîmpla inevitabil ca, pe măsură ce depășesc primele difi- 
cultăți ale emigrării, care îi unește în virtutea unei cauze 
comune, sentimentul datoriei și ataşamentul lor reciproc 
vor începe să slăbească; iar această neglijență va duce la 
necesitatea stabilirii unei forme de guvernare care să su- 
plinească lipsa de tărie morală. 

Drept sediu le va putea servi un copac potrivit, sub 
ramurile căruia toată colonia se va putea aduna să deli- 
bereze în legătură cu treburile publice. Este mai mult decît 
probabil că primele lor legi vor avea doar titlul de regle- 
mentări și nu vor fi impuse prin nici o altă pedeapsă în 
afara dispreţului public. În acest prim parlament, fiecare 
om va deţine un loc în virtutea dreptului său natural.“ 


Această societate politică primitivă evoluează însă în 
mod necesar către o guvernare în care legislativul este 
ales. Pentru Paine, membrii acestui legislativ trebuie să 
aibă aceleași interese ca și cei care i-au ales și să acţione- 
ze așa cum aceștia ar acționa in corpore; pentru a asigu- 
ra aceste două condiţii, singura soluţie pare a fi ca ale- 
gerile să se țină o dată la cîteva luni: 


„Pe măsură ce colonia se dezvoltă, problemele publice 
vor spori pe măsură, iar distanța la care membrii vor fi 
separați va face ca, pentru toți, faptul de a se întîlni în 
fiecare ocazie ca la început, cînd numărul lor era scăzut, 
locuinţele lor la mică distanţă, și problemele publice pu- 
ține și neînsemnate, să fie neconvenabil. Aceasta le va 
atrage atenția asupra avantajului de a consimți ca partea 

legislativă să fie asigurată de un număr de persoane selec- 
tate din întregul grup, despre care se presupune că au 
aceleași preocupări cu ale celor care i-au ales și care vor 
acționa în aceeași manieră în care ar acționa întregul grup 
dacă ar fi prezent. Dacă colonia se dezvoltă în continuare, 
va deveni necesară mărirea numărului de reprezentanți 
și pentru ca interesul fiecărei părți a coloniei să poată fi 
luat în seamă, se va considera că cel mai bine e să se divi- 
dă întregul în părți convenabil alese, fiecare parte trimi- 
țîndu-și propriul număr de membri; și pentru ca aleșii să 
nu-și găsească niciodată un alt interes decât cel al alegăto- 
rilor, prudenţa va găsi potrivită regula de a se organiza 
des alegeri, pentru că, de vreme ce aleșii pot în acest mod 
să se întoarcă și să se integreze din nou în grupul general 
al alegătorilor în cîteva luni, fidelitatea lor față de alegă- 
tori va fi garantată prin gîndul înțelept de a nu-și tăia 
craca de sub picioare. Şi cum acest schimb frecvent va 
stabili un interes comun în cadrul fiecărei părți a comuni- 
tății, ei se vor sprijini reciproc în mod natural, și de acest 
lucru (nu de autoritatea regelui) depind forța guvernării 
și fericirea celor guvernați.”®? 


Forța guvernării și fericirea celor guvernați: două nume 
ale aceluiași ideal. Statul liberal se va organiza în jurul 
sau, mai precis, în vederea atingerii lor, dotîndu-se cu in- 
stituţii. În viziunea lui Paine, pentru a fi legitimă, descrie- 
rea acestor instituţii avea absolută nevoie de separarea 
dintre stat și societate. 


Separaţia puterilor (MonTEsQuiEu — 1748) 


Cea mai celebră descriere a instituţiilor statului libe- 
ral se află într-o operă elaborată înainte de Simțul comun 
al lui Paine: autorul ei este Montesquieu (1689-1755), cel 

care a așezat întreaga problematică a statului liberal sub 
semnul separaţiei puterilor.8 

Contextul în care este discutată această temă liberală 
devenită între timp instituție centrală a statului de drept 
este, de fapt, definirea libertăţii politice și a relației ei cu 
Constituţia. Trebuie precizat că la Montesquieu, termenul 
Constituţie are înțelesul de regim politic, și nu pe cel, foarte 
modern, de text fundamental, în care își găsește originea 
Dreptul. 

Autorul Spiritului legilor constată, mai întîi, că sensul 
libertăţii politice este foarte divers, ea desemnînd atît po- 
sibilitatea răsturnării unui tiran, cît și pe cea de a-ţi alege 
guvernanţii, atît dreptul la violență, cît și guvernarea prin 
intermediul legilor proprii. Mai mult decât atît, arată Mon- 
tesquieu, libertatea a fost asociată fiecărei forme de guver- 
nare: cei care trăiesc în monarhie au atribuit-o monarhiei, 
cei care trăiesc în republică — republicii, cei care trăiesc 
în democraţie — democraţiei. Pentru autorul francez, 
această parțialitate este suspectă. El încearcă să o corecte- 
ze, înainte de toate, propunînd o definiție generală a liber- 
tății, separată de orice formă de guvernare: 


„Într-un stat, adică într-o societate în care există legi, 
libertatea nu poate consta decît în a putea să faci ceea ce 
trebuie să vrei și în a nu fi constrîns să faci ceea ce nu 
trebuie să vrei... Libertatea este dreptul de a face tot ceea 
ce îngăduie legile; iar dacă un cetățean ar putea face ceea 
ce legile interzic, el și-ar pierde libertatea, întrucît și cei- 
lalți ar avea o asemenea putere.“ 


Există, apoi, două condiţii esenţiale ale libertății poli- 
tice. Una este exprimată de către Montesquieu în chip po- 
zitiv: libertatea există doar acolo unde există moderație. 
Cea de-a doua condiţie este exprimată negativ: libertatea 
există acolo unde nu se abuzează de putere, adică acolo 

unde puterea limitează puterea. Cele două condiții sînt 
înfățișate ca învățături deduse din experienţă: 


„Libertatea politică nu există decît în guvernările mo- 
derate. Dar ea nu se află întotdeauna în statele moderate, 
ci doar în cele în care nu se abuzează de putere; o expe- 
riență eternă ne arată însă că orice om care are putere este 
înclinat să abuzeze de ea, pînă cînd dă în calea sa de ob- 
stacole. Oare cine ar fi crezut că virtutea însăși are nevoie 
de limite? 

Pentru a nu putea abuza de putere, se cuvine ca lucru- 
rile să fie în așa fel rînduite încît puterea să limiteze pute- 
rea. O Constituţie poate fi astfel alcătuită, încît nimeni 
să nu fie constrîns să facă lucrurile la care legea nu-l obli- 
gă și să nu le facă pe cele pe care legea i le îngăduie.“ 


Montesquieu realiza însă că, deși au un scop comun 
- și anume, conservarea —, regimurile diferă foarte mult 
prin scopurile lor secunde: astfel, Roma a căutat să-și extin- 
dă teritoriul, Sparta a avut drept scop războiul, China — 
liniștea publică, Polonia - independenţa fiecărui cetățean. 
În viziunea autorului francez, există și un stat care are 
drept scop libertatea: e vorba despre Anglia. Vorbind de- 
spre această excepție, Montesquieu e foarte polemic, căci 
el opune filozofilor antici care s-au ostenit să caute prin- 
cipiile libertăţii în chip teoretic propriul său efort de des- 
coperire directă a libertății: 


„Există în lume o naţiune care are ca obiect al Consti- 
tuţiei sale libertatea politică. Voi examina principiile pe 
care ea se întemeiază. Dacă sînt bune, libertatea se va re- 
flecta în ele ca într-o oglindă. 

Pentru a descoperi libertatea politică în Constituţie, nu 
e nevoie de prea multă trudă. Dacă o putem vedea aco- 
lo unde ea există, dacă am găsit-o, de ce să o mai căutăm?“ 

În capitolul următor, intitulat „Despre Constituţia An- 
gliei“, autorul expune rezultatele „anchetei sale de teren“, 
vorbind despre trei puteri diferite, care trebuie să rămînă 
separate: 


„În fiecare stat, există trei tipuri de puteri: puterea le- 
gislativă, puterea care execută ceea ce ţine de dreptul pu- 
blic și puterea care execută ceea ce ține de dreptul civil. 

Prin intermediul puterii legislative, principele sau ma- 
gistratul face legi, pentru un timp oarecare sau pentru 
eternitate, și le corectează sau le abrogă pe cele care există 
deja. Prin cea de-a doua putere, el declară război sau în- 
cheie pacea, trimite sau primește ambasadorii, veghează 
la siguranţă, previne invaziile. Prin intermediul celei de-a 
treia puteri, el pedepsește infracțiunile sau judecă litigi- 
ile dintre particulari. Vom numi această ultimă putere ju- 
decătorească, iar celeilalte îi vom spune pur și simplu pu- 
terea executivă a statului. 

Libertatea politică a unui cetățean este acea liniște su- 
fletească născută din convingerea fiecăruia despre pro- 
pria siguranță; pentru ca această libertate să existe, se 
cuvine ca guvernarea să fie în așa fel rînduită, încît unui 
cetățean să nu-i fie teamă de alt cetățean. 

Dacă puterea legislativă și cea executivă sînt reunite 
în mîinile aceleiași persoane sau ale aceluiași corp de func- 
ționari, nu există libertate, căci te poți teme ca monarhul 
sau senatul să nu întocmească legi tiranice, pe care să le 
execute apoi în chip tiranic. 

Tot astfel, nu există libertate acolo unde puterea de a 
judeca nu este separată de cea legislativă și de cea execu- 
tivă. Dacă ea ar fi reunită cu puterea legislativă, atunci 
puterea asupra vieții și libertății cetățenilor ar fi arbitrară, 
întrucît judecătorul ar putea avea o forță de oprimare. 

Totul ar fi pierdut dacă același om sau același corp de 
guvernanti — fie el al nobililor sau al poporului — ar exer- 


138 LIBERALISMUL 


cita aceste trei puteri: puterea de a face legi, puterea de 
a executa hotărîrile publice și puterea de a judeca infrac- 
țiunile sau litigiile dintre particulari.“ 


Montesquieu exemplifică tezele anterioare contrapu- 
nînd cîteva cazuri din Europa și Asia: 


„În majoritatea regatelor din Europa, guvernarea este 
moderată, deoarece principele, care deține primele două 
puteri, îi lasă pe supușii săi să o exercite pe cea de-a treia. 
În schimb, la turci, unde aceste trei puteri sînt reunite de 
către sultan, domnește un despotism înfiorător. 

În republicile italiene, există mai puţină libertate de- 
cît în monarhiile noastre, deoarece aceste trei puteri fac 
corp comun. lată de ce, pentru a se menţine, guvernarea 
are nevoie de niște mijloace care sînt la fel de violente ca 
și guvernarea turcilor; stau dovadă inchizitorii de stat [din 
Veneția] și cutia în care delatorii își pot depune oricînd 
acuzaţiile. 

Care este condiția cetățeanului în aceste republici? 
Corpul de funcţionari deține, ca executor al legilor, întrea- 
ga putere pe care și-a atribuit-o ca legislator. El poate dis- 
truge statul prin hotărîrile sale generale, și, întrucît deți- 
ne și puterea de a judeca, el poate distruge orice cetățean, 
prin hotărtrile sale individuale. 

În asemenea cazuri, puterea e unică și, chiar în absența 
pompei exterioare care însoțește un principe despotic, el 
e simțit în fiecare clipă. 

Iată de ce principii care au dorit să devină despoți au 
început întotdeauna prin a reuni în mîinile lor toate ma- 
gistraturile, și mai mulți regi din Europa și-au asumat 
toate funcțiunile însemnate din statul lor. 

Sînt convins că aristocrația pur ereditară din republi- 
cile Italiei nu este același lucru cu despotismul din Asia. 
Numărul mare al funcţionarilor îmblînzește uneori ma- 

gistratura; și cum nobilii nu au întotdeauna aceleași in- 
tenții, apar diverse instanțe care se temperează reciproc. 
Așa, de pildă, la Veneţia, marele consiliu se ocupă de le- 
gislație, pregadi de execuţie, iar tribunalele celor patruzeci 
dețin puterea de a judeca. Din păcate, aceste instanţe dife- 
rite sînt formate din funcționari care provin din același 
corp, formînd astfel aproape o putere unică.“ 


Întrebările despre organizarea puterilor — cui trebuie 
ele încredințate? în ce fel se cuvin a fi administrate? — îi 
îngăduie autorului francez formularea unora dintre prin- 
cipiile liberale care vor deveni clasice — supunerea față 
de legi, și nu față de judecători; coerenţa internă a legis- 
laţiei; echitatea tribunalelor —, chiar dacă detaliile ame- 
najării lor practice s-au schimbat foarte mult: 


„Puterea de a judeca nu trebuie încredințată unui senat 
permanent, ci se cuvine să fie exercitată de către persoane 
recrutate din corpul poporului [precum la Atena], în anu- 
mite perioade ale anului, așa cum indică legea, pentru a 
alcătui un tribunal care să funcționeze doar atîta timp cît 
este nevoie. 

În acest fel, întrucît puterea de a judeca, atît de temută 
de către oameni, nu este legată nici de o anumită stare 
socială, nici de o anumită profesiune, ea devine, pentru 
a spune astfel, invizibilă și nulă. Oamenii nu îi mai au 
permanent pe judecători în fața ochilor și se tem de ma- 
gistratură, nu de magistrați. 

Este chiar necesar ca, în cazul unor acuzaţii grave, învi- 
nuitul să-și poată alege alți judecători decît cei impuși de 
lege sau măcar să poată recuza suficient de mulți jude- 
cători, astfel încît cei care rămîn să fie consideraţi ca fiind 
aleși de către el. 

Celelalte două puteri ar putea fi încredințate mai curînd 
unor funcționari permanenți sau unor corpuri permanen- 

te, întrucît ele nu sînt exercitate asupra vreunui particular; 
una dintre ele nu este altceva decît voința generală a statu- 
lui, iar cealaltă, doar executarea acestei voințe generale. 

Dar dacă tribunalele nu trebuie să fie permanente, ho- 
tărîrile din tribunale trebuie să fie atît de invariabile, încât 
să nu fie niciodată altceva decît un text precis de lege. 
Dacă ele ar fi o opinie personală a judecătorului, atunci 
oamenii ar trăi în societate, dar fără a ști cu precizie ce 
datorii au faţă de aceasta. 

Se cuvine chiar ca judecătorii să fie de aceeași condiție 
cu acuzatul, sau egalii săi, pentru ca acesta să nu poată 
să creadă că a încăput pe mîna unor oameni care vor să-l 
nedreptățească. 

Dacă puterea legislativă îi lasă puterii executive drep- 
tul de a-i întemnița pe cetățenii care pot prezenta garanții 
asupra propriei persoane, atunci nu mai există libertate; 
excepție fac situațiile în care cetățenii sînt arestați pen- 
tru a răspunde fără întîrziere la o acuzație considerată 
de lege drept capitală; în acest caz, cetățenii sînt realmente 
liberi, întrucît ei nu sînt supuși decît puterii legii. 

În schimb, atunci cînd puterea legislativă se consideră 
amenințată de o conjurație secretă îndreptată împotriva 
statului sau de vreo înțelegere tainică făcută cu dușmanii 
din afară, ea poate, pentru o perioadă scurtă și limitată, 
să îngăduie puterii executive să dispună arestarea cetățe- 
nilor suspecți, care în acest fel și-ar pierde libertatea pen- 
tru un timp, dar pentru a o păstra în veci. 

Acesta este, de altminteri, singurul mijloc rațional de 
a compensa tiranica magistratură a cforilor și a inchizitori- 
lor de stat ai Veneţiei, care sînt la fel de despotici.“ 


Reprezentativitatea e justificată pe baza limitelor demo- 
crației directe, iar organizarea ei, plecînd de la ipoteza 
că ordinea locală e superioară celei naționale. Mai multe 
principii și concepte sînt deduse aici. 

Astfel, pentru Montesquieu, trăsătura dominantă a re- 
prezentanților este aceea că ei judecă mai bine decît  popo- 
rul care sînt interesele publice. Autorul schițează, în ace- 
lași context, o idee care va deveni ulterior un principiu 
constituțional cheie: e vorba despre nulitatea mandatului 
imperativ. Pentru Montesquieu, poporul trebuie să parti- 
cipe doar la alegerea reprezentanţilor, nu și la executarea 
hotărîrilor, iar reprezentanții trebuie să se limiteze la ela- 
borarea legilor, fără să ia decizii care cer intervenţia lor 
practică: 


„Deoarece într-un stat liber, fiecare om care e socotit 
a avea un suflet liber trebuie să se autoguverneze, ar tre- 
bui ca poporul reunit să dețină puterea legislativă; însă, 
cum acest lucru este cu neputinţă în statele mari și poate 
da naștere la multe inconveniente în cele mici, se cuvine 
ca poporul să facă prin reprezentanții săi tot ceea ce nu 
poate să facă el însuși. 

Oricine cunoaște mult mai bine nevoile orașului său 
decît pe cele ale altor orașe, tot așa cum oricine judecă 
mai bine dece îi sînt în stare vecinii decît ce pot face ceilalți 
compatrioți ai săi. De aceea, nu trebuie ca membrii cor- 
pului legislativ să fie luaţi din corpul naţiunii, ci este bine 
ca, în fiecare așezare însemnată, locuitorii să-și aleagă un 
reprezentant. 

Marele avantaj al reprezentanţilor este capacitatea lor 
de a discuta afacerile publice. Poporul nu este capabil să 
O facă, acesta fiind unul din marile inconveniente ale de- 
mocraţiei. 

Nu este necesar ca reprezentanţii, care au primit de 
la cei care i-au ales o îndrumare generală, să mai capete 
de la aceștia și instrucțiuni pentru fiecare caz în parte, așa 
cum se întîmplă în dietele din Germania. Este adevărat 
că, în acest fel, cuvîntul deputaților ar fi în mai mare măsu- 
ră expresia vocii națiunii, dar în același timp s-ar ajunge 

la nesfîrșite tărăgăneli și fiecare deputat ar fi stăpînul tu- 
turor celorlalți, iar în situaţiile presante, întreaga forță a 
națiunii ar putea fi zădărnicită de un capriciu. 

Așa cum spune pe bună dreptate dl Sidney, atunci cînd 
deputații reprezintă o stare, ca în Olanda, ei trebuie să 
dea socoteală celor care i-au ales; alta este situația în care 
ei sînt deputați ai unor burguri, ca în Anglia. 

Toţi cetățenii trebuie să aibă, în districtele lor, drep- 
tul de vot pentru alegerea reprezentantului; sînt exceptați 
cei care se află într-o stare atît de joasă încît sînt consi- 
derati că nu au o voinţă proprie. 

Majoritatea republicilor antice aveau un mare viciu: 
acela că poporul avea dreptul să ia hotărîri, care cereau 
însă o aplicare, lucru de care poporul nu este deloc capa- 
bil. Poporul nu trebuie să participe la guvernare decît ale- 
gînd reprezentanţii, căci el este în stare de așa ceva. Căci, 
deși sînt puțini cei care cunosc cu precizie de ce sînt în 
stare oamenii, fiecare este totuși în măsură să știe, în gene- 
re, dacă alesul este mai luminat decît majoritatea celorlalți. 

Corpul reprezentanţilor nu trebuie ales nici el pentru 
a lua vreo hotărîre care să presupună acțiunea — acesta fi- 
ind un lucru pe care nu l-ar putea face bine —, ci pentru a 
face legi sau pentru a constata dacă legile elaborate au 
fost aplicate așa cum trebuie; acesta e un lucru pe care 
corpul reprezentativ îl poate face foarte bine și pe care, 
de fapt, doar el îl poate face bine.“ 


Impulsul democratic pe care Montesquieu pare să-l 
suporte este repede anihilat. Pentru autorul Spiritului legilor, 
votul nobililor nu trebuie să fie nicidecum egal cu cel al 
poporului; e nevoie chiar de două camere separate: una 
a reprezentanţilor poporului, cealaltă a reprezentanților 
nobililor. Aceasta din urmă este, de fapt, un moderator 
al relației executiv-legislativ, în condiţiile în care puterea 
judecătorească este, ne spune Montesquieu, „oarecum in- 

su 


existentă“. Dreptul de veto și ereditatea nobililor intro- 
duc constrîngeri suplimentare î în alcătuirea corpului le- 
gislativ nobiliar: 


„Într-un stat, există întotdeauna oameni care se dis- 
ting prin naștere, prin bogății sau prin onoruri; dacă toți 
aceștia ar fi amestecați cu poporul și dacă ei nu ar avea 
decît un singur vot, ca și ceilalți, atunci libertatea comună 
ar fi pentru ei o robie; ei nu ar avea nici un interes să o 
apere, întrucît majoritatea hotărîrilor ar fi îndreptate îm- 
potriva lor. Participarea nobililor la elaborarea legilor tre- 
buie să fie proporțională cu celelalte avantaje pe care ei 
le au în cadrul statului, lucru deplin posibil dacă nobilii 
alcătuiesc un corp care să aibă dreptul de a se împotrivi 
iniţiativelor poporului, la fel cum poporul are dreptul de 
a se împotrivi iniţiativelor lor. 

În felul acesta, puterea legislativă va fi încredințată atît 
corpului nobililor, cît și corpului care va fi ales pentru a 
reprezenta poporul, fiecare reunindu-se și deliberînd se- 
parat, fiecare avînd vederi și interese aparte. 

Dintre cele trei puteri despre care am vorbit, cea jude- 
cătorească este oarecum inexistentă. Nu rămîn decît două; 
acestea au nevoie de o putere regulatoare, care să le tem- 
pereze, foarte nimerită pentru un asemenea scop fiind 
partea corpului legislativ alcătuită din nobili. 

Corpul nobililor trebuie să fie ereditar. El este ereditar, 
înainte de orice, prin natura sa; în plus, el trebuie să fie 
foarte interesat să-și păstreze prerogativele, odioase prin 
ele însele, dar care, într-un stat liber, se află mereu în pri- 
mejdie. 

Dar întrucît o putere ereditară ar putea fi împinsă să-și 
urmărească interesele particulare, dîndu-le uitării pe cele 
ale poporului, e necesar ca în problemele în care există 
un interes suprem de a ocorupe — de pildă, în legile refe- 
ritoare la perceperea impozitelor — această putere să nu 

ia parte la legiferare decît prin dreptul său de veto, fără 
posibilitatea de a statua. 

Numesc posibilitate de a statua dreptul de a porunci cu 
de la sine putere sau de a îndrepta ceea ce a poruncit alt- 
cineva. Numesc drept de veto dreptul de a anula o hotărîre 
luată de către cineva, așa cum puteau face tribunii la Roma. 
Şi deși cel care are un drept de veto poate avea și drep- 
tul de a aproba, într-un asemenea caz, aprobarea nu este 
altceva decît o declarație conform căreia el nu face uz de 
dreptul său de veto și de ceea ce decurge din acesta.“ 


Relaţia executivului cu legislativul (singurele două pu- 
teri a căror deplină realitate e acceptată de către autor) 
ridică și ea probleme: pentru Montesquieu, executivul nu 
se poate afla decît în mîna unui monarh, iar legislativul 
nu trebuie reunit nici rar, nici permanent; executivul tre- 
buie să controleze legislativul, dar nu și invers, căci mem- 
brii executivului au nevoie de imunitate: 


„Puterea executivă trebuie să se afle în mîinile unui 
monarh, deoarece această parte a guvernării, care cere 
aproape în fiecare clipă o acţiune promptă, este mai bine 
administrată de unul decît de mai mulți, pe cînd ceea ce 
depinde de puterea legislativă este adesea mai bine rîn- 
duit de mai mulți decît de unul singur. 

Dacă nu ar exista monarh și puterea executivă ar fi în- 
credințată mai multor persoane provenite din corpul le- 
gislativ, atunci nu ar mai exista libertate, întrucît cele două 
puteri ar fi în acest caz reunite, aceleași persoane parti- 
cipînd uneori și, de fapt, putînd să participe mereu și la 
una, și la cealaltă. 

Dacă o lungă perioadă de timp corpul legislativ nu 
s-ar întruni, atunci nu ar mai exista libertate. Căci din 
două una: ori nu s-ar mai lua nici o hotărîre legislativă, 
caz în care statul ar ajunge la anarhie; ori hotărîrile ar fi 

luate de către puterea executivă, care ar deveni în acest 
fel absolută. , 

Ar fi inutil ca legislativul să fie întrunit în permanenţă, 
căci reprezentanţii nu s-ar simți deloc comod și, în plus, 
ei ar da prea mult de lucru puterii executive, care nu s-ar 
mai preocupa de execuţie, ci de apărarea propriilor prero- 
gative și a dreptului său de a executa. 

În plus, dacă legislativul ar fi permanent reunit, s-ar 
putea întîmpla ca el să nu fie schimbat decît prin înlocui- 
rea deputaților decedați cu alții noi, caz în care, dacă legis- 
lativul ar fi corupt, răul ar fi fără leac. Dacă legislativul 
se schimbă, atunci poporul careare o părere proastă despre 
corpul legislativ aflat în funcțiune își pune speranţa, pe 
bună dreptate, în următorul corp legislativ; în schimb, 
dacă s-ar menţine același corp legislativ, poporul, o dată 
ce l-ar vedea corupt, nu ar mai aștepta nimic bun de la 
legile sale; într-o asemenea ipoteză, poporul ar fi cuprins 
de furie sau ar deveni apatic. 

Corpul legislativ nu trebuie să se reunească din pro- 
prie inițiativă, întrucît un asemenea corp nu poate avea 
o voinţă decît atunci cînd este reunit; iar dacă legislativul 
nu s-ar întruni în întregul său, atunci nu s-ar putea spune 
care parte ar fi cu adevărat corpul legiuitor: cea care ar 
fi întrunită sau cea care nu ar fi întrunită. lar dacă legisla- 
tivul ar avea dreptul să se autosuspende, s-ar putea ca 
el să nu ia niciodată o asemenea decizie; așa ceva ar fi 
primejdios, dacă legislativul ar vrea să atace puterea exe- 
cutivă. De altfel, există momente convenabile și altele mai 
puțin convenabile pentru reunirea corpului legislativ: în 
consecinţă, este nevoie ca puterea executivă să fie aceea 
care stabilește momentul convocării legislativului și du- 
rata sesiunilor sale, ținînd seama de împrejurările de care 
are cunoștință. 

Dacă puterea executivă nu are dreptul de a se opune 
iniţiativelor corpului legislativ, acesta va fi despotic, căci 


146 LIBERALISMUL 


își va putea atribui toată puterea imaginabilă, anihilînd 
celelalte puteri. 

În schimb, nu trebuie ca puterea legislativă să aibă, la 
rîndul ei, dreptul de a se împotrivi puterii executive, căci 
executivul are limite date de propria sa natură, fiind de 
aceea inutil să fie îngrădit; în plus, puterea executivă se 
exercită întotdeauna în situații care cer promptitudine. 
Puterea tribunilor romani avea tocmai viciul că înfrîna 
nu doar legiferarea, ci și execuţia, fapt cu mari consecin- 
te nefaste. 

În schimb, dacă într-un stat liber puterea legislativă 
nu trebuie să aibă dreptul de a o frîna pe cea executivă, 
ea are dreptul și trebuie să aibă posibilitatea de a anali- 
za în ce fel au fost executate legile pe care le-a făcut; în 
asta constă superioritatea acestei guvernări în raport cu 
cea din Creta și din Sparta, unde cosmii și eforii nu dădeau 
vreodată socoteală de administraţia lor. 

Însă, indiferent de această analiză care îi revine, corpul 
legislativ nu trebuie să aibă puterea de a judeca persoana, 
și în consecință, nici purtarea celui care execută legile. Per- 
soana care face parte din executiv trebuie să fie imună, 
căci, fiind necesară statului pentru ca legislativul să nu 
devină tiranic, nu ar mai exista libertate, atunci cînd respec- 
tiva persoană ar fi acuzată sau judecată. 

În acest caz, statul nu ar mai fi o monarhie, ci o republi- 
că lipsită de libertate. Cel care e învestit cu puterea execu- 
tivă nu își face prost datoria decît dacă are consilieri răi, 
care urăsc legile ca miniștri, deși ele îi ocrotesc ca oameni; 
acești consilieri pot fi cercetaţi și pedepsiți.“ 


Asocierea puterii judecătorești cu cea legislativă este 
interzisă, exceptînd cîteva situații: 


„Cu toate că, în genere, puterea judecătorească nu tre- 
buie să fie asociată cu vreo parte a puterii legislative, există 

trei excepții de la regulă, bazate pe interesul particular 
al celui care urmează să fie judecat. . 

Cei mari sînt întotdeauna expuși invidiei, motiv pen- 
tru care dacă ar fi judecați de popor, ar putea fi în primej- 
die și nu s-ar bucura de privilegiul pe care îl are și cel 
mai neînsemnat cetățean al unui stat liber, acela de a fi 
judecat de către egalii săi. Se cuvine deci ca nobilii să fie 
chemați nu în fața tribunalelor obișnuite ale națiunii, ci 
înaintea acelei părți a corpului legislativ alcătuite din nobili. 

S-ar putea întîmpla ca legea, care e în același timp vi- 
zionară și oarbă, să fie, în anumite cazuri, prea severă. 
Judecătorii națiunii nu sînt însă, așa cum am spus, decît 
gura care rostește cuvintele legii, adică niște fiinţe lipsite 
de suflet care nu pot îmblînzi nici forța, nici severitatea 
legii. În consecință, acea parte din corpul legislativ care 
este, așa cum spuneam mai sus, înaltăî împrejurare, un tri- 
bunal necesar, va fi astfel și în cazul de față; autorităţii 
sale supreme îi revine sarcina de a îmblînzi legea în fo- 
losul legii înseși, pronunțîndu-se mai puțin sever decît 
spune legea. 

S-ar mai putea, de asemenea, întîmpla ca un cetățean 
oarecare să violeze, în treburile publice, drepturile poporu- 
lui și să comită niște crime pe care magistraţii să nu poată 
sau să nu vrea să le pedepsească. În general, puterea legis- 
lativă nu poate însă să judece ș și cu atît mai puțin ar putea 
s-o facă în acest caz special, în care ea reprezintă partea 
interesată, adică poporul. În consecință, ea nu poate fi decît 
acuzatoare. Dar în faţa cui își va rosti ea acuzația? Oare 
se va cobori ea, înfățișîndu-se în fața tribunalelor legii, 
care îi sînt inferioare și care, fiind alcătuite din oameni 
proveniţi, la fel ca și ea, din popor, ar fi copleșite de auto- 
ritatea unui acuzator atît de important? Nu. Pentru a păs- 
tra demnitatea poporului și pentru a garanta siguranța 
individului, se cuvine ca partea din legislativ care reprezin- 
tă poporul să-și rostească acuzaţia în fața părții din legis- 

lativ care reprezintă nobilimea, aceasta neavînd nici ace- 
leași interese și nici aceleași pasiuni ca ea. 

lată în ce constă superioritatea acestei guvernări față 
de majoritatea republicilor antice, care aveau viciul de a 
face din popor și judecător, și acuzator. 

Așa cum am afirmat, puterea executivă trebuie să ia 
parte la legiferare prin dreptul său de veto, căci în caz 
contrar ea ar fi deposedată foarte repede de prerogative- 
le sale. În schimb, dacă puterea legislativă ia parte la exe- 
cutie, atunci puterea executivă va fi și ea pierdută. 

Dacă monarhul ar lua parte la legiferare prin dreptul 
de a statua, nu ar mai exista libertate. Dar cum el e silit 
totuși să participe la legiferare pentru a se apăra, trebuie 
să o facă prin dreptul de veto. 

Cauza modificării guvernării la Roma a fost aceea că 
senatul, care deținea o parte din puterea executivă, și ma- 
gistraţii, care o dețineau pe cealaltă, nu aveau, precum 
poporul, drept de veto.“ 


În final, Montesquieu își rezumă demersul consacrat 
separaţiei puterilor și discută chestiunea impozitelor și 
cea a armatei: 


„lată care este structura fundamentală a guvernării 
care ne interesează. Corpul legislativ este alcătuit din 
două părți; una o va înlănțui pe cealaltă, căci fiecare are 
drept de veto asupra celeilalte. Amîndouă vor fi frînate 
de puterea executivă, care va fi, la rîndul ei, frînată de 
puterea legislativă. 

Aceste trei puteri ar trebui să ajungă la un punct de 
echilibru sau la inacțiune. Dar cum mersul necesar al lu- 
crurilor le obligă să funcționeze, ele vor fi nevoite să-și 
concerteze acțiunea. 

Puterea executivă nu participă la cea legislativă decît 
prin dreptul său de veto și, de aceea, ea nu poate fi ames- 

tecată în disputele publice. Nu este nevoie nici măcar ca 
ea să facă propuneri, deoarece, cum ea poate oricînd să 
respingă hotărîrile legislativului, le poate refuza și pe cele 
care, în opinia ei, nu ar fi trebuit să fie propuse. 

În unele republici antice, unde poporul în întregul său 
participa la dezbaterile publice, era firesc ca puterea exe- 
cutivă să propună și să dezbată împreună cu el decizi- 
ile, căci altfel acestea ar fi fost extrem de confuze. 

Dacă puterea executivă hotărăște să perceapă niște im- 
pozite fără a avea consimțămîntul poporului, atunci nu 
va mai exista libertate, deoarece, în acest fel, executivul 
joacă rolul legislativului în cea mai importantă chestiune. 

Dacă puterea legislativă hotărăște — nu din an în an, 
ci o dată pentru totdeauna -— în privința perceperii im- 
pozitelor, atunci ea riscă să-și piardă libertatea, deoarece 
puterea executivă nu va mai depinde de ea; iar atunci 
cînd cineva are un asemenea drept pentru totdeauna, e 
indiferent dacă îl are de la sine ori de la altul. La fel stau 
lucrurile dacă puterea legislativă hotărăște — nu din an 
în an, ci o dată pentru totdeauna - în privința armatelor 
de uscat și maritime, pe care ar trebui să le lase în grija 
puterii executive. 

Pentru ca deținătorul puterii executive să nu poată 
oprima, se cuvine ca armatele care-i sînt încredințate să 
fie din popor și să aibă spiritul poporului, așa cum s-a în- 
tîmplat la Roma pînă în vremea lui Marius. Pentru ca lu- 
crurile să stea așa, există doar două mijloace: fie toți cei 
folosiți în armată au o avere care le îngăduie să trăiască 
bine și sînt înrolați doar pentru un an, așa cum se făcea 
la Roma; fie, dacă există un corp de armată permanent, 
format din soldați ce provin din partea cea mai vulgară 
a națiunii, se cuvine ca puterea legislativă să îl poată des- 
ființa oricînd dorește; soldații trebuie să locuiască împre- 
ună cu cetățenii, nu într-o tabără separată, în cazărmi sau 
fortărețe. 

După ce armata a fost alcătuită, ea nu trebuie să de- 
pindă direct de corpul legislativ, ci de puterea executi- 
vă, căci așa o cere natura lucrurilor: armata trebuie mai 
mult să acţioneze decît să delibereze. 

În general, oamenii apreciază mai mult curajul decît 
teama, mai mult acțiunea decît prudența, mai mult for- 
ta decît chibzuința. Armata va disprețui întotdeauna un 
senat și își va respecta ofițerii. Ea va ignora cu totul or- 
dinele pe care i le va da un corp alcătuit din oameni pe 
care ea îi socotește niște fricoși și, ca atare, nedemni de 
a-i da comenzi. lată de ce, dacă armata ar depinde ex- 
clusiv de corpul legislativ, guvernarea ar deveni militară. 
Iar dacă vreodată s-a întîmplat altfel, a fost vorba de îm- 
prejurări cu totul excepționale: să nu uităm că armata este 
întotdeauna împărțită, fiind alcătuită din mai multe cor- 
puri, fiecare depinzînd de o provincie; să nu uităm, de 
asemenea, că toate capitalele au fortărețe foarte bune, pu- 
tîndu-se apăra singure, fără a avea nevoie de staționarea 
unor trupe. 

Olanda e mai sigură decît Veneţia, căci ea poate îneca 
trupele care s-ar răzvrăti, lăsîndu-le să moară de foame. 
Trupele nu sînt așezate în orașe, acolo unde și-ar putea 
procura hrana, întreținerea lor fiind, în consecință, pre- 
cară. 

Dacă armata ar fi comandată de corpul legislativ, iar 
împrejurări speciale ar împiedica guvernarea să devină 
militară, ar exista totuși alte inconveniente; din două, una: 
ori armata va distruge guvernarea, ori guvernarea va 
slăbi armata. 

Iar această slăbire va avea o cauză fatală, și anume slă- 
biciunea guvernării. 

Cine citește admirabila lucrare a lui Tacitus despre obi- 
ceiurile germanilor, va vedea că de la aceștia au împru- 
mutat englezii ideea guvernării lor politice. Acest admi- 
rabil sistem a fost găsit în păduri. 


STATUL LIBERAL 151 


Întrucît toate lucrurile omenești au un sfîrșit, statul de- 
spre care vorbim își va pierde și el libertatea și va pieri. 
Roma, Sparta și Cartagina au pierit și ele. Anglia va pieri 
atunci cînd puterea legislativă va fi mai coruptă decît cea 
executivă.“ 


Tonul profetic este abandonat în favoarea celui pole- 
mic. Căci Montesquieu reia teza de la începutul capitolu- 
lui, de această dată referindu-se la Harrington, care nu 
și-a dat seama că libertatea se afla chiar sub ochii săi, ne- 
maifiind nevoie de imaginarea ei: 


„Nu-mi revine mie să examinez dacă englezii se bucu- 
ră sau nu în momentul de faţă de această libertate. Mă 
mărginesc să afirm că libertatea este statornicită de legi- 
le lor: mai mult nu mă interesează. 

În acest fel, nu vreau nicidecum să minimalizez celelal- 
te guvernări, nici să susțin că libertatea politică extremă 
a Angliei trebuie să umilească acele națiuni care nu au 
parte decît de o libertate moderată. Oare cum aș putea 
spune așa ceva eu, care cred că excesul rațiunii nu e întot- 
deauna de dorit și că oamenii se împacă aproape întot- 
deauna mai bine cu căile de mijloc decît cu extremele? 

În Oceana, Harrington a cercetat și el care e gradul cel 
mai înalt de libertate la care poate ajunge Constituţia unui 
stat. Dar despre el se poate spune că n-a căutat această 
libertate decît după ce a trecut pe lîngă ea și că a zidit Cal- 
cedonia avînd țărmul Bizanțului chiar în faţa ochilor.“84 


Așa cum a remarcat Pierre Manent, acestei descrieri 
a Angliei, mai exact a „anatomiei sau a staticii separaţiei 
puterilor“, Montesquieu îi adaugă, în capitolul al XXVII-lea 
al cărții a XIX-a din Spiritul legilor, o „fiziologie sau o dina- 
mică“, căci el vorbește acolo despre necesara apariţie a 
unor „partide“ legate de cele două puteri; mai precis, aces- 

te partide sînt formate din partizanii puterii legislative 
și, respectiv, ai celei executive, această divizare a socie- 
tății politice împiedicîndu-i pe cetățeni „să-și facă prea 
mult rău“: avem de-a face aici, în mod paradoxal, cu o 
descriere a Angliei care „conţine cu anticipație un rezu- 
mat extrem de exact al funcţionării a două secole de re- 
gim reprezentativ“5. Montesquieu anunţa astfel întîlni- 
rea dintre liberalism și democraţie. 


Partea a V-a 

Tirania majorității (Jonn Stuart Mu —1859) 


Liberalismul și democraţia au, de fapt, istorii diferite, 
așa cum a arătat Norberto Bobbio: în vreme ce liberalis- 
mul e o concepție tipic modernă întemeiată pe individua- 
lism, democraţia este o formă de guvernare născută în 
Antichitate; în vreme ce liberalismul e un răspuns la exi- 
genta limitării puterii, democraţia răspunde la exigența 
distribuirii puterii; în fine, dacă statul liberal clasic s-a năs- 
cut în societăți în care participarea la guvernare era foarte 
restrînsă, criza lui este pusă, în genere, pe seama genera- 
lizării sufragiului universal. 

Întâlnirea dintre liberalism și democraţie și reunirea 
lor în forma regimurilor politice occidentale din zilele 
noastre au fost posibile doar în urma unui proces intelec- 
tual care a urmat două mari direcții: 

definirea unei formule democratice diferite de demo- 
craţia directă a anticilor și 

discreditarea tuturor adversarilor acestei democrații 
moderne susceptibili de a atenta la libertatea individului 
sau a societăţii. 

Altfel spus: liberalismul nu a întîlnit democraţia pe o 
cale dreaptă (dimpotrivă, mulţi liberali ai secolului al XIX-lea 
erau, de pildă, adversari ai votului universal), ci pe o cale 
ocolită, și anume după ce a epuizat critica adversarilor 
democraţiei.87 

John Stuart Mill (1806-1873) ilustrează foarte elocvent 
acest sinuos proces intelectual. În introducerea cărții sale 
Despre libertate, Mill preciza că tema reflecției sale nu este 
libertatea voinţei, ci libertatea civilă sau socială, o chestiune 
veche, care ar fi divizat omenirea dintotdeauna. Regăsim 
aici urmele viziunii lui Constant, cel care a distins două 
mari concepții despre libertate în istoria lumii: libertatea 
antică și libertatea modernă, care erau, de fapt, echivalen- 
te cu democraţia antică și democrația modernă, pentru 
că descriau două tipuri de suveranitate.8 

Mill își începea, de altfel, eseul despre libertate cu evo- 
carea distincției dintre antic și modern. Pentru el, liberta- 
tea antică era protecția împotriva tiraniei, care pleca de 
la ideea că puterea e cu necesitate un rău (nu un rău ne- 
cesar!), iar cîrmuitorii niște adversari ai supușilor. Spre 
deosebire de Constant însă, Mill operează o radicală „mo- 
dernizare” a istoriei antice, întrucît el vede în dobîndi- 
rea unor drepturi individuale, în limitarea puterii sau în 
principiul consimțămâîntului notele specifice ale libertă- 
tii grecilor și romanilor: 


„Lupta dintre Libertate și Autoritate este cea mai izbi- 
toare trăsătură a acelor părți din istorie cu care ne-am 
familiarizat mai întîi, în special în istoria Greciei, Romei 
și Angliei. Dar în vremurile vechi, această luptă se purta 
între supuși sau între anumite clase de supuși, pe de o 
parte, și Cîrmuire, pe de alta. Prin libertate se înțelegea 
protecția îm potriva tiraniei conducătorilor politici. Se con- 
sidera că, lăsînd la o parte unele cîrmuiri populare din 
Grecia, conducătorii s-au aflat neapărat într-o poziţie an- 
tagonică față de poporul pe care-l conduceau. Ei erau re- 
prezentați fie de un Cîrmuitor Unic, fie de un trib sau o 
castă conducătoare care își dobîndea autoritatea prin moș- 
tenire sau subjugare, autoritate a cărei menținere nu de- 
pindea, în nici un caz, de bunul plac al celor conduși; iar 

supremaţia acestor conducători oamenii nu se încume- 
tau, și poate că nici nu doreau, să o conteste, indiferent 
ce măsuri de precauție puteau fi luate împotriva exercită- 
rii ei opresive. Puterea lor era socotită ca un lucru necesar, 
deși, totodată, foarte periculos; ca o armă pe care ei pu- 
teau încerca să o folosească împotriva propriilor supuși 
la fel de bine ca și împotriva dușmanilor din afară. Pen- 
tru a preîntîmpina transformarea membrilor mai slabi ai 
comunității într-o pradă a nenumărați ulii, era necesar 
să existe o pasăre de pradă mai tare decît toate celelalte, 
care să fie împuternicită să le aducă la ascultare. Dar cum 
regele uliilor putea avea, întocmai ca și harpiile mai mă- 
runte, înclinația de a da iama în rîndurile turmei, era in- 
dispensabilă o atitudine permanentă de apărare împotri- 
va ciocului și ghearelor sale. De aceea, țelul patrioților 
era acela de a îngrădi puterea pe care cîrmuitorul trebuia 
lăsat să o exercite asupra comunității; și ei înțelegeau prin 
libertate tocmai această îngrădire. Două erau căile pe care 
se încerca obținerea ei. Cea dintii, prin dobîndirea recunoaș- 
terii anumitor imunităţi, numite libertăți sau drepturi po- 
litice, a căror violare de către cîrmuitor era considerată 
ca o încălcare a datoriilor sale, astfel că, dacă violarea avea 
loc, o anume împotrivire sau chiar revolta generală deve- 
neau justificate. Un al doilea mijloc, care, în genere, a fost 
folosit mai tîrziu, consta în statornicirea unor mijloace de 
control constituționale, care făceau din consimțămîntul 
comunității sau al unui organism oarecare, presupus a 
reprezenta interesele acesteia, o condiție necesară pen- 
tru unele dintre cele mai importante acte ale puterii cîr- 
muitoare. Primului dintre aceste două moduri de îngrădire 
puterea cîrmuitoare din cele mai multe țări europene a 
fost silită, într-o măsură mai mică sau mai mare, să i se 
supună. Nu tot așa s-a întîmplat cu cel de-al doilea; sta- 
tornicirea acestuia ori, atunci cînd el exista într-o anumită 
măsură, statornicirea sa mai deplină a devenit pretutin- 

deni țelul principal al tuturor celor ce iubeau libertatea. 
Și atîta vreme cît oamenii s-au mulțumit să combată un ina- 
mic prin intermediul altuia și să fie conduși de un stăpîn, 
cu condiţia de a le fi garantată, mai mult sau mai puțin 
eficient, protecția împotriva tiraniei lui, aspiraţiile lor nu 
au trecut dincolo de acest prag.“ 


Vremurile moderne aduc o altă viziune despre relația 
guvernanților cu guvernații, și anume reprezentativitatea. 
Progresele reprezentativității au determinat însă, în vi- 
ziunea lui Mill, un regres în privința limitării puterii, căci 
liberalismul european a neglijat inițial posibilitatea ca na- 
țiunea să se tiranizeze singură: 


„Progresul realizat în viața socială a făcut să vină o 
vreme în care oamenii au încetat să mai considere ca fiind 
necesară, prin firea lucrurilor, constituirea cîrmuitorilor 
lor într-o forță independentă, avînd interese opuse celor 
ale supușilor lor. Lor le-a venit ideea că ar fi mult mai 
bine ca diferiții magistrați ai statului să fie slujbașii sau 
delegații lor, pe care să-i poată revoca oricînd doresc. Pe 
cît se părea, numai așa puteau avea siguranța absolută 
că nimeni nu va abuza de puterile cîrmurii în dezavanta- 
jul lor. Treptat, această nouă revendicare, de a avea condu- 
cători temporari, stabiliți prin alegeri, a devenit obiectul 
principal al străduințelor partidului popular, oriunde 
exista un asemenea partid; iar aceste străduințe au de- 
pășit, într-o măsură considerabilă, eforturile făcute ante- 
rior pentru a îngrădi puterea conducătorilor. Pe cînd se 
duceau lupte menite să asigure emanarea puterii condu- 
cătoare din alegerea făcută periodic de cei conduși, unii 
au început să considere că se acordase prea multă impor- 
tanță îngrădirii puterii înseși. Aceasta (li se părea lor) fuse- 
se un remediu împotriva conducătorilor care aveau, de 
obicei, interese opuse celor ale poporului. Ceea ce se cerea 

acum era ca toți conducătorii să se identifice cu poporul, 
ca interesele și voința lor să fie interesele și voința po- 
porului. Națiunea nu avea nevoie să fie apărată împotri- 
va propriei sale voințe. Nu exista temerea că ea s-ar pu- 
tea tiraniza pe sine însăși. Conducătorii să fie efectiv 
răspunzători în fața națiunii, să poată fi prompt destituiți 
de ea, și atunci națiunea își poate permite să le încredințe- 
ze puterea, putînd ea însăși dicta felul în care urmează 
să fie folosită această putere. Puterea conducătorilor nu 
este nimic altceva decît puterea națiunii înseși, putere con- 
centrată și adusă la o formă potrivită pentru a putea fi 
exercitată. Acest mod de a gîndi, sau poate mai curînd 
de a simţi, a fost caracteristic pentru ultima generație a 
liberalismului european, generație în a cărei ramură conti- 
nentală el predomină încă în mod vădit. Cei ce admit exis- 
tența unor limite privitoare la ce îi este permis cîrmuirii 
să facă, lăsînd la o parte cazul acelor cîrmuiri care, so- 
cotesc ei, nici n-ar trebui să existe, se disting ca excepții 
strălucite printre gînditorii politici de pe continent. Un 
simțămînt similar ar fi putut prevala acum și în Anglia 
dacă împrejurările care l-au încurajat o vreme s-ar fi men- 
ținut neschimbate.“ 


Mill analizează pericolul nelimitării puterii din perspec- 
tiva idealului democratic și respectiv a realizării sale. În 
acest scop, el reia unele din distincțiile propuse de Rous- 
seau la finalul observaţiilor despre rezultatul contractului 
social& și afirmă că poporul, înțeles ca voință a unei părți 
a corpului social, poate voi să oprime o altă parte a a- 
cestuia: 


„Dar în cazul teoriilor politice și filozofice, întocmai 
ca și în cazul persoanelor, succesul dezvăluie defecte și 
slăbiciuni pe care eșecul ar fi putut să le ascundă observa- 
tiei noastre. Cîtă vreme cîrmuirea populară era doar un 

vis sau era înțeleasă drept ceva ce a existat demult, în tre- 
cut, ideea că nu este nevoie ca oamenii să-și îngrădească 
propria putere asupra lor înșiși ar fi putut părea un ade- 
văr axiomatic. Nici măcar unele anomalii trecătoare, cum 
au fost cele ale Revoluţiei franceze, nu au afectat neapă- 
rat această idee, căci, dintre ele, cele mai rele erau ope- 
ra unui număr mic de uzurpatori și, în orice caz, țineau 
nu de mersul permanent al instituţiilor populare, ci de 
izbucnirile bruște și convulsive împotriva despotismu- 
lui monarhic și aristocratic. Cu timpul, republica demo- 
cratică a ajuns să ocupe o mare parte din suprafața pă- 
mîntului, făcîndu-și simțită prezența ca una dintre cele 
mai puternice participante la comunitatea națiunilor; iar 
cîrmuirea aleasă de popor și răspunzătoare în fața aces- 
tuia a devenit obiectul observaţiilor și criticilor ce însoțesc 
orice stare de lucruri reală importantă. S-a constatat acum 
că expresii ca «autoguvernare» sau «puterea exercitată 
de popor asupra lui însuși» nu exprimă adevăratele stări 
de fapt. «Poporul» care exercită puterea nu este totdeau- 
na unul și același cu poporul asupra căruia se exercită 
ea; și «autoguvernarea» de care se vorbește nu este guver- 
narea fiecăruia de către sine însuși, ci a fiecăruia de către 
toți ceilalți. În plus, voința poporului înseamnă, practic, 
voința unei părți, care este cea mai numeroasă sau cea 
mai activă parte a poporului, a majorităţii, sau a acelora 
care au reușit să se facă recunoscuţi drept majoritate; 
poporul, așadar, poate voi să oprime o parte a sa, iar preca- 
uțiile luate împotriva acestei oprimări sînt la fel de nece- 
sare ca și precauțţiile luate împotriva oricărui alt abuz de 
putere. De aceea, nici atunci cînd deținătorii puterii sînt, 
în mod normal, răspunzători în fața comunității, adică 
în fața celui mai puternic grup din sînul ei, îngrădirea 
puterii cîrmuirii asupra indivizilor nu-și pierde nimic din 
importanţă. Impunîndu-se în mod egal atît înțelepciunii 
gînditorilor, cît și înclinațiilor acelor clase importante din 
societatea europeană ale căror interese — reale sau numai 


DEMOCRAȚIA ȘI ADVERSARII EI 161 


presupuse -sînt lezate de democraţie, acest fel de a vedea 
lucrurile s-a statornicit fără nici o greutate; iar acum, în 
cadrul teoriilor politice «tirania majorității» este în general 
inclusă printre pericolele împotriva cărora societatea tre- 
buie să vegheze.“ 


Dacă, la fel ca și alte încarnări ale tiraniei, tirania majo- 
rității este un rău, ea aduce ceva nou, căci nu se rezumă 
la abuzurile funcţionarilor, ci înrobește sufletele: 


„Ca și alte forme de tiranie, tirania majorității a fost 
considerată la început și este considerată și astăzi, prin- 
tre oamenii de rînd, ca un rău care acționează, în princi- 
pal, prin actele autorităților oficiale. Dar gînditorii au obser- 
vat că, atunci cînd tiranul este însăși societatea — societatea 
ca o colectivitate, în raport cu indivizii separați care o 
compun - mijloacele de a tiraniza nu se rezumă la actele 
pe care ea le poate realiza prin intermediul funcționarilor 
publici. Societatea poate aduce, și aduce efectiv, la îndepli- 
nire singură propriile-i hotărîri; iar dacă ea emite hotărîri 
greșite, în locul celor corecte, sau dacă hotărăște acolo 
unde n-ar trebui să se amestece, ea exercită o tiranie socia- 
lă mai înspăimâîntătoare decît multe alte feluri de opresiu- 
ne politică, deoarece, deși nu se bazează pe pedepse atît 
de grele, ea lasă mai puţine portițe de scăpare, pătrun- 
zînd mult mai adînc în viața oamenilor, pînă în cele mai 
mici amănunte, și robindu-le chiar și sufletele.“ 


Mill consideră că protecția împotriva tiraniei majorității 
impune recunoașterea unui spaţiu al independenţei indi- 
viduale, al securității private, chiar dacă limitele acestui spa- 
tiu nu pot fi descrise teoretic, ci trebuie negociate practic: 


„Protecţia împotriva tiraniei magistraților nu este de 
ajuns; este nevoie, de asemenea, de protecție împotriva 

tiraniei atitudinii și opiniei dominante; împotriva tendin- 
tei societății de a impune, prin alte mijloace decît pedeap- 
sa civilă, propriile sale idei și practici ca reguli de con- 
duită obligatorii chiar și pentru cei care le dezaprobă; 
împotriva tendinței societății de a încătușa dezvoltarea, 
și, pe cît posibil, de a preveni formarea oricăror individu- 
alități care nu urmează căile ei, precum și de a constrînge 
orice personalitate umană să se modeleze după tiparul 
ei. Există o limită dincolo de care imixtiunea opiniei pu- 
blice în sfera de independenţă a individului nu mai este 
legitimă: a găsi această limită și a o apăra împotriva orică- 
rei încălcări este o condiţie indispensabilă ca și protecția 
împotriva despotismului politic. 

Dar, deși această idee nu va fi, după toate probabilită- 
tile, contestată ca teză generală, chestiunea de ordin prac- 
tic privind locul în care trebuie situată această limită — 
privind felul în care trebuie făcută acomodarea potrivită 
între independenţa individuală și îndrumarea socială — 
reprezintă un subiect în legătură cu care aproape totul 
rămîne abia de lămurit.“% 


Dacă negocierea practică a frontierei dintre privat și 
public a rămas una dintre problemele actuale ale libe- 
ralismului”!, în schimb, critica liberală a democrației an- 
tice și a adversarilor democraţiei moderne s-a schimbat 
radical în secolul al XX-lea. Acest fapt are o explicaţie: 
spre deosebire de epoca lui John Stuart Mill, în secolul 
al XX-lea, liberalismul a inclus o analiză a propriei sale 
dezvoltări și o rescriere a întregii istorii intelectuale pre- 
moderne. Liberalismul a devenit o filozofie politică ba- 
zată pe o lectură a istoriei filozofiei. Ceea ce distinge va- 
riantele de liberalism din secolul al XX-lea este, pînă la 
urmă, acuratețea acestui examen istoric și radicalitatea 
inovației. 

Puterea poporului (KARL R. PopPER — 1988) 


Karl R. Popper (1902-1994) a introdus în discursul libe- 
ral o temă cu adevărat nouă. În viziunea sa, marele adver- 
sar al democraţiei este chiar etimologia numelui său, care 
ascunde o gravă problemă morală. Autorul Societății des- 
chise a reluat în detaliu lectura anticilor, dar, spre deosebi- 
re de Mill, care moderniza istoria grecilor atribuindu-i 
cîteva din descoperirile liberalilor englezi, Popper a afir- 
mat tranșant că democraţia nu a fost niciodată ceea ce 
filozofii greci au spus în genere despre ea, și anume o pu- 
tere a poporului, căci această definiție e doar un răspuns 
la o întrebare naivă: 


„Democraţia pune probleme grave. Astfel de probleme 
au existat de la început și continuă să existe. Cele mai im- 
portante și mai dificile sînt problemele morale. 

Una dintre aceste probleme care creează mereu confu- 
zie și care, în aparenţă, e o problemă morală pur verbală 
este următoarea: «democrație» înseamnă «putere a poporu- 
lui», ceea ce îi face pe mulți să creadă că acest termen are 
importanţă pentru teoria formelor statale definite astăzi 
în Occident ca democraţii. 

Grecii au dat diferite nume diverselor forme de ad- 
ministrație statală, deoarece astfel își propuneau să vadă 
care din posibilele forme de guvernămînt este bună sau 
rea, preferabilă sau nefavorabilă. Astfel au fost definite 
patru tipuri de orînduire, în funcție de calitățile morale 
ale guvernantilor. Această idee avea să fie apoi folosită 
de Platon și sistematizată după cum urmează: 

1) Monarhia — domnia unui singur om bun și 2) for- 
ma sa falsificată, tirania — domnia unui singur om rău; 

3) Aristocraţia — domnia unor oameni puțini și buni 
și 4) forma sa faisificată, oligarhia — domnia unor oameni 
puțini și mai puțin buni; 

5) Democraţia - domnia poporului, a celor mulți, a 
mulţimii. În acest caz, conform lui Platon, există o singu- 
ră formă, care este rea, deoarece printre cei mulți există 
mereu mulți oameni răi. 

Astăzi este extrem de important să cercetăm problema- 
tica aflată la baza acestui sistem. Ne dăm seama că Platon 
pleacă de la o chestiune întru cîtva naivă: cine trebuie să 
conducă în stat? cine trebuie să exercite puterea domi- 
nantă?“ 


Deși afirmă că naivitatea lui Platon era, la limită, justi- 
ficată în micile comunități politice ale Antichității, Pop- 
per constată că ea dăinuie peste veacuri, fiind, între alte- 
le, o sursă a gîndirii totalitare: 


„Cu siguranţă, această întrebare naivă se poate formu- 
la într-un stat mic, precum cetatea-stat ateniană, în care 
toate personalitățile importante se cunoșteau bine între 
ele. E demn de observat că, fără îndoială, la un nivel in- 
conștient, chestiunea se află încă la baza dezbaterilor poli- 
tice actuale. Marx și Lenin, Mussolini și Hitler, plus majo- 
ritatea oamenilor politici democrați, deseori fără să-și dea 
seama, reflectau neobosit asupra acestei idei extrem de 
personale. Iar atunci cînd formulau reguli generale, de 
obicei acestea nu erau decît răspunsuri la întrebarea «cine 
trebuie să conducă?» Răspunsul lui Platon era: «trebuie 
să conducă cel mai bun». Acesta era în mod clar un răs- 
puns etic. Marx și Lenin răspundeau: «trebuie să conducă 
proletarii» (și nu capitaliștii, așa cum se întîmplă acum); 
și ei trebuie într-adevăr să conducă statul! trebuie să exer- 
cite o putere dictatorială! Aici elementul moral este oare- 
cum ascuns, dar proletarii, cei buni, firește, trebuie să con- 
ducă în locul capitaliștilor răi. 

Despre Hitler nu e nevoie să vorbesc. Răspunsul său 
este pur și simplu «eu». E clar că, asemeni predecesorilor 

săi, el considera fundamentală întrebarea «cine trebuie să 
conducă?» Acum aproape patruzeci de ani, am propus 
să fie respinsă, întrucît era eronată, întrebarea: «Cine tre- 
buie să conducă?», spre a fi definitiv îngropată. E vorba 
despre o falsă problemă care duce la soluții înșelătoare 
și, pînă la urmă, ridicole: avem de-a face cu niște soluții 
care par să fie impuse de un imperativ moral; dar, din- 
tr-un punct de vedere moral, e extrem de imoral să-ţi con- 
sideri propriii adversari politici moralmente răi (iar pro- 
priul partid politic — bun). Aceasta duce la ură, care este 
întotdeauna rea, și la o atitudine care sporește puterea, 
în loc să contribuie la limitarea ei. Deoarece inițial noi 
eram interesaţi, pe cît se pare, de o confruntare între for- 
mele de guvernămînt, nu de oameni presupuși a fi buni 
sau răi, nici de clase, rase ori poate religii!“ 


Alternativa lui Popper este spectaculoasă. După ce 
afirmă că întreaga filozofie politică — disciplină construită, 
în fond, în jurul întrebării cine trebuie să conducă? — este 
eronată, el propune o nouă întrebare, care discriminează, 
de-a lungul istoriei, doar între democraţie și tiranie, între 
un regim moral și unul imoral. Într-un al doilea moment, 
Popper arată că reformularea problemei guvernării prin 
deplasarea accentului de la cine? la cum guvernează? a fost 
anticipată chiar în epoca... grecilor: 


„Propun așadar să înlocuim întrebarea platoniciană 
«cine trebuie să conducă?» cu una complet diferită, și anu- 
me: «Există oare forme de guvernămâînt reprobabile din 
punct de vedere moral?» Sau, formulat negativ: «Există 
oare forme de guvernămînt capabile să ne elibereze de 
o guvernare malefică sau doar incompetentă care ne adu- 
ce prejudicii?» 

Eu susțin că astfel de întrebări stau, în mod inconștient, 
la baza democrațţiilor noastre; că ele diferă complet de 
întrebarea platoniciană dacă poporul trebuie să guver- 

neze. Ele stau chiar și la baza democrației ateniene, pre- 
cum și a democrațiilor noastre moderne din Occident. 
Noi, cei care ne prezentăm ca democrați, considerăm 
o dictatură sau o tiranie ca fiind ceva rău din punct de 
vedere moral: nu doar greu de suportat, dar și inadmi- 
sibilă din punct de vedere moral, întrucît este iresponsa- 
bilă. Prin simplul fapt de a o suporta, noi ne simțim păr- 
tași la rău. Dar noi sîntem obligați să o suportăm. Aceasta 
era situația conspiratorilor din 20 iulie 1944, care au încer- 
cat să scape din îngrozitoarea capcană morală în care că- 
zuseră o dată cu decizia democratică din martie 1933 în 
cazul legii asupra puterilor depline. O dictatură ne impu- 
ne o situație de care nu suntem responsabili, dar pe care 
în general nu o putem schimba. E vorba despre o situa- 
ție omenește insuportabilă. Este deci datoria noastră mo- 
rală de a face tot posibilul pentru a-i împiedica apariția. 
Și tocmai aceasta încercăm să facem cu ajutorul for- 
melor statale numite democratice, tocmai aceasta le este 
justificarea morală. Democraţiile nu sînt deci forme de 
suveranitate populară, ci în primul rînd instituții prevăzu- 
te să ne apere împotriva dictaturii. Ele nu îngăduie o con- 
ducere de tip dictatorial, o acumulare de putere, ci cau- 
tă să limiteze puterea statului. Este vital, în acest sens, 
ca o democrație să rămînă deschisă posibilității de a des- 
titui guvernul fără vărsare de sînge, atunci cînd acesta 
ne violează drepturile și îndatoririle specifice, dar și atunci 
cînd politica sa ni se pare nedreaptă sau nepotrivită. 
De aceea, nu e vorba de putere și de «cine» o exerci- 
tă, ci e vorba de guvernare și de «cum se guvernează». 
Problema este, mai mult decît orice altceva, ca guvernul 
să nu aibă prea multă putere. Deci, ca să ne exprimăm 
mai bine, problema este modul în care se face adminis- 
trarea statului. 
Aceasta era atitudinea — poate neexprimată, dar pu- 
tînd fi demonstrată — care stătea la baza democraţiei ate- 

niene. Aceasta e, sau ar trebui să fie, și atitudinea noas- 
tră actuală. Oricare grup ar vrea să se erijeze în întregul 
popor, indiferent dacă e vorba de militari, lucrători, func- 
ționari (ziariști, comentatori de radio și televiziune), scri- 
itori, teroriști ori adolescenţi, nu este dorit nici la pute- 
re, nici la comandă. Nu vrem să ne temem, nici să fim 
constrînși să ne temem de ei. Vrem și uneori sîntem ne- 
voiți să ne apărăm de pretenţiile lor. Acesta e scopul for- 
melor noastre de guvernămînt occidentale, pe care prin- 
tr-un echivoc verbal și în virtutea obișnuinței le numim 
«democrații» și care au ca intenție apărarea libertății per- 
sonale împotriva tuturor formelor de putere, cu o singu- 
ră excepție: aceea a suveranității, a domniei legii.“ 


Pentru Popper, problema politică fundamentală este 
crearea posibilității ca o guvernare să fie înlocuită fără 
vărsare de sînge. Să observăm că, în acest fel, democrația 
este redefinită ca o putere negativă, aceea de a destitui, 
și nu aceea de a învesti un guvern. Pentru a fi mai convin- 
gător, Popper citează cîteva cuvinte ale lui Pericle, grecul 
care, singur împotriva tuturor, a întrevăzut această de- 
finire a democraţiei: 


„Punctul meu de vedere este acesta: esența unei forme 
de guvernămînt constă în a permite destituirea guvernu- 
lui fără vărsare de sînge, ca apoi un nou guvern să poată 
mînui frîiele puterii. Este relativ lipsit de importanţă, se 
pare, cum are loc această destituire — prin alegeri sau prin 
votul dietei federale — cît timp e vorba despre o majorita- 
te, fie de alegători, fie de reprezentanți ai cetățenilor, fie 
chiar de judecători ai unei curți constituționale. Nimic nu 
a demonstrat mai clar caracterul democratic al Statelor 
Unite, decît demisia președintelui Richard Nixon, echi- 
valentă de fapt cu o destituire. 

În cazul unei schimbări de guvern, această putere ne- 
gativă, adică amenințarea unei destituiri, capătă o impor- 

tanță maximă. O putere pozitivă, constînd în numirea 
unui guvern sau a unui șef de guvern, reprezintă o alter- 
nativă oarecum lipsită de importanţă. Această opinie nu 
este totuși unanim împărtășită, iar într-o anumită măsură, 
falsul accent care se pune pe noua numire este periculos: 
numirea guvernului poate fi interpretată ca însemnînd 
cedarea din partea alegătorilor a unor prerogative, ca o 
legitimare obținută în numele poporului și prin «voința 
poporului». Dar ce știm noi și ce știe poporul despre gre- 
șelile, ba chiar despre delictele de care se va face vino- 
vat guvernul de el ales? 

După o anumită perioadă, putem să judecăm un gu- 
vern sau o politică și putem, eventual, să le dăm apro- 
barea noastră și deci să realegem guvernul. Acesta se poa- 
te bucura, eventual, de aprobarea noastră anticipată; în 
rest, nu știm nimic, nu putem ști nimic, nu îl cunoaștem; 
și deci nu putem presupune că nu va abuza de încrede- 
rea noastră. 

Din cele relatate de Tucidide, Pericle a exprimat mai 
simplu această idee: «Chiar dacă puțini dintre noi sînt 
în stare să conceapă sau să pună în practică o politică, 
toți sîntem capabili să o judecăm.»“ 


Democraţia apare astfel ca o judecată a poporului, și 
nu ca o putere sau ca o inițiativă a acestuia: 


„Această succintă formulare mi se pare fundamentală. 
Vă rog să observați că este exclusă aici ideea unei puteri 
a poporului și cu atît mai puțin a unei inițiative din partea 
poporului. În locul lor găsim ideea, complet diferită, a 
unei judecăți din partea poporului. 

Pericle (sau Tucidide?, deși, probabil că amîndoi erau 
de aceeași părere) a arătat aici foarte pe scurt de ce poporul 
nu poate guverna, chiar dacă nu ar întîmpina greutăți de 
nici un fel. Ideile, mai ales cele noi, nu pot fi decît opere 
individuale, chiar dacă atît clarificarea, cît și perfecționa- 

rea lor nu exclud totuși o colaborare restrînsă. Mulţi pot 
vedea apoi — mai ales în cazul în care au trăit consecințe- 
le acestor idei — dacă acestea erau bune sau rele. Iar ast- 
fel de evaluări, astfel de deliberări între da și nu, pot fi 
obținute de la un electorat mai numeros. 

De aceea, un concept precum „inițiativa populară“ 
apare drept diversionist și propagandistic. Aceasta e de 
obicei o iniţiativă a celor puțini care, în majoritatea cazu- 
rilor, este înfățișată poporului pentru o evaluare critică. 
Și de aceea este important, în astfel de cazuri, să știm dacă 
măsurile propuse depășesc sau nu competențele electora- 
tului care le evaluează. Inainte de a încheia cu acest su- 
biect, aș dori să atrag atenţia asupra unui pericol care 
apare atunci cînd populația și copiii sînt învăţaţi că tră- 
iesc într-un regim al puterii poporului -lucru neadevărat 
(și care nu poate fi adevărat). Cum toți aceștia își dau re- 
pede seama de acest neadevăr, oamenii nu se simt doar 
nemulțumiți, ci și păcăliți; ei chiar nu știu nimic despre 
această veche confuzie de termeni. Acest lucru poate să 
aibă consecințe negative atît asupra viziunii lor generale 
despre lume, cît și asupra mediului politic, ba chiar poate 
favoriza apariția terorismului. Am întîlnit efectiv astfel 
de cazuri.“%2 


Evident, nu grecii îl interesau pe Popper. Mai mult 
decît afirmaţiile lui Tucidide sau ale lui Platon, definirea 
democrației i-a fost inspirată de cîteva experiențe perso- 
nale, de imoralitatea angajării oarbe în mișcarea comu- 
nistă, care l-au făcut să descopere terorismul revoluţiei 
proletare. Revoluţia este unul dintre adversarii demo- 
craţiei reprezentative, întemeiate pe procedura destitui- 
rii guvernului fără vărsare de sînge. 

Textele din această secțiune fac parte din: 


K. R. Popper, The Lesson of this Century 
© The Estate of Sir K. R. Popper 

Revoluţia (ALEx1s DE TOCQUEVILLE — 1833) 


Dar revoluţia este un adversar al democraţiei și dacă 
aceasta din urmă e înțeleasă nu ca o procedură, ci ca stare 
socială, așa cum propunea în secolul al XIX-lea Alexis de 
Tocqueville (1805-1859). 

Aflat în Anglia în august-septembrie 1833, deci după 
publicarea lucrării scrise împreună cu Beaumont despre 
Sistemul penitenciar în Statele Unite și înainte de redactarea 
celebrei De la democratie en Amérique, Tocqueville urmă- 
rește ședințele Camerei Lorzilor, participă la cîteva adu- 
nări electorale și la o ședință a unui tribunal de pace, vi- 
zitează Oxford și alte cîteva localități, pentru a vedea dacă 
e posibilă o Revoluţie engleză. Tocqueville ajunge la o 
concluzie cu totul diferită de cea a cuplului Marx-Engels, 
care vizitează Anglia cam în aceeași epocă, pentru a des- 
coperi aici focarul viitoarei răsturnări proletare a lumii. 

Astfel, Tocqueville constată că, deși principiul demo- 
cratic este pe cale de a se substitui principiului aristocra- 
tic, sau altfel zis, deși „revoluția democratică“ e în curs, 
amenințarea unei răsturnări violente este neîntemeiată: 


„Mă aflu de o lună în această țară, încercînd să mă ames- 
tec, pe cît posibil, în mijlocul tuturor claselor și să dau 
ascultare oamenilor din toate taberele. Iată care sînt im- 
presiile mele cele mai clare și mai precise. 

Am venit în Anglia cu convingerea că această țară e 
pe punctul să fie aruncată în nenorocirile unei mari revo- 
luţii. Opinia mea e, acum, alta. Dacă numim revoluţie 
orice schimbare capitală a legilor, orice transformare so- 
cială, orice substituire a unui principiu regulator altuia, 
Anglia este, cu siguranţă, în stare de revoluție, întrucît 
principiul aristocratic, care era principiul vital al constitu- 
tiei sale, își pierde pe zi ce trece forța, și e foarte probabil 
ca, în cîtva timp, el să fie înlocuit cu principiul democratic. 

Dacă se înţelege însă prin revoluție o schimbare violentă 
și bruscă, Anglia nu mi se pare a fi coaptă pentru un ase- 
menea eveniment; am chiar motive să cred că ea nu se 
va coace niciodată. Sînt nevoit, desigur, să mă explic.“ 


Explicaţia lui Tocqueville constă într-o distincţie esen- 
țială: cea între aristocrația întemeiată pe bogăție (tipică 
pentru Anglia) și aristocrația bazată pe naștere (caracteris- 
tică Franţei). Prima e deschisă și, de aceea, ea nu poate 
trezi ura: 


„În Anglia, un nume ilustru e un mare avantaj: el dă 
celui ce-l poartă un orgoliu aparte. În general însă, se poate 
spune că aristocrația e întemeiată aici pe bogăție, adică 
pe un lucru ce poate fi cucerit, și nu pe naștere, care nu 
e un obiect de cucerire. De aici rezultă că în Anglia se vede 
cu ușurință unde începe aristocrația, dar e imposibil să 
spui unde se termină ea. Ea ar putea fi comparată cu Ri- 
nul, al cărui izvor îl descoperi în vîrful unui munte, dar 
care se împarte în mii de pîrîuri și dispare, ca să zicem 
așa, înainte de a ajunge la Ocean. Diferenţa dintre An- 
glia și Franţa, în această privinţă, reiese din analiza unui 
singur cuvînt. «Gentleman» și «gentilhomme» au, evi- 
dent, aceeași rădăcină: însă «gentleman» desemnează, în 
Anglia, orice om bine crescut, indiferent de naștere, în 
vreme ce în Franța un «gentilhomme» este cel nobil din 
naștere. Semnificaţia acestor două cuvinte, care au o origine 
comună, a devenit atît de diferită ca urmare a idealului 
social diferit al celor două ţări, încît azi ele sînt absolut 
intraductibile fără a folosi o perifrază. Această observa- 
ție gramaticală spune mai multe decît orice raționament. 

Aristocraţia engleză nu poate trezi niciodată acea ură 
violentă care însuflețea, în Franța, clasele mijlocii și po- 
porul împotriva nobilimii, o castă exclusivă care acapara 
toate privilegiile și, în același timp, rănea toate suscepti- 

bilităţile, nelăsînd nimănui speranţa de a intra în rîndu- 
rile sale. Aristocrația engleză se amestecă în toate, ea e 
accesibilă oricui, iar cel care ar vrea să o proscrie sau să 
o atace ca pe un corp închis ar reuși cu greu s-o defineas- 
că. În Anglia, puterea aristocrației, care nu reprezintă decît 
dominaţia claselor bogate, își pierde, cu fiecare zi, întinde- 
rea. Mai multe cauze concură la producerea acestui efect.“ 


Cauza principală avută în vedere de către autorul fran- 
cez este natura secolului al XIX-lea, care îi apare ca unul 
prin excelență democratic. Tocqueville adoptă în acest 
punct al demonstraţiei sale un ton profetic, anunţînd că 
în Anglia viitorul democratic va fi rezultatul unei erodări 
lente și de detaliu a aristocrației. El folosește în acest scop 
o frumoasă metaforă — cea a mării care cucerește, cu fie- 
care flux, o parte din țărmul aparent indestructibil: 


„Prima [cauză a erodării aristocrației] rezultă din miș- 
carea generală imprimată azi spiritului omenesc în întreaga 
lume. Secolul nostru e eminamente democratic. Demo- 
crația seamănă cu o mare în timpul fluxului: ea nu dă îna- 
poi decît pentru a reveni cu și mai multă forță, iar după 
un anumit timp îți dai seama că, în urma acestor fluc- 
tuații, ea nu a încetat să câștige teren. Viitorul apropiat 
al societăţii europene e, neîndoielnic, în întregime demo- 
cratic. În Anglia, poporul începe deci să își dea seama că 
ar putea să fie amestecat și el în guvernare. Clasa situată 
imediat deasupra sa, și care nu e atît de bogată încît să 
ia o parte notabilă la afaceri, resimte dorințe vagi de creș- 
tere și putere, devenind pe zi ce trece tot mai numeroasă 
și mai neliniștită. De altfel, dificultăţile și mizeria din An- 
glia de azi dau naștere unor idei și excită niște pasiuni 
care ar fi continuat poate să rămînă adormite, dacă sta- 
tul ar fi fost unul prosper. Mersul irezistibil al lucrurilor 
conduce deci la dezvoltarea graduală a principiului demo- 

cratic. Astfel, fiecare zi aduce un nou atac la adresa unui 
privilegiu al aristocrației: un război lent și de detaliu o 
macină, iar el îi va aduce, în mod infailibil, distrugerea. 
Cauza care sporește, de altfel, pe zi ce trece, forța demo- 
crației în Anglia e tot cea căreia trebuie să-i atribuim și 
lunga dominație a aristocrației, din timpurile de dinainte: 
căci nu există nici adevăr, nici bunătate absolută în cele 
omenești.“ 


Contrastarea Angliei cu Franţa evidenţiază mai bine 
natura schimbării petrecute acolo unde aristocrația nu e 
un corp închis care trezește ura. De altfel, Tocqueville no- 
tează că aristocrația engleză e deschisă nu doar social, ci 
și spiritual, căci membrii ei îmbrățișează, de fapt, ideile 
democratice: 


„Atunci cînd un corp nu e alcătuit decît dintr-un anu- 
mit număr de membri, riguros desemnați și avînd drep- 
tul exclusiv la anumite privilegii, așa cum e corpul nobi- 
limii franceze, el își atrage dușmănii teribile; dar atunci 
cînd e atacat, el se apără ca un singur om, toți membrii 
săi avînd un interes cert și bine definit în protecţia întregu- 
lui. Iată de ce, în vremea Revoluţiei franceze, nobilii au 
apucat cu toții același drum. Dacă efortul lor ar fi fost tot 
atît de bine condus pe cât era de energic, atunci rezistența 
nobiliară ar fi avut sorți de izbîndă. 

Ín schimb, în Anglia, din cauza ignorării limitelor aris- 
tocrației, mulți din membrii săi împărtășesc, pînă într-un 
punct, ideile democratice sau consideră că interesul lor 
rezidă în extinderea puterilor populare. Așa se explică 
faptul că, în multe chestiuni, Camera Lorzilor are o opinie 
diferită de cea a restului aristocrației, care se raliază po- 
porului. De o parte, atac continuu; de cealaltă, rezistență 
divizată și adeseori slabă. Aristocrația engleză va cădea 
deci mai încet și mai greu decît cea franceză, dar căde- 
rea ei este, în opinia mea, inevitabilă. 

Acestea sînt cauzele generale care mă fac să cred că 
Anglia nu e amenințată, așa cum se consideră în Franța, 
de o schimbare violentă și rapidă a stării sale politice și 
sociale.“ 


În sprijinul tezei sale, Tocqueville invocă mai multe 
fapte-simptome descoperite în Anglia. Primul dintre ele 
e legat de forța ideilor. Imprevizibile atunci cînd devin 
credințe populare ale unor minți înfierbîntate, ideile nu 
pot amenința Anglia, căci sînt toate discutate în public, 
mai precis, în presă, forța lor fiind astfel oarecum sus- 
pendată: 


„Simptomele pe care le-am remarcat eu și care, indife- 
rent de cauza pe care le-o atribuim, mi se par a anunța 
că revoluția așteptată e încă departe de noi, sînt următoa- 
rele: 

Atunci cînd un popor care e exclus, secole de-a rîn- 
dul, de la orice mișcare politică și care a ignorat tot ceea 
ce are legătură cu guvernarea societății, capătă dintr-o 
dată toate acestea, e imposibil să prevezi care va fi mer- 
sul ideilor sale. O idee oarecare, de-abia schițată într-o 
minte înfierbîntată, poate deveni, pentru un asemenea 
popor, în cursul unui singur an, unul din crezurile sale 
politice. Nimic nu ar putea fi deci mai periculos decît o 
judecată a stării de mîine a spiritelor, pornind de la ceea 
ce sînt ele astăzi. Această observaţie nu se aplică însă An- 
gliei. Aici, libertatea presei există de mai bine de un secol, 
astfel încât toate chestiunile legate de guvernarea societă- 
tii au fost, dacă nu tratate în detaliu, cel puţin formulate. 
Nu există, de fapt, nici o teorie distructivă a ordinii actu- 
ale care să nu fi avut un ecou printre aceste minţi îndrăz- 
nețe care, la fel ca și pionierii Americii, avansează în spații 
pustii, precedînd adesea cu mult masa poporului care îi 
urmează. În consecință, dacă o idee oarecare nu a pătruns 

încă între convingerile poporului englez, se poate consi- 
dera că îi va mai trebui ceva timp pînă s-o facă. Or, din 
cîte îmi dau seama, mai ales că observaţiile mele s-au con- 
centrat asupra acestui punct, opinia publică este în An- 
glia departe de punctul în care ar fi trebuit să fie pentru 
a putea amenința, cu o răsturnare subită și totală, ordinea 
actuală.“ 


Al doilea simptom analizat este apariția unei nemul- 
țumiri față de prezent, care e „purtată“ de spiritul ino- 
vator și e cu totul diferită de orgoliul și mulțumirea de 
sine, care îi caracterizau în veacurile trecute pe englezi. 
Nemulțumirea față de prezent este însă inofensivă, în- 
trucît, fiind cantonată în detalii, ea ajunge cel mult la un 
atac indirect al aristocrației: 


„Unul din simptomele alarmante ce pot fi remarcate 
în actuala Anglie este răspîndirea unui spirit inovator, 
prezent în toate clasele, și care anunţă, mai mult decît ori- 
care altul, slăbirea principiului aristocratic. Ceea ce dis- 
tingea altădată poporul englez de toate celelalte era mul- 
țumirea sa perfectă de sine: în acele timpuri, totul i se 
părea a fi bun, atît în legile, cît și în moravurile sale. El 
se ameţea singur cu gloria pe care și-o atribuia, și ajunse- 
se să divinizeze pînă și prejudecățile și lipsurile sale. 
Această predispoziție orgolioasă a fost sporită de scriito- 
rii francezi din secolul al XVIII-lea, care i-au crezut pe 
englezi pe cuvînt și au împins lauda lor chiar mai depar- 
te decît ei. _ 

Azi, totul e altfel. În Anglia zilelor noastre, din toate 
părțile se simte nemulțumirea față de prezent și ura față 
de trecut. Mintea omenească a căzut într-un exces con- 
trar. Ea nu mai caută decît ceea ce e rău și se gîndește 
mai curînd la corectarea relelor decît la conservarea celor 
bune. Englezii au apucat deci o cale periculoasă, dar ei 
se ocupă de detalii, neconcepînd încă nici una din ma- 

rile idei generale care anunţă apropierea unei răsturnări 
totale a ordinii existente. 

Privilegiile aristocrației sînt atacate la fiecare pas, ea 
pierde — după cum poate observa oricine — din forța pe 
care o avea, dar împotrivirea față de ea e doar indirectă. 
Opinia publică e departe de a contesta utilitatea unei aris- 
tocraţii în general. Dimpotrivă, cred că în starea în care 
se află ea acum, majoritatea e chiar în favoarea unor prin- 
cipii aristocratice, împinse mai mult sau mai puțin de- 
parte, în funcţie de dispoziţiile spirituale ale fiecăruia.“ 


Deși cucerită, încetul cu încetul, de principiul demo- 
cratic, societatea engleză îi apare lui Tocqueville ca fiind 
încă profund aristocratică. Două fapte o probează mai 
mult decît oricare altele: nemulțumirea și ura față de aris- 
tocrați nu sînt convertite în ură față de aristocrație, iar 
dacă participarea unui om din popor la guvernare e privi- 
tă ca legitimă, în schimb guvernarea populară e inimagi- 
nabilă. Tocqueville vede în toate acestea motive care fac 
improbabilă o răstumare violentă a ordinii sociale engleze: 


„Am explicat deja ce anume a dat forță aristocrației 
engleze. Această forță, deși zdruncinată, e încă foarte 
mare. Am fost frapat, în timpul sejurului meu englez, de 
măsura în care a pătruns în obiceiuri principiul aristo- 
cratic. În această privință, am făcut cîteva observaţii ce 
mi se par a fi decisive. 

Dacă vorbiţi cu un om din popor, veţi descoperi că el 
e dominat de un sentiment nelimitat de nemulțumire. El 
vi se va plînge de cutare sau cutare lord, ori de evoluția 
Camerei Lorzilor, însă nu va părea să-și imagineze că s-ar 
putea lipsi de lorzi. Furia sa va fi îndreptată împotriva 
unui individ anume, dar nu veţi vedea la el decît arareori 
acea ură violentă și plină de invidie care însuflețește, în 
Franţa, clasele inferioare împotriva a tot ceea ce se află 

deasupra lor. Aceste sentimente se nasc, e drept, și în su- 
fletul unui englez, dar ele nu sînt încă dezvoltate. Și poate 
că ele nu se vor dezvolta nici de aici încolo, dacă aristo- 
craţia va evita să intre în coliziune cu poporul. 

Vorbiţi-i acestui om despre guvernare: el își dă seama 
că trebuie să ia parte la guvernare, dar ideea de a atribui 
guvernarea poporului nu-i va trece prin minte. La fel se 
întîmplă dacă aveţi de-a face cu un englez din clasele mij- 
locii: veţi descoperi că el îi urăște pe aristocrați, dar nu 
urăște aristocrația. Dimpotrivă, englezul e dominat de 
prejudecățile acestei clase. El disprețuiește în mod profund 
poporul; îi plac fastul, marile domenii și caleștile, trăind 
cu speranţa că le va avea și el într-o zi, folosindu-se chiar 
de straiele democratice pe care le îmbracă; în așteptarea 
acestui moment, el îi ordonă unicului servitor din casă 
să se îmbrace în livrea, îi zice lacheu (footman) și vorbește 
tot timpul de relațiile sale cu cutare duce, ori de legăturile 
foarte îndepărtate de familie ce-l apropie de un alt nobil. 

În mod evident, întreaga societate engleză e încă una 
aristocratică: ea are niște obișnuințe pe care doar o revo- 
luţie violentă sau acţiunea lentă și continuă a unor noi 
legi le pot distruge. Luxul și orgoliul au devenit aici ade- 
vărate nevoi ale vieții. Mulţi englezi preferă încă șansa 
de a și le procura în întregime pentru ei înșiși aceleia de 
a instaura o egalitate universală în privința lor, pentru 
că astfel vor fi scutite de orice degradare.“ 


Tocqueville devine și mai explicit, vorbind despre nu- 
mirea judecătorilor de pace și, în genere, despre felul în 
care sînt tratate privilegiile aristocratice, inclusiv legea 
succesiunilor. Revoluția democratică e pornită, dar ea va 
fi lentă, și nu brutală: 


„lată observaţiile care m-au convins de toate acestea. 
Se știe că Anglia e administrată de mai mulți judecători 

de pace numiţi, în fiecare comitat, de către rege. Acești 
magistrați provin cu totii din clasa proprietarilor, fapt care 
ne șochează obișnuinţele democratice din două motive: 
mai întîi, datorită atribuirii exclusive a afacerilor provin- 
ciale marilor proprietari; iar în al doilea rînd, pentru că 
acești magistrați sînt numiți de către rege. De fapt, aceas- 
tă ordine a lucrurilor ne șochează pentru că ea e contrară 
nu doar obișnuinţelor noastre, ci și unei anumite teorii 
democratice, admise la noi de majoritate. Altfel stau lu- 
crurile în Anglia. Ordinea ce domnește acolo e uneori con- 
testată. Judecătorii de pace sînt atacați în mod indirect 
și în chestiuni de detaliu, în mai multe scrieri politice; nu 
există, în schimb, mari curente de opinie care să se opu- 
nă magistraţilor cu pricina. Nevoia de schimbare e de- 
parte de a fi resimţită de toți englezii, iar poporul acceptă, 
fără să se revolte, noi taxe, lăsîndu-se guvernat de oameni 
pe care nu-i numește el și care nu provin din rîndurile 
sale. Dacă ideile și pasiunile democratice s-ar fi dezvoltat 
în Anglia așa cum presupun unii, atunci toate acestea nu 
s-ar petrece. 

Iată un alt fapt, și mai relevant pentru cele afirmate 
mai sus: englezii se plîng, destul de des, de extinderea 
privilegiilor aristocratice și vorbesc cu amărăciune despre 
toți cei care trag profit din ele; dar dacă le veţi propune 
singurul mijloc capabil să distrugă aristocrația, și anume 
schimbarea legii succesiunilor, atunci îi veți vedea retră- 
gînd imediat cele spuse mai înainte. Nu am întîlnit încă 
nici un englez care să nu se îngrozească auzind o aseme- 
nea idee. Ura împotriva aristocraților e reală, dar opinia 
publică e departe de a se gîndi cu sînge rece la distrugerea 
aristocrației. Mai mult decît atît, această lege a succesiu- 
nilor, care e oarecum piatra unghiulară a aristocrației, a 
pătruns în moravurile tuturor claselor. În Franța, Codul 
îți îngăduie să-i lași primului născut o parte din avere, 
dar rareori un tată face așa ceva; în Anglia, legea nu obligă 

pe nimeni la substituiri, dar puțini sînt cei care nu le fac: 
iată cît de multa pătruns sistemul inegalității averilor și 
al perpetuării familiilor în obiceiuri! Și în această privinţă, 
la fel ca și în altele, ordinea lucrurilor e zdruncinată: ea 
e atacată însă tot indirect și nu pe față, plecînd de la fapte 
oarecare și nu de la principii generale și absolute. Cu fie- 
care zi dispar unele din sinecurele lucrative ce erau îm- 
părțite cadeților, pe care, în acest fel, mînat de instincte 
aristocratice, tatăl lor îi dezmoștenea. Atunci cînd cadeții 
nu vor mai putea găsi cu ușurință mijloacele care să le 
îngăduie să trăiască, atunci primii născuți vor fi siliți să 
împartă cu ei averea moștenită. Revoluţia e pornită deci 
și în această privință, dar mersul ei e încet.“ 


Nici măcar mizeria, atît de acut percepută de către 
Tocqueville, nu i se pare totuși, în mod inevitabil, o cau- 
ză a unei răsturnări violente: 


„Starea săracilor e rana cea mai grea a Angliei. Numă- 
rul lor sporește aici în mod teribil, iar acest fapt trebuie 
atribuit, în parte, viciilor legii. Cauza primă și permanentă 
a răului rezidă însă, în opinia mea, în extrema indiviziune 
a proprietății funciare. În Anglia, numărul persoanelor 
posesoare de pămînturi tinde mai curînd să se diminue- 
ze decît să crească, iar numărul proletarilor sporește pe 
măsura creșterii numărului populației. O asemenea or- 
dine de lucruri, combinată cu sporirea taxelor — care face 
ca bogații să nu-i poată folosi pe săraci așa cum ar fi 
făcut-o dacă o mare parte din bani nu intra în vistieria sta- 
tului — toate acestea nu fac decît să sporească mizeria. Ei 
bine, spre marea mea uimire, adevărul acesta nu numai 
că nu e resimțit de toată lumea, dar el e priceput de un 
număr foarte mic de persoane. Ideea împărțirii, fie și gra- 
duale și succesive, a pămîntului, ca remediu al relelor, 
nu e deloc prezentă în mintea publicului. Cîţiva specula- 

tori își dau seama despre ce anume e vorba, cîțiva agita- 
tori caută să o exploateze, dar masa populaţiei, spre sur- 
priza mea, nu e încă deloc cucerită de ea. Englezii sînt 
încă influențați de doctrina, cel puţin contestabilă, potrivit 
căreia marile proprietăți sînt necesare perfecționării agri- 
culturii, și par în continuare convinși că inegalitatea ex- 
tremă a averilor constituie ordinea naturală a lucrurilor. 
Trebuie să observați că aici e vorba nu despre cei bogați, 
ci despre clasa medie și, în mare parte, despre săraci. Atita 
vreme cît imaginaţia englezilor nu va renunţa la această 
prejudecată pentru a accepta alte idei, șansele unei revolu- 
tii violente sînt minime, căci, orice s-ar spune, lumea e 
pusă în mișcare de idei și nu de nevoile oarbe. Atunci 
cînd a izbucnit la noi Revoluţia, mintea francezilor trecu- 
se cu mult de aceste limite. 

Pe scurt, Anglia mi se pare a fi într-o situație critică 
doar în măsura în care anumite evenimente, ce nu pot fi 
de altfel prevăzute, ar putea, dintr-o clipă în alta, să o așeze 
în faţa unei revoluții violente. Dar dacă evenimentele își 
urmează cursul lor firesc, nu cred că această revoluție se 
va produce, englezii avînd, după părerea mea, multe șanse 
să ajungă la o schimbare dezagreabilă a stării lor politi- 
ce și sociale, dar fără convulsii și fără războaie civile.“ 


Concluzia observaţiilor lui Tocqueville e o revenire la 
tema forței ideilor — un topos liberal important — însoțită 
din nou de o frumoasă metaforă: 


„Am afirmat că o revoluţie violentă, deși improbabilă, 
e totuși un lucru posibil. Într-adevăr, atunci cînd mintea 
unui popor se pune în mișcare, e aproape imposibil să 
spui dinainte unde anume se va opri ea. Anglia e ame- 
nințată nu doar de ceea ce se poate ivi din Reformă, ci 
și de alte pericole: o mare criză financiară creată de ban- 
crută, o sporire a mizeriei datorate menținerii actualelor 

legi referitoare la săraci, în condiţiile unei agitaţii iscate de 
Reformă, ar putea da, de bună seamă, pasiunilor popu- 
lare un impuls greu de anticipat. 

Cel mai mare pericol poate însă veni de la purtarea 
aristocrației. Actualmente, Camera Lorzilor e izolată și 
se opune cu greu Reformei. Va veni însă un moment în 
care partida populară va cîștiga teren, astfel încît mișca- 
rea va deveni mai rapidă, iar rezultatul revoluţiei va fi 
evident pentru toată lumea. Lorzii vor găsi atunci spri- 
jin în rîndul aristocrației de rangul doi și al tuturor celor 
care au un interes pozitiv în menţinerea vechii ordini, toți 
aceștia înțelegînd că trebuie să se ralieze înaltei nobilimi. 
Aristocraţia nu ar trebui să se opună prin forță curentului 
irezistibil al ideilor noi. Dacă lupta ar fi angajată, va fi 
imposibil să spui unde se va opri tabăra învingătoare, căci 
englezii, deși chibzuiți, sînt un popor foarte violent. 
Atunci, forța oarbă a clasei de jos va putea găsi o călăuză 
în luminile claselor medii care, în momentul de faţă, se 
îndepărtează dezgustate de ea. 

Există, în Irlanda, un pod numit Carrick Horn, făcut 
din corzi și așezat la mai mult de o sută de picioare dea- 
supra Oceanului. Doar cîte un pescar din partea locului 
îndrăznește să se aventureze pe acest pod nesigur: străi- 
nii care îl văd suspendat deasupra apei sînt convinși că 
pescarul va pieri cu siguranţă. E totuși foarte probabil ca 
el să se întoarcă înapoi sănătos; dacă, în curajoasa lui ex- 
pediţie, pescarul ar fi însă surprins de un uragan sau dacă 
i-ar lipsi abilitatea și sîngele rece, atunci ar fi în mod sigur 
aruncat în hău. Poporul englez din zilele noastre seamănă 
cu pescarul de pe Carrick Horn."94 


La mai bine de un secol și jumătate de la scrierea aces- 
tor rînduri, se poate spune că poporul englez nu a fost 
surprins de „uragan“. Profeţia lui Marx, care afirma că 
revoluția va începe în țara cea mai industrializată, adică 

în Anglia, nu s-a împlinit. Uraganul revoluţiei a lovit însă 
în altă parte, fapt care i-a pus pe liberali într-o situație 
cel puţin delicată. Căci revoluţia autodenumită totalitară 
a contrazis nu doar previziunea marxistă, ci și aşteptări- 
le lor, secolul al XX-lea devenind pentru ei secolul ascen- 
siunii adversarilor libertăţii. 


Totalitarismul (RAYMOND ARON — 1956) 


De la mijlocul anilor 1930 și pînă la începutul anilor 
1960, interpretarea totalitarismului a fost tema esențială 
a reflecției liberale”. 

În ciuda diversității punctelor de vedere, se pot totuși 
distinge două mari tipuri de interpretare: prima este cea 
în care secolul al XX-lea este înfățișat ca secol al înfruntării 
dintre liberalism (a se citi: piața liberă) și totalitarism; e 
vorba de o judecată influențată masiv de perspectiva eco- 
nomică și în cadrul căreia democraţia apare ca o simplă 
anexă a pieţei libere. În a doua categorie intră interpre- 
tările politice ale totalitarismului; în acest context, secolul 
al XX-lea este văzut ca o scenă a conflictului dintre tota- 
litarism și democraţie; aceasta din urmă este o formă poli- 
tică indisociabilă de libertatea economică, dar imposibil 
de redus la ea. 

Dacă Hayek a ilustrat perfect prima perspectivă, 
Raymond Aron (1905-1983) a fost figura centrală a celei 
de-a doua viziuni. Cu ajutorul lui, descoperim că marele 
adversar al democrației, dintr-o perspectivă liberală, este 
totalitarismul. 

Interpretarea lui Aron reia tradiția gîndirii lui Montes- 
quieu, așa cum o făcuse cu cîțiva ani mai înainte și Han- 
nah Arendt’, atunci cînd definise regimul sovietic ca o 
combinație de ideologie și teroare (care ar fi, cu termenii 
lui Montesquieu, natura și respectiv principiul regimu- 

lui totalitar). Fără a aminti aici în chip explicit de Arendt, 
și referindu-se deocamdată doar la regimul sovietic, Aron 
discută cele două elemente caracteristice ale acestuia, fi- 
xînd sensul terorii și punctînd valoarea ideologiei ca fac- 
tor explicativ, imposibil de ignorat: 


„Unul dintre cele mai tulburătoare fenomene ale regi- 
mului sovietic îl constituie combinarea, în anumite pe- 
rioade, a freneziei ideologice și a terorii polițienești. Cele 
două perioade perfecte, dacă pot spune așa, în această 
privință sînt 1934-1938 și 1949-1952. Se știe astăzi, chiar 
datorită raportului lui Hrușciov, că în anul care i-a prece- 
dat moartea, Stalin pregătea o mare epurare, comparabi- 
lă cu cea din anii 1936-1937. Ar fi desigur nedrept ca regi- 
mul sovietic și actele sale să fie judecate doar în funcție 
de fenomenul terorii polițienești, însă acesta mi se pare 
a avea, ca atare, o importanţă reală. 

Raportul secret al lui Hrușciov ne oferă o ilustrare 
aparte a teoriei lui Montesquieu despre despotism, teorie 
conform căreia principiul despotismului îl reprezintă tea- 
ma — e vorba de teama perfidă ce pune stăpînire în mod 
progresiv pe toți indivizii dintr-o colectivitate, cu excep- 
ţia unuia singur. Hrușciov însuși pune la un moment dat 
următoarea întrebare: de ce n-am făcut nimic? Tot el răs- 
punde, cu francheţe și naivitate: ne era imposibil. Atunci 
cînd eram convocați de Stăpînul suprem, nu știam nici- 
odată dacă voia să ne consulte în legătură cu o decizie 
importantă sau avea de gînd să ne azvîrle în temniţele 
de la Lubianka. Fenomenul unei frici generalizate s-a răs- 
pîndit într-un regim născut din cele mai nobile aspirații 
ale umanităţii. 

Amintita teroare care, ca teroare revoluţionară, ar fi 
fost ceva banal, s-a produs însă la 20 de ani după prelua- 
rea puterii; ea a lovit nu numai în adversarii, reali sau 
potenţiali, ai regimului, ci și în oamenii care îi erau fideli. 

În sfârșit, această teroare se camufla în ceremonii de măr- 
turisiri, extraordinare ca atare, căci în orice caz ele dez- 
onorau regimul însuși. Într-adevăr, dacă mărturisirile ve- 
chilor tovarăși de luptă ai lui Lenin sau acuzaţiile lansate 
împotriva generalilor din fruntea Armatei Roșii ar fi fost 
luate ad litteram, lumea ar fi fost obligată să creadă că acest 
regim fusese guvernat sau mai era încă guvernat de către 
oameni care conspirau împotriva sa și care-l trădau în 
profitul unei puteri străine. Dacă mărturisirile ar fi fost 
crezute, rechizitoriul împotriva regimului ar fi fost teribil. 
Dacă ele nu ar fi fost crezute, atunci cum ar fi trebuit jude- 
cat un regim care îi obligă pe oameni să mărturisească 
niște crime pe care nu le comiseseră? În sfârșit, nu se putea 
să nu te întrebi: care e realitatea? care e ideologia? în ce 
cred șefii, cel suprem și cei mijlocii, în ce cred masele? 

O persoană, doar una, decidea destinul tuturor celor- 
lalți, îi acoperea de glorie sau îi sortea rușinii, îi trans- 
forma pe servitorii regimului în fideli sau trădători. Însă 
tocmai pentru că acest om era stăpîn pe viața sa și pe 
moartea tuturor, el însuși nu putea să creadă în suprare- 
alitatea pe care voia s-o impună celorlalți, aceștia neavînd, 
la rîndul lor, mai multe motive s-o creadă. Ca urmare, 
se trăia într-o lume ciudată, care dădea fiecărui eveniment 
un sens, dar care în ansamblu era absurdă. 

Există, poate, de aceea, tentația de a lăsa deoparte ideo- 
logia ca pe o simplă înscenare și de a conchide că nu exis- 
ta decît o realitate, cea a despotismului, eventual a des- 
potismului unui singur om, restul fiind un camuflaj care 
nu înșela pe nimeni. 

În ceea cemă privește, cred că am greși, chiar în acest 
caz extrem, dacă am îndepărta ideologia. E evident că for- 
mele patologice de despotism nu pot fi concepute în afara 
unei frenezii ideologice, chiar dacă aceasta inspiră în ma- 
joritatea cazurilor mai degrabă scepticism decît credință.“ 

Pe aceste baze, Aron propunea o definiție a fenomenu- 
lui totalitar, alcătuită din cinci forme de monopol, insis- 
tînd apoi asupra limitelor inteligibilităţii și necesității co- 
relării elementelor definiţiei: 


„În ce constă fenomenul totalitar? Ca toate fenomene- 
le sociale, și acesta se pretează unor definiții multiple, în 
funcţie de aspectul reținut de către observator. Mi se pare 
că principalele cinci elemente ale sale sînt: 

1. Fenomenul totalitar intervine într-un regim care 
acordă unui partid monopolul activităţii politice. 

2. Partidul monopolist e animat sau înarmat cu o ideo- 
logie căreia îi conferă o autoritate absolută și care, prin 
urmare, devine adevărul oficial al statului. 

3. Pentru a răspîndi acest adevăr oficial, statul își rezer- 
vă la rîndul său un dublu monopol: monopolul mijloace- 
lor de forță și cel al mijloacelor de persuasiune. Ansam- 
blul mijloacelor de comunicare (radio, televiziune, presă) 
e dirijat, comandat de către stat și cei care-l reprezintă. 

4. Majoritatea activităților economice și profesionale 
sînt supuse statului și devin, într-un anumit fel, parte inte- 
grantă din stat. Cum statul e inseparabil de ideologia sa, 
cea mai mare parte a activităților economice și profesiona- 
le dobîndește culoarea adevărului oficial. 

5. Cum orice devine de-acum activitate de stat și cum 
oricare activitate e supusă ideologiei, o greșeală comisă 
în economie sau profesiune devine simultan o greșeală 
ideologică. Ca urmare, se produce o politizare, o transfi- 
gurare ideologică a tuturor greșelilor posibile ale indivi- 
zilor și, în concluzie, o teroare care e deopotrivă poliție- 
nească și ideologică. 

E de la sine înțeles că, în definirea totalitarismului se 
poate considera ca esenţial fie monopolul unui partid, fie 
etatizarea vieții economice, fie teroarea ideologică. Feno- 

menul e perfect atunci cînd toate aceste elemente sînt re- 
unite și realizate din plin. 

Cele cinci elemente enumerate au fost reunite în cursul 
anilor '30, în perioada 1934-1938 și, de asemenea, în cursul 
anilor '40, între 1948 și 1952. E ușor de înţeles de ce ele 
au putut fi reunite. În cazul regimului sovietic, monopolul 
partidului, monopolul ideologiei țin chiar de esența bolșe- 
vismului și de voinţa sa revoluționară. Centralizarea mij- 
loacelor de forță și de persuasiune e legată de ideea mo- 
nopolului unui partid în interiorul unui stat. Etatizarea 
activităţilor economice este expresia doctrinei comuniste. 
Legăturile dintre cele cinci elemente sînt și ele perfect inte- 
ligibile. În ceea ce privește rezultatul final, teroarea ideo- 
logică, ea e înțeleasă tocmai în baza celorlalte elemente, 
adică a monopolului partidului, al ideologiei, al mijloace- 
lor de persuasiune și în baza etatizării activităților indus- 
triale. 

Inteligibilitatea şi necesitatea combinării elementelor de- 
scrise mai sus nu trebuie nicidecum confundate. Faptul 
că înțelegem că ele au fost reunite într-un anumit număr 
de cazuri nu dovedește că ele trebuie să fie întotdeauna 
reunite și că orice regim de partid monopolist trebuie să 
ajungă la această formă de teroare.“ 


Pentru Aron, există trei chestiuni fundamentale refe- 
ritoare la totalitarism: 


„Prima: în ce măsură e vorba de un fenomen singular 
din punct de vedere istoric și în ce măsură reprezintă el 
repetarea unor fenomene istorice deja cunoscute? 

A doua: în ce măsură totalitarismul sovietic e compara- 
bil cu cel al altor regimuri, în particular cu totalitarismul 
regimului național-socialist? 

A treia: în ce măsură regimul de partid unic sau de 
planificare totală e sortit totalitarismului?“ 

Prima problemă luată în seamă este cea a relaţiei din- 
tre regimul de partid unic și riscul'degenerării lui totali- 
tare. Reflecţiile lui Aron preiau o inspirație tocquevilleană 
(căci societatea industrială e forma sub care s-a realizat, 
în viziunea sa, victoria principiului egalității în lumea mo- 
dernă), dar ele conțin, iarăși, și o polemică tacită cu teza 
Hannei Arendt, care susținuse că regimurile totalitare 
apar progresiv, din mișcări totalitare ale maselor: 


„Există, în secolul al XX-lea, regimuri autoritare care 
nu sînt regimuri de partid unic și regimuri de partid unic 
care nu devin totalitare, care nu dezvoltă o ideologie 
oficială, care nu vor să modeleze toate activitățile după 
chipul propriei lor ideologii. 

Există regimuri de partid unic în care statul nu absoar- 
be societatea și în care ideologia nu ajunge la expansiunea 
nebunească sesizabilă în cazul regimului sovietic. E, în 
schimb, adevărat că orice regim de partid unic din socie- 
tățile industriale comportă un risc de degenerare totalita- 
ră. Societăţile industriale sînt societăţi urbane. Guvernan- 
tii trebuie să se adreseze guvernaților și să-și justifice 
autoritatea. Ei nu se reclamă de la legitimitatea tradiționa- 
lă, nu au nici un temei indiscutabil de a se afla la putere, 
fiind obligaţi să explice de ce și în numele cui comandă. 

Însă într-un regim de partid unic, orice guvernant e 
silit să oprească discuţia într-un anumit punct; aș zice 
chiar că ei o încheie în momentul în care discuţia devine 
realmente demnă de interes. Sînt supuse dezbaterii nu- 
meroase chestiuni, în afară de următoarea: de ce nu avem 
dreptul de a ne reuni într-un alt partid decît partidul unic? 
De aici rezultă, în mod inevitabil, pentru șefii partidului 
unic, tentaţia de a-și justifica monopolul. În acest scop, 
le este suficientă o ideologie oarecare (căci oamenii n-au 
emis niciodată pretenții în privinţa calităţii ideologiilor); 

devine deci necesară o ideologie, elaborată, impusă, tot 
mai cuprinzătoare. 

Cu toate acestea, Italia fascistă, regim de partid unic, 
n-a cunoscut niciodată nici proliferarea ideologică, nici 
un fenomen totalitar comparabil cu marea epurare sovie- 
tică ori cu excesele din ultimii ani ai regimului hitlerist. 
În cele două cazuri în care se vorbește despre totalitarism, 
fenomenul esenţial, cauza originară mi se pare a fi parti- 
dul revoluţionar în sine. Regimurile n-au devenit totali- 
tare printr-un soi de antrenare progresivă, ci pornind de 
la o intenţie originară și anume de la voinţa de a trans- 
forma în mod fundamental ordinea existentă în funcţie 
de o ideologie. Trăsăturile comune ale partidelor revo- 
luționare care au ajuns la totalitarism sînt amploarea am- 
biţiilor, radicalismul atitudinilor și extremismul mijloa- 
celor.“ 


Aron trece apoi la cea de-a doua problemă-cheie a to- 
talitarismului, și anume la înrudirea speciilor sale. Stilul 
său inconfundabil — fixarea însemnătăţii diverselor cau- 
ze ale fenomenului istoric — se dezvoltă aici nestinghe- 
rit, scriitorul francez relativizînd atît argumentele care au 
afirmat, cît și pe cele care au negat înrudirea formelor de 
totalitarism. Cele patru argumente luate în seamă se re- 
feră la recrutarea socială a partidelor comunist și națio- 
nal-socialist, la solidaritatea naţional-socialismului cu ca- 
pitalismul, la ura de moarte care i-a animat pe comuniști 
și pe fasciști, respectiv la incompatibilitatea radicală a ide- 
ologiilor: 


„Oare aceste similitudini îngăduie stabilirea unei le- 
gături între cele două totalitarisme și considerarea lor ca 
două specii ale unui gen unic? 

În această privinţă, au fost formulate două argumen- 
tări contradictorii, căci una afirmă, iar cealaltă neagă înru- 

direa celor două regimuri. Ambele mi se par în mare parte 
nesatisfăcătoare sau, în orice caz, neconvingătoare. 

Care sînt argumentele invocate pentru a nega înrudi- 
rea celor două totalitarisme? 

Primul enunţă existența unei diferențe în ceea ce pri- 
vește recrutarea socială adoptată de partidele comunist 
şi național-socialist. Argumentul e, ca atare, incontestabil. 
In Germania, recrutarea socială a celor două partide era 
într-adevăr foarte diferită; numeroși muncitori votau pen- 
tru partidul național-socialist, însă pînă la urmă marea 
majoritate a muncitorilor din industrie a votat fie pen- 
tru partidul socialist, fie pentru partidul comunist. 

Se impune, totuși, o rezervă. În Germania, în anii care 
au precedat preluarea puterii de către Hitler, au existat 
treceri foarte frecvente de la unul din partide către celă- 
lalt. Dacă originea socială a militanților era diferită, tem- 
peramentul psihologic nu era întotdeauna diferit. Avem 
de-a face cu o atitudine comună care nu intră în contra- 
dicţie cu diferenţierea originii sociale. 

Nu acesta este însă aspectul esenţial. Să admitem că 
recrutarea e diferită. Ceea ce contează e să aflăm dacă 
în clase sociale distincte nu pot lua naștere fenomene ase- 
mănătoare. Faptul că recrutarea socială a partidelor e dife- 
rită nu constituie un răspuns la întrebarea menționată. 
Cei careafirmă înrudirea celor două regimuri pretind că, 
în ciuda diferenţei de origine a militanţilor, cele două par- 
tide, odată ajunse la putere, oferă observatorului mai mul- 
te trăsături similare în privința exercitării autorității. 

Potrivit celui de-al doilea argument, național-socialis- 
mul și capitalismul sînt profund solidare, național-socia- 
lismul nefiind decît un regim făurit de către capitaliști 
sau monopoliști pentru a-și menține propria putere. 

Argumentul e fals, deși pleacă de la fapte adevărate. 
E adevărat că în Germania prehitleristă, numeroși capita- 
liști, industriași și bancheri au subvenţionat partidul na- 

țional-socialist; crezîndu-se capabili să-l manipuleze, aceș- 
tia au văzut în el un mijloc de apărare împotriva unei re- 
voluții socialiste sau comuniste. Cu toate acestea, în epoca 
în care regimul a devenit totalitar, el nu era nicidecum 
controlat sau dirijat de către monopoliști. Industriașii, 
bancherii, reprezentanți ai vechilor clase guvernante, se 
situau, în marea lor majoritate, în cursul ultimei faze a 
regimului hitlerist, în opoziție: după iulie 1944, ei au fost 
victimele unei epurări, diferită prin natura sa de epurări- 
le sovietice, însă suficientă pentru a demonstra că politi- 
ca adoptată de partidul hitlerist aflat la putere nu a fost 
expresia voinței proprii a clasei capitaliste. 

Potrivit celui de-al treilea argument, comuniștii și fas- 
ciștii se urăsc de moarte. Din nou, argumentul este incon- 
testabil. Nu e însă prima dată cînd frații se urăsc. Ches- 
tiunea nu poate fi considerată tranșată: problema e în ce 
măsură fenomenele totalitare sînt comune acestor două fe- 
luri de partide, din momentul în care ele ajung la putere. 

În ciuda luptelor lor inexplicabile, partidele și-au re- 
cunoscut uneori înrudirea. Von Ribbentrop, ajuns în 1939 
la Moscova, vorbea de întîlnirea a două revoluţii, iar Sta- 
lin, răspunzînd acestui gest politicos, ridica paharul în 
cinstea cancelarului Hitler, atît de drag poporului german. 

Al patrulea argument, de același ordin ca și primele 
trei, invocă incompatibilitatea radicală a ideologiilor. Eu 
nu pun la îndoială adevărul argumentului, însă, din nou, 
el nu rezolvă chestiunea. E adevărat că, potrivit ideologiei 
comuniste, fascismul reprezintă încarnarea a tot ceea ce 
e rău în istorie și a josniciei naturii umane. E adevărat 
că, potrivitideologiei fasciste, comunismul e răul în sine, 
inamicul absolut. Cu toate acestea, faptul că una din ideo- 
logii e universalistă și umanitară, iar cealaltă națională, 
rasială și orice numai umanitară nu, nu dovedește nici- 
decurm că respectivii oameni, în numele unor idei opuse, 
nu pot recurge la practici comparabile. A invoca opoziția 

ideilor atunci cînd se analizează similitudinea ori nease- 
mănarea practicilor, înseamnă a rămîne în afara proble- 
mei formulate. Cei care afirmă înrudirea vor să arate că 
ideologiile sau aspirațiile nobile atîrnă greu în balanța is- 
toriei și că oamenii se supun unor motive ce nu depind 
de ideologii. De aceea, a răspunde că nu poate exista înru- 
dire profundă întrucît ideologiile se opun cuvînt cu cuvînt 
înseamnă a presupune că e rezolvată problema în discu- 
ție și anume aceea că ideologiile determină practicile. 

Adaug, nu de dragul simetriei, ci, cred, de dragul ade- 
vărului, că majoritatea argumentelor în favoarea înrudirii 
celor două totalitarisme nu mă conving nici ele, din mo- 
tive opuse, dar asemănătoare celor pe baza cărora am res- 
pins argumentele precedente. 

Unele fenomene totalitare sînt asemănătoare în anumi- 
te perioade din istoria regimului sovietic și în anumite 
perioade din istoria regimului național-socialist. Partid 
unic, ideologie oficială, putere absolută a numărului unu, 
poliție copleșitoare, ideologie care, încetul cu încetul, cîș- 
tigă ansamblul activităților, teroare polițienească — toate 
au fost efectiv remarcate în Germania naţional-socialistă, 
ca și în Rusia sovietică. Forma extremă a terorii naziste 
a intervenit în timpul războiului, la cîţiva ani după cuce- 
rirea puterii, așa cum în Uniunea Sovietică teroarea extre- 
mă n-a urmat imediat cuceririi puterii, ci a apărut după 
20 de ani. 

Al doilea argument avansat în sprijinul înrudirii celor 
două totalitarisme, argument pe care l-am respins deja, 
afirmă că doar puterea contează, că ideile n-au semnifi- 
caţie și nici eficacitate. În ceea ce mă privește, așa cum 
refuz să accept argumentul incompatibilităţii ideologiilor 
ca argument decisiv, tot așa resping și argumentul con- 
form căruia credința comuniștilor în anumite valori univer- 
sale și umanitare ar fi lipsită de importanţă.“ 

O referire rapidă, de data aceasta explicită, la interpre- 
tarea propusă de Hannah Arendt îi îngăduie lui Aron să 
afirme că un răspuns cert referitor la înrudirea celor două 
regimuri totalitare nu va fi dat niciodată, dacă ancheta 
va fi una exclusiv sociologică: 


„Lucrarea care a argumentat cel mai serios teza înrudi- 
rii celor două totalitarisme e intitulată The Origins of tota- 
litarianism; ea aparține Hannei Arendt, care compară în 
principal Rusia sovietică din anii 1934-1937 și Germania 
hitleristă din 1941-1945. Ar fi însă incorect să se confunde 
compararea acestor două perioade, a acestor două forme 
de teroare cu o comparaţie a celor două regimuri în an- 
samblul lor. 

E incontestabil că între aceste două totalitarisme 
există atît diferenţe, cît și înrudiri. Similitudinile sînt mult 
prea accentuate pentru a crede că e vorba de un simplu 
accident. Pe de altă parte, diferențele dintre surse, idei, 
obiective sînt prea evidente pentru a admite fără rezerve 
înrudirea de esenţă a celor două regimuri. Accentuarea 
înrudirii sau a opoziției depinde de consideraţii multiple. 
Nu se va ajunge niciodată la un răspuns absolut cert, căci 
regimul național-socialist n-a avut timp să se dezvolte așa 
cum s-a întîmplat cu regimul sovietic. Acesta are deja o 
istorie, a parcurs faze multiple, iar noi putem înțelege sen- 
sul succesiunii acestora. În schimb, regimul naţional-so- 
cialist n-a cunoscut decît șase ani de pace, căci începînd 
din 1939 el a fost angajat într-o aventură militară care i-a 
decis soarta.“ 


Pentru a lămuri problema relației dintre cele două specii 
ale totalitarismului, dar și pe cea a unicităţii lor istorice, 
filozoful și sociologul francez propunea extinderea cer- 
cetării prin includerea perspectivei istorice și a celei ideo- 
logice. Aron evocă mai întîi istoria regimului sovietic, de- 
scriind patru faze ale acesteia: 

„Pentru a măsura importanţa relativă a înrudirii și a 
opoziției nu se poate rămîne la o analiză comparativă, 
sociologică, ci trebuie ținut corit de alte două metode de 
comprehensiune, și anume de istorie și de ideologie. 

Din punct de vedere istoric, regimul sovietic s-a năs- 
cut, după cum se știe, dintr-o voință revoluţionară, inspi- 
rată de un ideal umanitar. Scopul era crearea celui mai 
uman regim pe care l-a cunoscut vreodată istoria, a pri- 
mului regim în care toți oamenii să poată avea acces la 
umanitate, în care clasele să fi dispărut, în care omogenita- 
tea societății să îngăduie recunoașterea reciprocă a cetățe- 
nilor. Această mișcare către un scop absolut nu ezită însă 
în fața nici unui mijloc, întrucît, pe de o parte, potrivit 
doctrinei, doar violența putea crea această societate ab- 
solut bună, și pe de altă parte proletariatul era angajat 
într-un război necruţător cu capitalismul. 

Din această combinare a unui scop sublim și a unei 
tehnici necruțătoare s-au ivit diversele faze ale regimului 
sovietic. Prima fază e una banală: războiul civil și teroarea 
politică din vremea acestui război. Apoi, într-o a doua 
fază, teroarea se atenuează făcînd loc într-o anumită mă- 
sură inițiativei private: e faza NEP (Noua Politică Econo- 
mică). O a treia fază începe în 1929: e vorba de o nouă 
revoluţie — în sensul propriu al termenului, adică de o 
transformare fundamentală a structurilor sociale — dar de 
o revoluţie săvîrșită de către stat, de sus în jos. Regimul 
a întreprins, la 10 ani după victoria sa, o a doua revoluție 
care, într-un anumit sens, după mărturia șefilor înșiși, era 
mai violentă și mai patetică decît prima. Această a doua 
revoluție, colectivizarea agrară, a adus cu sine, așa cum 
Hrușciov însuși a afirmat, noi modalități ale terorii, pe 
care actualul secretar general al partidului nu le condam- 
nă; el se mulțumește să spună în faimosul său Raport că 
ar fi fost posibil ca amintita revoluţie să se realizeze cu 
mai puţine pierderi; cu toate acestea, Hrușciov admite 


194 LIBERALISMUL 


atît teroarea împotriva inamicilor partidului, cît și pe cea 
îndreptată împotriva deţinătorilor de pămînturi, împo- 
triva țăranilor și a kulacilor care refuzau colectivizarea. 

Ceea ce surprinde e însă faza următoare a regimului 
sovietic; ea constituie de fapt și obiectul analizei noas- 
tre. De ce, începînd din 1936, se asistă la dezlănțuirea ma- 
rii epurări, a unei noi faze de terorism, în condițiile în 
care revoluţia agrară ieșise victorioasă, iar regimul nu mai 
era amenințat? Problema dominantă a interpretării tero- 
rismului sovietic este următoarea: de ce are loc epurarea 
cînd bătălia e cîștigată? Întrebarea e pusă nu doar de către 
interpreţii occidentali, ci și de către Hrușciov. După păre- 
rea sa, începutul cultului personalității îl constituie teroris- 
mul anilor 1934-1938, adică terorismul îndreptat împotri- 
va membrilor partidului, mai întîi pentru a-i ucide pe 
adversarii deja învinși de către Stalin — act considerat de 
către Hrușciov inutil — și apoi pentru a lovi în staliniștii 
cei mai fideli. Cum se explică acest terorism îndreptat 
chiar împotriva militanților partidului comunist care n-au 
deviat de la linie? 

În acest punct, Hrușciov oferă un singur răspuns, o sin- 
gură interpretare și anume cultul personalității. Formula 
nu explică însă aproape nimic. Așa cum a afirmat marxis- 
tul Togliatti — secretar general al partidului comunist ita- 
lian — explicaţia prin cultul personalității nu e nicidecum 
marxistă. Explicarea fenomenelor de o asemenea impor- 
tanță prin intermediul unei persoane reprezintă tipul de 
explicaţie pe care, prin definiţie, doctrina nu-l admite.“ 


Autorul francez propunea apoi o explicaţie alternati- 
vă la cultul personalității, și anume tehnica de acțiune a 
comuniștilor: 


„Se poate înțelege nu marea epurare în sine sau tero- 
rismul pe seama membrilor partidului, ci posibilitatea aces- 

tor fenomene, plecînd de la tehnica de acţiune a partidului 
comunist. Atunci cînd un partid își arogă dreptul de folo- 
sire a violenței împotriva tuturor inamicilor săi, într-o țară 
în care iniţial se află în minoritate, el se condamnă sin- 
gur la o utilizare îndelungată a violenţei. 

Partidul, în teorie, e democratic, dar centralismul de- 
mocratic constă în încredințarea puterii statului major. 

Acesta e capabil să manipuleze alegerile, să asigure 
desemnarea electorilor de către aleși; iată de ce este de 
înțeles că în acest sistem cineva va merge pînă la capăt 
și, în loc de oligarhie, un singur om va deveni stăpîn al 
întregului partid. În această privință, Hrușciov e de acord 
cu sociologii occidentali: dintr-un anumit moment, cen- 
tralismul democratic a degenerat în putere absolută a 
unui singur individ. Faptul că fenomenul e comprehensi- 
bil mi se pare evident, căci el a fost anticipat în mod sur- 
prinzător de către Troțki. Cînd Lenin a dezvoltat pentru 
prima dată, în 1903, în Ce-i de făcut?, teoria centralismului 
democratic, Troțki i-a obiectat cam așa: veţi înlocui pro- 
letariatul cu partidul, partidul cu Comitetul Central, pînă 
la urmă, Comitetul Central cu secretarul general al par- 
tidului și astfel, în numele proletariatului, veți ajunge la 
puterea absolută a unui singur individ. Nici măcar Troțki 
nu și-a dat seama cîtă dreptate avea. 

Cu alte cuvinte, fenomenele denumite «cultul persona- 
lității» nu au devenit posibile doar datorită singularități- 
lor unui om, ci și datorită tehnicii de organizare și de acțiu- 
ne a unui partid, așa cum exista ea de la originea mișcării“. 


Fixîndu-și drept obiectiv să arate cum anume s-a tre- 
cut de la posibilitate la realitate, Aron recenzează diver- 
sele explicații date marilor epurări, chiar de către cei care 
le-au îndurat: 


„Explicaţiile date marii epurări sînt multiple. Le pu- 
tem găsi pe toate într-o carte excelentă, Russian purge and 

extraction of confession (New York, 1951), scrisă de un fi- 
zician elveţian (F. Beck) și un istoric rus (V. Godin) care 
s-au întîlnit în aceeași celulă în timpul marii epurări din 
1936-1937 și care discutau aici despre motivele neșansei 
lor. Acești doi oameni, care între timp au fugit din Ru- 
sia sovietică, relatează că subiectul predilect de conver- 
sație al prizonierilor, între 1936 și 1938, era chiar marea 
epurare. Ei au reținut din aceste conversații 17 teorii de- 
spre subiectul menționat. Vă voi scuti de enumerarea lor, 
dar vă voi indica funcţiile principale care erau atribuite 
marii epurări în Rusia sovietică, în singurul loc în care 
domnea o libertate absolută a cuvîntului, adică în închi- 
soare. 

Conform primei interpretări, cauza principală o con- 
stituia lupta din interiorul partidului. Acesta, odată in- 
stalat la putere, continuă să cunoască o viață politică com- 
parabilă cu cea a tuturor partidelor, cu grupuri, facțiuni, 
rivalități, opoziții. Facţiunea victorioasă pînă la urmă vrea 
să-și marcheze izbînda prin eliminarea facțiunilor învinse. 

Adoua interpretare pune accentul pe dorința de ortodo- 
xie ce-i animă pe deținătorii puterii. Cei care guvernează 
într-un regim ideocratic vor să elimine nu doar inamicii 
reali ai partidului și ai regimului, ci și inamicii potenţiali. 
Toţi cei susceptibili, în anumite circumstanțe, de a se ri- 
dica împotriva regimului, devin inamici și sînt tratați ca 
atare. Supraviețuitorii trecutului, cei care păstrează legă- 
tura cu lumea exterioară, așa cum sînt israeliţii, cei care 
au fost într-un anumit moment ostili facțiunii victorioase 
sînt pînă la urmă tratați ca inamici reali. Epurarea ar fi 
deci o tehnică de profilaxie socială, care ar viza eliminarea 
din start a oricărei persoane care, în circumstanțe imprevi- 
zibile, s-ar putea afla în opoziție. Această tehnică, împinsă 
pînă la capăt, ajunge pînă la fenomene iraționale, chiar 
dacă i se poate vădi o intenţie inteligibilă. 

Potrivit unei alte interpretări, recrutarea mâinii de lucru 
pentru lagărele de muncă forțată ar fi o funcţie impor- 
tantă a epurărilor. 

Într-o altă interpretare, se consideră că societatea sovie- 
tică este simultan birocratică și revoluționară, dispunînd 
totuși de o ierarhie unică, ce se confundă deci cu ierarhia 
statului. Acesta vrea să-și transforme în permanență mo- 
dalitățile de organizare. Totul împinge societatea sovieti- 
că spre o stabilitate realizată în forme birocratice; ideolo- 
gia, în întregul său, interzice acestei societăți acceptarea 
ca definitivă a unei forme oarecare. Epurările sînt o ma- 
nieră de a menţine dinamismul revoluţionar într-o socie- 
tate a cărei încetineală o antrenează către o cristalizare 
birocratică.“ 


Aron nu alege nici una dintre aceste variante, ci prefe- 
ră să sublinieze iraționalitatea absolută a epurărilor și să 
invoce, în locul cultului personalităţii, rolul persoanei lui 
Stalin în acest dispozitiv istorico-politic: 


„După toate cele spuse — și s-ar mai putea adăuga mul- 
te alte ipoteze — e totuși clar că epurarea, așa cum a fost 
ea practicată între 1936-1938, e perfect iraţională sau, dacă 
se preferă, nesăbuită. Potrivit mărturiilor sovietice, ea a 
dezorganizat armata și administrația. Numărul ofițerilor 
arestați sau executaţi se situează între 20 și 30 000; mare- 
șalul Rokosovski, care fusese ministrul apărării în Polo- 
nia, a fost întemnițat în timpul epurării; numeroși șefi 
sovietici, între care și mareșalul Tuhacevski, au fost exe- 
cutaţi. O epurare la o asemenea scară e contrară interesu- 
lui însuși al partidului, din simplul motiv că acesta are 
nevoie ca regimul să funcţioneze, iar armata să fie puter- 
nică. 

În ceea ce mă privește, am impresia că nu pot să nu 
adaug precedentelor interpretări intervenţia nu a cultu- 

lui personalității, ci a personalităţii. Pentru a trece de la 
posibil la real, de la inteligibilitatea epurării la dezlănţui- 
rea marii epurări, era necesar ceva unic, un om, Stalin 
însuși. 

Indiferent de teoria despre istorie adoptată, într-un 
moment sau într-altul, trebuie ţinut seama de indivizi. 
E plauzibil ca, în absenţa lui Napoleon Bonaparte, un alt 
general să fi fost încoronat, dar e absolut indemonstrabil 
și improbabil ca, dacă generalul încoronat n-ar fi fost Bo- 
naparte, totul să se fi petrecut în același fel. Așa se în- 
tîmplă și cu Uniunea Sovietică. Înţelegem prin ce proces 
regimul s-a putut degrada, ajungînd la fenomenele pe 
care le studiem, dar, în absenţa lui Stalin, formele extreme 
ale delirului ideologic, ale terorii polițienești și ale cere- 
moniei mărturisilor poate că nu ar fi apărut. 

Deși nu sînt de acord — și nimeni nu poate fi — cu inter- 
pretarea pe care sovieticii înșiși o dau acestor fenomene, 
ceea ce mi se pare totuși adevărate că, în afară de expli- 
cațiile date pornind de la partid, de la ambițiile și tehnica 
sa, ori de la funcția epurărilor într-un regim birocratic, 
a intervenit un fapt neprevăzut: e vorba de o persoană 
și de rolul pe care l-a jucat graţie puterii absolute pe care 
o deţinea.“ 


Trecînd la istoria regimului hitlerist, filozoful și so- 
ciologul francez constată diferențele față de bolșevism: 


„Din punct de vedere istoric, regimul hitlerist se naște 
dintr-o voinţă diferită de cea comunistă: e vorba de dorin- 
ţa de a reface unitatea morală a Germaniei și, apoi, de a 
extinde teritoriul predestinat poporului german. Avem 
deci de-a face cu o intenţie războinică și cuceritoare. Nimic 
nu e, în acest caz, original, fiind vorba de reluarea, în plin 
secol al XX-lea, a ambițiilor și iluziilor Cezarilor. 

După cucerirea puterii, «hitlerizarea» vieții germane 
e progresivă, marea teroare neapărînd decît în ultimii ani 

ai războiului. Am putea fi tentaţi să afirmăm că războiul 
însuși explică fenomenele teroriste, însă faptele nu se po- 
trivesc nicidecum cu această explicație. Fenomenul tero- 
rist ilustrat de regimul hitlerist e exterminarea a șase mi- 
lioane de evrei, în plin război, între 1941 și 1944. Această 
exterminare a fost decisă de către un singur om, sfătuit 
de alți cîțiva; acțiunea e tot atît de iraţională în raport cu 
obiectivele războiului, pe cît era de iraţională marea epu- 
rare în raport cu obiectivele regimului sovietic. În timp 
ce Germania se lupta pe două fronturi, șefii regimului 
au decis să aloce mijloace de transport și resurse materia- 
le importante pentru a omori în serie milioane de ființe 
umane. 

Acest fenomen terorist nu are precedent în istoria mo- 
dernă și e aproape unic în întreaga istorie. Nu că n-ar mai 
fi existat mari măceluri înainte. Însă în istoria modernă 
nici un șef de stat n-a decis, cu sînge rece, să organizeze 
exterminarea pe scară industrială a șase milioane de se- 
meni. Fl a sacrificat resurse care altfel i-ar fi fost utile în 
continuarea războiului pentru a-și potoli ura, pentru ca, 
indiferent de situație, cei pe care-i detesta să nu poată su- 
praviețui. 

Obiectivul pe care și-l propunea partidul național-so- 
cialist era refacerea hărţii rasiale a Europei, eliminarea 
anumitor popoare considerate inferioare, asigurarea 
triumfului unui singur popor, considerat superior. În 
acest moment a intervenit o teroare și mai puțin previzi- 
bilă decît cea care-i putea afecta pe cetățenii sovietici și 
al cărei obiectiv era cu totul altul. Obiectivul terorii sovie- 
tice este crearea unei societăți conforme în întregime unui 
ideal, în timp ce, în cazul hitlerist, obiectivul e pur și sim- 
plu exterminarea.“ 


În final, Aron cheamă în ajutor perspectiva ideologică. 
El constată din nou diferenţa esenţială între cele două re- 

gimuri și propune cîte o formulă pentru a le caracteriza 
pe fiecare în parte: 


„Trecînd de la istorie la ideologie, aș reține, în final, 
afirmaţia că între cele două fenomene diferenţa e esenția- 
lă, în ciuda similitudinilor lor. 

Iar diferenţa e esenţială din cauza ideii care însuflețeș- 
te fiecare dintre cele două acțiuni în parte; într-un caz, 
sfîrșitul îl constituie lagărul de muncă forțată, în celălalt, 
camera de gazare. De o parte, avem de-a face cu o voință 
de edificare a unui regim nou și poate a unui alt om, prin 
orice mijloace; de cealaltă parte, cu o voinţă pur și sim- 
plu demonică de distrugere a unei pseudo-rase. 

Dacă ar trebui să rezum sensul fiecăreia dintre cele 
două acţiuni, iată ce anume formule cred că aș sugera: 
în legătură cu cea sovietică, aș reaminti cunoscuta zicală 
«cine vrea să te prefacă-n înger, te coboară între dobi- 
toace»; în legătură cu cea hitleristă, aș zice că omul greșeș- 
te dacă își fixează drept țel asemănarea cu un animal de 
povară, căci va reuși să-i semene mai bine decît spera.“ 


Dincolo de analiza totalitarismului ca adversar al 
democraţiei moderne, textul lui Aron ilustrează sensul 
criticii liberale contemporane. Necruţă toare și subtilă, ea 
distinge două forme ale răului totalitar, propunînd de ase- 
menea o alternativă la regimul de partid unic. Această 
alternativă este numită de către Aron, foarte sugestiv, regi- 
mul constituțional-pluralist, care este caracterizat de plu- 
ralitatea partidelor, de legalitatea opoziţiei, de adoptarea 
unor reguli ale concurenţei politice sub forma regulilor 
constituționale, ca și de două principii de acțiune: res- 
pectul legalității și simțul compromisului 78 

Așa cum sugeram mai sus, liberalismul legitimează 
democraţia modernă — indiferent că ea este înțeleasă ca 
o procedură sau ca o stare socială — prin delegitimarea 

adversarilor ei. Acest proces intelectual presupune desi- 
gur un punct de sprijin, adoptarea unei perspective. Tira- 
nia majorității, puterea poporului, revoluția și totalitaris- 
mul sînt figurile principale ale adversarilor democrației, 
adversari discreditați în numele limitării puterii, al schim- 
bării paşnice a guvernantilor, al erodării lente, dar ine- 
vitabile a privilegiilor aristocratice, în fine, în numele re- 
gimului constituțional-pluralist. 

Două remarci merită făcute aici. Prima: în viziunea li- 
berală, acești adversari ai democrației moderne sînt înfă- 
țișați ca fiind conținuți, dacă nu chiar secretaţi, ca excese 
ilegitime sau perverse, de către modernitatea politică. Tre- 
buie observat, în al doilea rînd, că toate criteriile adop- 
tate pentru delegitimarea acestor adversari au devenit 
implicit conținuturi esențiale ale formulei democratice ac- 
ceptate de către liberali. 


Textele din această secțiune fac parte din: 
Raymond Aron, Democratie et totalitarisme 
© Gallimard, 1965 


Educația liberală (Leo Strauss — 1968) 


Există însă în secolul al XX-lea și o formă de libera- 
lism care ia în seamă nu conflictul dintre un conţinut libe- 
ral (implicit asumat) al democrației și excesele acesteia, 
ci conflictul între idealul democratic și întreaga realitate 
a democrației moderne. În această optică, educația libera- 
lă este în chip explicit adversarul principal al realității de- 
mocratice și aliatul natural al idealului democrației mo- 
derne. Autorul acestei temerare întreprinderi intelectuale 
este Leo Strauss (1899-1973). 

Strauss pleca de la o aproximare a educației liberale 
care implica un sens tare al culturii (id est, consultarea min- 

ților luminate, a marilor cărți), sens pe care îl contrapunea 
ambiguităţii și relativismului unei definiri slabe a cultu- 
rilor, ca simple modele de comportament socio-uman: 


„Educaţia liberală este o educaţie în spiritul culturii 
sau care are ca scop cultura. Produsul finit al educaţiei 
liberale este ființa umană cultivată. Iniţial, cuvîntul «cul- 
tură» (cultura) însemna agricultură: cultivarea pămîntului 
conform naturii sale. «Cultura» înseamnă astăzi, prin de- 
rivare, cultivarea minții, grija față de facultățile native ale 
minţii și ameliorarea lor în concordanţă cu natura minții. 
Tot așa cum pămîntul are nevoie de cultivatori, mintea 
are nevoie de profesori. Dar profesorii nu se găsesc atît 
de ușor ca fermierii. Profesorii înșiși sînt elevi și trebuie 
să fie elevi. Totuși, un regres la infinit nu este posibil: în 
cele din urmă, trebuie să existe profesori care să nu fie 
la rîndul lor elevi. Acei profesori care nu sînt la rîndul 
lor elevi sînt minţile luminate sau, pentru a evita orice 
ambiguitate în privința unui subiect de o asemenea im- 
portanță, sînt mințile cele mai luminate. Astfel de oameni 
sînt extrem de rari. Este foarte puțin probabil să-i întîlnim 
în sălile de clasă. Este foarte puţin probabil să-i întîlnim 
în general. Este un mare noroc să fii contemporan cu un 
astfel de om. În orice caz, elevii, indiferent de nivelul la 
care au ajuns, au acces la profesorii care nu sînt la rîn- 
dul lor elevi, la minţile cele mai luminate, doar prin inter- 
mediul marilor cărți. Educaţia liberală constă deci în stu- 
dierea cu grija potrivită a marilor cărți pe care mințile cele 
mai luminate le-au lăsat în urma lor — un studiu în care 
elevii cu mai puțină experienţă, inclusiv începătorii, sînt 
ajutaţi de elevii cu o experiență mai mare. 

Aceasta nu este o sarcină ușoară, așa cum ar putea pă- 
rea dacă am lua în considerare formula pe care am enun- 
țat-o mai sus. Formula aceasta trebuie comentată pe larg. 
Multe vieți au fost dedicate și vor mai fi dedicate în con- 

tinuare scrierii unor astfel de comentarii. De exemplu, 
care este sensul afirmației că marile cărți trebuie studiate 
«cu grija potrivită»? Pentru moment, amintesc doar o difi- 
cultate care e evidentă pentru oricine: mințile cele mai 
luminate nu ne spun aceleași lucruri despre temele cele 
mai importante. Comunitatea minților celor mai luminate 
este stăpînită de discordie și chiar de mai multe tipuri 
de discordie. Oricare ar fi consecinţele acestui fapt, cert 
este că educaţia liberală nu poate fi o simplă îndoctrinare. 
Mai amintesc încă o dificultate: «educaţia liberală este 
educația în spiritul culturii». Despre ce fel de cultură este 
vorba? Răspunsul nostru este: cultura în sensul tradiției 
occidentale. Dar cultura occidentală nu este decît una din- 
tre diversele culturi existente. Limitîndu-ne la cultura oc- 
cidentală, nu condamnăm oare educaţia liberală la un fel 
de parohialism și nu este parohialismul incompatibil cu 
receptivitatea educaţiei liberale? Noţiunea de educație li- 
berală se pare că nu se potrivește unei epoci care e con- 
știentă de faptul că nu putem vorbi de cultura minții uma- 
ne prin excelenţă, ci de o varietate de culturi. Evident că, 
folosit la plural, cuvîntul «cultură» nu mai are aceeași 
semnificație pe care o are cuvîntul cultura singulare tan- 
tum. Cultura nu mai este, cum se spune acum, absolută, 
ci a devenit relativă. Nu este ușor să explici ce înseamnă 
cuvîntul «cultură» atunci cînd e folosit la plural. Ca o con- 
secinţă a acestei confuzii, s-a sugerat, explicit sau implicit, 
că ea ar consta într-un model de comportament comun 
unui grup uman. Din cauza aceasta nu ezităm să vorbim 
despre cultura suburbană sau despre culturile grupurilor 
de tineri compuse sau nu din delincvenți. Cu alte cuvinte, 
orice ființă umană care nu stă într-un azil de nebuni este 
o ființă umană cultivată, deoarece participă la o cultură. 
La granița cercetării a apărut întrebarea dacă nu există 
o cultură a grupurilor din azilurile de nebuni. Contrastînd 
sensul în care folosim astăzi cuvîntul «cultură» cu sen- 

sul său originar, el pare a spune că a cultiva o grădină în- 
seamnă a o murdări cu cutii goale de conserve și sticle 
de whisky sau cu tot felul de hîrtii aruncate la întîmplare. 
Ajunși în acest punct, ne dăm seama că într-un fel sau 
altul ne-am rătăcit. Să reîncepem deci punînd din nou între- 
barea: ce poate însemna educaţia liberală aici și acum?“ 


Aprofundînd ancheta sa, Strauss lega educaţia liberală 
de democraţia modernă, mai exact de idealul acestei for- 
mule politice, căci ambele presupun capacitatea de a scrie 
și de a citi. Reluînd — fără a le numi — perspectiva spino- 
zistă (democraţia ca întrupare a înțelepciunii fiecărui indi- 
vid, a societății raționale) și cea rousseauistă (democraţia 
ca guvernare pe potriva unor zei, nu a unor muritori), 
Strauss indica sensul originar al idealului democratic: 


„Educaţia liberală este un anumit tip de educaţie lite- 
rară: un fel de educație în spiritul scrierii sau prin scris. 
Nu este cazul să pledăm pentru capacitatea de a scrie și 
a citi: orice elector știe că democrația modernă se menţine 
sau se prăbușește datorită capacității de a scrie și a citi. 
Pentru a înțelege această nevoie trebuie să reflectăm asu- 
pra democraţiei moderne. Ce este democrația modernă? 
S-a spus odată că democraţia este regimul care se menți- 
ne sau se prăbușește datorită virtuții: o democraţie este 
un regim în care toți sau aproape toți adulţii sînt oameni 
virtuoși, și deoarece virtutea se pare că cere și înțelepciu- 
ne, democrația este un regim în care toți sau aproape toți 
adulții sînt virtuoși și înţelepţi; sau este e societate în care 
toți sau aproape toți adulții și-au dezvoltat rațiunea pînă 
la un nivel foarte înalt, sau societatea rațională prin exce- 
lenţă. Într-un cuvînt, prin democraţie se înţelege o aris- 
tocrație care s-a extins într-o aristocrație universală. Înain- 
te de apariția democrației moderne, existau dubii dacă 
democraţia în această accepțiune ar fi posibilă. După cum 

spunea și unul dintre cei doi teoreticieni ai democrației 
cu mințile cele mai luminate, «dacă ar exista un popor de 
zei, acesta s-ar conduce democratic; o guvernare de o ase- 
menea perfecțiune nu e posibilă pentru niște ființe uma- 
ne». Această voce izolată și plăpîndă răsună azi ca un me- 
gafon puternic.“ 


Din această perspectivă, știința politică apare ca stu- 
diul contrastului dintre democrație în forma ei originară 
și stadiul actual al democraţiei. Realitatea actuală a demo- 
crației nu este societatea oamenilor perfect înţelepţi și vir- 
tuoși, și nici guvernarea maselor, ci lumea culturii de 
masă. Educaţia liberală îi apare lui Strauss ca o contrapon- 
dere a culturii de masă, într-o tentativă de a recîștiga sen- 
sul originar al democraţiei: 


„Există o adevărată știință — și profesiunea mea, ca și 
a altor cîteva mii de persoane, constă în predarea ei — e 
vorba de știința politicii care, ca să spunem așa, are ca 
unică temă contrastul dintre conceperea originară a de- 
mocrației și democraţia în forma ei existentă. Potrivit unei 
păreri extreme, care este părerea predominantă în această 
profesiune, idealul democraţiei ar fi o simplă iluzie, sin- 
gurul lucru care contează fiind comportamentul demo- 
crațiilor și comportamentul oamenilor în democrații. 
Departe de a fi o aristocrație universală, democrația mo- 
dernă ar fi astfel o guvernare a maselor, dacă acestea ar 
putea guverna; de fapt, ea e o guvernare a elitelor, adică 
a grupurilor de oameni care din diverse motive sînt la 
conducere sau au oșansă destul de mare să ajungă la con- 
ducere; una dintre cele mai importante virtuţi de care are 
nevoie democrația pentru a funcționa liniștită e, zice-se, 
apatia electorală, adică absenţa spiritului public. Cetăţenii 
care nu citesc decît pagina sportivă și glumele din ziare 
nu sînt poate sarea și piperul pămîntului, dar sînt sarea 

și piperul democraţiei moderne. În felul acesta, demo- 
crația nu este realmente guvernarea maselor, ci cultura 
maselor. O cultură de masă este o cultură ce poate fi obți- 
nută cu minimum de capacități, fără nici un efort intelec- 
tual și moral și la un preț foarte scăzut. Dar chiar și o cul- 
tură de masă, de fapt, în primul rînd o asemenea cultură, 
are nevoie de o alimentare constantă cu idei noi, produse 
de minţi creatoare; pînă și reclamele muzicale și-ar pier- 
de impactul dacă nu ar fi schimbate din cînd în cînd. De- 
mocraţia, chiar dacă nu ar fi decît carapacea solidă care 
protejează plăpînda cultură de masă, are nevoie, în timp, 
de calităţi de o cu totul altă natură: devotament, concen- 
trare, deschidere și profunzime a minții. Înţelegem ast- 
fel mai ușor ce înseamnă educaţia liberală aici și acum. 
Educaţia liberală este contraponderea culturii de masă, 
a efectelor corosive ale culturii de masă, a tendinței sale 
moștenite de a nu produce decît «specialiști lipsiţi de spi- 
rit sau capacitate vizionară ori voluptuoși fără suflet». 
Educaţia liberală este scara pe care încercăm să urcăm de 
la democraţia de masă la democraţia în sensul originar. 
Educaţia liberală este efortul necesar pentru fondarea 
unei aristocrații în interiorul societăţii democratice a ma- 
selor. Educaţia liberală le aduce aminte acelor membri ai 
unei democraţii de masă care au urechi să audă, de mă- 


Sr 


reția umană”. 


Măreţia umană -ilustrată de nașterea unei aristocrații 
spirituale în sînul democrației de masă — e proba cea mai 
puternică în favoarea excelenței modernității politice. 
Pentru Strauss, nu putem renunţa la cultura scrisă, care 
întemeiază spiritul modern, decît cu prețul unei flagrante 
incoerente: 


„Cineva ar putea să spună că această noțiune de educa- 
ție liberală este pur politică și că ea presupune în mod 

dogmatic excelența democrației moderne. Nu putem oare 
să întoarcem spatele societății moderne? Nu ne putem 
întoarce la natură, la viața pe care o duceau triburile care 
nu cunoșteau scrierea? Nu sîntem oare striviți, îngrețo- 
șați, degradaţi de cantitatea enormă de tipărituri, de cimi- 
tirul atîtor păduri frumoase și maiestuoase? Nu este su- 
ficient să taxăm o asemenea atitudine drept un romantism 
pur și să spunem că azi nu ne mai putem întoarce la natu- 
ră; oare generațiile viitoare, supraviețuitoare ale unui ca- 
taclism produs de oameni, nu vor fi forțate să trăiască 
în triburi care nu vor cunoaște scrierea? Oare astfel de 
perspective nu ne obligă să ne schimbăm opinia despre 
războaiele termonucleare? Cu siguranţă că ororile culturii 
de masă (ce includ și excursiile organizate în mijlocul na- 
turii) explică dorinţa de întoarcere în natură. În mod ideal, 
o societate care nu cunoaște scrierea este o societate gu- 
vernată de obiceiuri ancestrale care provin de la fonda- 
torii originari, de la zei ori de la urmașii ori discipolii zei- 
lor; deoarece o astfel de societate nu cunoaște scrierea, 
moștenitorii tîrzii nu pot avea un contact direct cu fonda- 
torii; ei nu pot ști dacă părinții sau bunicii lor s-au abă- 
tut de la sensul originar ori dacă nu au deformat mesajul 
divin prin adăugiri sau omisiuni umane; astfel, o societa- 
te care nu cunoaște scrierea nu poate acţiona urmînd rigu- 
ros principiul: cel mai bun lucru este cel mai vechi. Fonda- 
torii nu le pot vorbi direct moștenitorilor lor decît prin 
textele scrise pe care le lasă în urma lor. Din această cau- 
ză, dorinţa întoarcerii la o societate care nu cunoaște scrie- 
rea se contrazice pe sine. Sîntem obligaţi să trăim cu cărți- 
le. Dar viața este prea scurtă pentru a trăi cu alte cărți 
decît cu cele mari. În acest caz, ca și în altele, cel mai bine 
este să luăm ca model acea minte luminată care, datori- 
tă bunului său simț, este mediatorul prin excelenţă din- 
tre noi și minţile cele mai luminate. Socrate nu a scris nici 
o carte, dar el a citit cărți. Îngăduiți-mi să citez o afirmaţie 

a lui Socrate, care spune aproape totul în legătură cu su- 
biectul nostru, cu simplitatea nobilă și măreția senină ca- 
racteristice strămoșilor: «Tot așa cum unora le place să 
aibă un cal bun, un cîine sau o pasăre, mie îmi place să am 
prieteni buni... lar comorile înțelepților de altădată, pe 
care ei le-au lăsat în urma lor în cărți, le descopăr și le 
deslușesc împreună cu prietenii mei; dacă găsim un lucru 
bun, îl păstrăm și îl considerăm un mare cîștig, atunci cînd 
devenim utili unul altuia.» Cel care redă această frază ada- 
ugă următoarea observaţie: «Cînd am auzit lucrul aces- 
ta, mi s-a părut că Socrate este binecuvîntat și că în același 
timp îi îndrumă pe cei care îl ascultă către noblețea desă- 
vîrșită » Această relatare este incompletă, deoarece nu po- 
menește nimic despre ceea ce gîndea Socrate în legătură 
cu pasajele din cărțile înțelepților de altădată despre care 
nu știa dacă sînt bune. Dintr-o altă relatare aflăm însă că 
Euripide i-a dat odată lui Socrate o scriere a lui Heraclit, 
cerîndu-i părerea despre aceasta. Socrate i-a spus: «Ceea 
ce am înţeles eu este măreț și nobil; bănuiesc că același 
lucru este valabil și pentru ceea ce eu nu am înțeles; dar 
pentru a pricepe această scriere este cu siguranță nevoie 
de o inteligenţă aparte.» 


Educaţia liberală constă în ascultarea conversaţiei din- 
tre mințile cele mai luminate. Socrate oferă modelul per- 
fect al mediatorului unei asemenea conversații: 


„Fiind o educaţie care are drept scop atingerea nobleței 
desăvîrșite, a excelenței umane, educaţia liberală constă 
în păstrarea în memorie a excelenței și măreției umane. În 
ce fel și prin ce mijloace ne reamintește educația liberală 
de măreția umană? Ne este peste putință să apreciem la 
justa ei valoare o asemenea educație. E cunoscută opinia 
lui Platon potrivit căreia educaţia, în sensul ei cel mai 
înalt, e filozofia. Filozofia este căutarea înțelepciunii sau 

căutarea cunoașterii lucrurilor celor mai însemnate, mai 
elevate sau mai cuprinzătoare; o astfel de cunoaștere, spu- 
nea el, este virtute și fericire; cum însă înțelepciunea e 
inaccesibilă omului, virtutea și fericirea vor fi întotdeau- 
na imperfecte. În ciuda acestui lucru, filozoful este de- 
clarat singurul rege adevărat; el este considerat a fi atins 
cel mai înalt grad de perfecțiune pe care mintea umană 
îl poate atinge. Trebuie să tragem de aici concluzia că nu 
putem fi filozofi, că nu putem atinge cel mai înalt grad 
de educaţie. Nu trebuie să fim induși în eroare de faptul 
că întîlnim mulți oameni care susţin că sînt filozofi, în- 
trucît ei folosesc o expresie confuză datorată probabil unei 
comodități administrative. De multe ori, ei vor să spună 
prin asta că sînt membri ai unor departamente de filozo- 
fie. Dar e tot atît de absurd să te aștepți ca membrii unor 
departamente de filozofie să fie filozofi cum e să te aștepți 
ca membrii unor departamente artistice să fie artiști. Nu 
putem fi filozofi, dar putem iubi filozofia, putem încerca 
să filozofăm. În orice caz, această filozofare constă, îna- 
inte de orice altceva, în ascultarea conversației dintre 
marii filozofi sau, mai general și mai prudent spus, din- 
tre mințile cele mai luminate, deci în studierea marilor 
cărți. Minţile cele mai luminate pe care trebuie să le as- 
cultăm nu sînt în nici un caz doar minţile cele mai lumi- 
nate din Occident. Doar o nefericită necesitate ne face să 
nu putem asculta mințile cele mai luminate din India sau 
din China; nu le putem înțelege limba și pur și simplu 
nu putem învăţa toate limbile.“ 


Această postură de mediator trebuie asumată însă de 
fiecare individ. Ea e foarte dificilă, pentru că marile minți 
pe care trebuie să le punem în contact monologhează; în 
plus, pentru a fi cu adevărat judecători, e nevoie să scă- 
păm de iluziile superiorității noastre de oameni moderni, 
pentru a regăsi tradiţiile interpretării autorizate: 

„Să repetăm: educaţia liberală constă în ascultarea con- 
versaţiei dintre mințile cele mai luminate. Aici ne confrun- 
tăm însă cu dificultatea zdrobitoare că respectiva conver- 
saţie nu are loc fără ajutorul nostru, că, de fapt, noi sîntem 
cei care trebuie să facem conversaţia posibilă. Minţile cele 
mai luminate monologhează. Noi trebuie să transformăm 
monologul lor într-un dialog, «izolarea» lor într-o «comu- 
nicare». Minţile cele mai luminate monologhează chiar 
și atunci cînd scriu dialoguri. Dacă ne uităm la dialoguri- 
le lui Platon, observăm că nu există niciodată o conversa- 
ție între minți aflate la aceeași înălțime: toate dialogurile 
platonice au loc între un om superior și unul inferior aces- 
tuia. Se pare că Platon credea că nu se poate scrie un dia- 
log între doi oameni superiori. În cazul acesta, trebuie să 
facem un lucru pe care mințile cele mai luminate au fost 
incapabile să îl facă. Haideţi să înfruntăm această situație 
dificilă, atît de dificilă încît ea pare a face din educația 
liberală ceva absurd! Cum mințile cele mai luminate se 
contrazic în chestiunile cele mai importante, ele ne obligă 
să le judecăm monologurile. Noi nu ne putem însă baza 
pe ceea ce spune fiecare dintre ele. Pe de altă parte, ne 
dăm seama că nu sîntem destul de competenţi pentru a 
fi judecători. 

Această stare de lucruri nu ne este clară datorită mai 
multor iluzii facile. Noi înclinăm să credem că punctul 
nostru de vedere este superior celui al minţilor celor mai 
luminate fie pentru că el este cel al timpurilor de azi (iar 
această perioadă, fiind ulterioară, pare superioară epocii 
lor), fie pentru că sîntem convinși că fiecare dintre minți- 
le cele mai luminate avea dreptate din punctul ei de vede- 
re, fără să aibă, așa cum pretindea, dreptate în mod abso- 
lut; noi credem azi că nu poate exista o singură opinie 
pur și simplu adevărată prin ea însăși, ci doar o opinie 
adevărată în mod formal; această opinie formală presupu- 
ne înțelegerea faptului că orice punct de vedere atotcu- 

prinzător e relativ la o perspectivă specifică sau că toate 
punctele de vedere atotcuprinzătoare se exclud reciproc 
și deci nici unul nu poate fi absolut adevărat. Iluziile faci- 
le care ne împiedică să percepem situația reală se reduc 
la iluzia că sîntem sau putem fi mai înţelepţi decît cei mai 
înţelepţi oameni din trecut. Sîntem astfel obligați să jucăm 
rolul impresarilor sau al îmblînzitorilor de lei și nu pe 
cel al ascultătorilor docili și atenţi. Trebuie totuși să facem 
față situației neobișnuite create de obligația de a încerca 
să fim mai mult decît niște ascultători atenţi și docili, și 
anume judecători, chiar dacă nu sîntem destul de com- 
petenți pentru a fi judecători. După părerea mea, am ajuns 
în această situație pentru că am pierdut tradiţiile ce aveau 
o autoritate și în care puteam avea încredere: am pierdut 
acel nomos care ne oferea o îndrumare autorizată, deoa- 
rece profesorii noștri, ca și profesorii profesorilor noștri, 
credeau în posibilitatea existenței unei societăți pur și sim- 
plu raționale. Fiecare dintre noi este nevoit să-și găseas- 
că reperele prin propriile sale puteri, oricît de imperfecte 
ar fi acestea.“ 


Educaţia liberală, asumată de omul democratic, este 
o pregătire pentru modestie și ea deschide calea elibe- 
rării de vulgaritate: 


„Nu avem alt sprijin în afară de ceea ce este inerent 
acestei activități. Am aflat că filozofia trebuie să se fereas- 
că de tentaţia de a fi educativă, căci filozofia nu poate fi 
decît în mod intrinsec educativă. Nu ne putem folosi min- 
tea fără a înțelege din cînd în cînd ceva important, iar 
acest act al înțelegerii poate fi însoțit de conștientizarea 
faptului că înțelegem, de înțelegerea înțelegerii, de noe- 
sis noeseos. Acest lucru este atît de măreț, de pur, este o 
experienţă atît de nobilă încît Aristotel i-a putut-o atri- 
bui lui Dumnezeu. O asemenea experiență nu depinde 

de caracterul plăcut sau neplăcut, bun sau rău a ceea ce 
înțelegem. Ea ne ajută să înțelegem că toate relele sînt în- 
tr-un fel necesare dacă vrem să ajungem să înțelegem. Ea 
ne face capabili să acceptăm, ca niște buni cetățeni ai îm- 
părăţiei lui Dumnezeu, tot răul care se abate asupra noas- 
tră și riscă să ne zdrobească inimile. Devenind conștienți 
de demnitatea minţii, ne dăm seama care este funda- 
mentul adevăratei demnități umane și al bunătăţii lumii, 
indiferent dacă o considerăm creată ori necreată, ea fiind 
căminul omului, întrucît e căminul minţii noastre. 

Educaţia liberală care constă în relația neîntreruptă cu 
mințile cele mai luminate este o pregătire pentru cea mai 
înaltă formă de modestie, ca să nu spunem cea mai înaltă 
formă de umilinţă. Fa este în același timp un preludiu 
al îndrăznelii, solicitîndu-ne să ne rupem cu totul de zgo- 
motul, graba, nepăsarea și josnicia bîlciului deșertăciunii 
intelectualilor și inamicilor lor. Ea ne solicită îndrăzneala 
pe care o presupune hotărîrea de a privi prejudecățile ca 
pe niște simple opinii sau opiniile comune ca pe niște 
păreri exagerate, adică tot atît de susceptibile de a fi gre- 
șite ca și opiniile cele mai bizare sau mai puțin popula- 
re. Educaţia liberală este eliberarea de vulgaritate. Grecii 
aveau un cuvînt frumos pentru «vulgaritate»: o numeau 
apeirokalia, adică lipsa de experienţă în privința lucrurilor 
frumoase. Prin educația liberală căpătăm experiența lu- 
crurilor frumoase.“% 


Ințeleasă în acest fel, educaţia liberală e oare posibi- 
lă? Răspunsul aparţine, desigur, fiecărui individ. 
Textele din această secțiune fac parte din: 


Leo Stauss, Liberalism. Ancient and Modern 
© Basic Books, 1968 


NOTE 


1 Alexis de Tocqueville, De la democratie en Amerique, car- 
tea I, cap. IV, Robert Laffont, Paris, 1986, p. 83. 

2 Pasajele din Pierre Manent citate la pp. [11-18] sînt relua- 
te după Cetatea omului (1994), traducere de Ioana Popa și 
Cristian Preda, Babel, București, 1998, pp. 9-13. 

3 Spinoza, Traité politique, 1.1, traducere franceză de Char- 

Liberalismul este forma de civilizație politică 
a omului modern 


La noi, după 1989, multe spirite s-au declarat liberale. 
S-a tradus din filozofii și economiștii liberali. Programa 
universitară a introdus în canonul academic gîndirea libe- 
rală, există politologi care fac profesiune din liberalism, 
unii universitari au scris cărți de elogiere ori de critică a 
liberalismului, iar alții au alcătuit antologii pe teme spe- 
cializate, din autori liberali. Au apărut mai multe partide 
care și-au spus liberale. În vorbirea curentă a fi liberal nu 
mai înseamnă atît a face politică liberală, cât a îmbrățișa 
ori ilustra un anumit evantai de credințe. Care? 


Ei bine, e greu de spus. Profesorii îl predau, studenții 
îl învaţă, jurnaliștii îl colportează — liberalismul a ajuns 
ca banul: toți îl folosim, îl apreciem după valoarea de 
schimb, dar îi iznorămalcătuirea. Liberalismul a părut să 
se impună peste tot, după 1989, ca un soi de filozofie 
politică generală, un fel de dat al democratizării. Prețul 
răspîndirii liberalismului a fost însă dizolvarea sa într-un 
soi de ceață unanimă, paușală. Între cărțile valoroase, care 
au luat în serios gîndirea liberală, doresc să menţionez aici 
trei: Adrian-Paul Iliescu, Liberalismul între succese și iluzii, 
All, 1998 (de pe o poziție conservatoare, de tip britanic); 
Aurelian Crăiuțu, Elogiul libertăţii. Studii de filozofie 
politică, Polirom, 1998 (de pe o poziţie liberală foarte infor- 

mată, deși degajată și nedoctrinară). Cea de-a treia carte 
este o antologie și ei îi stă acest text drept „Cuvînt de 
încheiere“. Este vorba despre Liberalismul: antologie, co- 
mentarii și note de Cristian Preda (cu o primă ediţie la Ne- 
mira, în anul 2000, și o a doua la Humanitas, în 2003). 


Cristian Preda, pe urmele maestrului său Pierre Ma- 
nent, îmbină restituirea textelor originale cu încadrarea 
lor într-un comentariu-montură. Procedeul are atît avan- 
tajul de a pune o epică filozofică acolo unde nu există 
decît o succesiune istorică (ceea ce e didactic și mnemo- 
tehnic util), dar și pe acela de a organiza familia liberalis- 
melor într-un set de principii dacă nu esenţiale, măcar 
definitorii (ceea ce are avantajul de a masca dificultatea 
de a defini liberalismul).! Ideea antologatorului este de 
a fixa în cîteva fragmente clasice temele centrale de re- 
flexie ale liberalismului, din perspectiva observaţiei că 
liberalismul stă sau cade împreună cu cîteva principii care 
pot fi cu ușurință enumerate: astfel, existența liberalismu- 
lui ar fi condiționată de existența unui anumit tip uman, 


1 Potrivit lui John Zvesper, liberalismul a cunoscut atîtea divi- 
ziuni interne, încît nu se pretează unei definiri inatacabile (s.v. 
„Liberalism“, în: Enciclopedia Blackwell a gîndirii politice, coordonator 
David Miller [1991], traducere din engleză de Dragan Stoianovici, 
Humanitas, 2000, p. 430 a). Un bilanţ al dificultăţilor de a defini 
liberalismul, la Aurelian Crăiuțu, Elogiul libertăţii. Studii de filozofie 
politică, Polirom, 1998, pp. 13-43. Pentru o definiţie istorică și filo- 
zofică a liberalismului, vezi John Gray, Liberalismul [1986; 1995], 
traducere din engleză de Anca Gheauș, București, 1998. Ediţia a 
doua, din 1995, e prevăzută cu o „Concluzie (1994)”, o palinodie 
strînsă a poziţiei iniţiale a autorului, în care se decide că libera- 
lismul, care fusese teoria politică a modernităţii (p. 111), nu mai 
poate fi și teoria politică a postmodernităţii (p. 119). Pentru mai 
multe amănunte, vezi foarte elocventa culegere de studii — John 
Gray, Dincolo de liberalism și conservatorism, traducere de Raluca 
Pruncă, All, 1998, realizată simpatetic de Adrian-Paul Iliescu. 

individul; de funcționarea unei economii de tip capita- 
list; de existenţa unor instituţii care să poată controla pu- 
terea (statul liberal); de existența unor mecanisme de 
predare și preluare a puterii politice (democraţia); în fine, 
faptul că o societate liberală — bazată pe proprietatea pri- 
vată, mai degrabă decît pe cea de stat; bazată pe toleranţă, 
mai degrabă decît pe persecuții; bazată pe pluralism, mai 
degrabă decît pe unicitatea unei doctrine; bazată pe ega- 
litatea drepturilor și pluralitatea necontrolată și neasis- 
tată a tuturor opiniilor, mai degrabă decît pe privilegii 
și adevăr — pare a fi o societate cu o mai mare capacitate 
de succes decît altele este, în perspectiva favorizată de 
antologator, consecința unor constatări epistemologice 
foarte generale (oamenii sînt failibili, diversitatea umană 
e ireductibilă, iar indivizii sînt realiter altruiști numai atunci 
cînd se dovedesc a fi naturaliter egoiști etc.). Acesta este 
tabloul construit de Cristian Preda pentru a încadra teo- 
retic liberalismul. 


Toţi autorii antologaţi, s-ar zice, ar trebui să fie și mari 
autori liberali. Firește, John Locke, Adam Smith, Wilhelm 
von Humboldt, Benjamin Constant, Alexis de Tocque- 
ville, Frédéric Bastiat, Ludwig von Mises etc. sînt mari 
gînditori liberali. Dar Machiavelli, Hobbes, Rousseau, 
Condorcet, Alain etc. sînt ei autori cu adevărat liberali? Sau 
pe de-a întregul liberali? Aceste întrebări repun chestiunea 
deloc banală a definiţiei liberalismului. 


Primul fapt care mi se impune este acela că scriitori 
considerați azi liberali nu urmăreau să edifice o doctrină 
liberală. Mai mult, nu tot din ce au scris poate fi adunat 
sub umbrela doctrinei liberale. E dificil de stabilit dacă 
autori precum Kant, Hobbes, Hegel, Burke ori mai știu 
eu cine (dintre cei mari) au fost liberali. Sub raport doc- 
trinar, rezultatul inspectării operei lor e nesatisfăcător. Sînt 
unele puncte de vedere pe care acești autori le-au apărat 

cu vigoare — și care îi situează în tabăra gîndirii liberale. 
Altele însă, nu. În opera lor sînt ușor de găsit argumente 
și că au fost liberali, și că nu au fost. Nu doresc deloc să 
susțin punctul de vedere relativist. Ceea ce vreau să spun 
este că doctrina liberală apare mai coerentă retrospectiv, 
decît prospectiv. 


Sînt, cred, trei maniere de a defini un obiect teoretic. 
Printr-o definiție esențială, identificînd un set de principii, 
de factori invarianti. Printr-una funcţională, arătînd cum 
anume se comportă obiectul respectiv pe un domeniu dat. 
Şi istoric, indicîndu-i geneza, nașterea. Cum poate fi de- 
finit liberalismul? Firește, în toate trei modurile. Spunînd, 
de pildă, că liberalismul este definit printr-un șir de inva- 
rianți, de găsit în toate variantele sale istoric atestate, pre- 
cum individualismul, libertatea, proprietatea privată, sta- 
tul limitat, universalismul și credința în progres înseamnă 
a da o definiţie esenţială? A spune, ca John Gray, că „li- 
beralismul este teoria politică a modernității“ înseamnă 
a da o definiţie funcțională.’ Iar a descrie modul în care, 
din curente diverse (stoicism, creștinism etc.) și în împre- 
jurări istorice precise (războaiele religioase, lupta dintre 
parlament și rege etc.) , s-a plămădit un aluat politic nou, 
a cărui expresie teoretică este conștiința adevărului unei 
doctrine liberale, înseamnă a da liberalismului o definiție 
genetică. În ce mă privește, pentru argumentul pe care 
vreau să-l susțin aici, voi reține definiţia funcțională, și 
anume în formularea lui Gray, care este, în opinia mea, 
cea mai adecvată — liberalismul este teoria politică a mo- 
dernității. Dacă este așa, atunci e ușor de înțeles de ce de- 
finiţiile esenţiale nu i se potrivesc: pentru că nici moder- 


2 Crăiuțu, op.cit., p. 19. Iliescu, op.cit., în special cap. 3, „Iluziile 
liberalismului“ Gray, op.cit., pp. 72-110. 
3 Gray, op.cit., p. 111. 

nitatea nu poate fi redusă la o definiție esenţială. Iar 
definițiile genetice, atunci cînd vorbim de obiecte teoretice 
complexe, pentru care contextul descoperirii diferă întot- 
deauna de contextul justificării, sînt obligatoriu insufi- 
ciente. Prin urmare, motivul pentru care toți autorii po- 
litici moderni au un aer de familie este că împărtășesc 
cu toții, fie că le acceptă, fie că li se opun, presupozițiile 
inconturnabile ale modernității politice. Se poate argu- 
menta că pînă și un autor profund iliberal, precum Carl 
Schmitt, împărtășește cu adversarii săi liberali multe 
presupoziții comune: mult mai multe decît și-ar fi dorit 
și, cu siguranţă, decît ar fi dorit-o liberalii înșiși.4 Risc afir- 
maţia că paradigma de referință a tuturor filozofiilor 
politice moderne este liberalismul, orice o fi însemnînd 
acesta, ca definiție esenţială. 


A doua observaţie pe care vreau s-o fac este următoarea: 
autorii liberali nu s-au supus „liberalismului“ ca unei orto- 
doxii (filozofice, economice, politice, sociale)5 De către 
liberali, liberalismul nu a fost perceput ca o doctrină a 
adevărului absolut. Sau, mai degrabă, liberalii nu s-au 
îndoit de adevărul principiilor liberale, dar au refuzat să 
sistematizeze acest sentiment într-o doctrină a adevăru- 
lui ultim. Ceea ce vreau să spun este că liberalismul nu 
a devenit decît în secolul al XX-lea obiectul unei încer- 
cări de sistematizare doctrinară — și, în opinia mea, acest 
impuls îl falsifică. Firește, atunci cînd spun că liberalis- 


4Julien Freund, Préface: Carl Schmitt, La notion de politique. Thé- 
orie du partisan, Calmann-Lévy, 1972, pp. 7-38. Mark Lilla, „The Enemy 
of Liberalism“, New York Review of Books, May 15, 1997, pp. 38-44. 

5 „Majoritatea autorilor pe care-i considerăm azi liberali sau pro- 
toliberali [...] nu și-au scris operele din dorinţa de a apărea cu orice 
preţ liberali (un termen neexistent la vremea aceea), ci drept 
răspuns la problemele diverse cu care au fost confruntaţi” (Cră- 
iuțu, op.cit., p. 23). 


226 POSTFAȚĂ 


mul nu a fost o doctrină sistematică nu vreau deloc să susțin 
că a fost o filozofie inconsistentă ori ușuratică. Afirm doar 
că impulsul care a stat la originea formulării principiilor 
liberale a fost o atitudine liberală, și nu o voinţă doctri- 
nară. Din acest motiv, gîndirea liberală este intermitentă. 
Ea e suscitată de crize și amenințări, și e legată de anumite 
ocazii. Spre deosebire de socialism, care, datorită voinței 
de sistem și aplecării spre gnoză (explicaţie totală a lumii 
în termeni de salvare a umanităţii alese), a dezvoltat o 
gîndire de tip gardian, care e asmuţit să supravegheze 
totul în permanenţă, liberalismul s-a ilustrat printr-o gîndire 
a crizei — și, aș spune, invocînd în treacăt etimologia, a 
discernămîntului. Gîndirea liberală e suscitată de provocări 
istorice, sociale, instituționale, religioase (mai rar filozofice). 
Răspunsul liberal este dat întotdeauna sub forma unei 
soluţii practice. În sens superior, liberalismul este una din 
variantele oportunismului filozofic. Este filozofia prile- 
jului exploatat. Este triumful detaliului și suveranitatea 
ocaziei cuprinse în amănunt. Pentru liberalism, der liebe 
Gott steckt im Detail. Principiile liberale sînt, în fond, so- 
luţii practice la probleme de principiu ridicate de func- 
ționarea de zi cu zi a societăților moderne. Dar nu orice 
fel de soluţii, ci numai acele soluţii care, într-un fel sau 
altul, tindeau să conserve ori să sporească libertatea. Ideile 
liberale ale lui Locke, de pildă, sînt consecinţa întrebării 
„cum se poate garanta dreptul poporului de a schimba 
forma de guvernare?“; pentru reprezentanții americani 
și scoțieni ai liberalismului clasic, problema era ca prin 
comerț și piață liberă să fie limitate apucăturile rele ale 
oamenilor — piața liberă era considerată bună, deoarece 
are capacitatea de a converti viciile private în beneficii 
publice. 


6 O veche și înțeleaptă vorbă, citată adesea de Aby Warburg. 

Oriunde a apărut gîndire liberală de calitate au fost 
întrunite două condiţii: orizontul sub care s-a căutat răs- 
punsul la o întrebare socială ori politică concretă a fost 
libertatea (s-a încercat să se obțină un scop considerat 
dezirabil imaginînd un dispozitiv, un instrument, un me- 
canism care să realizeze, să permită o anumită formă de 
libertate); a doua condiţie a fost ideea că puterea, orice 
tip de putere, trebuie limitată prin mecanisme institu- 
tionale stabile, care să nu depindă de bunul plac al oame- 
nilor. Liberalismul, prin urmare, este gîndirea care s-a năs- 
cut din conjugarea acestor două condiții: (i) cum anume 
se poate obține îmbunătăţirea unei situații date prin spo- 
rirea libertăţii? (ii) cum anume poate fi limitată insti- 
tuțional acumularea indefinită de putere? Liberalismul 
nu a avut un canon ideologic, așa cum socialismul revo- 
luționar a avut în operele unor Marx și Lenin. Libe- 
ralismul nu a evoluat ca o gîndire doctrinară, ci ca o serie 
de răspunsuri limitate la probleme limitate (probleme 
născute din evoluţia istorică a țărilor în care au existat 
oameni care și-au pus problemele țărilor lor în termeni 
de „tradiţie a libertății“). Eu pretind că răspunsuri liberale 
la aceste probleme au apărut ori de cîte ori cele două con- 
diții de posibilitate ale gîndirii liberale au fost îndepli- 
nite: atunci cînd au existat oameni care au căutat să ofere 
răspunsuri la orice fel de problemă concretă în așa fel încît 
anumite libertăți să fie conservate ori sporite (prin garanții 
instituționale), iar problema limitării anumitor puteri să 
fie asigurată printr-un mecanism impersonal. Liberalis- 
mul, în opinia mea, nu poate fi o doctrină decît dacă se 
trădează pe sine. Liberalismul este o politică, o formă de 
a trăi politicul, o manieră de raportare la problema po- 
litică și la cea teologico-politică — în mult mai mare mă- 
sură decît o doctrină. Nu neg că se poate face din libera- 
lism o doctrină: lucrările lui Hayek din perioada marilor 
sale sinteze (The Constitution of Liberty, 1960; Law, Legislation, 

Liberty, 3 vol., 1973-1979) stau mărturie nu doar că acest 
lucru este posibil, ci și că rezultatele obținute pot fi foarte 
convingătoare, ca sistem. Totuși, dacă inspectăm reacți- 
ile unui libertarian logic și intransigent precum Hans- 
Hermann Hoppe față de filozofia socială și politică dez- 
voltată sistematic de Hayek, rămînem cu un gust amar. 
Simţim că sentimentul liberal care a stat la originea sin- 
tezei lui Hayek a fost cumva mai liberal decît teoretizările 
sale doctrinare. 


Să distingem atunci între liberalism, ca doctrină, și mo- 
dul de gîndire liberal, ca temperament ori ca stare de spi- 
rit? E limpede că, în limba curentă, termenul de liberal 
are sensul liberalităţii — prin care înțelegem cu toții cîte- 
va virtuți general-umane, precum omenia, generozitatea, 
larghețea de spirit și toleranța. Pentru Gyorgy Konrád 
liberalismul este un stil (lumesc, civilizat, personal, 
ironic) rezultat din conștiința vie a faptului că în gîndi- 
rea omului nu pot fi recunoscute fără impunere nici un 
fel de obligaţii și de tabuuri, că nu există instituţii, per- 
soane sau concepte care să se afle deasupra criticii, că 
scepticismul este inconturnabil, iar colectivismul inac- 
ceptabil. Acest punct de vedere revine la afirmația mai 
generală a lui Bertrand Russell, potrivit căruia esența vizi- 
unii liberale nu constă în conținutul doctrinelor susținute, 
ci în modul în care acestea sînt afirmate: nedogmatic, 
netranșant, cu titlu de ipoteză și cu conștiința failibilită- 


7 Hans-Hermann Hoppe, „F. A. Hayek on Government and 
Social Evolution: A Critique”, The Review of Austrian Economics, 
vol. 7, No. 1 (1994), pp. 67-93. H.-H. Hoppe nu critică economia 
lui Hayek, care, susține el, este în întregime misesiană — ceea ce 
descoperă el după ce supune examinării principiile originale ale 
filozofiei lui Hayek poate fi rezumat astfel: tot ce nu e original la 
Hayek e din Ludwig von Mises și e adevărat; iar tot ce e original 
nu e din Mises și, din păcate, e fals. 

ţii lor În ce mă privește, tind să favorizez acest mod de 
a vedea liberalismul.” Dacă liberalismul este teoria po- 
litică a modernităţii, atunci spiritul liberal este forma de 
civilizație politică a omului modern. lar aceste două noți- 
uni — liberalism, ca teorie, și spirit liberal, ca atitudine moral- 
religioasă — formează ceea ce Blaga numea un „cuplu 
metodologic”. Nu cred că una poate fi înțeleasă fără cea- 
laltă. În schimb, dacă este clar că liberalismul poate fi ge- 
nerat de spiritul liberal, nu e deloc clar dacă liberalismul 
doctrinar ori instituțional e capabil să genereze spirit li- 
beral. Acestei secrete neliniști i-a răspuns probabil 
Cristian Preda atunci cînd a decis să-și încheie antologia 
sa cu un superb text al lui Leo Strauss, „What is Liberal 
Education?“ (1968). Într-un sens, tot ce i-a îngrijorat pe 
marii gînditori liberali din trecut continuă să constituie 
ameninţări ale libertăţii și azi. Doar că, după semnalul 
lor de alarmă, știm cu ce anume ne confruntăm și sîn- 
tem avertizați măcar în ce privește acele forme de mani- 
festare ale agresiunii împotriva libertăţii, împotriva căro- 
ra au scris marii gînditori liberali. Alte forme îmbracă însă 
aceleași amenințări. Din acest motiv, educaţia pentru lib- 
ertate, atît de diferită de educaţia patriotică (potrivit 
logicii, țara „X“ este patria libertății, deci să iubim cu orice 
preţ ţara „X“), rămîne sarcina decisivă și esenţială a oricărei 
societăți decente. lată de ce familiarizarea cu flerul și cu 
sensibilitatea liberale sînt, cred, mai importante decît 
predarea scolastică a doctrinelor liberale. Cred, altfel spus, 
că doctrinele liberale sînt mult mai puțin importante decît 
formarea temperamentului liberal. 


8 Apud Crăiuţu, op.cit., p. 21. 

? Afin, în fond, cu cel susținut de Aurelian Crăiuțu în pledoaria 
sa în favoarea înțelegerii liberalismului ca „familie de liberalisme” 
(Elogiul libertății, passim). 

Aș dori în încheiere să ilustrez printr-un exemplu de 
ce cred că este atît de important să deosebim între „doc- 
trina” liberală și, să zicem, „sensibilitatea“ liberală. Dau 
acest exemplu pentru a ilustra simbolic sensul pe care îl 
atașez antologiei realizate de Cristian Preda.!0 Pe măsură 
ce mă deprind mai mult cu condiţiile libertății politice, 
devin tot mai indiferent la etichetele care adună oamenii 
în colectivități militante (e.g., „doctrina liberală”) și tot mai 
sensibil la fragilitatea comportamentului și temperamen- 
tului politic (ori liberal). Liberalii de doctrină sînt încli- 
nați să fie insensibili la excesele comise în numele ideilor 
în care cred. Spre deosebire de ei, am impresia că libera- 
lii de temperament tind să fie la fel de indignați și de exce- 
sele comise în numele ideilor cu care se identifică. Marea 
dificultate, în lumea de azi, mi se pare aceea de a te menține 
adversarul exceselor prietenilor tăi de idei. Altminteri, 
lumea se compartimentează irespirabil în tabere care își 
justifică mereu crimele și care nu resimt indignare decît 
față de cele care îi aparțin adversarului. Această logică 
a lui „penser contre c'est penser comme“ trebuie depășită” 
prin ridicarea cumpenei discernămîntului deasupra 
încăierării și situarea ei dincolo de principiile invocate 
de carnasierii care ne reprezintă în timp de pace și în care 
ne recunoaștem pe timp de război. Cum? Răspunsul ne 
este oferit de o viață ilustră — acesta este exemplul meu. 


Karl Raimund Popper s-a născut în 1902 și a murit în 
1994. A scris enorm și a gîndit original, adeseori în răspăr 
cu mâdele dominante. A știut să-și impună teoriile pe care 
le-a elaborat cu o fermitate casantă, care îmbina într-o 
manieră destul de arogantă dogmatismul și intransigența. 
Faţă de contemporani, uneori, fermitățile sale frizau fero- 


1 Dincolo de argumentele aduse de el însuși în „Prefaţă”, argu- 
mente care vin din zona justificării liberalismului ca doctrină filozofică. 

citatea (cazul Wittgenstein). În același timp, era omul unor 
prietenii delicate, durabile și devotate (cazul Gombrich). 
În opera sa, există un frapant contrast de ton între încă- 
păținarea ofensivă cu care caută să-și încolțească adver- 
sarii de idei în cărțile de doctrină și fermitatea preveni- 
toare cu care îi tratează în cărţile, să le zicem, ocazionale. 
Din prima categorie fac parte cărți precum Logica cercetării, 
Societatea deschisă și dușmanii ei, Mizeria istoricismului etc. 
— cărțile de doctrină. Din a doua categorie aș enumera 
În căutarea unei vieți mai bune, Lecţia acestui secol ori micuța 
carte despre primejdiile televiziunii — cărți ocazionale, 
alcătuite din articole, conferinţe ori însemnări datînd din 
epoci diferite, dar avînd toate o unitate de stil frapantă, 
dată tocmai de absenţa obsesiei de a învinge cu orice preț. 
Primul ton este al doctrinarului care are ca premisă cre- 
dința că a învinge înseamnă a convinge. Al doilea ton 
aparține omului care presimte că persuasiunea, deși îi este 
inferioară logicii în generalitate, îi este superioară în pro- 
funzime. Acest al doilea ton aparține omului care, în plus 
față de doctrinar, se poate mulțumi numai cu strălucirile 
inteligenţei, simte că are nevoie, pentru a deveni com- 
plet, și de aura puţin spectaculoasă, dar profundă și dura- 
bilă, a înțelepciunii. 


Cum se știe, o constantă a operei de epistemolog a lui 
Popper a fost combaterea ideii că istoria ar fi condusă de 
legi dinainte scrise. Credinţa că astfel de legi există și că 
ele pot fi cunoscute a fost denumită de Popper „istori- 
cism”. Impotriva acestei credințe Popper a construit un 
argument teoretic (Mizeria istoricismului, 1953), pe care, 
apoi, l-a reluat, sub diferite forme, în multe alte cărți. Ce 
mi se pare interesant este că în cărţile sale ocazionale acest 
argument a luat o formă etică, ideea fiind că este nedemn 
din punct de vedere etic să credem că oamenii nu sînt 
decît niște marionete, aflate la dispoziția marelui sforar 

numit „istorie“. Trecerea de la „suficiența“ argumentului 
constrîngător la forța difuză a argumentului etic descrie 
perfect diferenţa dintre tonul doctrinar și cel înțelept (li- 
beral). Impresia mea este că Popper, după anii '50, a fost 
din ce în ce mai ispitit de tonul ironic-tolerant și persuasiv 
al înțelepciunii (liberale), fără a abandona (ori recuza) 
tonul sentențios și casant al doctrinarului. Ceea ce mă 
atrage la cărțile sale ocazionale este tocmai îmbinarea 
neașteptată dintre aceste două tonuri și sentimentul, pe 
care mi-l inspiră, că mă aflu în prezenţa unor cărți de prac- 
tică a înțelepciunii liberale. Faţă de cărțile de doctrină, deose- 
birea este următoarea. În cărţile de doctrină, ideile lui 
Popper sînt „tari“, posedă o anumită, indiscutabilă, aro- 
ganță. Ele nu doar că se știu adevărate — ele se simt și 
constrîngătoare, își cunosc și savurează puterea de a forța 
pe cititor să li se supună. Este un, să-i zicem, liberalism 
de doctrină, care încă nu a reușit să devină și unul de tem- 
perament. În cărțile de înțelepciune, ideile sale sînt „slabe“, 
posedă o indiscutabilă, și voită, modestie. Spre pildă, dacă 
în cărțile de doctrină milita ofensiv pentru valorile Ilu- 
minismului (cele mai notorii pagini sînt în Societatea des- 
Chisă și dușmanii ei, 1945), în cărțile sale de înțelepciune 
se simte dator, cum singur spune, să atragă atenţia citito- 
rilor asupra consecinţelor teribile pe care ideile cele mai 
generoase ale Iluminismului le-au avut — Popper vorbește 
de „abominabilele monstruozități” ale revoluțiilor fran- 
ceză și rusă și de „absurditatea lor criminală”. Aici e dife- 
rența esențială între doctrinar și înțelept: doctrinarul de- 
nunţă fanatismul ideilor pe care le combate; înțeleptul 
avertizează și împotriva fanatismului ideilor în care crede. 
„Este de datoria noastră să ne opunem fanatismului sub 
orice formă”, ne avertizează Popper-înțeleptul-liberal, 1! 


u K. R. Popper, În căutarea unei luni mai bune, traducere din ger- 
mană de Anca Rădulescu, Humanitas, 1998, p. 153. 

„Chiar și atunci cînd scopurile sale sînt ireproșabile din 
punct de vedere etic, dar mai ales atunci cînd scopurile 
sale sînt și ale noastre.“ În aceste cuvinte modeste este 
exprimată, mi se pare, înțelepciunea cea mai profundă 
a raționalismului și a temperamentului liberal (deopo- 
trivă) — capacitatea de a denunța nu numai fanatismul 
celor cu care sîntem în dezacord, ci și fanatismul celor 
cu ale căror poziții ne identificăm, deoarece sîntem convinși 
că au dreptate. A fi liberal înseamnă nu doar să respingi 
fanatismul adversarilor (asta înseamnă a fi rațional), ci 
să declari la fel de inacceptabil fanatismul partizanilor. 


Este, poate, lecţia cea mai grăitoare pentru noi, astăzi. 
În opinia mea, o societate decentă nu este, cum se crede, 
una în care frustrările și resentimentele grupurilor și indi- 
vizilor sînt recunoscute de stat ori de alte grupuri recepte 
și oblojite prin subsidii, discriminare pozitivă ori recu- 
noaștere simbolică oficială, ci una în care temperamen- 
tul liberal, așa cum a fost el ilustrat de înțelepciunea bă- 
trînului Popper ajunge să fie nota comună a majorităţii. 


Problema liberalismului, azi, de îndată ce a pierdut 
sprijinul proiectului iluminist, care s-a prăbușit, este că 
nu mai poate invoca în sprijinul raționalității sale nici filo- 
zofia istoriei progresistă, nici universalitatea, așa cum fuse- 
se aceasta definită în Iluminism. Gray credea că libera- 
lismul este solidar cu proiectul Iluminist și că stă sau cade 
împreună cu acesta; deci liberalismul trebuie abandonat 
ori de cîte ori el nu reușește să asigure bunăstarea socie- 
tății (singura valoare supremă, după Gray).!? De fapt, ce 
nu mai poate face azi liberalismul este să păstreze idea- 
lul justificării sale complete prin argumente constrîngă- 


2 John Gray, Liberalismul, București: Editura DU Style, 1998, 
pp. 122-123. 

toare, îmbinînd laolaltă argumente morale, teologice, isto- 
rice, antropologice, într-o sinteză persuasivă irezistibilă 
(strategia Adam Smith, de pildă). Astăzi nu mai putem 
încerca, cum făcea John Rawls în 1971 (A Theory of Justice), 
să deducem dintr-o logică contractualistă principii ale 
guvernării care să fie rațional constrîngătoare pentru 
oricine. Mai degrabă, se revine la procedeul de argumen- 
tare folosit pe vremuri de Burke, care consta în invocarea 
tradiţiilor, a convingerilor active și a prejudecăţilor re- 
zonabile unei societăți, procedeu abandonat datorită ridi- 
culizării sale de către raționalismul progresist al revolu- 
ționarilor. În viitor, pentru a nu recădea în trecut, e cazul 
să nu-l uităm. 

H.-R. PATAPIEVICI 

